
THEODOR-CRISTIAN POPESCU 
Surplus de oameni sau surplus de idei 
Pionierii mişcării independente în teatrul românesc post 1989 


Motto: 
„The way we are living, 


timorous or bold, 
will have been our life.” 


(Seamus Heaney) 

Ce fel de independenţă? (introducere) 


Câteva întrebări privind noțiunea de eşec în legătură cu 
teatrul independent românesc al anilor nouăzeci 


Către sfârşitul anilor 1990, noţiunea de „eşec este pe 
buzelor multora dintre cei mai vizibili creatori din teatrul 
independent. 


În 1999, după zece ani de la prăbuşirea comunismului în 
România, contextul general nu este deloc unul optimist. 


Ca toate societăţile foste comuniste, şi cea românească este 
politizată excesiv. Prima jumătate a deceniului stă sub semnul 
„polarizării radicale” a societăţii româneşti în două tabere: una a 
celor percepuți ca profitori ai fostului regim comunist şi o alta a 
celor percepuți ca victime ale fostului regim. Confruntarea e 
aprigă, societatea dă în clocot, se fac auzite cu preponderență 


„discursuri exaltate” într-un „dezmăţ al emotivității”.! 


Guvernarea CDR-PD-UDMR, ajunsă la putere în 1996 cu un 
mesaj construit în jurul noţiunilor de „morală” şi „competență”, 
deşi îşi plasează oamenii în punctele cheie ale sistemului social, 
lasă impresia că nu reuşeşte să „schimbe la față” România. 
Preşedintele Emil Constantinescu se declară blocat de fosta 


„nomenclatură” şi de fosta Securitate şi ia decizia de a nu mai 


1 (...) discursul e exaltat, năbădăios, ultimativ. El nu exprimă 


raționamente, ci stări. Sîntem cu toții «porniţi», «apucaţi», patetici; 
nimeni nu reflectează, pentru că toți ştim deja. Manevraţi de pasiuni, 
luăm discernământul drept o concesie şi analiza drept pasivitate 
elitistă. Pe scurt, după înghețţul totalitar, ne topim într-un dezmăţ al 
emotivităţii, reacționînd prin ură sau iubire acolo unde n-ar fi nevoie 
decât de judecata noastră limpede.”, Andrei Pleşu, „Dilema cea de 
toate zilele”, în Dilema # 1, 14 ian. 1993, p. 3 


candida pentru un nou mandat. 


Ex-comuniştii par a controla noua realitate democratică şi 
capitalistă, şi asta nu numai în România: 


„În timp ce eroii protestelor anticomuniste continuă să viseze 
la o societate bazată pe justiţie, onestitate şi solidaritate, 
ex-comuniştii se dovedesc capabili să se adapteze fără 
dificultate noilor reguli capitaliste. Paradoxal, în noua condiţie 
postcomunistă, anti-comuniştii se plasează de partea visului 
utopic al adevăratei democraţii, în timp ce ex-comunişiii 
îmbrăţişează realitatea crudă a eficienţei de piaţă, cu tot cu 
corupţia şi loviturile sub centură aferente.”? 


Minerii se lansează în mai multe expediţii „de restabilire a 
ordinii” spre Capitală, cu consecințe dezastruoase. La cea de-a 
şasea „mineriadă” se confruntă cu jandarmii în judeţul Olt; 
televiziunile preiau imaginile apocaliptic-ridicole, cu aer medieval, 
vorbind despre „luptele” de la Costeşti şi Stoeneşti şi „pacea” de 
la Cozia. În timp ce bănci cunoscute (Dacia Felix, Bancorex, 
Bankcoop, Banca Internaţională a Religiilor) şi fonduri de 
investiţii ce îşi cultivaseră o aparenţă de soliditate (SAFI, FNI, 
FDF, etc) se prăbuşesc zgomotos, luând cu ele economiile 
populaţiei, presa descoperă avioane militare ce aterizează 
încărcate cu ţigări de contrabandă pe principalul aeroport al țării. 

Corupţia pare endemică. 

Mulţi aleg să trăiască în altă parte: România devine una 
dintre ţările care dau într-un timp scurt o emigrație importantă, 
recensământul din 2002 documentând peste un milion de 
cetățeni români stabiliți în străinătate în ultimul deceniu. 


În 1999, bugetul culturii reprezintă 0,10% din produsul intern 


2 Slavoj Žižek, „Post-Wall” în London Review of Books, vol. 31, # 22, 
Londra, 2009, p. 10 
3 V. www.recensamantromania.ro 

brut, iar ministrul lon Caramitru este interpelat în Parlament 
privind starea de „faliment genera!” a culturii române... 


În aceste condiţii, instinctele de supravieţuire se ascut, iar 
sistemul teatrelor de stat se închide în el însuşi: la un sondaj 
realizat de Ministerul Culturii printre angajații teatrelor 
instituționalizate, majoritatea covârșitoare declară că vrea să 
păstreze statu-quoul. 


Teatrul românesc, ca instituţie de stat, este terenul unui 
experiment care încearcă să îmbine forme socialiste de 
organizare a muncii, bazate pe colective, cu unele capitaliste, 
caracteristice unei piețe libere, bazate pe exploatarea 
potențialului individual. 


Din punct de vedere economic, pentru că funcţionează în 
sistem de repertoriu, păstrând spectacolele realizate timp de mai 
mulți ani şi programând reprezentațiile în alternanță, teatrul de 
stat are nevoie de o trupă de actori şi tehnicieni, pe care să se 
poată baza. lar sistemul cel mai ieftin din punctul de vedere al 
statului-finanţator este cel în care nici actorii, nici personalul 
tehnic, nu-şi pot negocia participarea, ci se prezintă în bloc „la 
serviciu”, oferindu-li-se în schimb un salariu lunar fix, pe 
categorii. De aceea, în bugetul unui teatru, fondul de salarii e 
sacrosant, directorul neputând schimba destinaţia unei sume de 
bani din acest fond. El se comportă cu un regizor sau scenograf 
invitat, ca un manager cu puteri reale, negociind un contract de 
drepturi de autor, dar cu un actor sau tehnician din subordine, ca 
un administrator care nu poate decât eventual premia sau 
sancţiona un angajat pe care l-a moştenit şi pe care îl transmite 
mai departe.” Astfel, persistă o anumită confuzie în ceea ce 


Nicolae Popa (deputat), interpelare înregistrată la Camera 
Deputaţilor cu # 603B/20 oct. 1999. 
i „Relaţia dintre Teatru şi Bani este şi una de organizare în acelaşi 
timp. Câtă vreme fenomenul teatral nu îşi precizează elementele 


< 


priveşte strategia unui director: va reuşi să invite (şi să 
plătească) actori capabili să servească o anume viziune sau îşi 
va limita viziunea la ceea ce pot cei pe care statul îi plăteşte 
oricum în instituţia pe care o conduce? Cu alte cuvinte, se va 
comporta ca un manager cultural sau ca un administrator? ê 

Aşadar, angajaţii teatrelor, în principal actori şi tehnicieni, 
aleg să nu se schimbe nimic în această formulă de organizare a 
activităţii lor. Dar metodologia sondajului e discutabilă, căci pe 
de-o parte, un astfel de răspuns e previzibil atât timp cât actorii şi 
tehnicienii nu trăiseră şi experiența unor alte sisteme de 
organizare a activităţii teatrale, iar pe de altă parte, faptul că 
sondajul nu i-a inclus şi pe actorii (tot mai mulţi către sfârşitul 
deceniului) neangajaţi permanent în teatre sau care au ales să 
iasă dintr-o astfel de structură, pune sub semnul întrebării dorința 
Ministerului Culturii de a afla părerea unei întregi categorii 
profesionale, şi nu numai a celor prinşi în sistem. Ministerul a 
continuat însă să se comporte faţă de artiştii neangajaţi la stat ca 
şi când aceştia nu există. 7 

În acelaşi timp, o categorie profesională trebuie să-şi 
definească singură interesele şi să se lupte pentru realizarea 
unui cadru legal care să-i dea şansa realizării acestor interese. 
Or, actorii profesionişti români nu s-au adunat într-o organizaţie 
națională care să definească nişte standarde ale practicării libere 
a acestei profesii. În alte ţări, creatorii de teatru sunt grupaţi în 


concrete ale orientării sale artistice, formele de organizare nu pot fi 
decât anemice, lesne controlabile de către Stat, tentative, unele fără 
viitor.”, M. Popescu, Oglinda spartă. Teatrul românesc după 1989, 
Bucureşti, Unitext, 1997, pp. 87-88 

ê Cf. Theodor Cristian Popescu, „Actor” în Teatrul azi # 8 9 10/2009, 
p. 201 

7 Cf. Theodor Cristian Popescu, „2000”, în Scena # 20, dec. 1999, 
p. 11 

uniuni profesionale care le apără în multiple feluri interesele: 
contracte-cadru pentru diferitele domenii de activitate (teatru, 
cinema, radio, televiziune, publicitate) fixând onorariile minime în 
funcţie de bugetul proiectului şi caracteristicile producătorului 
(profit/non-profit, buget de operare anual, etc.), urmărirea 
colectării drepturilor provenite din exploatarea, difuzarea şi 
revânzarea produsului artistic, un statut din punct de vedere 
fiscal asimilat persoanelor fizice autorizate (dând dreptul la 
deduceri de cheltuieli din baza veniturilor impozabile), 
organizarea de ateliere de dezvoltare profesională, emiterea de 
buletine de informare periodice privind oportunitățile 
profesionale, reglementarea condițiilor profesionale (asigurări 
medicale, contribuții sociale, dreptul la pauză şi odihnă, etc.). 
Neasociindu-se liber pentru a-şi apăra interesele, actorii au 
rămas expuşi abuzurilor (tratament discriminatoriu față de colegii 
lor străini, drepturi din publicitate niciodată urmărite şi colectate, 
contracte abuzive, etc.). 


La toate acestea se adaugă şi o anumită jenă a multor artişti, 
fără experienţă pe o piaţă liberă, în a-şi negocia onorariile. Unui 
artist abia ieşit din comunism i se pare adesea că preocuparea 
față de câştigul material îi afectează cumva imaginea de „slujitor 
al artei”, sau, pur şi simplu, e nepriceput în a negocia şi nu-şi 
cunoaşte drepturile. Deşi „Legea dreptului de autor intră în 
vigoare încă din 1996, puţini o studiază, o înţeleg şi o folosesc în 
avantajul lor. Majoritatea oamenilor de teatru acceptă orice tip de 
contract i se propune, cedându-şi cu uşurinţă drepturile în 
favoarea instituţiilor româneşti sau străine: în 1999 am acceptat 
cu toţii, pe loc, de exemplu, să ni se filmeze reprezentația din 
cadrul Bienalei de la Bonn cu spectacolul „Eu când vreau să 
fluier, fluier...”, de către o televiziune germană, fără să fim 
remunerati în niciun fel. 


Sunt numeroase cazurile în care „colaboratorii” sunt plătiți cu 
mari întârzieri, în condiţiile în care onorariile ce li se oferă se 


devalorizează rapid din cauza inflaţiei ridicate. Condiţia de artist 
liber apare astfel ca deosebit de riscantă din punct de vedere 
financiar. 


Prin urmare, nici măcar un singur teatru organizat în sistem 
de repertoriu cu trupă permanentă nu îşi schimbă tipul de 
organizare a producţiei şi difuzării teatrale în anii nouăzeci. 
Modelul instituţional susținut de câtre stat rămâne unic, 
moştenind şi administrând în exclusivitate infrastructura teatrală. 


Noţiunea de „eşec” şi-o asumă aşadar, tot mai mulți artişti ce 
se manifestaseră independent; nou-apăruta revistă, UltimaT, 
vorbeşte încă de la primul ei editorial despre „genealogia ratată” 
a alternativei teatrale şi despre „neliniştea creatoare, interogaţia 
riscantă, voința de a sluji dureri acute”, ca despre o „febră 
ultimativă”: „Nu poţi, fireşte, desfăşura un exerciţiu critic 
alternativ, în lipsa unei alternative a practicii teatrale. Dar dacă 
te-ai săturat să tot scrii la fel, despre spectacole care uzează de 
aceleaşi şi aceleaşi mijloace şi tehnici (de mult devenite istorie) 
şi se raportează la acelaşi public la care se raportau teatratorii 
anilor '60? Ne aflăm în anul 1999 -— nu e de ici-colo asumarea 
acestei cifre cu trimiteri apocaliptice — moment în care, în pofida 
eforturilor de aproape un deceniu, alternativa în teatrul românesc 


»»8 


se revendică de la o genealogie ratată. 


Dar, de fapt, despre ce vorbim atunci când vorbim despre 
eşecul teatrului independent în anii nouăzeci? 


Despre eşecul de a fi creat o alternativă puternică la 
practicile din instituţiile teatrale de stat? 

Despre eşecul de a-şi fi putut imagina instituţii independente 
la fel de vizibile şi prestigioase precum cele de stat? 


Despre eşecul de a fi instituit un sistem de acces la fonduri 
publice pe bază de proiect, adică de a impune o subvenție a ideii 


8 UltimaT # 1, 1999, p. 3 

şi nu a instituţiei? 
Despre eşecul iniţiativelor independente de a se organiza, 
susţine şi apăra între ele, constituindu-se într-o platformă-reţea? 


Sau despre eşecul mişcării teatrale româneşti în ansamblu, 
de a înțelege, încuraja şi accepta mai devreme formele de 
manifestare independente ca fiind o necesitate organică, o 
atitudine naturală? 


Puţini autori fac referință la aceste probleme în cadrul unei 
priviri de ansamblu asupra teatrului românesc al acelor ani.” Alte, 
de asemenea puține, informaţii sunt conţinute în articole 
disparate din presa scrisă, majoritatea acelor publicații 
încetându-şi apariţia. 

În aceste condiții, modalitatea principală de investigare a 
acestui trecut recent o constituie istoria orală — interviurile 
personale cu cei implicaţi, fie ca participanţi, fie ca observatori 
avizaţi — şi propria mea mărturie, a unuia aflat în acei ani în 
ambele ipostaze. 


lpotezele pe care ajung să le formulez se constituie într-o 
încercare de definire a unei genealogii (ratată sau nu, vom 
vedea) a iniţiativelor independente din teatrul românesc post 
1989. 


Mă concentrez exclusiv asupra primului deceniu, atunci când 
toate aceste inițiative se constituiau în „începuturi” cu aer de 
pionierat. Ce atitudini au avut creatorii de teatru care au ales să 
se manifeste independent în acei ani, ce strategii au adoptat, cu 
ce impact? Care sunt modelele ce s-au impus şi au trecut, mai 
mult sau mai puţin transformate, în cel de-al doilea deceniu? 


9 în principal Miruna Runcan, Marian Popescu şi Anca Măniuţiu. 


< 


Independent, alternativ, experimental 


În presa anilor nouăzeci, dar şi mai târziu, termenii de 
independent, alternativ şi experimental sunt folosiţi adesea 
într-un mod oarecum confuz şi interşanjabil pentru a caracteriza 
iniţiativele teatrale din afara sistemului instituționalizat. În 
această lucrare, folosesc în principal termenul de independent, 
considerându-l ca fiind cel mai mic numitor comun al acestor 
iniţiative, altminteri foarte diferite una de alta. 


Teatrul experimental nu presupune neapărat noţiunea de 
independenţă, ci pe aceea de cercetare. Într-un anume sens, 
desigur, orice proiect artistic implică un oarecare grad de 
cercetare, dar noţiunea de teatru experimental cred că se poate 
aplica mai ales unei activități de tip laborator, ce urmăreşte cu 
predilecție descoperirea de noi mijloace de expresie teatrală şi 
care poate fi (şi a fost, câteodată) găzduită foarte bine şi de 
structura teatrală de stat (cazul lui Jerzy Grotowski în Polonia, 
respectiv al lui Aureliu Manea la noi). lar despre cercetare 
teatrală se poate vorbi mai extins sau mai restrâns: „Conceptul 
poate fi diluat, extins (pentru Brecht, orice teatru non-aristotelic 
era experimental), sau, dimpotrivă, restrâns la anumite 
experienţe teatrale punctuale, care vizează fie activitatea 
dramaturgică şi scenică în totalitatea ei (e cazul primului studio 
experimental din istoria teatrului, înfiinţat în 1905 de Stanislavski, 
pe lângă Teatrul de Artă din Moscova şi încredinţat discipolului 
său dizident, Meyerhold, care pune în scenă aici un text de 
Maeterlinck, fără ca spectacolul să iasă, însă, la public), fie doar 
o parte a procesului scenic (textul, ca la futuriştii italieni sau ruşi), 
arhitectura şi scenografia (vezi Gropius), costumele şi 
gestualitatea (Oskar Schlemmer şi experiențele de la 
Bauhaus).""0 


10 gatul i 
Anca Măniuţiu, „O încercare de panoramare a fenomenului teatral 

Subvenţia regulată şi un cadru ce protejează artiştii pot ajuta, 
în principiu, cercetarea. Uneori teatrele de stat creează 
programe speciale sau substructuri aparte (cum e Centrul de 
Cercetare şi Creaţie Teatrală „lon Sava” al Teatrului Naţional 
Bucureşti) pentru a propune un cadru în care se pot dezvolta 
formule de teatru experimental. Acesta are rolul de a trimite un 
semnal de avertizare publicului şi criticii şi de a ridica o parte din 
presiunea „succesului” de pe umerii artiştilor participanţi. În 
general, proiectele teatrale ce conţin o doză considerată ridicată 
de experiment sunt propuse într-un spaţiu performativ mai mic 
(de tip studio, sală mică, etc.), beneficiază de un buget redus şi 
sunt în „minoritate vizibilă” în schema repertorială — „în doze 
mici, ca cianura”, clarifică directorul unui teatru bucureştean." 


În ce priveşte teatrul independent, e drept că adeseori acesta 
experimentează mai mult decât cel de stat: fie alcătuind 
distribuții cu actori care nu ar putea fi parteneri în acelaşi 
spectacol, angajaţi fiind în teatre diferite (cazul practic al 
cvasitotalității producţiilor independente şi una dintre motivațiile 
principale pentru mulţi artişti, această dorinţă de a crea un cadru 
în care se pot întâlni cu cei cu care doresc realmente să 
colaboreze), fie propunând texte ce nu ar fi cu uşurinţă acceptate 
în repertoriile instituţiilor de stat, fie utilizând spaţii de joc 
„neconvenţionale” (de multe ori prin forța lucrurilor, neavând 
acces la infrastructura monopolizată de teatrele de stat), fie 
propunând formule hibride (teatru — dans — muzică — imagine — 
film — internet), fie — lucrul poate cel mai important — construind 
raporturi noi cu publicul vizat. 


Dar aceste formule nu definesc în niciun caz exclusiv teatrul 


independent din România, 1990-2005”, în Viața teatrală în şi după 
comunism, Cluj, Ed. Efes, 2006, p. 392 


i Mircea Diaconu de la Teatrul „Nottara”. 

independent; ele transgresează teritoriile teatrale dintr-o parte în 
alta, uneori atunci şi acolo unde pare mai improbabil, căci cultura 
teatrală românească a anilor nouăzeci stă sub semnul dominatiei 
regizorului şi aceia dintre ei care sunt preocupaţi de experiment 
găsesc, în principiu, pârghiile ca să-l propună. De aceea nu voi 
întrebuința termenul de teatru experimental interşanjabil sau 
exclusiv asociat cu teatrul independent. 


Problema cu noțiunea de teatru alternativ e că ea trebuie 
raportată permanent la tipul de teatru faţă de care se defineşte 
ca alternativă. În culturile teatrale în care teatrul independent a 
putut să apară şi să se dezvolte — limitat — încă din timpul 
comunismului, cum ar fi cea maghiară şi cea polonă, noţiunea de 
teatru alternativ e utilizată curent şi implicit pentru totalitatea 
manifestărilor teatrale independente. În contextul în care exista 
un singur model profesionist acceptat oficial, cel al teatrului de 
stat în sistem de repertoriu, teatrul alternativ se referă în special 
la teatrul generat în mediile universitare, neprofesionist, dar 
impunând o conotaţie nobilă conceptului de „amator” — asociat, 
în acest caz, cu căutarea unui limbaj nou, un „altfel de limbaj, 
ceea ce îndreptățeşte denumirea de „alternativ”. 


Cu alte cuvinte, teatrul alternativ se constituie ca opoziţie la 
un altul, fără însă a-l deteritorializa pe acesta, se manifestă în 
alte spaţii, îşi generează propriile festivaluri separate, îşi caută 
un alt limbaj şi e practicat de artişti care nu urmăresc o carieră 
profesionistă în domeniul teatral. Probabil că, oricum, termenul 
de „independent” ar fi pus probleme în a fi acceptat ca definind 
oficial o astfel de practică în timpul comunismului. 


În România nu a existat în perioada socialistă o astfel de 
filieră alternativă puternică în mediul universitar, un 
contra-exemplu singular fiind Teatrul Studenţesc „Podul” ce 
funcţiona în clădirea Casei de Cultură a Studenţilor „Grigore 
Preoteasa” din Bucureşti, sub conducerea regizorului Cătălin 
Naum. Acesta nu a dezvoltat însă o practică teatrală alternativă, 


THEODOR-CRISTIAN POPESCU — SURPLUS DE OAMENI SAU SURPLUS DE IDEI 


Editura LiterNet, 2014 


ci s-a constituit mai curând într-un mediu artistic 
semi-profesionist, un fel de pepinieră din care majoritatea 
tinerilor migra mai devreme sau mai târziu înspre Institutul de 
Artă Teatrală şi Cinematografică. Prin urmare, pentru teatrul 
independent românesc, care nu poate lua naştere decât după 
1989, acest fel de a se defini îmi apare mai degrabă ca limitativ, 
atât estetic (căci ceea ce e azi alternativ poate deveni mâine 
„mainstream” într-o realitate liberă şi în schimbare)'?, cât şi 
instituțional (la un moment dat, un astfel de organism putând 
dobândi acces la fondurile publice). 


De aceea, cred că noţiunea de teatru independent poate 
acoperi exemplele analizate în această lucrare, dacă acestea 
îndeplinesc condiţiile minimale formulate de Emina Visnic, o 
personalitate recunoscută în domeniul politicilor culturale 
independente. 


Pentru ea, noțiunea de „cultură independentă 
în sens larg, la „[...] organizaţiile care: 
a) nu au fost înființate de către Stat sau de către o altă 
organizaţie din afara lor, ci s-au fondat singure; 


face referinţă, 


12 „Alternativă etică, estetică şi economică, prin urmare, al cărei 
început, de pildă, autorul articolului din Dicţionarul lui Michel Corvin îl 
plasează în America anilor '50 (odată cu tentativele a numeroase trupe 
de a se elibera de sistemul Broadway), uitînd probabil de experienţele 
lui Meyerhold din anii 1910-1917 — când, în paralel cu activitatea de 
prim regizor al teatrelor imperiale din Sankt Petersburg, artistul îşi 
creează un studio de teatru, alternativ avant la lettre, unde montează 
semnând cu pseudonimul hoffmannian Doctor Dapertutto — sau de 
demersul lui Jacques Copeau, care fondează în 1913 teatrul Le Vieux 
Colombier, menit să răspundă exigenţelor sale morale şi artistice. 
Teatrul alternativ are prin urmare o istorie mai veche decit s-ar putea 
crede.”, Anca Măniuţiu, „O încercare de panoramare a fenomenului 
teatral independent din România, 1990-2005”, în Viaţa teatrală în şi 
după comunism, Cluj, Ed. Efes, 2006, p. 392 

b) îşi stabilesc în mod independent structura organizațională, 
corpul de membri, precum şi regulamentul de administrare 
şi luare a deciziilor; 


c) nu depind nici de Stat şi nici de alte organizaţii în ceea ce 
priveşte conţinutul programelor proprii sau finanţarea.” 13 


Prin urmare, mă voi opri în această lucrare doar asupra 
iniţiativelor ce s-au structurat într-un organism care îndeplineşte 
aceste trei condiții minimale şi căruia îi voi atribui calitatea de 
„independent”. 


13 Emina Višnić (edit.), A Bottom-up Approach to Cultural 


Policy-Making, Amsterdam-Bucharest-Zagreb, policiesforculture, 2008, 
p. 10 

Contextul teatral românesc al anilor 
nouăzeci 


Conceptul de „rezistență prin cultură”. Privirile înspre 
trecutul interbelic şi prezentul occidental 


Evenimentele violente ce au dus la eliminarea lui Ceauşescu 
şi la prăbuşirea regimului comunist în România, violențele contra 
reconstituirii partidelor istorice, cele interetnice din martie 1990 
de la Târgu Mureş, cele însoţind prima campanie electorală 
„iberă” din mai 1990, fenomenul Piaţa Universităţii şi 
„mineriadele” ce au încununat această listă de adversităţi brutale 
au polarizat la extrem societatea românească. Noua realitate a 
dat în clocot. Un zgomot asurzitor venea din stradă, amplificat de 
mass-media. 


În mijlocul acestei lumi în prefacere, teatrul a părut inițial 
complet depăşit de situație, incapabil să ţină pasul cu tempoul 
isteric al evenimentelor sociale, pentru a le acompania reflexiv; 
după ani de zile în care fuseseră reduse la jalnice simulacre, 
politica şi televiziunea s-au răzbunat, ocupând primul plan în 
viața publică." Spectacolul străzii era în fine mai puternic decât 
spectacolul teatral. 


Situaţia fusese radical diferită în ultimii treizeci de ani. 


La mijlocul anilor cincizeci, în griul absolut al nou instalatei 
societăţi totalitar-comuniste, Liviu Ciulei publica celebrul articol 
cu valoare de manifest „Teatralizarea picturii de teatru”, în care 


14 îneacă 

„Cel puţin pentru luni bune de aici înainte, dar şi cu consecinţe pe 
termen lung, teatrul avea să fie serios concurat (şi uneori pus drastic în 
umbră) de tovarăşii săi de moment: politica şi televiziunea.", Maria 


Ghitta, „Şocul eliberării. Teatrul în anul întâi”, în Liviu Malița (coord.), 
Viaţa teatrală în şi după comunism, Cluj, Efes, 2006, p. 317 


< 


12 


susținea necesitatea eliberării teatrului de sub povara unor 
decoruri care imită realitatea şi a instaurării pe scenă a unui 
spațiu scenografic ce promovează sugestia şi stimulii unei 
imaginații specific teatrale: „Teatrul, faţă de alte arte, este foarte 
generos în puterea lui de sugerare. Un amănunt, dacă este pus 
în valoare, ajută pe spectatori să confabuleze şi trimiterea în 
această lume imaginativă a spectatorului poate fi făcută cu 
precizie.” Peste câţiva ani, în 1961, el crea spectacolul „Cum 
vă place” prin care „|...] am reuşit şi în regie o ruptură faţă de 
realismul socialist plat, impus cu severitate prin presiunea 
organelor de conducere ale culturii româneşti. Am creat o 
deschidere spre o relegitimare a convenției scenice. De aceea, 
cred că este cel mai semnificativ moment din cariera mea. A 
declanşat o cotitură spre un teatru virulent, puternic vizual, 
eliberând imaginaţia regizorală”. 1° 

De fapt, prin această reteatralizare, teatrul românesc elibera 
nu numai imaginaţia regizorală, ci şi pe cea a spectatorilor, 
creându-şi o breşă prin care va reuşi adesea să scape 
constrângerilor ideologice, comunicând aluziv, esopic cu un 
public complice, ce va descifra imaginea scenică ca pe un careu 
de cuvinte încrucişate.!7 Plăcerea acestui act va fi dublă, atât pur 
estetică, căci merge în sensul dezvoltării unui imaginar bogat, 
rafinat, cu specific teatral, cât şi subversivă, căci păcăleşte 
adesea, prin subtilitate şi ambiguitate, cenzura comunistă, 
apropiindu-se de ceva resimţit ca fiind adevărat. De aceea, 
practicarea unui joc artistic la acest nivel va fi echivalată în 


15 Liviu Ciulei, „Teatralizarea picturii de teatru”, în revista Teatrul 4 2, 
iun. 1956 (Liviu Ciulei şi Mihai Lupu, Cu gândiri şi cu imagini, 
Bucureşti, igloo-media, 2009, p. 53) 

16 Liviu Ciulei şi Mihai Lupu, Cu gândiri... p. 66 


17 V, Marian Popescu, Oglinda spartă. Teatrul românesc după 1989, 
Bucureşti, Unitext, 1997 

teatrul românesc cu un act de „rezistenţă prin cultură”, iar tipul 
de înscenare impus de Liviu Ciulei va dobândi valoare canonică. 


Cu cât realitatea totalitară e mai cruntă, cu atât teatrele sunt 
mai frecventate, iar prestigiul dobândit de oamenii de teatru 
creşte exponențial. 


Nimic mai firesc, prin urmare, decât ca anunţul revoluţiei să 
fie făcut de către un poet (Mircea Dinescu) şi de către un actor 
(lon Caramitru) „pe micul ecran, acolo unde se spuneau de 
acum toate lucrurile importante”. Actorul şi poetul care 
anunțaseră revoluţia sunt aleşi în fruntea celor două uniuni de 
creaţie respective, dar intră şi în structurile politice ale puterii şi, 
ulterior, ale opoziţiei, urmaţi în curând şi de alţii. „Contaminarea 
reciprocă dintre politică şi teatru a devenit dintr-odată vizibilă, 
într-o manieră spectaculoasă.”! Alţi oameni de teatru vor alege 
celălalt segment al puterii, cel al faimei mediatice, şi vor deveni 
prezentatori sau realizatori de programe TV. 


În vacarmul general, teatrul, ca fenomen, îşi pierde rapid 
poziţia privilegiată din timpul comunismului, căci publicul nu mai 
dă semne că are nevoie nici de metaforă, pentru a înțelege 
lumea, şi nici de depresurizarea obținută prin decodificarea unor 
referinţe încifrate la realitate, pentru a o suporta. Mai presus de 
orice, publicul se sparge în publicuri: complicitatea de odinioară 
a lăsat loc unei diviziuni agresive. lar oamenii de teatru se simt 
adesea dezavantajaţi de raportul cu o realitate asupra căreia nu 
mai exercită nicio influență.” În fața unui fel de indecizie a 


18 M. Ghita, Şocul..., p. 317 
19 Ibid., p. 316 


20 „Am crezut că toate categoriile sociale vin la teatru. (...) Şocul meu 
era fals, pentru că eram, la rândul meu, mutilat de o iluzie — naivă!, că 
sunt un fel de Maiakovski care vorbeşte mulțimilor, şi că mulțimile 
vibrează. A trebuit să plătesc faptul că această iluzie m-a ţinut în 


< 

politicienilor aflați la putere, sau mai curând a unei lipse de 
viziune privind viitorul, artiştii se concentrează pe aspectele 
specifice ale creației, întorcându-se spre ei înşişi. Căutându-şi 
repere, ei încep să privească tot mai insistent înspre perioada 
„de aur” a interbelicului, cea mai productivă din punct de vedere 
cultural din istoria modernă a României sau înspre prezentul 
țărilor occidentale, cele două tipuri de realități democratice şi 
capitaliste ce pot fi cunoscute şi analizate prin mărturii sau 
experienţă directă. 

Înspre un singur loc refuză ei aproape constant să privească, 
sau nu ştiu deocamdată cum să o facă pentru a vedea ceea ce e 
de văzut: înspre prezentul românesc. 


picioare.”, Mihai  Măniuţiu citat de Miruna Runcan şi C.C. 
Buricea-Mlinarcic, în Cinci divane ad-hoc, Bucureşti, Unitext, 1994, 
pp. 23-24; republicat de Editura LiterNet în 2007 - 
http://editura.liternet.ro/carte/237/Miruna-Runcan-Constantin-Cristian- 
Buricea-Mlinarcic/Cinci-divane-ad-hoc.html 


al „Romania shares many experiences with other Central and Eastern 
European countries following the fall of their respective Communist 
regimes in 1989. But what may be specifically Romanian is the 
undecided political vision for the future of a country that restrained new 
opportunities for six to ten years after the events of 1989.”, Marian 
Popescu, „In Cinderella's Shoes: Romanian Theater Twenty Years 
After Communism”, în Theater, vol. 39, # 2, New Haven, Yale 
University, 2009. 


si „Perioada 1992-1996 a fost, dintr-un punct de vedere, şi una a 
regresului conştiinţei civice, sesizabilă de asemenea în lumea teatrului: 
nu o dată am auzit exprimată opinia (temerea) că artiştii trebuie să-şi 
«vadă de arta lor», surzi şi orbi la ceea ce se întâmplă în jur.”, 
M. Popescu, Oglinda..., p. 11 

Conceptul de „criză a culturii” 


Obişnuiţi să se plaseze într-o zonă de penumbră, de 
clar-obscur în raport cu realitatea totalitară, în care manipularea 
imaginarului spectatorilor se produce pe fondul atenţiei lor 
încordate spre a vâna aluzii, sugestii, pentru a le transforma în 
înțelesuri ce le alimentează „un instinct al ripostei”%, artiştii au 
dificultăți în a se replasa faţă de o realitate nouă, în permanentă 
mişcare şi prefacere, formată ea însăşi aproape exclusiv din 
conflicte şi proteste. Teatrului i se răpeşte astfel rolul cu care era 
obişnuit. Oamenii de cultură încep să se simtă respinşi, 
ignoraţi, îndepărtați din centrul vieţii sociale (cu excepţia celor ce 
au optat pentru acţiune directă, în politică sau media), cuprinşi 
de un sentiment de inutilitate. Ei par a fi pierdut cheia de 
comunicare cu restul societăţii, un fenomen care se petrece şi în 
alte ţări recent ieşite din comunism, creatoare de mişcări teatrale 
majore: „Se poate spune că noi avem acum cel mai a-social 
public şi cel mai a-social teatru din toată Europa. Cândva teatrul 
a înlocuit — cu destulă stângăcie — societatea civilă. Dar în 
vremurile noi, de libertate, el nu a reuşit să devină o parte 
organică, integrată, a societăţii care se naşte”, scrie Marina 
Davidova despre teatrul rus post-sovietic.% 

Intrăm în era „crizei culturii”. 


2 „Constrânsă, în bună măsură, la a supraviețui, cultura, teatrul în 
special, a dezvoltat mai degrabă un instinct al ripostei decât o liberă 
dezvoltare, firească, a potenţelor sale creatoare. Privilegiul teatrului de 
a exista prin contact public a fost, la noi, o sursă a medierii adevărului 
expus aluziv.”, ibid., p. 25 

24 Moartea lui Ceauşescu a răpit teatrului rolul său protestatar.”, ibid., 
p. 22 

235 Marina Davidova, Sfârşitul unei epoci teatrale, Bucureşti, Nemira, 
2006, p. 25 

Senzaţia generală a celor mai importanţi regizori români 
activi în acei ani e că trebuie să-şi reinventeze limbajul teatral şi 
să-şi redefinească raportul de comunicare cu publicul: 


— Mihai Măniuţiu — „M-am decis, atât cât pot eu face, să nu 
mai continuu metafora şi/sau aluzia, ci să fac un teatru 
direct. [...] Trebuie să găsim un mod de a exista care să 
ne demonstreze vitalitatea. Eu nu mai cred în metafore şi 
aluzii, cum spuneam. Cred că trebuie să trecem, cu toții, 
printr-o perioadă de dezgolire.””® 


— Alexandru Dabija — „[...] vreau să lucrez printr-un limbaj 
simplu, şi când spun simplu, mă gândesc la ceva foarte 
redus, până spre zona reducerii reacției umane la sărăcia 
cu duhul. Chiar o exagerare a elementarității... 


[...] Da, ar fi vorba de o animalizare a relaţiilor şi 
limbajelor. Cred că, oricum, ăsta e şi drumul către care ne 
îndreptăm, c-o recunoaştem sau nu; dar ne ducem cu tot 
cortegiul, cu surle şi trâmbițe, cu fax-uri şi calculatoare... 
Frumos alai...” 


— Victor loan Frunză — „mi se pare că stadiul în care ne 
aflăm cu toţii este unul în care se cere, din toate părțile, o 
remodelare, o regândire a limbajului teatral ca atare. [...] 
cred că lucrurile trebuie redefinite [...]] regândind 
mijloacele, raporturile dintre teatru şi lume, chiar 
raporturile dintre teatru ca instituţie şi oraşul în care se 
găseşte... Fiecare dintre noi simte că un mod de viaţă, un 
mod de organizare, nişte habitudini, chiar şi habitudinile 
de gândire şi de cunoaştere, se sfârşesc, se sting, se duc 
către altceva. Proporţiile acestui fenomen sunt imense, iar 
teatrul n-a intrat încă şi ar trebui să intre, în rezonanță cu 


26 M. Runcan, C.C. Buricea-Mlinarcic, Cinci..., p. 25 
27 Ibid., p. 116 

el, altminteri nu putem transgresa către un răspuns." 


— Tompa Gábor — „[...] impresia mea este că drama nu mai 
poate fi forma cea mai adecvată pentru a exprima lumea 
contemporană. Se tinde oarecum spre eseu... Cred că 
suntem în situația unei căutări de limbaj...”? 


— Andrei Şerban — „Am senzaţia că totul trebuie luat de la 
capăt. Cum? Nu ştiu. Ştiu, însă, că trebuie neapărat să 
facem ceva. De asta am şi acceptat direcţia Teatrului 
Naţional.”% 


— Lucian Giurchescu — „Trebuie să regândim metafora, să 
regândim forma de expresie...*! 


— Valeriu Moisescu -— „Libertatea este mai grea decât 
constrângerea."*? 


Această observaţie-sinteză, cu efect de ghilotină, a lui 
Valeriu Moisescu, ne semnalează şi un alt tip de reacţie la noua 
realitate, şi anume cel al pierderii complete a motivaţiei pentru 
demersul artistic, al renunțării. Teatrul, până atunci un adevărat 
sistem în sine, devenea în noile condiţii doar „o rotiță în 
sistem”.*% A face teatru, artă în general, dobândise în perioada 


28 M. Runcan, C.C. Buricea-Mlinarcic, Cinci..., pp. 43-44 

29 Ibid., p. 148 

30 Andreea Dumitru, „Mai rezistă «modelul teatral românesc»? Regia 
în intervalul 1990-2005”, în Liviu Malita (coord.), Viața teatrală în şi 
după comunism, Cluj, Efes, 2006, p. 352 

31 Ibid., p. 363 


52 Ibid., p. 364 

„If before 1989 | was looking at the world from inside theatre, after 
1989 | have been looking at theatre from the outside world. | now 
regard it as a wheel in the system. To me, theatre before 1989 was 
itself an entire system.”, lon Caramitru intervievat de Marian Popescu, 


< 

„istoriei nenorocite de dinainte de 1989” o dimensiune „serioasă, 
istorică, eroică”, consideră nimeni altul decât cel ce a avut, 
poate, destinul cel mai spectaculos dintre oamenii de teatru în 
timpul şi după evenimentele din decembrie 1989, lon Caramitru. 
Pierderea acestei motivații e însoţită de pierderea unui întreg 
limbaj, a unei tehnici de apropiere de personaj, de situația 
scenică, de piesă, a unui „sistem complex al artei teatrale” 
validat în timp. 


„Criza culturii” se manifestă deci, prin pierderea importanţei 
enorme de care actul cultural, artistic, creativ se bucura în 
condiţiile unui climat social şi politic otrăvit de o viaţă trăită în 
minciună înainte de 1989. Pierzându-şi complicitatea specială cu 
un public fidel, oamenii de teatru pierd un întreg limbaj, un întreg 
sistem de construcţie şi comunicare, acel „sistem complex al 
artei teatrale” de care vorbeşte lon Caramitru. Pierderea e 
resimţită fără excepţie de toţi regizorii importanţi, care trec 
printr-un proces de „dezgolire”, de căutare a „elementarității”, de 


în Marian Popescu, The Stage And The Carnival, Romanian Theatre 
After Censorship, Piteşti, Paralela 45, 2000, p. 85 

SA „That is why for me acting was a chance to survive and whatever | 
did was in the idea that theatre was an outpost of resistance. That's 
my view... Or at least that's what | intended the theatre | made to be... 
Lots of things were told through theatre, spaces of forbidden thinking 
were able to develop in it. My motivation in theatre was enormous and 
unbounded until 1989. After 1989 it started to fade away. (...) As long 
as the motivation was profound, related to the tormented and 
miserable history of pre '89, it gained a serious, historical and «heroic» 
dimension. It kept me awake, standing and coherent. After 1989 this 
motivation disappeared not only as a proper motivation but also as 
language, artistic technique and manner of approaching the character, 
the part, the play. It disappeared as a complex system of the theatrical 
act. | found myself uncovered and unmotivated.”, Marian Popescu, 
op. cit., pp. 84-85 

„regândire a metaforei”, de „regândire a raporturilor dintre teatru 
şi lume”, de „căutare de limbaj. Efortul de reapropiere de 
„adevărul artistic” trebuie făcut acum de către toţi oamenii de 
teatru, pe căi ce urmează a fi descoperite şi pe care noile 
publicuri trebuie să le valideze.“” 


Acest efort se va desfăşura în două cadre complet diferite: o 
dată în circuitul închis al sistemului teatral de stat, dar, în acelaşi 
timp, şi în afara lui, prin tentative disparate, cu grade de impact 
şi mijloace diferite, ale unor demersuri alternative şi/sau 
independente. 


Despre „criza culturii” se va vorbi însă de atunci mereu. Vor 
ieşi la suprafață încet-încet fațete noi ale acestui fenomen. În 
teatru, Miruna Runcan identifică o componentă „managerială 
(instituţională), una sindicală, una a informaţiei şi circulaţiei, una 
de texte, una a evaluării şi, în sfârşit, una de oameni”." O criză, 
cu alte cuvinte, a spaimei de nou, a incapacității de a ne imagina 
alte cadre de funcţionare decât cele moştenite, a lipsei de 
viziune privind conceptul de cultură naţională, a incapacității de 


sa „Analiza teatrului românesc în contextul Europei Centrale şi de Est 
(...) parcurge un timp al confruntării în perioada 1945-1989 între 
adevărul unei lumi construite prin prefabricate ideologice şi politice şi 
adevărul artistic transmis de scena teatrală, şi un alt timp al confruntării 
în perioada următoare, 1989-2004, între adevărul disoluției unei lumi 
(şi naşterea alteia) şi adevărul artistic comunicat de scena teatrală de 
acum. Dar ce valoare mai are astăzi ideea de a comunica prin artă un 
adevăr? Valoarea este dată, cred, de dorinţa Artistului, a Scriitorului de 
a spune, cum s-a întâmplat mereu, ceva despre sine şi despre ce 
există dincolo de sine.”, Marian Popescu, Scenele teatrului românesc 
1989-2004. De la cenzură la libertate, Bucureşti, Unitext, 2004, p. 319 


36 Miruna Runcan, Modelul teatral românesc, Bucureşti, Unitext, 2000, 
pp. 52-64 

„a înţelege ideea de teatru într-un timp al schimbării”. 


În cele din urmă, Miruna Runcan ajunge să identifice întreg 
conceptul de „criză a culturii” cu un refuz al noului: „Când 
freamătul naşterii e peste tot, a numi naşterea criză e un gest de 
suspectă adversitate, vecină cu morbidul."*8 


Trebuie însă observat că adaptarea la o lume în permanentă 
schimbare nu e deloc simplă. Înainte de a accepta să se 
deschidă, sistemul teatral românesc a încercat (şi încă mai 
încearcă) să se protejeze, rezistând cât mai mult timp închis. 


Modelul unic. Canonul regizoral. Circuitul teatral închis 


„Acum câteva zile, la Bucureşti, am intrat în colosul numit 
Teatrul Naţional, un edificiu urât de la mijlocul anilor '70, un 
triumf al urâţeniei şi pretenţiozității. Găseşti astfel de monumente 
ale prostului gust, şubrede, decăzute mai peste tot în Europa 
Centrală şi de Est, dar acesta e mult mai rău decât orice altceva 
am văzut vreodată. Priveam uimit sala mare şi goală, cu o lojă 
uriaşă, făcută odinioară pentru Ceauşescu, acum cu cortina 
trasă, ca o scenă pentru un spectacol de păpuşi anulat brusc de 
vârtejul istoric al unei răscoale populare sau lovituri de palat 
acum aproape 18 ani." Astfel se exprima acum câţiva ani Dragan 
Klai€, poate cea mai cunoscută figură din domeniul politicilor 
teatrale europene, asupra „navei amiral” a flotei teatrale 
româneşti, Teatrul Naţional din Bucureşti.” Cuvintele lui par a 
descrie ruina unei instituţii de tip comunist, dar de fapt spun mai 


37 Marian Popescu, Oglinda..., p. 12 
38 M. Runcan, Modelul..., p. 64 
7 Dragan Klaič, „A world view, to challenge and engage”, articol bazat 


pe o comunicare ţinută în cadrul simpozionului Generale Oost la 
ARTeZ în Arnhem pe 15 nov. 2007, www.kedja.net. 


THEODOR-CRISTIAN POPESCU — SURPLUS DE OAMENI SAU SURPLUS DE IDEI 


Editura LiterNet, 2014 


mult decât atât.% 


România numără astăzi nu mai puţin de şapte teatre 
naţionale, la Bucureşti, Cluj, laşi, Timişoara, Craiova, Târgu 
Mureş (cu secţie română şi maghiară) şi Sibiu (cu secţie română 
şi germană) — plus Teatrul Maghiar de Stat din Cluj, care are tot 
statutul unui teatru naţional, subvenţionat direct de Ministerul 
Culturii (pentru scurt timp şi Constanţa îşi proclamase un teatru 
naţional). 

Este un caz rar în lume, dovadă a obsesiei noastre pentru un 
teatru de tip central, ceea ce o îndreptățeşte pe Miruna Runcan 
să proclame acest model ca fiind „modelul teatral românesc”?!. E 
modelul teatrului văzut ca instituţie cu rol educaţional, cultivând 
şi promovând valorile sigure, oficializate, o mentalitate care 
privilegiază cultura centralizată, naţională, unificatoare: „[...] 
naşterea şi evoluţia teatrului românesc nu sunt în aproape nici 
un fel îndatorate liberei producţii şi circulații a spectacolului de 
către o companie independentă [...] ci statului, văzut ca părinte al 
artei şi finanţator prioritar, care vede în Teatrul Mare (Teatrul 
Naţional, cu program de repertoriu fix pe o stagiune) un 
instrument social de educaţie civică şi creştere a nivelului de 
cultură al comunității.” Alături de celelalte instituţii teatrale de 
stat (municipale, dramatice etc.) subvenţionate de autorităţile 
locale, acestea formează o reţea naţională de instituţii ce se 
definesc în principal printr-o unică trăsătură, aceea de a 
promova teatrul de repertoriu cu trupă permanentă de actori şi 


0 în 2011, Teatrul Naţional din Bucureşti a intrat într-o complexă 
renovare. 

1 V. Miruna Runcan, Modelul teatral românesc, Bucureşti, 
Ft 


2 Miruna Runcan, „Instituţii teatrale după 1989 în L. Malița (coord.), 
Viaţa..., p. 376 


Unitext, 

tehnicieni şi sedii impunătoare, centrale şi extrem de vizibile în 
oraşele în care funcţionează.“ 


E un teatru de tip burghez, dar şi comuniştii i-au acceptat 
bucuroşi formula, căci prezenta pentru ei, multiple avantaje: fiind 
un teatru de repertoriu, piesele puteau fi cenzurate, aprobate sau 
respinse, înainte de a fi montate pe scenă; beneficiind de o 
companie permanentă de actori, aceştia puteau fi transformați în 
salariaţi publici, dependenţi astfel total de noul stat socialist; şi 
ocupând o poziţie centrală în spaţiul public, putea fi transformat 
în prestigios mijloc de propagandă, servind regimul socialist. 


Preluând rolul de finanţator al activităţii teatrale, statul şi l-a 
asumat (mai întâi implicit, mai apoi explicit) şi pe acela al 
dirijismului cultural, oficializând valorile şi acaparând ceea ce îi 
convenea „în vadul mainstreamului oficial” şi organizând 
activitatea teatrală pe modelul întreprinderii socialiste“? 
majoritatea teatrelor de stat au scheme de personal încărcate, 


43 Z NE i N 
„Teatrul românesc este definit de multă vreme printr-o unică 


trăsătură, aceea că este teatru de repertoriu. Mai mult de atât nu se 
poate spune. (...) nu se poate remarca încă un efort valabil în ceea ce 
priveşte profilul artistic al acestor instituții.”, M. Popescu, Oglinda... 
pp. 106-107 

j „(...) cultura românească, şi teatrul cu atât mai evident fiindcă e mai 
expus şi e costisitor, au beneficiat un secol şi jumătate, poate şi mai 
mult, de omogenitatea oficializării. Totul, sau aproape totul trebuia să 
intre, cu voinţa naivă a artiştilor înşişi, în vadul mainstreamului oficial, 
câtă vreme unica instanţă finanţatoare era statul.”, M. Runcan, 
Instituţii..., p. 374 


? „Toate aceste teatre sunt aşezate, în schimb, pe bazele solide ale 

întreprinderii socialiste şi reproduc modelul unic al companiei de 
repertoriu interbelice, model care la noi — şi aici suntem o excepţie 
absolută! — n-a fost în patruzeci de ani niciodată pus în discuţie, 
dară-mi-te concurat de vreun altul.”, idem, Modelul..., pp. 53-54 

din care mai puţin de jumătate sunt în „sectorul artistic”. În 
schimb, perioada de pregătire a unui spectacol poate uneori 
dura mult timp, mai multe luni de zile sau chiar ani (cu avantajele 
şi dezavantajele ce decurg de aici), iar păstrarea lui în repertoriu 
e asigurată atât timp cât există cerere din partea publicului 
(uneori timp de mulți ani şi sute de reprezentații) sau a 
festivalurilor. De asemenea, se pot pune în scenă spectacole cu 
un număr mare de actori şi figuranţi, lucru de care atât Teatrul 
Naţional din Craiova, cât şi cel din Sibiu au ştiut să profite când 
au ieşit în lume (după 1989) cu spectacole ca „Ubu Rex cu 
scene din Macbeth”, „Danaidele” sau „Faust, toate în regia lui 
Silviu Purcărete, poate regizorul român ce validează cel mai mult 
un astfel de sistem teatral, ştiind să-i utilizeze cu o eficienţă 
extraordinară resursele şi să creeze o imagine scenică aproape 
imposibil de obținut într-un alt cadru. 


După 1990, a devenit clar că astfel de instituţii sunt tot mai 
greu de susținut de către un stat ce se reforma (poticnit, dar 
continuu) în toate celelalte domenii; autorităţile centrale au 
încercat să treacă unele teatre din subordine la autorităţile 
judeţene sau locale, dar acestea nu s-au arătat entuziasmate să 
le preia în bugetul propriu." Şi totuşi, acesta a rămas, în primul 
deceniu post 1989, singurul model subvenţionat de către un stat 
care n-a ştiut sau n-a vrut să îşi imagineze şi să susţină şi un alt 
tip de organizare a activităţii teatrale, căci nu şi-a definit o viziune 
culturală, alta decât cea centralist-naţională. De partea cealaltă, 
a artiştilor, spaima principală, ce se prelungeşte până în zilele 
noastre, se întemeiază pe convingerea că odată pus sub semnul 
întrebării acest model, el se va prăbuşi şi va lăsa în urmă un 


i Spre exemplu, încercarea de a trece Teatrul Naţional din Târgu 
Mureş de la Ministerul Culturii la Consiliul Judeţean s-a lăsat cu 
proteste prelungite, inclusiv cu greva foamei din partea liderului 
sindical, până când ministerul a renunţat la intenţia sa. 

vid.*7 Există astfel, o neîncredere în autorități, o suspiciune din 
partea oamenilor de teatru că odată abandonată „obligația de a 
subvenţiona de la bugetul de stat instituția permanentă, factorul 
politic va găsi veşnice justificări pentru a reduce bugetul alocat 
culturii până la a duce activitatea teatrală în derizoriu (suspiciuni 
nu chiar neîntemeiate, considerând gradul de civilitate şi 
conştiinţă culturală al clasei politice româneşti, aproape 
indiferent de partidul aflat la putere). Prin urmare, oamenii de 
teatru din sistemul de stat au refuzat sistematic orice punere în 
discuţie a acestui model unic, convinşi că acesta e unul cât se 
poate de funcţional şi, în plus, le asigură venituri fixe, sigure, 
permanente.“ 

Acest model instituțional vine desigur, la pachet, cu o serie 
de mentalități al căror produs este, precum şi cu unele pe care 
le-a generat şi susținut de-a lungul unui secol şi jumătate de 
existenţă (doar o treime din această perioadă petrecându-se sub 
comandamentul ideologic comunist).“” Unele dintre acestea 
privesc tipul de teatru valorizat oficial, altele raportul teatrului cu 


47 ai z a T Z 
„Problema esenţială, prezentă în spiritul tuturor, este cum să 


renovezi aceste instituții fără să le spargi, ireversibil, structura.”, 
M. Runcan, Modelul..., p. 56 

i: „Dacă în România, cu chiu cu vai, s-au privatizat coloşi industriali, 
s-au închis minele energofage şi aproape imposibil de retehnologizat, 
s-a refăcut din temelii sistemul bancar, s-a croit din nou atât de dificilul 
şi de imprevizibilul domeniu al învăţământului primar, secundar şi 
universitar ş.c.., legislaţia de funcţionare şi organizare a instituţiilor de 
spectacole a rămas, în fond, şi azi tributară modelului post-paşoptist, 
iar artistul de teatru român a continuat, într-o covârşitoare majoritate, 
ca nicăieri altundeva în Europa, să fie un salariat al statului, sărac, 


dar... cu pensie sigură.”, idem, Instituţii..., p. 375 


ig „(...) mentalitățile care generează şi sunt reciproc generate de 


modelul dominant.”, Instituții..., p. 375 

societatea, şi ele vor influenţa decisiv ceea ce se petrece în 
teatrul românesc între 1990 şi 1999. 


În ceea ce priveşte tipul de teatru luat ca etalon valoric 
absolut, el este identificat de Marian Popescu ca fiind discursul 
regizoral simbolizat de opera lui Liviu Ciulei, transformat astfel în 
canon, discurs bazat pe o dimensiune vizuală pregnantă şi un 
„limbaj scenic intens-conotativ”* exersat mai ales pe repertoriul 
clasic şi care se impune începând cu anii şaizeci. Abordarea 
repertoriului clasic are dublul rol de a linişti cenzura privind orice 
tentaţie a artiştilor de a se raporta la realitatea contemporană lor, 
ei preocupându-se astfel de problemele culturii autentice, 
valorilor recunoscute, dar şi de a beneficia de o platformă 
cunoscută şi recunoscută cultural, etern-valabilă, cu care se pot 
măsura talentele autentice, precum în muzica clasică. 
Shakespeare, Ibsen, Moliere sau Cehov au devenit pentru 
regizorii de teatru ceea ce sunt Bach, Beethoven, Ceaikovski 
sau Mozart pentru dirijori — platforme pentru a-şi demonstra 
măiestria printr-o interpretare originală (prin comparaţie cu cele 
precedente) pe o partitură cunoscută”!  De-altminteri, 


50 i A Pa , , Ban f 
„Preeminența dimensiunii vizuale şi a limbajului scenic 


intens-conotativ este un fenomen specific, desigur, dezvoltării teatrului 
est-european sub regim comunist, tot el asigurându-i, odată cu 
câştigarea libertății, succesul la «export», marca identitară sub raport 
cultural. Trebuie observat, însă, că pe termen lung, practica eschivei, 
exercițiu profesional frustrant în raport cu propria conştiinţă artistică, 
subversiv în raport cu ideologia Partidului, complicitar în raport cu 
publicul, se vor dovedi mai puţin faste.”, A. Dumitru, Mai rezistă..., 
p. 353 


Și „During the sixties, Romanian theatre finally attempted to seek a 
new way through the theatricality of the stage image. Then came a 
long journey into the Aesopian territory of language restricted solely to 
manufactured vocabulary. But if words and, obviously, literature and 
playwriting could have been censored by the special grammar of the 


< 

compararea unui regizor cu un dirijor de orchestră e un loc 
comun în critica de teatru. 


Precum muzica clasică, şi un astfel de construct spectacular 
formează un public avizat, dar fundamental conservator. Un 
public care doreşte să guste cultura înaltă, pentru care 
repertoriul clasic e un prim element de garanție a calității 
întreprinderii artistice şi pentru care singurul loc acceptabil pentru 
o întâlnire cu teatrul e clădirea oficială din centrul oraşului, 
adesea impunătoare şi cu patină istorică, ce găzduieşte teatrul 
de stat. 


Se creează astfel, la nivel național, ceea ce tot Marian 
Popescu numeşte „circuitul unic”, un „model cultural închis”, şi 
anume o rețea multiplicând acelaşi tip de teatru ce propune 
acelaşi tip de raport cu publicul în aceleaşi locuri acreditate 
oficial ca locuri de întâlnire teatrală — teatrele de repertoriu cu 
trupă permanentă. Un eveniment teatral ce ia fiinţă în altă parte, 
într-un aşa numit spaţiu neconvențional sau alternativ, nu e, în 
general, privit ca un act de cultură „serios”, cu un posibil impact 


Newspeak — le langage du bois Françoise Thom analysis in her book — 
the special nature of the stage image was the real nightmare for the 
newly imposed ideology since it often escaped the multiple 
confinements of the sophisticated labyrinth built through the political 
extremism. That explains why, for instance, classic works increasingly 
attracted the theatre makers — as usually in the communist block. 
Theatre productions with plays by Molière, Shakespeare, Ibsen or 
Chekhov had an easier way with censors than contemporary new 
plays. Sometimes, the censor was stunned by the modernity or 
actuality of parts from Shakespeare and Molière. This led the way to a 
situation which was to be developed in years: whilst the British theatre, 
for instance, placed the new play at the core of theatre, Romanian 
theatre put the theatre director's vision and actors' expressiveness at 
its heart.”, M. Popescu, The Stage..., p. 66 

major, ci ca un „experiment”."? Prin extensie, tot ce nu e produs 
de un teatru de stat are parte de acest tratament. Când, pe la 
sfârşitul anilor nouăzeci, mai multe spectacole produse 
independent erau invitate în Festivalul Naţional într-o secțiune 
special constituită, intitulată „Atelier” (în care fusese inclus şi 
spectacolul meu şi al lui Florin Fieroiu „DaDaDans”*), separat 
de „secțiunea principală” ce grupa spectacolele teatrelor de stat, 
ne-am exprimat, alături de ceilalţi regizori grupaţi în această 
secţiune (printre care Mihai Măniuţiu şi Dan Puric) suspiciunea 
privind neacceptarea noastră în clubul principalilor jucători de pe 
„marile scene.” Cu un an sau doi înainte primiserăm pentru 
„Copiii unui Dumnezeu mai mic” o „Diplomă pentru cel mai bun 
proiect cultural” la Gala Premiilor Criticii şi un premiu al secțiunii 
„Teatrul de mâine” la Festivalul Naţional, recunoașteri formale ce 
păreau, de asemenea, oarecum inventate ad-hoc pentru un tip 
de spectacol ce nu putea fi recompensat pe deplin „oficial”, căci 
era independent. Această rezervă bizară în a accepta că un act 
cultural poate avea loc în afara circuitului unic, s-a prelungit şi 
după 2000, când unui spectacol produs de Teatrul LUNI de la 
Green Hours i se accepta nominalizarea la categoria „Cel mai 
bun actor”, dar nu şi cea la „Cel mai bun spectacol”, căci ar fi fost 
„şocant” ca un spectacol cu un singur actor, creat într-un bar, să 


32 „Din alt punct de vedere, cultura alternativă, teatrul, spectacolul care 
nu este prezentat în... clădirea teatrului nu are parte de o primire 
normală. Nu e vorba aici numai de persistența unei mentalități a 
mediului artistic care nu acreditează aşa ceva, ci de un anume nivel al 
civilizației româneşti de azi unde ideea de loc public de destinație 
socio-culturală a fost compromisă, aneantizată în deceniile 
anterioare.”, M. Popescu, Oglinda..., p. 151 


53 Produs de Compania teatrală 777 împreună cu Teatrul „Nottara”. 


1 De asemenea produs de Compania teatrală 777 împreună cu 


Teatrul Odeon şi Sounds of Progress. 

fie pus alături de demersuri artistice prestigioase din teatre de 
stat. Circuitul unic întârzia să se deschidă, iar altele noi nu se 
născuseră încă.% 

Ansamblul de mentalități ce aşază teatrul de repertoriu în 
centrul vieţii culturale, sau măcar în zona sa de maximă 
respectabilitate, are consecințe importante atât în relaţia cu 
factorul politic, cât şi cu cel economic. Pe de-o parte, acest fel de 
teatru e singurul care continuă să fie subvenţionat de la bugetul 
de stat, căci modelul e validat de practicarea îndelungată a 
aceluiaşi tip de politică culturală: subvenţionăm instituţia, nu 
proiectul. Banii primiţi sunt aşadar, de cele mai multe ori, cheltuiţi 
în principal pentru întreţinerea unei clădiri, cu toate activităţile ei 
conexe, precum şi a unui grup de angajaţi a cărui activitate nu 
stă neapărat sub semnul eficienţei (şi nici al competenţei), 
teatrele de stat fiind adesea un fel de „găuri negre” în care se 
risipesc resurse.” Pe de altă parte, şi donatorii din sfera privată 


55 Este vorba despre „Sex, Drugs, Rock and Rolf în regia şi 


interpretarea lui Florin Piersic jr. 


56 ii a 
„(...) necesitatea fenomenului teatral românesc de a fructifica 


enorma sa expresivitate şi creativitate în direcţia proliferării circuitelor 
teatrale, a mai multora deci, şi nu a unuia singur care, în condiţiile 
economiei de piaţă va deveni tot mai dificil de exploatat. E, cu alte 
cuvinte, necesară diversificarea ofertei comunitare pe care teatrul, 
până acum, a produs-o în cadrul unui singur sistem. Căci, să nu uităm, 
dacă orientarea reală a societăţii româneşti tinde spre economia de 
piaţă, se va produce şi o altă partiție socială, noi delimitări ale 
grupurilor sociale (pături! straturi!) prin care dinamica socială va 
determina polarizări distincte față de lancasteriana repartizare socială 
a vechiului regim.”, M. Popescu, Og/inda..., p. 85 


ai „(...) banii care sunt alocati, şi care nu sunt puţini, sunt folosiţi prost, 


pentru că gestionarea lor are în vedere mai mult stagnarea culturii şi a 
artei decit dezvoltarea lor în acord cu un principiu al valorii şi al 
concurenţei deschise.” ibid., p. 112 

vor prefera să îşi vadă numele asociat cu un act de cultură 
oficializat, respectabil, în defavoarea unor proiecte independente 
(şi care ar avea realmente nevoie de sprijin), căci acestea nu 
sunt neapărat văzute ca „serioase”, fiind în afara circuitului unic. 
O „cultură a libertăţii” în domeniul teatral întârzie, practic pe tot 
parcursul acestui deceniu, să se nască. 


Astfel se explică, parţial, şi ezitarea oamenilor de teatru tineri 
în a porni aventuri teatrale pe cont propriu. Dacă în primii ani 
după 1989 teatrele au absorbit într-o mare măsură puținii 
absolvenţi ai celor doar două instituţii de învățământ superior 
teatral, cea de la Bucureşti şi cea de la Târgu Mureş, începând 
cu mijlocul anilor nouăzeci, valuri de tineri actori şi regizori au 
fost aruncate anual pe piaţă de către numeroasele, de acum, 
şcoli de teatru, cu cifre de şcolarizare generoase. Şi totuşi, nu a 
existat imediat o explozie corespunzătoare la nivelul activităţii 
teatrale independente, chiar dacă era evident că teatrele de stat 
puteau de acum absorbi doar o mică parte dintre ei. 


În acelaşi timp, teatrele de stat nu sunt stimulate în niciun fel 
să-şi stabilească o politică artistică prin care să promoveze un 
anumit demers şi să ţintească un anumit public.“ Dimpotrivă, ele 


38 „În timp ce resorbția comunismului cere un timp îndelungat la nivelul 
mentalităților, exersarea noilor deprinderi în vederea economiei de 
piaţă şi a libertăţilor democratice solicită o acceleraţie forțată de noile 
scenarii euro-atlantice. Tensiunea exercitată de activitatea celor doi 
vectori determină, în fapt, o întârziere de tip istoric în dobândirea unei 
culturi a libertăţii.”, ibid., pp. 16-17 


„Identitatea Teatrelor Naţionale a părut să se definească mai 
degrabă în termeni istorici, sociali şi lingvistici decît în termeni 
artistici.”, Alice Georgescu, „Naţionale şi minoritari” (despre Întâlnirea 
Teatrelor Naţionale de la Varşovia), în Dilema veche # 303, 3-9 dec. 
2009, p. 14 

sunt încurajate să atragă toate segmentele de public, oferind de 
toate pentru toţi, şi tratând publicul ca uniform, indistinct 
(nereformarea serviciilor de „organizare spectacole” în marea lor 
majoritate e o dovadă în acest sens), asumându-şi rolul de a 


„educa” publicul în totalitatea sa.% 


Pentru un astfel de public şi într-un astfel de sistem, modelul 
dominant de evaluare critică este cronica de întâmpinare, 
analizând mai puţin ideile, conceptele, atitudinile artiştilor privind 
actul teatral şi raportul cu societatea, cât mai ales „viabilitatea”, 
„funcţionalitatea”, gradul de „inspirație al soluţiilor scenice 
folosite (prin comparaţie implicită cu canonul regizoral menţionat 
mai sus) în contextul unei alte interpretări a aceleiaşi piese. E o 
critică în general de epitete, uneori de „dirigenţie””!, împărțind 
aprecieri şi calificative, ca la şcoală, şi intrând foarte rar în dialog 
cu artiştii prin comentarii de tip eseu, menţinând o viziune „înaltă” 
asupra actului cultural ce ţinteşte universal-umanul, eternul, 
valoarea judecată după semnele „transmise de tradiția de 
valoare a mizanscenei româneşti”, în general pe interpretarea 
textelor clasice şi încurajând ceea ce Marian Popescu numeşte 
„fuga de prezent” € 


5 „(...) subvenţionarea e menită să menţină o indistinctă educaţie a 


unui public indistinct, drept pentru care şi prețul biletului e menținut 
scăzut, sau subvenţionarea ar trebui să răspundă unui concept mai 
dinamic al culturii, performant pentru strategia de adaptare la un public 
ce nu mai poate fi tratat ca o entitate uniformă de gusturi, pregătire 
intelectuală etc.? (...) Inerţia şi comoditatea menţin de mai multă vreme 
un model cultural închis în ceea ce priveşte arta spectacolului de la 
noi.”, M. Popescu, Oglinda..., p. 108 

ê1 Miruna Runcan, „Critica criticii de teatru”, în Modelul..., p. 131 

s2 „Fuga de prezent, în acest caz, e manifestă mai ales în inapetența 
pentru «semne», altele decit cele transmise de tradiţia de valoare a 
mizanscenei româneşti. Expresivitatea teatrală la noi oferă, în mică 
măsură, tentarea noului, prin căutare şi experiment, prin şocarea 


> 

Acest concept al „fugii de prezent” se bazează pe depistarea 
unui blocaj mintal al comunităţii teatrale, ancorată în perioada 
„de aur” a modernismului şi privind cu neîncredere capacitatea 
autorilor contemporani de a reflecta lumea, apropiindu-se de 
„valoarea” predecesorilor.* 


leşirea din acest turn de fildeş se va dovedi surprinzător de 
dificilă. 


Politici teatrale. Stimulente şi posibilități noi 


Prioritatea absolută a politicii culturale româneşti a fost şi 
este încă, pentru toate guvernele post '89, patrimoniul naţional.“ 
Privirea întoarsă înspre trecut, legitimarea prin actele înaintaşilor 
e, evident, o politică fără risc, putând fi uşor prezentată într-un 
ambalaj patriotic. La acest adăpost ideologic se pot cheltui banii 
publici în principal pe renovări şi restaurări (cu numeroase 
derapaje de la transparenţa costului lucrărilor şi de multe ori cu 
competență managerială incertă) şi pe evenimente tip 


habitudinilor de percepție ale publicului, prin modelarea şi în alte 
maniere a spatiului teatral, prin punerea în valoare şi a altor repere 
culturale decât Shakespeare, Pirandello, Ibsen sau Molière. Cu alte 
cuvinte, fuga de prezent are ca reflex un grad scăzut al diversităţii 
culturale de valoare.”, M. Popescu, Ogl/inda..., p. 143. 

„Noi şi astăzi credem că a fi clasic al modernităţii, cum apar 
caracterizați tot mai frecvent autori ca Beckett şi lonesco, ori regizori 
ca Brook ori Strehler, devine atributul modernismului activ din punct de 
vedere spectacologic. Şi, evident, uităm sau nu ştim încă: în conceptul 
de «modern» în teatru, prezentul experienţei directe joacă un rol 
însemnat. Ori teatrul românesc de azi fuge de acest prezent!”, M. 
Popescu, op. cit., p. 142 


S4 Ministerul Culturii 
Patrimoniului Naţional. 


se numeşte astăzi Ministerul Culturii şi 


< 

comemorări, cu un vag aer de parastas. O atitudine care merge 
mână în mână cu politizarea excesivă a domeniului cultural. 
Partidul sau alianța de partide ce formează guvernul îşi impun 
oamenii fideli sau apropiați până în funcţii minore din Ministerul 
Culturii sau direcțiile culturale județene şi municipale, ba uneori 
până la nivel de director de teatru, generând lipsă de continuitate 
(ca regulă), provizorat şi absența oricăror garanții privind 
susținerea unui anumit proiect cultural pe baza propriilor calități 
ale acestuia şi nu a conexiunilor politice ale inițiatorilor şi 
beneficiarilor. Ministerul Culturii a devenit după 1989 o structură 
volatilă, cu numeroase demisii, demiteri şi reorganizări, fiind 
susținut doar prin generalități în programele de guvernare şi la 
un nivel minimal din bugetul național. 


În acest cadru stătut, o primă infuzie de energie a venit de la 
o serie de oameni de teatru români invitați să revină din exil 
pentru a se reimplica în teatrul românesc. Aceştia au promovat 
un ritm de lucru alert şi discursuri artistice diverse: Liviu Ciulei, 
Andrei Şerban, Lucian Pintilie (care alege să se implice exclusiv 
în film), Lucian Giurchescu, lulian Vişa, Alexandru Colpacci, 
Alexandru Tocilescu, Vlad Mugur, M.C. Ranin, Alexander 
Hausvater, Radu Penciulescu şi David Esrig vor contribui la o 
vizibilă frenezie teatrală a începutului anilor nouăzeci: „Se 
succed ani şi stagiuni frenetice, cuprinse de demonia arderii 
etapelor, inerția instituţiilor teatrale fiind compensată cumva de 
ritmul febril în care sunt recuperate poetici şi discursuri 
explicite.”® Recuperarea expatriaţilor s-a împotmolit însă atunci 
când aceia dintre ei numiţi la conducerea unor teatre s-au izbit 
de limitele impuse de un sistem închis, funcţionând după o 
legislație a muncii de sorginte socialistă“, astfel încât, 


85 A, Dumitru, Mai rezistă..., p. 354 


36 „(...) este de natura evidenţei că în legislația muncii tipul de muncă 


specific instituţiilor de spectacole nu este încă pus în corelaţie cu 

finalmente, s-a putut obține aportul lor doar ca artişti, nu şi ca 
manageri. Cea mai spectaculoasă luptă a dus-o Andrei Şerban, 
care şi-a asumat direcţia acolo unde platoşa monstrului era cea 
mai groasă, la Teatrul Naţional din Bucureşti. Spectacolul său cu 
„O trilogie antică” (reparcurgând experienţa unor spectacole cult 
montate în New York la „La MaMa E.T.C.” în anii şaptezeci) s-a 
luptat cu o realitate potrivnică pe toate palierele (în timpul 
repetițiilor minerii au invadat Piaţa Universităţii şi au pătruns 
chiar şi în Teatrul Naţional) şi a purtat trupa Teatrului Naţional 
(întărită cu numeroşi actori tineri) precum şi publicul românesc 
înspre o experiență spectaculară unică. Alegând să monteze 
textul în latină, greacă veche, precum şi într-o limbă inventată 
(ca sonoritate), Andrei Şerban a limitat din start înțelegerea 
intelectuală şi a privilegiat înțelegerea emoțională, încercând să 
se apropie de teatrul vechilor greci şi de noţiunea de catharsis. 
Utilizând creator, atât spaţiile teatrale şi neteatrale (depozite, 
holuri) ale acestui mastodont urât, care e clădirea Teatrului 
Naţional din Bucureşti, cât şi mijloacele de expresie ale actorilor, 
ce „rugineau” de un timp în producţii fără ambiţie, el a generat un 
eveniment teatral cu coordonate radical modificate față de ceea 
ce se petrecea în general în teatrul de la noi. „O trilogie antică” a 
fost unanim considerat cel mai important spectacol al 
deceniului”, dar a rămas singular prin capacitatea de a forța 
limitele „modelului unic”, iar Andrei Şerban a demisionat din 
funcția de manager doi ani mai târziu, intrând în conflict cu trupa 
Teatrului Naţional, nu înainte de a mai irita o dată lumea teatrală 
românească, atrăgându-i atenţia asupra prăpastiei 
informaţionale cauzată de lipsa racordării la arta contemporană 
din ultimii treizeci de ani. 


prevederi legale care să permită dezmorţirea administrativă a acestor 
instituții.”, M. Popescu, Scenele..., p. 255 
or V. Scena, ian. 2001, pp. 25-27 

Dar să impui schimbări de perspectivă managerială la 
instituții-mamut aflate în centrul respectabilității sociale se 
dovedeşte a fi complicat oriunde. Ca un exemplu, chiar şi într-un 
loc atât de cosmopolit precum New York-ul (unde de altminteri 
Andrei Şerban predă la Columbia University), decizia 
managerului Peter Gelb (ajuns la conducerea Operei 
Metropolitane în 2006) de a ieşi în întâmpinarea publicului prin 
publicitate pe autobuze şi transmisii ale spectacolelor de operă 
în cinematografe şi pe ecrane amplasate în Times Square şi 
Lincoln Centre Plaza a provocat revolta unor angajaţi ce au mers 
până la a-şi înainta demisia. Cu atât mai mult au fost întâmpinate 
cu ostilitate schimbările în instituţii artistice aflate în centrul vieții 
artistice şi respectabilităţii maxime ale unei societăţi ca cea 
românească, până cu câţiva ani înainte (aproape ermetic) 
închisă. 

Chiar dacă au eşuat, şi nu din vina lor, ca manageri, regizorii 
români ce se expatriaseră în perioada comunismului au 
continuat să lucreze constant în ţară, creând numeroase 
spectacole-reper ale acestui deceniu şi insuflând astfel oxigen în 
plămânii obosiţi ai sistemului teatral românesc. 


Alături de cei reveniţi din exil, regizori ce creaseră până 
atunci numai în România, ca Silviu Purcărete, Mihai Măniuţiu, 
Alexandru Darie, Alexandru Dabija, Tompa Gâbor şi Victor loan 
Frunză, au intrat într-o perioadă fastă, o „perioadă a recuperărilor 
în teatrul românesc: perioada în care marii regizori îşi făceau 
spectacolele pe care n-au putut să le facă în perioada 
comunistă” 58 


68 Alina Nelega, intervenţie în cadrul întâlnirii-dezbatere „10 ani de 
teatru independent în România”, organizată la Arad în cadrul 
proiectului de cercetare Cine mai are nevoie de teatru după '89?, 
realizat în cadrul programului reSourcing derulat de ECUMEST în 
parteneriat cu Erste Foundation. 

Această energie dublă, a revenirii celor plecaţi şi a gustului 
nou al creaţiei în libertate pentru cei rămaşi, a produs câţiva ani 
efervescenţi,_un stimulent extraordinar reprezentându-l 
deschiderea spre lume, respectiv ieşirea în lume a teatrului 
românesc după 1989. 

Dacă „primăvara libertății din 1990 a adus la Bucureşti 
numeroşi oameni de teatru şi dans francezi (cu o influență 
decisivă mai ales asupra dansului contemporan românesc), 
programe ulterioare precum „Seeding A Network” şi NOROC (în 
care reinventata Uniune Teatrală din România® a avut un aport 
decisiv) au pus lumea teatrală românească în contact direct şi 
extrem de prolific cu universul teatral britanic, inițiindu-se ulterior 
numeroase proiecte comune pe termen lung (unul dintre ele 
ducând mai târziu la înfiinţarea primului spaţiu teatral alternativ şi 
independent din Bucureşti, Teatrul Act). Diverse proiecte teatrale 
s-au născut direct sub semnul cooperării internaţionale, unele 
sub forma unor organisme nou create, cum ar fi Teatrul 
româno-francez, Teatrul  româno-irlandez sau Teatrul 
româno-american, altele cu un scop specific, cum ar fi „desantul” 
unei autoare britanice faimoase, Carryl Churchill, împreună cu 
un grup de studenţi de la Central School of Speech and Drama 
din Londra şi cu regizorul Mark Wing-Davey, în scopul creării 
unei piese despre România, „Mad Forest, jucată mai apoi la 
Londra, Bucureşti şi New York. 


„Ieşirea teatrului românesc în lume” se face într-o manieră 
puternic simbolică prin „Hamlet, spectacolul Teatrului Bulandra 
în regia lui Alexandru Tocilescu, cu lon Caramitru în rolul titular. 
Prezentat la Londra şi Dublin, la puţin timp după evenimentele 
din decembrie 1989, când lon Caramitru ocupa încă poziţia de 


69 UNITER şi-a schimbat structura de la organizarea pe secţii 


profesionale la cea pe proiecte şi programe. 

vicepreşedinte al C.P.U.N. (echivalent cu un vicepreşedinte al 
României), „Hamle? înfăţişează lumii artistice britanice şi 
irlandeze o imagine model: cum arată teatrul românesc „canonic” 
(un spectacol de o înaltă calitate artistică pe un text din marele 
repertoriu clasic), dând măsura unei creaţii „subversive, 
intens-conotative”, realizată sub dictatură (spectacolul fusese 
creat în 1985)” şi având în rolul „prinţului” un actor asociat cu 
perioada de aur a teatrului românesc (în punctul lui maxim, 
Teatrul Bulandra), ce încarna efectiv conceptul de „rezistenţă 
prin cultură” şi se găsea în centrul atenţiei în noua construcție 
socială şi politică de după 1989. 

Au urmat „Ubu Rex cu scene din Macbeth” (ce a lansat 
cariera internaţională a lui Silviu Purcărete), prezentat în 
secţiunea oficială a celui mai mare festival de teatru din lume, cel 
de la Edinburgh, prin care spectatorii experimentau din nou, 
chiar dacă în altă estetică, gustul dictaturii unui cuplu malefic 
(identificat de toată lumea cu soții Ceauşescu) pe teme 
shakespeariene, „O trilogie antică” de la Teatrul Naţional 
Bucureşti şi „Visul unei nopți de vară” pus în scenă de Alexandru 
Darie la Teatrul de Comedie, apoi altele şi altele. Teatrul 
românesc scotea la bătaie artileria grea, interpretări puternic 
vizuale ale repertoriului clasic, ce vor bate lumea în lung şi-n lat 
până spre sfârşitul anilor nouăzeci, când o anume aură exotică 
de care beneficiau în Vest artiştii români începe să pălească. 


Dimensiunea „antropologică” a acestei curiozități faţă de teatrul 


Lu „(...) a putut da o imagine despre un mod de a gândi teatrul într-o 


societate totalitară aşa cum s-a configurat ea în estul european. Cu 
alte cuvinte, pentru mulţi oameni de teatru occidentali spectacolul 
bucureştean prezenta şi atracţia, dincolo de valoarea sa, a unei 
referințe culturale asupra unui univers interzis.”, M. Popescu, 
Oglinda..., pp. 20-21 

românesc pare a fi fost satisfăcută,”! deşi teatrul românesc 
continuă să producă spectacole valoroase, în aceeaşi estetică. 
Regizorul Alexandu Darie remarcă sfârşitul unei „mode care a 
durat cinci ani de zile”: „Nu înseamnă că nu vor mai fi invitate 
trupe, dar asta nu va mai constitui o noutate; este ca şi cum în 
Anglia ar veni o trupă franceză. Am intrat într-un fel de rutină, 
ceva firesc, nu mai este «marele, interesantul teatru 
românesc...» [...] În sensul ăsta spun că România este acum 
ieșită din cărţi."72 

O influență puternică în acei ani o are activitatea Uniunii 
Teatrale din România (UNITER), mai ales după ce s-a 
transformat dintr-o structură organizată pe secţii profesionale 
într-o structură organizată pe proiecte şi programe (în 1993), 
creată din dorinţa „de a schimba ceva” şi „pentru de a da o 
structură dorinței menţionate, pentru a determina o dezinhibare 
cultural-teatrală a fenomenului teatral românesc, pentru a 
permite expansiunea ideii de teatru în cultura română”.7* De la 
producţii independente, unele găzduite chiar de sediul UNITER 
(o vilă ocupată în anii '80 de Nicu Ceauşescu), altele în 
coproducţii cu teatre de stat (Teatrul Inoportun sau Trupa pe 
butoaie), până la crearea unei edituri specializate în teatru 
(Unitext), Uniunea Teatrală din România a dezvoltat o politică a 
deschiderii înspre necesităţile reale ale mişcării teatrale şi a 
încurajării relaţiilor directe între oamenii de teatru români şi cei 
străini, coordonând sau sprijinind zeci de proiecte. Gala Premiilor 
UNITER rămâne cea mai vizibilă manifestare a sa, celebrând 
anual, televizată în direct şi cu un anume fast, realizările teatrului 


71 . . A = A 9 
Alina  Nelega, „Piesa românească, astăzi”, 


www.nonstop.ro, Unitext, Bucureşti, 2000, p. 40 


în A. Nelega, 


72 Alexandru Darie, „În România nu există mişcare teatrală” (interviu 
de Liana Ornea), în Scena 4 6, nov. 1998, p. 23 


73 M. Popescu, Oglinda..., p. 217 

românesc din stagiunea precedentă. În cadrul ei se acordă şi 
Premiul pentru cea mai bună piesă românească, conceput ca o 
rampă de lansare pentru noul text de teatru şi iniţiat în 1991 cu 
scopul de a provoca montarea scenică a piesei premiate, scop 
atins din păcate doar sporadic, căci teatrele româneşti nu-şi fac 
o prioritate, cum am văzut, din montarea piesei originale.” 
Neîncrederea în textul nou e încă mare, căci dramaturgia 
contemporană a fost de două ori suspectă în comunism: dacă 
era sinceră şi critică la adresa realităţii, era implicit periculoasă şi 
nu trecea de cenzură, iar dacă se monta (obligatoriu, într-un 
procent din repertoriu stabilit de Consiliul Culturii şi Educaţiei 
Socialiste), era adesea pentru că răspundea „comandamentelor 
vremii”. Prin urmare, baza repertoriului teatral între anii şaizeci şi 
nouăzeci au constituit-o exerciţiile regizorale şi actoriceşti pe 
texte clasice.” 

Prin urmare, se duce o adevărată bătălie în acest prim 
deceniu post '89 pentru impunerea piesei noi româneşti pe 
scenă, cu un grad de succes foarte limitat. Dacă dramaturgii 


74 za 7 ; : 
„Dacă în alte spații culturale, fundamentarea setului de valori ale 


culturii naționale a inclus între altele piesa de teatru originală, ca un 
operator cultural activ, nu se poate afirma acelaşi lucru şi pentru 
spațiul românesc decît cu caracter de excepțtie.”, ibid., p. 148 


D „When you live many years under an oppressive regime, «is almost 
inevitable» that either you sank into disorientation or resist against it. 
Our theatre has nurtured this sense of resisiting by using the classic 
works as pretext for an esopian language and a double-meaning 
context fully understable for the audience. That's why, again, new 
plays are not much praised yet, even if those few which were seen on 
stage, attracted the younger people. Our theatre needs the kind of 
plays which offer a view of contemporary issues as ethnic wars, 
nationalism of any colour, the rights of minorities, but also those trying 
to address the right questions in Romanian society.”, M. Popescu, The 
Stage..., p. 65 

tineri români încep să fie invitați în cunoscuta rezidență 
internaţională de la Royal Court Theatre la Londra, iar 
spectacole pe textele lor ajung uneori la prestigioasa Bienală de 
la Bonn, teatrele româneşti se lasă încă greu convinse, 
neexistând nimic care să le stimuleze să-şi asume riscul de a 
monta autori necunoscuţi. O politică de încurajare a includerii 
autorului de teatru în procesul creaţiei teatrale, prin rezidenţe şi 
comenzi, lipseşte.'€ În contextul în care tot ce li se oferă autorilor 
de teatru sunt diplome, un rol pozitiv joacă Fundaţia Dramafest, 
care descoperă, premiază, publică, comisionează şi coproduce 
montarea unor texte noi, pe care le prezintă apoi într-un festival. 
Din păcate, după două ediţii pline de vigoare, festivalul sucombă, 
lipsit de sprijin.” 

Ține de aceeaşi „fugă de prezent” “ această incapacitate a 
sistemului teatral românesc de a se interesa de piesa nouă 
românească, Miruna Runcan vorbind chiar despre „ostilitatea 
asumată a spațiului nostru teatral față de textul viu, fie el străin 
ori românesc”'? şi cerând dreptul la „respirare” al textului nou de 
teatru.% Din păcate, aceasta va fi o bătălie ce se va transfera şi 
în deceniul următor. 


„78 


76 OR z PE: PENES SEPPE 
„Dramaturgia nouă şi bună nu se va naşte fără o politică serioasă 


de stimulare...”, M. Runcan, Modelul..., p. 60 
77 Se va relua în 2009. 


78 Ca un exemplu, abia în 2009 se scrie un text despre evenimentele 
de la Târgu Mureş din martie 1990, este vorba despre „20/20" al 
Gianinei Cărbunariu. 


19 Miruna Runcan, Fotoliul scepticului spectator, Bucureşti, Unitext, 
2007, p. 157 


80 „Respirarea corectă a textului de teatru e pe scena de teatru.”, M. 
Runcan, Fotoliul..., p. 158 


81 în octombrie 2009, mai mulţi dramaturgi români semnează o 

Un stimulent important al mişcării teatrale îl constituie 
rețeaua de festivaluri ce a luat o mare amploare în anii nouăzeci. 
Acestea încearcă să aibă identități complementare, 
dezvoltându-se diferit, în funcţie de sprijinul pe care reuşesc să 
şi-l atragă: 

— Festivalul Internaţional de Teatru de la Sibiu (ce creşte an 
de an şi ia în stăpânire oraşul, după conceptul celui de la 
Avignon) 

— Festivalul Internaţional de Teatru „Atelier', organizat la 
Sfântu Gheorghe, Sighişoara, Baia Mare, primul festival 
internaţional din România (prima ediţie în 1992) 


— Festivalul Naţional de Teatru (ce va deveni internaţional 
după 2000), Bucureşti 


— Festivalul Dramaturgiei Contemporane de la Braşov 

— Festivalul Dramaturgiei Româneşti de la Timişoara 

— Festivalul de teatru clasic de la Arad 

— Festivalul de teatru de la Piatra Neamţ 

— „Zile şi nopţi de teatru european” la Brăila 

— Festivalul Internaţional Shakespeare la Craiova 

— dispărutul altFEST (ţinut la laşi şi Bistriţa) 

— alte festivaluri la laşi, Alba lulia, Sfântu Gheorghe, Buzău, 
Piteşti, Reşiţa, Galaţi, Arad (underground), Târgovişte, 
Satu Mare, Bacău, Târgu Mureş, Bucureşti (Festivalul 
Comediei Româneşti) etc. 


Aproape fiecare teatru de stat organizează un festival (de 
cele mai multe ori internaţional, chiar dacă nu întotdeauna acest 
lucru se reflectă în denumire), ca o reacţie directă la 
izolaţionismul regimului trecut, dar şi în spiritul construcţiei unui 


scrisoare prin care solicită parlamentului să adopte o lege de sprijinire 


şi încurajare a dramaturgiei româneşti. 

eveniment ce va genera vizibilitate şi respectabilitate (sacrificând 
uneori resurse ce ar fi putut fi direcționate către producții 
proprii).22 Dar aceste festivaluri permit atât publicului local, cât şi 
oamenilor de teatru să fie la zi cu informaţia culturală de 
specialitate, contribuind la crearea unui sistem de referinţă 
direct, din acest punct de vedere având un rol la fel de important 
ca şi turneele internaţionale. 


Rezistenţa la formule noi în teatrele de stat 


În ciuda acestor stimulente, sistemul teatral de stat din 
România continuă să rămână în circuit închis, păstrând 
compania permanentă şi repertoriul ca formă unică de realizare 
şi exploatare a creaţiei teatrale.% 


Clădirile teatrelor nu se deschid şi către alţi producători, 
servind exclusiv compania gazdă: când se acceptă excepţii de la 
această regulă (prin coproducţii sau codifuzări de spectacole), 
actorii „angajaţi exercită de cele mai multe ori o imensă 
presiune pe directori, până când aceştia renunţă la a mai permite 


ic „As a direct result of the above mentioned isolationism of the former 
regime, Romania witnesses in the 90s a genuine inflation of 
international theatre festivals organized throughout the country. In 
1994, there were over fifteen, but their number increases rapidly, so 
that almost each theatre in the country came to possess its own 
festival. This is quite difficult to understand for a theatre community 
which can hardly assure the financial survival of its members.”, 
Gabriela Cipriana Petre, Twice-Mapping Romania: Towards a 
Performative Gridding of Politics and a Political Cartography of Theatre 
in Communism and Post-Communism, extras din disertația susținută la 
University of California, Irvine, în 2008, p. 237 


83 A = l PENE , 
S-a încercat la începutul anilor nouăzeci crearea unui teatru de 

proiecte la Bucureşti, numit Urmuz, dar s-a revenit în curând la un 

teatru cu trupă permanentă şi repertoriu, rebotezat Theatrum Mundi. 

„includerea în repertoriu” şi a unei productii a artiştilor „din afară”. 
Directorii teatrelor de stat sunt astfel nevoiţi să facă o 
echilibristică permanentă între statutul de manager cultural şi cel 
de administrator. 


Pentru că funcţionează exclusiv în circuit închis, teatrul de 
stat rămâne vulnerabil la ingerințele politice. Instituţiile teatrale 
nu îşi definesc (şi pentru că nimeni nu le-o cere) o politică 
artistică coerentă, gustul şi instinctul directorului determinând 
numele regizorilor invitaţi, iar suma propunerilor lor determinând 
repertoriul acelei instituții. Astfel, diferențe de identitate între 
teatre nu există decât în măsura (oarecum întâmplătoare) în 
care gustul unui anume director privilegiază un anumit tip de 
creații pe perioada mandatului său, preferând să invite anumiţi 
regizori şi folosind cu preponderență anume actori din trupa pe 
care o are la dispoziţie. Altminteri, orice director va tinti 
„Succesul”, încercând să „mulţumească” publicul în totalitatea 
sa şi producând un număr cât mai mare de spectacole noi, 
pentru cele mai multe neputând însă aloca decât resurse umane 
şi financiare mediocre. 


Conceptul „tradiţional” de repertoriu continuă deci să ocupe 


săi „(...) regizorii sunt aceia care produc oferta repertorială şi nu atât 


vreun program estetic al teatrului ca instituţie., M. Popescu, 
Scenele..., p. 210 


i „Artele spectacolului, teatrul în special, au încă de înfruntat acea 
uniformizare practicată, în vechiul regim, prin tratarea în bloc a 
publicului. Baricadate într-o idee desuetă privind repertoriul, multe 
teatre nu construiesc un profil artistic în relație cu publicul căruia să-i 


fie destinat.”, ibid., p. 251 


i: „(...) chiar dacă la suprafață ies mai degrabă accidentele 


spectaculoase, ascunzând, în bună măsură, chestiunile de fond din 
spatele culiselor.”, M. Runcan, Modelul..., p. 53 

scenele româneşti.“ Nu pare să se acumuleze suficientă 
energie în societate pentru ca el să fie pus serios în discuție 
(chiar proiectele alternative producându-se adesea în acelaşi 
spaţiu consacrat de tradiţie” şi fiind supuse aceloraşi reguli ale 
„succesului”*), nu se manifestă o radicalizare a unui număr 
suficient de oameni de teatru pentru a periclita inerția unui 


sistem fundamental confortabil pentru cei „dinăuntru”. 


Problema exact asta e: în domeniul teatral, sfera publică a 
culturii rămâne ghetoizată, ea continuând să aparţină celor 
„instituţionalizaţi” şi nu întregii societăţi, accesul la banii publici şi 
la spaţiile dedicate activităţilor artistice susţinute de stat fiind 
restricționat. 

În România, între 1990 şi 1999, nu se generează încă un 
spațiu al libertăţii artistice în care să fie privilegiată ideea, iar nu 
apartenenţa la o instituţie. 


SI „Interesant este faptul că, într-o primă etapă, nici măcar regizorii cei 
mai deschişi către schimbare nu pot imagina instituţia teatrală în afara 
conceptului tradițional de repertoriu ca ofertă unidirecţionată, principiu 
pe care încearcă să-l reanimeze în numele autonomiei estetice.”, 
A. Dumitru, Mai rezistă..., p. 357 


Se „În România, tendinţa de a propune alternative la modelul unic, de a 
induce, deci, alte tipuri de a face teatru — nu alte variante stilistice de a 
produce spectacol — nu s-a putut manifesta decât oarecum împotriva 
«firii», adică înlăuntrul instituţiei teatrale standard.”, M. Runcan, 
Modelul..., p. 104 


K „Indiferent de generație, crez artistic sau alte considerente, mi se 
pare că marea provocare (...) este filozofia racordului la recenta 
contemporaneitate grevată încă de consecințele vieții în minciună de 
dinainte de 1989. Reacţia Artistului, modul de situare prin arta sa în 
relație cu lumea de azi cer o pătrundere mai puternică în teritoriul 
libertăţii care are ce spune despre fiinta umană.”, M. Popescu, 
Scenele..., p. 222 

Primul val al teatrului independent 
românesc post 1989. Forme de 
manifestare 


Începuturi cosmopolite. Exploatarea externă a 
infrastructurii socialiste. Noul internationalism al anilor 
nouăzeci: esticii se întâlnesc în Vest 


Pentru o cultură „mică”, validarea se produce întotdeauna în 
spaţiul unei culturi „majore”.% Profitând de prestigiul şi energia 
constructivă a lui lon Caramitru, Uniunea Teatrală din România 
e, în primii ani, partenerul privilegiat, aproape unic, al contactelor 
externe cu teatrul românesc, inițiind deschideri, programe şi 
proiecte: „Seeding a Network” cu teatrul britanic”! şi „Le 
printemps de la liberté” cu cel francez.” Nenumărate vizite, 
turnee, schimburi şi participări în festivaluri occidentale sunt 
facilitate sau iniţiate de UNITER. 


90 i ja baia atitea 
Noţiunile de „mare” şi „mic” la nivel cultural trebuie apreciate cu o 
doză de relativitate. 


si „Înființat în 1991 de Consiliul Britanic, Teatrul Naţional din Londra, 
LIFT şi al cărui partener în România a fost UNITER (coordonator 
național al programului: Marian Popescu), cu scopul «cunoaşterii 


regie, scenografie, dramaturgie, management).', Anca Măniuţiu, „O 


încercare...”, în Liviu Malița (coord.), Viaţa teatrală..., p. 398 


a Desfăşurat în perioada martie-iunie 1990, turneul a adus în 
România artişti ca: Antoine Vitez, Gérard Desarthe, Patrice Chéreau, 
Virgil Tănase, Robert Pinget, Joël Jouanneau, Raymond Cousse, 
Hélène Delavaut, Massimo Schuster, Elisabeth Macocco, Peter Brook 
în reprezentații la Bucureşti, Timişoara, Cluj şi laşi, banii din bilete 
rămânând teatrelor gazdă. 


< 

Într-o primă vizită oficială în Franța, lon Caramitru propune 
înființarea unui teatru româno-francez, inspirat de modelul 
interbelic al vechilor societari de origine română de la Comedia 
Franceză ce reveneau vara, montând cu colegi români, dar în 
limba franceză, marile succese de la Paris, pe care le itinerau 
prin ţară. Partea franceză acceptă o structură nepermanentă, de 
tip proiect, pe baze alternative: o regizoare franceză, Sophie 
Loukachevsky, e invitată să realizeze un spectacol cu actori 
români pe un text francez, urmând ca un regizor român, 
Alexandru Tocilescu, să realizeze un spectacol cu actori francezi 
pe un text românesc. Cristina Dumitrescu e numită directoarea 
acestui „proiect, nu instituție”. Bulversată de contactul cu o 
societate românească ce pare a-şi fi pierdut busola, Sophie 
Loukachevsky decide să propună un colaj de texte din autori 
diverşi (Marx, Sartre, Claudel, Pirandello) grupat sub titlul „Şase 
personaje în căutarea...”. Spectacolul se joacă puţin şi cu un 
ecou foarte limitat în România, în schimb e itinerat prin lumea 
francofonă: la Montreal, Quebec, Limoges, Paris, Strasbourg, 
Geneva, Orleans, Avignon etc. Replica lui Alexandru Tocilescu, 
în scenografia lui Dan Jitianu, constă în montarea piesei lui 
Matei Vişniec „Angajare de clovn” (titlul francez: „On mourira 
jamais”) cu trupa franceză de clovni Les Macloma, la Théâtre du 
Rond-Point, în Paris. Cel de-al treilea proiect, cel care are cel 
mai mare ecou, aduce, în mod paradoxal, sfârşitul Teatrului 
româno-francez: implicând oameni de teatru din Canada 
franceză, partea română calcă, fără să vrea, pe mina delicatelor 
relaţii interculturale dintre Franţa şi un alt teritoriu de expresie 
franceză. Partea franceză nu mai doreşte continuarea 
proiectului. Cei doi actori, Oana Pellea şi Sandu Mihai Gruia, 
preiau spectacolul pe cont propriu şi îl exploatează cu succes ani 


93 Carmen Bărbulescu, „Teatrele româno...”, în Teatrul azi # 2-3/1994, 
p. 38 

mulți.9 

Un alt model de teatru bilingv a fost cel româno-irlandez, 
coordonat inițial de Marian Popescu, care-l defineşte la fel: „[...] 
nu e vorba de o instituție, ci de o formulă de cooperare şi schimb 
cultural între România şi Irlanda.”* Un prim proiect se intitulează 
„Urechea lui Ceauşescu” (text şi regie: Gerard Stembridge) 
coprodus de UNITER, Teatrul Mic (unde au loc trei reprezentații) 
şi Old Museum din Belfast. Din nou reprezentațiile în străinătate 
(în acest caz rezumându-se la Irlanda) sunt mai numeroase 
decât cele româneşti. Facilitatorul proiectului este o persoană ce 
mediază neobosit relaţiile culturale româno-irlandeze, profesorul 
John Fairleigh. O fundaţie a luat azi locul acestui teatru, 
propunând evenimente culturale din zone artistice diverse. 


Teatrul româno-american „Eugene O'Neill”, inițiat şi condus 
de Alexa Visarion, nu are o „jumătate” americană foarte vizibilă. 
Montările lui Adrian Pintea cu „Fool for Love” de Sam Shepard şi 
„Orpheus Descending” de Tennessee Williams din 1995 (ambele 
în limba engleză) aduc o pată de culoare în peisajul teatral 
bucureştean, dar nu penetrează în mod substanţial spațiul 
cultural american. Alte proiecte se sprijină de asemenea exclusiv 
pe participarea română, cum ar fi „Copilul îngropat', coprodus (în 
regia Cătălinei Buzoianu) cu Teatrul Bulandra în 1996. 

Aceste instituţii bilingve se nasc în principal din dorința 
oamenilor de teatru români de a crea un cadru de colaborare cu 
cei străini, generând prezențe în spaţiile culturale respective. 
Treptat, acest lucru se face din ce în ce mai mult în interiorul 
teatrelor de stat, care îşi construiesc singure relaţii internaţionale, 


%4 La data redactării acestei lucrări, „Mă tot duc” („Je m'en vais”) e în 
repertoriul Teatrului Foarte Mic din Bucureşti. 


sa Carmen Bărbulescu, „Teatrele româno...”, în Teatrul azi # 2-3/1994, 
p. 36 

profitând de infrastructura pe care o moştenesc şi o exploatează 
în exclusivitate. Majoritatea teatrelor de stat româneşti intră într-o 
perioadă în care caută şi cultivă parteneriatele externe, uneori cu 
rezultate spectaculoase, cum sunt cele ale Teatrului Naţional din 
Craiova, care are stagiuni întregi în care numărul reprezentațţiilor 
din străinătate îl întrece cu mult pe cel de la sediu. O astfel de 
mutație înregistrează şi programul cel mai complex de schimburi 
teatrale româno-britanice (coordonat din partea română de 
UNITER) numit NOROC. Pornit iniţial cu 12 parteneri britanici şi 
bazat în principal pe schimburi de experienţă şi transfer de 
„know-how”,S programul devine treptat (odată cu coordonarea 
lui de către Neil Wallace)” o întreprindere lucrativă de 
exploatare a marilor spectacole româneşti, în principal a celor 
realizate de Silviu Purcărete, şi se stinge treptat. 


Un prim aflux de proiecte independente este astfel absorbit 
de teatrele de stat, pe de-o parte ca urmare a monopolului pe 
care acestea îl au pe infrastructură (ceea ce le transformă în 
parteneri credibili, chiar dacă lenți în decizii şi acţiune, pentru 
partenerii externi), pe de altă parte sub influența unor festivaluri 
importante atrase mai curând de spectacole mari, cu distribuţie 


96 „Conceptul programului NOROC era acela al unei infuzii reciproce 
de creativitate, prin contactul direct (turnee, stagii, workshop-uri în 
ambele tări) a două lumi teatrale cu mare «apetit» pentru această 
formă de artă, dar cu experiențe şi o istorie diferite. Programul 
NOROC a fost cel mai longeviv, cel mai amplu, mai coerent şi fertil 
proiect internaţional în care a fost implicat teatrul românesc după 
1990. El a făcut cu putință consacrarea internaţională a multor regizori 
şi actori români, teatrul românesc fiind considerat, vreme de câţiva ani, 
un fenomen de mare vitalitate creatoare.', Anca Măniuţiu, O 
încercare..., pp. 402-403 


a După declarațiile lui lon Caramitru într-un interviu cu autorul din ian. 
2010. 

numeroasă şi desfăşurări de forțe greu de realizat în Occident, 
unde costurile ar fi fost imense (teatrul românesc apărând astfel 
oarecum exotic, de o înaltă calitate artistică şi la costuri de 
„chinezi” ai Europei). Impulsul aşteptat de unii dintre noi din 
partea occidentalilor înspre transformarea teatrului românesc 
prin încurajarea iniţiativelor independente ia astfel o direcție 
paradoxală: exploatând ieftin marile ansambluri din teatrele 
româneşti de stat, aceştia încurajează implicit statu-quoul şi 
privilegiază partenerii majori, care monopolizează resursele. 


E de remarcat că toate aceste programe de schimb se 
desfăşoară în anii nouăzeci pe relaţia Est-Vest, între culturile 
„Mici” şi culturile „majore”. Esticii se neglijează unii pe alţii, iar 
atunci când se cunosc sau se întâlnesc, aceasta se petrece 
aproape în exclusivitate în Occident. Nu există nicio iniţiativă de 
teatru româno-ceh sau româno-polonez, deşi aceste trei spații 
culturale ar fi avut, poate, multe să-şi transmită unul altuia. 
Legăturile sunt de asemenea întrerupte pe tot parcursul acestui 
deceniu în întreg spaţiul balcanic, spaţiu cuprins de tulburări ce 
iau inclusiv forma unor conflagrații sângeroase. Esticii vor să-şi 
afirme şi să-şi valideze noile identități în Vest, iar acest lucru e 
văzut ca fiind crucial pentru participarea lor la construcţia 
europeană şi globală: „După 1989, putem remarca în politicile 
culturale două cerințe contradictorii care au avut influenţe 
specifice, dar nu întotdeauna pozitive asupra cooperării culturale 
în regiune. Prima cerinţă — chestionarea identitară — ar putea în 
principiu să ducă la o mai mare cooperare regională, dar de fapt 
s-a constituit într-o barieră şi a fost mai curând un fel de 
constrângere. [...] În opoziție cu această căutare a unei identități 
naţionale pierdute, cea de-a doua caracteristică — nevoia de 
integrare în lume — a fost de asemenea nestimulativă pentru 
cooperarea culturală balcanică. Să fii prezent la Londra, Paris 
sau New York a devenit o cerinţă crucială şi care garanta 
sentimentul de a fi recunoscut ca parte a lumii, a culturii globale, 

a valorilor care contează, adică a valorilor recunoscute în 
străinătate."% 


În ceea ce mă priveşte, participarea în programul „Seeding a 
Network” (în cadrul căruia am colaborat cu Denise Wong de la 
Black Mime Theatre Workshop din Londra), realizarea unui 
turneu de documentare ce m-a purtat (cu sprijinul programului 
NOROC) prin teatre din Londra, Leicester, Sheffield, 
Manchester, Nottingham, Belfast şi Dublin şi implicarea mea în 
proiectul ce a presupus investigarea realității româneşti de către 
un grup de studenţi de la Central School of Speech and Drama 
din Londra sub conducerea regizorului Mark Wing-Davey şi a 
autoarei Caryl Churchill (proiect finalizat cu scrierea, producerea 
şi prezentarea spectacolului „Mad Forest la Londra, Bucureşti şi 
New York) mă influențează mult în deciziile artistice de la 
începutul carierei mele. Ceea ce mă încarcă de energie e un 
anume tip de comunicare foarte intensă specific spațiului britanic 
şi irlandez, precum şi trecerea rapidă de la vorbă la faptă: abia 
țin pasul, ca partener din partea română, cu studenţii londonezi 
(de la Central School of Speech and Drama) care generează o 
acţiune de strângere a câtorva mii de cărţi de teatru pentru 
Academia de Teatru şi Film din Bucureşti, le transportă ei înşişi, 
construiesc rafturile bibliotecii şi ne-o predau complet utilată. 
Mai apoi, rezidenţele internaţionale de la Royal Court Theatre din 
Londra (la care am deschis, în 1998, şirul participărilor româneşti 
— vor urma Alina Nelega, Andreea Vălean, Peca Ştefan, Maria 


% Oana Radu şi Ştefania Ferchedău (edit.), A Short Guide to the 
Romanian Cultural Sector Today. Mapping Opportunities for Cultural 
Cooperation. A review performed by the ECUMEST association, 
comissioned by the Royal Netherlands Embassy in Bucharest and 
published with the support of the Romanian Cultural Institute, 2005. 


93 Cf. Theodor-Cristian Popescu, „UATC şi noua dramaturgie”, în 
Scena # 17, sept. 1999, p. 25 

Manolescu, Gianina Cărbunariu, Mihaela Michailov, şi alţii), 
European Directors School de la Leeds (la care am participat în 
1996 alături de Anca Bradu şi Nona Ciobanu) sau Bienala de la 
Bonn (mai târziu la Wiesbaden) mi-au furnizat repere care m-au 
ajutat să  funcţionez independent, scurtcircuitând cultura 
ierarhic-instituţională în care fusesem educat (în care nicio 
informaţie nu era valabilă decât dacă venea pe căi oficiale, pe o 
hârtie cu antet şi ştampilă). Pentru primul proiect al companiei pe 
care o fondez, partenerii străini (şi turneul extern) reprezintă 
impulsuri vitale. 


Trăgându-şi energia din întâlnirile cu oamenii de teatru 
străini, care veneau aproape exclusiv în Capitală, majoritatea 
covârşitoare a iniţiativelor independente din teatrul românesc al 
acelui deceniu a avut loc la Bucureşti. 


Prea mulți oameni sau prea multe idei pentru un singur 
sistem? Forme de metisaj 


Propunând o alternativă la cultura succesului, la turneele 
triumfale şi coproducțiile cu marile festivaluri internaţionale ce 
privilegiau instituțiile mari, dramaturgul Radu Macrinici inițiază în 
1992 Festivalul Internaţional de Teatru „Atelier”: „un festival 
internaţional al experiențelor novatoare din teatrul secolului XX, 
interzise sau prezente sporadic în viața creatorilor şi publicului 
din România."'% Acţiunea lui pleacă de la observaţia că 
România nu a profitat de vizibilitatea adusă de prăbuşirea 
violentă a societăţii totalitare pentru a-şi promova tinerii artişti, ci 
a „ieşit la export cu Hamlet, Richard III, Ubu Rex — teatru mare 


100 Radu Macrinici, răspunzând anchetei „Nativ sau alternativ”, în 


Scena # 2 (22) feb. 2000, p. 14 

pe texte mari”. Festivalul se doreşte un cadru de întâlnire mai 
puţin glorios, mai puţin obsedat de excelența marilor nume şi mai 
aproape de dimensiunea intimă a unui dialog. Reprezentaţiile 
sunt urmate de întâlniri târzii în noapte în care creatorii, criticii şi 
publicul discută spectacolele prezentate. Precum majoritatea 
iniţiativelor independente, festivalul „Atelier'” se sprijină pe 
infrastructura unui teatru de stat, iniţial la Sfântu Gheorghe, 
ulterior la Baia Mare (cu o escală la Sighişoara). 

Această „parazitare” a teatrelor de stat de către iniţiativele 
independente a fost catalogată ca „metisaj', un concept lansat 
de Mihai Măniuţiu: „Nu cred că firavele, dar tenacele încercări de 
teatru alternativ sunt o concurenţă pentru teatrul subvențţionat, 
de stat. Este foarte important însă ca ele să existe. Sunt de fapt 
o formă de metisaj. Nimeni nu-şi poate permite să trăiască din 
ceea ce primeşte de la un teatru independent. Artiştii alternativi 
intră într-o formă de metisaj, obligaţi să lucreze în sistem, dar şi 
doritori de altceva. Nicăieri în lume, un regizor preocupat de 
interesele lui nu părăseşte complet teatrul subvenţionat. 
Metisajul este un element vital, amestecul de sânge creează 
formule care, chiar dacă iniţial stârnesc iritarea, se dovedesc în 
cele din urmă fertile. Metisajul este cu atât mai necesar acum, 
când nici trupele subvenţionate, nici cele independente, nu pot 
avea o existență autonomă. Este necesar pentru că dovedeşte 
că se poate şi altfel."'%2 Formularea sugerează o presiune de tip 
nou asupra resurselor publice. Cu privire la originile acestei 
presiuni, opiniile diferă. 

Unii consideră că „În general, «teatrul alternativ» este 
practicat de actori, regizori, dramaturgi etc. care n-au avut sau 
au acces restrâns pe scenele «nealternative». [...] Am 


101 
102 


Într-un interviu luat de autor în oct. 2009 
Mihai Măniuţiu, intervenţie la masa rotundă „O revoluţie în teatru?”, 
în Scena # 12/apr. 1999, pp. 6-7 

convingerea că orice dramaturg, actor, regizor, scenograf, 
compozitor etc. abia aşteaptă să scape de «alternativă», cu 
condiţia să-şi găsească un loc în partea opusă."'% sau „Eu cred 
că teatrul independent a apărut în primul rând ca urmare a unei 
inflaţii de actori, regizori şi chiar scenografi. Foarte mulţi oameni 
nu mai au acces în teatre. N-are nici o importanţă de ce. lar ei 
caută să se exprime, nu caută neapărat un salariu."!% Cu alte 
cuvinte, prea mulţi oameni se luptă pe prea puţine locuri în 
teatrele _instituţionalizate, situație apărută după ce cifrele de 
şcolarizare în şcolile de teatru au cunoscut o creştere 
exponențială începând cu 1990. Aşteptând să poată intra în 
sistem, oamenii de teatru neangajaţi la stat se implică în proiecte 
independente, oarecum de nevoie. 


Alţii consideră că „legarea ideii de teatru independent de 
surplusul de oameni care nu îşi mai găsesc locul în teatre nu e 
cel mai bun exemplu. Mulţi oameni care au loc în teatru vor să 
lucreze în teatre sau şi în teatre independente. Cred că e vorba 
de surplusul de idei, nu de surplusul de oameni."'% În acest 
sens, vorbim mai curând de o „reinventare a codurilor teatrale ce 
afectează toate compartimentele de creaţie”: „Teatrul alternativ 
reprezintă, cred, un exerciţiu de adaptare a limbajului teatral la 
sensibilităţile timpului prezent. [...] Riscurile şi dificultățile 
asumate, atât cele organizatorice, cât şi cele de natură subtilă, 
provoacă, desigur, o atitudine de agresivitate artistică şi 


103 Mircea Cornişteanu, răspunzând anchetei „Nativ sau alternativ”, în 


Scena # 2 (22) feb. 2000, p. 10 


104 Radu Dinulescu, intervenție reprodusă în lulia Popovici, „Ghidul de 


utilizare a teatrului independent, în România şi aiurea. Dialogul 
imposibil al independenţilor cu ei înşişi”, în Observator cultural # 282, 


18 aug. 2005 


105 julia Popovici, „Ghidul...”, în Observator cultural 4 282, 18 aug. 


2005 


33 


radicalizează de cele mai multe ori actul teatral. Această 
«radicalitate artistică», indiferent dacă e hrănită de experienţe 
artistice importante sau de nelinişti juvenile, are ca efect 
vitalitatea gestului teatral şi interesul pentru reanimarea 
comunicării teatrale. [...] Alternativa, pentru a se manifesta, 
trebuie să se bazeze pe independenţă organizatorică. 
Reinventarea codurilor teatrale afectează însă toate 
compartimentele de creație. [...] Teatrul alternativ continuă, cred, 
atitudinea de creativitate şi dorința de comunicare care au 
generat toate formele cunoscute de manifestare teatrală, şi 
neagă cultura de tip muzeal, indiferența faţă de sensibilitatea şi 
neliniştile timpului prezent, uzura şi neputinta formelor 
moarte."1% 


Ambele „surplusuri” sunt însă motive valide pentru un act 
teatral independent. Dar indiferent ce generează presiunea 
asupra sistemul instituționalizat, ea există. Pe tot parcursul 
deceniului, teatrele de stat sunt zguduite de crize, demisii, chiar 
greve: „E multă forfoteală în teatrul românesc” se indigna 
Valentin Silvestru.” Paul Cornel Chitic cerea un „instructaj de 
folosire a libertăţii” pentru a calma oamenii de teatru: „Ce se 
întâmplă cu teatrele şi în teatre după 22 decembrie 1989? [...] 
Exact ceea ce era inevitabil să se întâmple. Eliberarea de sub 
dictatură a fost confundată cu libertatea. lar libertatea, definibilă 
ca acces neîngrădit la şansă, e privatizată. Regizori, actori, 
consideră că libertatea este a lor, a fiecăruia în parte, fiecare 
dintre ei privindu-se doar ca fiinţă socială, uitând că este om de 
artă. Libertatea asta e păgubitoare pentru că produce o amnezie 
care ia şi minţile. Mai toţi au uitat că, în calitate de oameni ai 
scenei, visau şi se străduiau să smulgă cenzurii fărâme din ceea 


106 Dragoş Galgoţiu, răspunzând anchetei „Nativ sau alternativ”, în 


Scena # 2 (22), feb. 2000, p. 11 


1o Rememorat de Claudiu Groza, intervievat de autor în oct. 2009. 

ce numeam cu toții LIBERTATEA ARTEI TEATRALE, 
LIBERTATEA SCENEI. [...] Toată lumea e nerăbdătoare. Toţi 
stăm în aşteptare. Ce aşteaptă teatrele, evident, fără a sta cu 
mâinile în sân? O lege a teatrelor. Chiar dacă nu o aşteaptă, ea 
este necesară ca un «instructaj» de folosire a libertății.” 1° 


„Liniştea creatoare” de dinainte de 1989 fusese pierdută 
definitiv. 

Primele impulsuri de realizare a unor proiecte independente 
vin din direcţii diferite. Pe lângă cel generat de întâlnirile şi 
schimburile externe, un altul îl reprezintă pur şi simplu dorinţa de 
a exploata un spectacol în mod independent. În 1990, Societatea 
teatrală particulară Scorpion preia un exerciţiu pe teme din "Dale 
carnavalului" cu studenţii actori de la clasa profesorului Mircea 
Albulescu, exploatând pentru prima oară public un examen 
„intern” de actorie. „ARCA (Artişti Români în Credinţă şi Adevăr)” 
pune în scenă „Logodnicele aterizează la Paris? de Marc 
Camoletti, cu actori ai TNB, văzut ca o „şuşă' de Victor 
Parhon." În acelaşi spirit de teatru popular, care foloseşte 
rețeaua naţională a caselor de cultură pentru turnee extinse, ia 
fiinţă tot în 1990 Compania Bucureşti, condusă de Dorina Lazăr 
a cărei poftă de spectacole independente s-a născut înainte de 
1989, când, în organizarea impresarului Traian lonescu şi sub 
egida Asociaţiei Oamenilor de Teatru şi Muzică (ATM), a luat 


108 paul Cornel Chitic, „Ce se întâmplă cu teatrele?”, în Teatrul azi 


41/1990, p. 19 


109 „Ne întrebăm dacă în cazul acestui nou teatru (...) nu avem de-a 
face totuşi doar cu o formă foarte originală de «privatizare». Desigur, 
întru totul legală, dar nu şi dintre cele mai încurajatoare pentru doritul 
spirit de iniţiativă al companiilor particulare, pentru necesara 
independenţă a teatrului particular. Care sperăm că nu va fi, la rându-i, 
doar o formă «originală», legalizată, a proliferării mai vechilor «şuşe».”, 
Victor Parhon, în Teatrul azi # 3/1990, p. 27 

parte la realizarea unor spectacole create ad-hoc pentru diferite 
strângeri de fonduri. Succesul de public era pe atunci uriaş." 
Sperând să continue acest succes, dar să-l exploateze în mod 
liber, Compania Bucureşti creează (în regim comercial, fiind 
înregistrată ca SRL) trei spectacole: „Sosesc de la Paris”, (1990, 
în regia lui Nicolae Scarlat, cu Hamdi Cerchez, Mitică Popescu, 
Mihai Dinvale, Mihai Mihail, Dorina Lazăr, Adina Popescu), „Jaful 
de la miezul noptiř de Sami Fayad, (1992, regia Tudor Mărăscu, 
cu acelaşi grup de actori plus Tamara Buciuceanu) şi „Adio 
femei” (spectacol preluat, în regia lui Mihai Berechet, cu Ştefan 
lordache şi Angela Similea). Formula spectaculară se sprijină pe 
actori foarte cunoscuţi (toţi angajaţi în teatre de stat), iar 
scenografia e minimală. Actorii montează şi demontează, 
conduc microbuzul, apelează la un număr minim de tehnicieni. 
Se bucură de ceea ce fac şi se simt liberi. Dar se dovedeşte 
repede că ceea ce avea succes în 1989, nu mai are după 1990. 
Compania Bucureşti îşi încetează activitatea în 1996 şi este 
radiată în 2001, când Dorina Lazăr intră în managementul 
Teatrului Odeon, fiind un caz rar de manager cultural 
independent ce îşi transferă competenţa într-o instituţie de stat 
(un altul fiind Constantin Chiriac, la Sibiu). 


Acest tip de iniţiative de teatru privat, urmărind independenţă 
financiară şi chiar profit, precum trupele interbelice, s-a dovedit 
foarte efemer la începutul anilor nouăzeci. Publicul nu mai 
participă suficient, iar prețul biletului, după mulţi ani de 
subvenţionare de către stat, nu poate fi ridicat brusc. Este prea 
devreme pentru iniţiative de tip comercial."!! 


110 a ; E. ; ` 
„Era lume şi pe pereţi.”, Dorina Lazăr în interviu cu autorul în dec. 


2009. 


111 Vor cunoaşte o explozie începând cu 2004-2005, când ţara e 


împânzită de afişe foarte colorate anunțând spectacole produse şi 
impresariate în regim privat. 

Sub semnul excelenţei artistice însă, vor încerca să se 
plaseze din start mai multe formule de teatru independent. 


Prima dintre acestea este Teatrul Levant, fondat de Valeria 
Seciu în 1990. Sunt alese texte contemporane deja verificate, 
spaţiile de spectacol sunt adesea neconvenţionale, iar actorii 
foarte cunoscuţi, pentru a atrage publicul în astfel de spaţii: un 
„teatru de clasă în variantă independentă”.''2 Teatrul Levant 
începe în 1991 la Sala Atelier a TNB cu „Angajare de clovn” de 
Matei Vişniec, în regia lui Nicolae Scarlat, cu Mitică Popescu, 
Alexandru Bindea şi Adrian Negru (care funcţiona şi ca regizor 
tehnic), spectacol reprezentat de 30 de ori şi selectat la Bienala 
de la Bonn în 1992. În acelaşi an continuă la „sala arsă” (care 
luase foc pe parcursul evenimentelor din decembrie 1989) a 
Muzeului Naţional de Artă, fosta Bibliotecă regală, pe care o 
amenajează şi în care construiesc gradene, cu „Ultima noapte a 
lui Socrate” de Stefan Tsanev, în regia lui Ştefan lordănescu şi 
scenografia lui Nic Ularu, cu Maia Morgenstern, Claudiu Istodor, 
Mircea Andreescu, Valentin Uritescu, Cerasela Stan. S-a jucat 
de 40-50 de ori, cu mari eforturi de programare şi s-a deplasat în 
turneu la Glasgow (la Tramway Theatre) prin programul NOROC 
în noiembrie 1993. În 1994 Teatrul Levant produce „Fecioara şi 
moartea” de Ariel Dorfman, repetat tot la „sala arsă”, dar jucat la 
Sala Mare a Teatrului „Nottara”, în regia lui Cristian Hadji-Culea, 
scenografia Ştefaniei Cenean, cu George Constantin, Dana 
Dogaru, Dan Condurache. Doar nouă reprezentații, din păcate 
acesta fiind ultimul spectacol al lui George Constantin. Urmează 
marele succes la Teatrului Levant: „Pelicanul' de August 
Strindberg, în regia Cătălinei Buzoianu, scenografia începută de 
Nic Ularu şi finalizată de Lia Manţoc, cu Valeria Seciu, Vlad 
Zamfirescu, Oana Tudor, Domnița Constantiniu, Valentin 


112 Conform definiţiei lui Ionuț Corpaci, factotum al Teatrului Levant pe 


întreaga perioada a existenţei sale, intervievat de autor în nov. 2009. 

Popescu. Cu premiera în 1995 la Sala Dalles, nominalizat la 
şase categorii ale premiilor UNITER şi prezentat în 1996 la 
festivalul de la Sitges, „Pelicanuľ marchează apogeul 
demersului creativ al Teatrului Levant. Urmează un ultim proiect, 
după „Doamna Bovary sunt ceilalţi” de Horia Gârbea, pus în 
scenă de un coregraf austriac cu patru tineri actori. E însă prea 
târziu, căci oboseala s-a instalat iremediabil: după şase ani de 
eforturi, Teatrul Levant îşi consumă combustia şi se închide în 
1996. Deşi a atins cota artistică cea mai înaltă, aşa cum a țintit, 
în fața perspectivei de a începe din nou de la zero cu 
următoarea producție, echipa Teatrului Levant a clacat. 
Încetarea activității Teatrului Levant a mai semnalat un lucru: în 
România, când liderul unei organizaţii independente renunţă la 
a-şi mai dedica toată energia, carisma şi relaţiile personale 
organizaţiei pe care o fondează şi administrează, organizaţia nu 
mai are niciun alt punct de sprijin. 


Alte două exemple de organizaţii urmărind primordial 
excelența artistică sunt Fundaţia Art-Inter Odeon, ce se va 
transforma mai târziu în Teatrul Act, şi SMART (Select 
Management Art), o companie din concernul Pro condus de 
Adrian Sârbu. Ambele au un rol extrem de vizibil, influențând 
major receptarea fenomenului independent. 


SMART-ul, organism privat, a introdus conceptul de serie 
limitată a reprezentaţiilor (în coproducție cu un teatru de stat), în 
ideea că exploatarea spectacolului va continua în mediul 
audio-vizual odată ce interesul spectatorilor de teatru scade. 
Beneficiind de o publicitate agresivă pe canalele concernului de 
presă din a cărui familie făcea parte, SMART-ul s-a prezentat ca 
un producător de lux: plătea generos şi vindea scump. Tradiţia 
biletelor ieftine, subvenţionate de stat, a fost rescrisă. Biletele la 
„oana d'Arc”, „Richard II (în regia lui Mihai Măniuţiu), coproduse 
cu Teatrul Naţional Bucureşti, „Îmblânzirea scorpie! (în regia lui 
Mihai Măniuţiu), coprodus cu Teatrul Bulandra, „O noapte 

furtunoasă” (în regia lui Mihai Măniuţiu) şi „Saragosa - 66 de zile” 
(în regia lui Alexandru Dabija), ambele coproduse cu Teatrul 
Odeon, au reprezentat dublul sau triplul valorii biletelor la alte 
spectacole jucate pe aceleaşi scene de către teatrele respective. 
S-a dovedit că în faţa unei publicităţi agresive, cu „vedetizarea” 
susținută a creatorilor spectacolului, publicul e gata să plătească 
substanţial mai mult. Un efect secundar negativ l-a reprezentat 
însă „legenda” onorariilor mari ce însoțeau orice proiect nou al 
acestei organizaţii, astfel încât trecerea SMART-ului prin teatrele 
de stat a lăsat urme constând în pretenţiile ulterioare ale corpului 
tehnic faţă de orice alt producător, ceea ce a afectat multe alte 
colaborări. În cele din urmă, spre sfârşitul anilor nouăzeci, 
SMART-ul şi-a oprit discret activitatea. 


Fundația Art-Inter Odeon are o importanţă cu totul aparte din 
alt punct de vedere. Inițiată după demiterea bruscă a lui 
Alexandru Dabija de la conducerea Teatrului Odeon, ea a 
reprezentat continuarea firească, în teritoriu independent a 
programului de excelenţă artistică iniţiat de acesta ca manager al 
unui teatru de stat, odată ce încercarea lui de reformă structurală 
a fost blocată brutal. "1° 


115 În Teatrul Odeon am făcut fel de fel de încercări. Toate au implicat 


o doză de «hei-rupism» care cred că a existat după '89 în toate zonele 
culturii. Doar cîțiva, foarte puţini, ne repezeam să facem de fiecare 
dată totul — de la mutatul unei mese pînă la alcătuirea repertoriului sau 
organizarea unui turneu. N-a existat ideea de separare a 
competenţelor şi nici structurarea unui sistem de funcţionare normală. 
Tot acest interval de 3 ani l-am folosit pentru a ne afirma. Conflictele 
de la Odeon -— ca şi cele de la de la Naţional sau de la Bulandra — 
le-am acoperit din decentă. În fond este vorba de un mahalagism 
cultural, care exprimă perfect ideea de provincie culturală. Ştiu că 
acelaşi lucru se întîmplă şi în alte zone, dar asta nu mă consolează. 
Preocupat de afirmarea teatrului, am participat la cocoloşirea 
incompetențţelor şi artistice şi manageriale. În sfirşit, după trei ani, cînd 


< 

Cu sprijin extern substanțial (britanic), artiştii ce formau 
nucleul creativ a ceea ce se întâmpla la Teatrul Odeon (mai ales 
Alexandru Dabija, Mihai Măniuţiu, Marcel lureş şi Doina 
Levintza) au format în 1995 această fundație ce va duce peste 
trei ani la inaugurarea primului spațiu teatral independent din 
Bucureşti, Teatrul Act. Un singur spectacol se va realiza până la 
deschiderea Teatrului Act: „Omor în catedrală” de T.S. Eliot (în 
coproducție cu Teatrul Naţional din Cluj), prezentat şi în turneu 
britanic. Impactul deciziei acestui grup de artişti de primă mărime 
de a funcţiona în mod independent a fost redutabil, inclusiv 
asupra lor înşişi: „Privit retrospectiv, cred că momentul Odeon a 
avut o importanţă crucială în dezvoltarea fenomenului teatral 
independent de la noi. Fie că au conştientizat sau nu valoarea 
exemplară a acestui moment, oamenii de teatru care simțeau 
nevoia unei alternative la sistemul instituţionalizat şi-au dat 
seama că nu pot reuşi în interiorul sistemului, ci doar 
independent de acesta sau, acolo unde exista voința de 
«emancipare», în parteneriat cu acesta."!1+ 


După inaugurarea spațiului de pe Calea Victoriei al Teatrului 
Act, acesta continuă un timp urmărirea cu prioritate a excelentei 
artistice, dar evoluează treptat înspre un spaţiu deschis, gazdă 
în principal a altor producţii, concerte, ateliere, lansări de carte, 
ajungând să joace rolul unui centru cultural independent. 


am socotit că teatrul s-a afirmat şi după ce am alcătuit un proiect foarte 
clar şi solid pentru anul viitor, pe luni, pe zile, am încercat să 
modificăm structura teatrului. (...) Sigur, ne-am afirmat, am avut 
succese, dar dedesubt teatrul este putred ca sistem, ca structură. Nu 
am reuşit deloc să trec de această etapă pur românească a liderului: 
dacă dispare liderul, totul se prăbuşeşte. Eu voiam să creez o instituție 
care să funcţioneze şi peste 3 şi peste 15 ani.”, Alexandru Dabija 
preluat de Anca Măniuţiu, în O încercare..., pp. 403-404 


114 Anca Măniuţiu, O încercare..., p. 404 

Înfruntând o opinie generală pesimistă, ce dă mai multe 
şanse eşecului decât reuşitei — un factor atât de prezent încât a 


fost identificat şi inclus într-un studiu despre distribuția 
producţiilor non-instituţionale în România”! apar, după 
jumătatea deceniului, mai multe companii teatrale noi, printre 


care Teatrul Fără Frontiere, Compania teatrală 777, Fundaţia 
Antigona, Fundaţia Toaca şi Teatrul Inexistent. Ceea ce au în 
comun aceste organisme, altminteri cât se poate de diferite în 
demersurile lor artistice, e plasarea într-o zonă a activităţii 
teatrale ce prioritizează comunicarea, nu excelența artistică. 
Noile companii îşi propun în principal o repoziţionare, căutarea 
unui raport nou, propriu, cu publicul vizat şi cultivarea unei 
libertăţi de creaţie pur şi simplu. 

Mihaela Sîrbu îşi doreşte pentru Teatrul Fără Frontiere 
„atragerea spre teatru a segmentului de public cu vârsta 
cuprinsă între 18-40 ani, un segment de public pragmatic, realist, 
interesat de teme politice şi sociale, şi care nu mai este interesat 
de teatrul convenţional, pe care îl percepe ca fiind desprins de 
realitate, contrafăcut, «teatral»."116 Din 1996 şi până azi, Teatrul 
Fără Frontiere parcurge un traseu inegal şi sinuos, dar extrem 
de activ, cu mai multe perioade de creație, producând regulat şi 
având stagiuni în care exploatează şi câte patru producții 
simultan. 

În ce priveşte Compania teatrală 777, declaram la primul 
proiect: „Cu această companie mi-am propus un proiect cu trei 
direcţii principale de acţiune: identificarea unor puncte 


Tig „The individual initiatives face most likely pessimism; the first 


reaction is the mistrust and strong belief in the failure of that 
enterprise.”, Andreea Grecu, Distribution of non-institutionalized 
productions in Romania, un studiu pentru Mobile Theatre Network, oct. 
2000, p. 2 


116 Ai » ; 
V. „Obiectivele noastre” pe www.teatrulfarafrontiere.ro. 

în coproducție cu Teatrul Odeon, Teatrul „Nottara”, 


«sensibile» în mentalitatea colectivă şi a unor teritorii 
neexploatate în raportul complex al individului cu societatea 
contemporană; promovarea creațiilor dramatice originale, în 
premieră națională, care răspund unor motivații ce se încadrează 
la ceea ce am spus anterior şi realizarea productiilor numai în 
regim de parteneriat, atât românesc, cât şi străin”.!!7 Compania 
e activă între 1997 şi 2000, reuşind să producă patru spectacole 
Teatrul 
Bulandra şi alţi parteneri români şi străini. 


Lelia Ciobotariu, despre naşterea Fundaţiei Antigona: „[...] 
nimic din ce-mi imaginasem despre meseria asta nu regăseam 


în teatru. Nu cred că e o chestiune de generaţie, de-asta spun că 


la mine a fost o opțiune personală, o chestiune de structură 
interioară. Totul era străin, nu mă întâlneam cu visurile mele, era 
nicicum. Atunci am zis nu, înseamnă că trebuie să căutăm în altă 
parte”.''% Fundaţia produce cu sincope şi se reinventează 
periodic, de la un timp creându-şi o structură numită Proiect 
Replica, ale cărei ultime coproducţii sunt realizate cu Teatrul 
Bulandra şi Teatrul Metropolis. 


În ce priveşte Teatrul Inexistent, Theo Herghelegiu enumeră 
„câteva puncte de reper, şi anume: 


a) orientarea repertoriului către o problematică foarte 
imediată, care să fie extrasă din viața comunităţii şi să i se 
adreseze direct acesteia; 


117 Citat de Isabella Francia, în „O piesă despre surdo-muţi va fi 


montată pe scena «Odeonului»”, în Libertatea, 23 aug. 1997. 


ng Interviu luat de Andreea Dumitru în martie 2007, parte din Cine mai 


are nevoie de teatru după '89?, proiect de cercetare realizat în cadrul 
programului reSourcing derulat de ECUMEST în parteneriat cu Erste 
Foundation. 


THEODOR-CRISTIAN POPESCU — SURPLUS DE OAMENI SAU SURPLUS DE IDEI 


Editura LiterNet, 2014 


b) abordarea publicului ca element viu, coparticipant la actul 
artistic; 

c)cât mai scăzută dependenţă de un spațiu anume; 
scenografie multifuncţională, minimală; 

d) tendinţa de a folosi disponibilităţile participanţilor (actori) în 
cât mai inedite şi variate încercări; 


e)interdisciplinaritate (dans, muzică, arte vizuale).” "1° 


Teatrul Inexistent a depăşit zece ani de activitate 
(1998-2008), manifestându-se tenace în numeroase spații 
teatrale şi non-teatrale, realizând inclusiv primul musical 


românesc independent în parteneriat cu Teatrul Arca. 


Fundaţia Toaca urmăreşte „asigurarea unei structuri de lucru 
pentru artele contemporane, în afara sistemului de stat, 
dezvoltând parteneriate internaţionale solide şi fiind membră în 
rețele ca IETM (Informal European Theatre Meeting), EMF 
(European Mime Federation) şi TEH (Trans Europe Halles). 
Fundaţia Toaca are o prezenţă relativ discretă, cu 5 proiecte 
teatrale realizate (primul în 1997, ultimul în 2001), dar şi cu 
expoziţii sau proiecte interdisciplinare. 


Toate aceste companii colaborează cu teatrele de stat, aşa 
cum o făcuse înaintea lor şi Teatrul Inoportun, un proiect al 
UNITER (înfiinţat în 1991, cu Victor loan Frunză director, ce a 
produs până în 1994 patru spectacole), sau „Trupa pe 


119 Theo Herghelegiu, răspunzând anchetei „Nativ sau alternativ”, în 


Scena # 2 (22), feb. 2000, p. 11 


120 Anca Măniuţiu, O încercare..., pp. 411-413 


121 „Programul teatrului a debutat în 1992, cu premiera unei piese de 


Horia Gârbea ("Funcţionarul destinului", în regia lui Felix Alexa), a 
continuat cu "o vizită inoportună" de Copi, regia Dragoş Galgoțiu 
(primul spectacol din România având drept temă SIDA), "Omul care 
vorbeşte singur" de Matei Vişniec, regia Mihaela Săsărman şi "Piesă 


< 


38 


butoaie” (un alt proiect al UNITER funcționând între 1994-1997) 
şi cum o vor face mai târziu, cu foarte puține exceptii, toate 
structurile independente fără un spaţiu propriu." Încercând să 
suplinească lipsa de spaţii de reprezentare, UNITER şi-a pus 
uneori propriul sediu la dispoziţia proiectelor independente, 
(pentru unele spectacole ale Teatrului Inoportun sau ale 
Teatrului de Cameră, ambele proiecte ale sale), dar nu a reuşit 


să genereze mai mult decât „începuturi”.'2% 


Singurele structuri care pot oferi un spaţiu de reprezentare 
creațiilor independente sunt festivalurile. 


Doar unul dintre acestea este dedicat exclusiv creației 
teatrale independente, altFEST: -— „altfel.altceva.altundeva” — 
„al-tFEST este un festival independent de teatru, necompetitiv şi 
deschis producţiilor de artă alternativă — teatru-muzică, teatru de 
mişcare şi teatru de imagine — în spaţiu neconvențional şi se 
adresează companiilor independente din Europa Centrală şi de 
Est.” Iniţiat de Alina Moldovan şi Mihai lancu şi organizat de 
Centrul Internaţional pentru Artă Contemporană Bucureşti, 
altFEST îşi asumă misiunea „de a reforma mentalități şi structuri 


cu repetiţii" de Martin Crimp, regia Theodor-Cristian Popescu, aceasta 
din urmă, în colaborare cu Teatrul Naţional din Târgu Mureş.”, O 
încercare..., p. 396 


122 ox S ani î ai 
„Să remarcăm, încă de pe acum, că aceste asocieri cu teatrele 


instituționalizate ale teatrelor şi companiilor independente vor deveni o 
practică curentă, perpetuată şi astăzi. Explicaţia e foarte simplă: lipsa 
fondurilor necesare nu doar pentru închirierea şi amenajarea unui 
spațiu propriu, ci şi, în ipoteza obţinerii acestuia, pentru a-l mentine, 
mai apoi, funcţional.”, ibid, p. 396 


123 lon Caramitru, intervievat de autor în ian. 2010. 


124 Saviana Stănescu citând din caietul program al festivalului, „Nativ 


sau alternativ”, în Scena #2(22), feb.2000, p. 18 

ale vieţii culturale româneşti şi de a genera şi dezvolta o mişcare 
independentă şi alternativă puternică.” Organizează trei ediţii: în 
1997 la laşi şi în 1999 şi 2000 la Bistriţa. Devine rapid nu numai 
un loc de întâlnire pentru tot ce se întâmpla semnificativ în 
spațiul performativ independent românesc (Teatrul Inexistent, 
Teatrul Fără Frontiere, Teatrul Act, Teatrul Luni de la Green 
Hours, Compania teatrală 777, Fundaţia Tranzit, Compania 
Of-Of, Fundaţia Contemporania şi Proiectul Underground Târgu 
Mureş se regăsesc în program) ci şi un eveniment care animă 
spaţiile neconvenţionale ale oraşului gazdă, promovând ideea 
unei acţiuni culturale deschise către comunitate. Prezintă în 
spațiul românesc demersurile artistice extrem de diverse ale 
unor companii independente ce scriu deja istorie precum 
Formalny Theatre din Sankt Petersburg, blackskYwhite din 
Moscova, Scena Plasticzna din Lublin, Ister Teatar şi Plavo 
Pozoriste din Belgrad etc. Colocviile ţinute sunt dezinhibate, 
atelierele şi expoziţiile au un aer rebel; am participat şi eu la 
ediția din 1999, cu un atelier intitulat „Stress”, care forma echipe 
de lucru în care regizorii trăgeau la sorţi actorii (obligatoriu 
studenți sau absolvenţi ai unor şcoli diferite), fragmentul de text 
(niciodată tradus sau montat în România) şi spațiul 
neconvențional, având apoi trei zile pentru a realiza mici 
spectacole, reacționând sub „stress” la toţi aceşti stimuli. Viitori 
regizori importanţi ca Radu Afrim, Szabó K. István, Radu Nica, 
Radu Apostol au participat printre alții. 


AlFEST-ul a acţionat şi ca producător, susținând financiar şi 
logistic, în parteneriat cu alte organisme independente sau cu 
teatre de stat, unele proiecte teatrale (printre care, în ceea ce mă 
priveşte, şi spectacolul meu cu „Ping Body, pe un text 
comisionat lui Radu Macrinici, prin Dramafest). 


Poate cel mai important aspect constă însă, în felul în care 


acest festival a ştiut să atragă împreună ca organizatori, 
parteneri, finanțatori sau sponsori diverse instituţii de stat şi firme 

particulare (consilii județene, locale, inspectorate de cultură, 
televiziuni naţionale, societăți comerciale, fundaţii prestigioase, 
UNITER, diverse muzee şi case de cultură, discoteci şi cluburi 
private etc.), să mediatizeze puternic evenimentele şi să 
reunească criticii de teatru importanţi cu un public numeros ce nu 
frecventa teatrul în mod regulat pentru a servi ideea 
independentă ca fiind importantă, vizibilă, producătoare de 
cultură pur şi simplu. Prin tot ce a făcut, altFEST a reuşit să fie 
efectiv un festival care nu semăna cu niciun altul, cu o misiune 
culturală curajoasă. Dispariția sa a lăsat organismele 
independente fără unul dintre puţinii parteneri pe care puteau 
conta. 


Multe astfel de proiecte independente (practic, majoritatea 
lor) au sucombat după câţiva ani, atunci când energia 
conducătorului de proiect s-a epuizat. Altele iau pauze mai lungi, 
sau se reinventează periodic şi duc o existenţă sincopată. Doar 
trei organizaţii din acei ani au reuşit să aibă un loc de 
manifestare permanent: Teatrul Act, ce-şi administrează propriul 
spațiu într-un subsol pe Calea Victoriei, Teatrul Luni, un proiect 
al Clubului Green Hours din Bucureşti şi Proiectul Underground 
al Fundaţiei Dramafest şi al Teatrului Ariel din Târgu Mureş, 
folosind un spaţiu al acestuia din urmă. 


Fundaţia Dramafest, înființată în 1997, se structurează în 
jurul ideii de „creare a unui microclimat pentru dramaturgia nouă 
românească.” Organizează rapid „Colocviul naţional asupra 
noii dramaturgii româneşti” (mai, 1997); dezbaterile sunt 
publicate în revistele Postscenium şi Vatra, iar problemelor noii 
dramaturgii li se caută cauzele şi posibile soluţii: „Pentru prima 
oară viciul a fost clar identificat ca fiind de natură managerială şi 


nu estetică.” Urmează etapa a doua — concursul de piese noi. 
Noutatea fundamentală introdusă de Dramafest a constat în 


12 Alina Nelega, Piesa..., pp. 49-51 

alcătuirea unui juriu exclusiv din regizori cauționaţi de câte un 
teatru. Cu alte cuvinte, dacă un regizor consideră că o piesă 
merită premiată, trebuie să îşi asume punerea ei în scenă în 
teatrul care îl susține. Dramafest evită astfel să emită diplome 
fără consecinţe practice (precum celelalte concursuri), 
recunoscând că împlinirea unei piese de teatru este pe scenă; 
„[...] montările au fost invitate, pe 23 aprilie 1998, la Festivalul 
Internaţional Dramafest, unde şi alte spectacole, străine, pe texte 
noi, mai puteau fi vizionate, toate acestea dublate de un colocviu 
internaţional organizat împreună cu Open Society Institute, 
Consiliul Britanic, Ministerul Culturii, numit Producing New 
Writing — A Risk Worth Taking? şi triplate de un atelier de lucru 
pe texte noi, condus de reprezentanţi ai Teatrului Royal Court din 
Londra.” Textele selecționate se vor publica în două antologii, 
una în limba română şi cealaltă în limba engleză, iar unul dintre 
spectacole, „Eu când vreau să fluier, fluier...” va lansa o autoare, 
Andreea Vălean, fiind invitat la Bonner Biennale. A doua ediţie 
va avea un impact mai redus, printre altele şi din cauza faptului 
că nu s-a mai reuşit producerea de spectacole, ci doar de lecturi 
publice ale textelor selectate. Reprezentanţii Teatrului Royal 
Court au mai ţinut însă un atelier. Cele două proiecte ambiţioase 
ale Dramafestului — realizarea unei „Săptămâni a dramaturgiei 
româneşti la Londra”, dar mai ales inițierea unui teatru de text 
nou în Bucureşti — nu au primit undă verde din partea autorităților 
culturale ale vremii. 


În concluzie, „Dramafest a fost un proiect care s-a dezvoltat 
în folosul dramaturgilor români (Andreea Vălean, Saviana 
Stănescu, Ştefan Caraman, Dumitru Crudu, Adina Dabija, 
Theodora Herghelegiu, Petre Barbu, Radu Macrinici ş.a.), a dus 
un spectacol la Bonner Biennale, a publicat două antologii de 
texte şi două numere de revistă conţinând dezbateri teoretice, a 
strâns în jurul său personalităţi europene importante. Toate 
acestea, din bani europeni sau americani şi din mici contribuţii 

ale administraţiei locale."1% 


Deşi coordonatoarea lui o descrie ca pe „un eşec”, Fundaţia 
Dramafest e departe de a se desființa sau de a-şi opri 
activitatea: în 1999 intră în parteneriat cu Teatrul Ariel din Târgu 
Mureş, inițiind proiectul numit Underground Ariel, o suită de 
evenimente ce vor fi create într-un subsol amenajat ca spațiu 
performativ al  sus-numitului teatru de stat, în regim 
„semi-independent” — Fundaţia obține finanţările, iar teatrul 
contribuie cu „ceea ce oricum ar da dacă nu ar face nimic: 
salariile tehnicienilor şi logistica.” (Nelega). Underground-ul se 
concentrează pe producţii, într-o „atitudine de deschidere”, 
primele patru spectacole produse în stagiunea inaugurală 
1999-2000 fiind non-verbale („SSS - Social Sound Systems” 
creat de Gavril Cadariu şi „Steps” creat de Horaţiu Mihaiu), cu 
elemente de teatru-dans şi teatru muzical („Alexanderplatz” în 
regia Olgăi Barabás) sau de pantomimă („Scrumbia afumată” în 
regia lui Valentin Lozincă-Mandric). 


Cei patru artişti care sunt imaginea acestui spaţiu la ieşirea 
lui în lume — Alina Nelega, Gavril Cadariu, Horaţiu Mihaiu şi 
Radu Afrim — semnează un manifest, care (rămânând deschis 
spre a fi semnat şi de alţii care „vor dori să o facă”) încearcă să 
atingă, precum spectacolele ce vor fi create aici, o zonă dincolo 
de explicaţiile şi traseele directe: 


„MANIFEST underground 789 


De atunci 
De la ultimul lătrat al câinelui andaluz şi primul 
De la omul cu aparat de filmat — Dziga Vertov 


126 A, Nelega, op. cit., pp. 49-51 


127 Anca Rotescu, Desprinderea de pluton. Underground Ariel 


1999-2009, Târgu Mureş, Editura Universității de Artă Teatrală, 2009, 
p. 32 

Mâinile lui Erik Satie 

De la Appia cortina decorul luminile 

Urmuz Bartok Tzara înainte şi după 

Topirea ceasurilor de atunci de când De Stijl 

De când Marilyn — OBIECT subiect — SUJET al lui Warhol 


De la stropii lui Pollock pistruii lui Arrabal negii lui lonesco 
Malevich 

Kandinski 

Pătratul negru albumul alb al Beatles-ilor boom-ul erotic je 
taime moi non 

plus 

Hey Jude Berlin 1990 Juden raus mormântul lui Brecht 

De la închiderea Schiller Theater Fellini Fassbinder 

(a murit Miles Davis) la câţiva ani 

De la moartea lui Che Guevara 

De când bombardarea cu nato a festivalului BITEF 

Belgrad extasy and UN ivory 


De la Mondrian Picasso Miro cunilingus Bob Wilson Naomi 
Campbell 

De la curentele alternative 

Nenaştere no-man-tism nimbolism 

De la garsoniera cu acces la telenovelă la mansarda cu 
exces de Cioran 


De atunci 
Un fluture de varză bântuie deasupra Europei”!2 
„Semi-independent”, dar cu o atitudine fermă, credincios 
manifestului originar, Underground Ariel îşi va lua misiunea în 
serios şi va produce douăzeci de spectacole extrem de diferite, 


128 A, Rotescu, op. cit., p. 33 


41 


în primii zece ani de existență. Gavril Cadariu, Horațiu Mihaiu, 
Barabás Olga, Valentin Lozincă-Mandric, Radu Afrim, Gigi 
Căciuleanu, Alexander Ivanovski, Alina Nelega, Kovács Ildik6, 
Kincses Elemér, Tudor Chirilă, Radu Țuculescu şi Luiza 
Brandsdörfer vor fi artiştii care pun în scenă aici, unii de mai 
multe ori. Underground-ul deschide drumul altor organisme 
independente care iau ființă după 2000 la Târgu Mureş — 
Teatru74, Yorick Stúdió, Teatrul Scena — marcând definitiv un 
teritoriu propice artei performative independente în acest oraş. 


Alte două organizații nou apărute în 1990 s-au 
instituționalizat rapid, obținând încă de la înființare, grație 
ocupării unei nişe clare, dar şi personalităților puternice şi extrem 
de bine conectate politic ale fondatorilor lor — Mihai Mălaimare şi 
lon Lucian — sediu şi subvenție de la stat: Teatrul Masca (ce ia 
naştere prin Hotărâre de guvern la 24 mai 1990)' şi Teatrul 
Excelsior (ce ia ființă „cu ajutorul Ministerului Culturii” la 1 aprilie 
1990 şi „trece sub autoritatea Consiliului General al Primăriei 
Municipiului Bucureşti în 1999”). 13? 


Spre sfârşitul anilor nouăzeci, după realizarea câtorva 
spectacole într-un limbaj teatral ce combină pantomima cu stepul 
şi mişcarea scenică, Dan Puric înființează Compania Passe 
Partout DP, ce grupează cu precădere actori tineri, sub 35 de 


m „(...) un teatru dramatic de categoria |, subvenționat de stat dar 


condus prin inițiativă particulară. (...) un sediu şi un fond de 150 0000 
de lei pentru o schemă de 44 de oameni. (...) Mihai Mălaimare: «La noi 
în teatru toți trebuie să facă de toate. În teatrul meu nu vreau 
nemulțumiți, nu vreau revoluție, nu vreau democrație, sindicate etc. 
Vreau o angajare responsabilă a tuturora într-o muncă sisifică pentru o 
permanentă autodepăşire în toate domeniile.»”, Valeria Duce, „Vă 
prezentăm Teatrul Masca”, în Teatrul azi # 7-8/1990, p. 58 

130 inițiat de lon Lucian, un teatru pentru copii cu un sediu nou în Piaţa 
Palatului (www.teatrul-excelsior.ro). 

ani, pe care îi formează el însuşi. Compania devine o prezenţă 
constantă în peisajul teatral românesc, fiind invitată în 
numeroase festivaluri şi turnee internaţionale şi intenţionând să 
deschidă un Centru al artelor la Sala Rapsodia din Centrul istoric 
al Capitalei. 

Modele de discontinuitate, adaptare şi 
transformare în teatrul românesc post 
1989. Trei studii de caz 


Exemplele analizate mai jos reprezintă trei modele de 
construcţie instituţională independentă ale anilor nouăzeci 
certificate de gradul de continuitate a activităţii, frecvența 
producţiilor şi impactul acestora asupra comunităţii teatrale 
româneşti. Aceste modele sunt rezultatul unor procese diferite de 
discontinuitate, adaptare şi transformare, iniţiate de oameni care 
nu au dorit neapărat să facă un altfel de teatru, ci au dorit să facă 
teatru în alt fel. 


Teatrul Fără Frontiere 
Nemulțumiri privind modelul „unic”. Începuturi 


„Cred că statutul de angajat nu te poate satisface, pe mine 
cel puţin. E un sistem greoi, în care într-un teatru se scot circa 
cinci premiere pe stagiune, la 40 de actori angajaţi, care dacă 
apucă să repete la o piesă. Deci e foarte frustrant pentru un 
tânăr actor, care ce să facă după ce termină şcoala? Să aştepte 
să joace anul ăsta un rol mic, poate la anul un rol mare?” 


Animată de această nemulțumire privind oferta sistemului 
teatral românesc pentru un tânăr actor, Mihaela Sîrbu 
înregistrează juridic, în noiembrie 1996, fundaţia Teatrul Fără 
Frontiere, nume găsit oarecum în pripă (destul de utilizată, în 


131 Mihaela Sîrbu, intervievată de lulia Popovici, „Sistemul n-o să-şi 


cedeze niciodată privilegiile”, www.liternet.ro (articol preluat din Ziua). 


< 

acei ani, în multe domenii, sintagma „fără frontiere”'%2), dar care 


exprima exact ceea ce constituise motivaţia principală a creării 
acestui organism: o mare dorință de deschidere şi mai puţin o 
misiune culturală. °° 


În epoca teatrelor româno-francez, româno-irlandez şi 
româno-american, Teatrul Fără Frontiere visa şi la o deschidere 
lingvistică.'%% Fondatoarea lui şi-a dorit dintru început „atragerea 
spre teatru a segmentului de public cu vârsta cuprinsă între 
18-40 ani, un segment de public pragmatic, realist, interesat de 
teme politice şi sociale şi care nu mai este interesat de teatrul 
convenţional, pe care îl percepe ca fiind desprins de realitate, 


contrafăcut, «teatral»”.1%5 


Sub semnul acestui idealism, compania a îmbrăţişat aproape 
întâmplător un prim proiect, oferind cadrul juridic necesar unui 
spectacol realizat de o proaspătă absolventă de regie împreună 


132 ai NP > E 
32 Folosesc această sintagmă organizații care grupează medici, 


farmacişti, reporteri etc, dar şi o companie de teatru austriacă. 


199 Idee extrasă dintr-un interviu luat de autor Mihaelei Sîrbu, dec. 


2008. 

134 M-am gândit, fiind eu poliglotă, c-aş putea să joc teatru în mai 
multe limbi. Mă gândeam prin '96 c-ar fi interesant un teatru care să 
joace piese româneşti în străinătate şi, eventual, texte străine în 
România, într-o limbă străină, de pildă germana. Pentru minorităţi, 
pentru străini, nu contează, de fapt nu mi-a pierit cu totul dorinţa. 
Voiam ca titlu ceva foarte expandabil şi mi-a venit «Teatru fără 
frontiere». Era în timpul războiului din lugoslavia şi-mi mai venise mie 
ideea de a juca acolo, sau în alte locuri dintr-astea, periculoase. Nu s-a 
întâmplat nimic din toate astea, dar au contribuit la numele ăsta, de 
care acum nu sunt foarte încântată.”, Mihaela Sîrbu intervievată de 
lulia Popovici, „Sistemul n-o să-şi cedeze niciodată privilegiile...”. 


143 V. „Obiectivele noastre”, www.teatrulfarafrontiere.ro. 

cu un grup de tineri actori, „Pasărea albastră”.'*5 Mihaela Sîrbu a 
evitat să exercite orice tip de direcţie sau control artistic, de 
teama reproşului „cenzurii” — după căderea comunismului acuza 
cenzurii era folosită frecvent, de multe ori abuziv, în cele mai 
diverse situaţii — precum şi dintr-un complex al lipsei de 
competenţă, puternice prejudecăţi ale teatrului românesc 
considerând actorii ca fiind slab calificaţi să decidă orientări 
artistice, rol rezervat regizorilor şi dramaturgilor. 


În urma unor tratative eşuate cu Teatrul Naţional din 
Bucureşti, compania a prezentat acest spectacol pe scena 
Teatrului Bulandra; un contact brutal cu realitatea raportului 
cheltuieli-profit a dus la acumularea rapidă de datorii şi 
necesitatea întreruperii şirului de reprezentații. 


Nevoită să conteze deocamdată doar pe sine însăşi, Mihaela 
Sîrbu optează pentru o monodramă: „Anne Frank". E primul 
proiect produs efectiv de Teatrul Fără Frontiere, de fapt 
coprodus cu Teatrul Naţional din Timişoara şi, sub tutela 
acestuia, prezentat în Bucureşti la Teatrul „Nottara”. Folosindu-şi 
relaţiile personale, proaspăta directoare de companie reuşeşte 
să „paraziteze” sistemul, penetrând „circuitul teatral închis” 
(Marian Popescu). Pentru ca această nouă companie 
independentă din Bucureşti să fie acceptată pe scena unui teatru 
de stat din acelaşi oraş, a fost nevoie de tutela unui alt teatru de 
stat, chiar dacă din Timişoara, numai astfel producţia fiind luată 
în serios de critici, invitată la diverse festivaluri şi chiar premiată 
la unul dintre ele.'%% Dar această tutelă a fost mai mult decât o 


ig „Pasărea albastră” de Maurice Maeterlinck, regia Adriana Pereş, 


1997. 


ui „Anne Frank, după Jurnalul Annei Frank”, de şi în regia Lianei 
Ceterchi, coproducție TFF cu Teatrul Naţional din Timişoara, 1998. 


138 Premiul de interpretare feminină, obținut de Mihaela Sîrbu la 

garanţie de credibilitate. Când a ieşit din parteneriatul cu Teatrul 
Naţional din Timişoara şi a încercat să funcţioneze prin sine 
însuşi la Teatrul Act, spectacolul s-a lovit repede de aceleaşi 
neajunsuri financiare şi reprezentațiile au fost întrerupte. 


Următoarele trei proiecte au pornit foarte curajos în trei 

direcții diferite: 

- „Tanta şi Coste% s-a dorit un „teatru culinar” (se juca la 
Hanul lui Manuc, în preţul biletului intrând mici şi bere, nu 
însă şi muştarul, ceea ce făcea ca spectacolele să 
înceapă întotdeauna cu o întârziere de 20-30 de minute) 


=» 


— „Visul unei nopti de vară” se juca în aer liber (la Sinaia sau 
în Parcul Herăstrău), variantă autohtonă a cunoscutelor 
„Shakespeare in the Park” din lumea anglofonă'%0 


— iar „Diva”!*! a fost un spectacol feminist, după texte 
non-teatrale, privilegiind transmiterea unui mesaj: „Am 
făcut «Diva», în 2001, la Centrul MAD, care într-adevăr 
n-a atras atenţia criticii de teatru. Nu era bazat pe un text 
de teatru, pleca de la nişte articole de ziar, pe nişte cărţi, 
făcut de mine şi de Anca Grădinariu, care e scenaristă de 
film, iar în spectacol şi Andu Dumitrescu (scenograf, n.r.), 
şi Vava Ştefănescu (coregrafă, n.r.) aveau un rol 
important, de concepție. Spectacolul nu avea de fapt o 
poveste, era vorba despre femei, despre fetele rele şi ce 
înseamnă să fii o fată rea într-o societate în care oricum 
câştigi mai puţin decât un bărbat; de ce trebuie să spui 


Festivalul Internaţional de Teatru Scurt de la Oradea, 1999. 


13 „Tanta şi Costel' după lon Băieşu, o comedie muzicală si 


„culinară”, producţie TFF 1999. 


140 „Visul unei nopţi de vară” de William Shakespeare, producţie TFF 


1999. 
il „Diva”, spectacol multimedia, producţie TFF 2001 

mereu da, de ce trebuie să te mulțumeşti cu firimituri, de 
ce trebuie să fii mereu drăguță ca să nu fii luată de 
nebună. Articolul de la care pleca era din Cosmopolitan, 
despre greşelile pe care le fac femeile când încearcă să 
agațe un bărbat. Muzica era tot de «fete rele», Marlene 
Dietrich etc."1%2 


În ciuda acestor abordări proaspete şi cu adevărat 
alternative, Mihaela Sîrbu constată că nu reuşeşte să ducă 
Teatrul Fără Frontiere într-o zonă de vizibilitate, poate şi din 
cauza, crede ea, a lipsei unui principiu de coerenţă în alegerea 
proiectelor. 

influențată, după propriile-i declaraţii, şi de Compania 
teatrală 777'%, ea decide să adauge misiunii TFF (alături de 
miza pe „tineri creatori, modalități artistice neconvenţionale şi 
teme actuale ale societăţii”) preocuparea pentru „texte noi, 


incitante, ale celor mai buni dramaturgi contemporani”.!% 


Această abordare „mai puțin alternativă, mai 
convenţional-teatrală”'*, urmărind simplificarea receptării din 
partea publicului şi a criticii, a fost aleasă ca strategie pentru ca 
Teatrul Fără Frontiere să înceapă, în sfârşit, să fie luat în serios 
de un mediu teatral cu o slabă apetenţă pentru neconvențional. 


Perioada consacrării. Un spațiu-gazdă şi un dramaturg fetiş 


După 2000, Teatrul Act se hotărăşte asupra unui protocol de 
găzduire a spectacolelor care clarifică în cele mai mici detalii 
relația cu companiile acceptate. Locul îşi consolidase „aura” şi 


142 Mihaela Sîrbu, intervievată de lulia Popovici, „Sistemul...”. 


143 V. interviu luat de autor Mihaelei Sîrbu. 


144 il ai i 
V. „Misiune” pe www.teatrulfarafrontiere.ro. 


ja V. interviu luat de autor Mihaelei Sîrbu. 

publicul fidel şi putea acum oferi vizibilitate şi altor grupuri 
teatrale. 


Recent întors din Germania, regizorul Vlad Massaci aduce 
cu el textele unui autor pe care Mihaela Sîrbu îl descoperise şi 
ea recent, prin intermediul aceluiaşi spațiu cultural. „Bash 
marchează prima colaborare a celor doi.'% 


Formula acestei montări atrage imediat atenţia criticii, Victor 
Scoradeț remarcând „fragilitatea” şi „transparenţa” propunerii, în 
armonie cu spaţiul de reprezentaţie: „Ceea ce particularizează, 
tehnic vorbind, Teatrul ACT, e spaţiul de joc care nu mai e limitat 
decit de un singur perete: cel din spate. Dacă, pe scenele 
italiene, actorii erau apăraţi de trei «pereți» şi expuşi publicului 
doar dinspre sală, la ACT spectatorii sunt dispuşi pe trei dintre 
cele patru laturi. Ca şi cînd acest lucru nu ar fi fost suficient, 
Andu Dumitrescu, scenograful celei mai recente premiere a 
teatrului, l-a desființat cumva şi pe al patrulea. În dreptul 
acestuia, el a montat o suprafaţă verticală curbă — o secțiune de 
cilindru, dacă vreţi — pe care a fixat, în cuminţi şiruri paralele, 
oglinzi retrovizoare. În acestea se reflectă, la început, numai 
publicul. Ceea ce face ca, odată intrat în spaţiul de joc, actorul 
să se trezească «înconjurat» de spectatori. Dar «cruzimea» 
scenografului merge şi mai departe. El transformă pînă şi unicul 
element de sprijin al actorului — scaunul — într-un obiect aparent 
fragil. Căci cele două scaune concepute de Andu Dumitrescu 
sunt confecţionate (cu excepţia scheletului metalic) dintr-un 
material atît de transparent, încît pare sticlă. Ar fi fost oare cu 
putință un mod mai inteligent, mai direct şi mai laconic de a 
sugera situația extrem de delicată în care se găsesc 
personajele? Şi de a arăta cît sunt ele expuse, în fond? Şi cum 


146 „Bash. O trilogie contemporană” de Neil LaBute, regia Vlad 


Massaci, producție TFF 2003. 

rămîn tot timpul cu spatele la oglinzi, ratînd consecvent şansa de 
a se vedea în ele?" 


În mod paradoxal, această formulă simplă, minimalistă, 
interiorizată — „maniera, ALTA, de a juca, rosti şi interpreta. 
Fiecare vine, se aşază pe un scaun şi povesteşte. Fără nici un 
artificiu, fără nici un truc."!% — a fost percepută ca fiind mai 
radicală decât tot ce încercase Teatrul Fără Frontiere până 
atunci: „Mi se pare inovator şi alternativ exerciţiul prestat de toți 
interpreţii în căutarea trăirii interioare, a comunicării cu un 
spectator care nu e considerat un ostatic, ci o ființă gânditoare.”, 
notează Magdalena Boiangiu. “° 


Strategia Mihaelei Sîrbu s-a dovedit eficace -— critica a 
detectat „un început de program”: „Ceea ce am văzut în două 
zile consecutive la Teatrul ACT poate fi începutul unui program. 
Pe mai multe linii.”, scrie Marie-Louise Semen.!% 

lar Teatrul Fără Frontiere şi-a descoperit dramaturgul fetiş. 
Nu mai puţin de trei alte piese de Neil LaBute sunt puse ulterior 


în scenă, '%! toate validate de critică: „un teatru modern, de ultimă 
„152 » 


oră...” *, „lectură concisă şi detaşată până la severitate 

147 Victor Scoradeţ, „Vlad Massaci se întoarce”, în Cotidianul, 15 dec. 
2003. 

148 


Marina Constantinescu, „Fără-de-limitele cinismului”, în România 
literară, 25 dec. 2003. 


ul Magdalena Boiangiu, „Crima şi oamenii ei”, în România literară, 25 
dec. 2003. 


150 Marie-Louise Semen, „Un început de program”, Man.In.Fest, iun. 


2004. 


si, „Forma lucrurilor”, „Autobahn” şi „The Mercy Seat. 


152 pi; ; : no iin 
Nicolae Prelipceanu, „Forma lucrurilor sau arta manipulării”, 


România liberă, 24 mai 2004. 

„cutezător şi echilibrat în acelaşi timp”'%, „un text excelent, o 


regie curată şi inteligentă, doi actori care joacă impecabil. Ce 
poţi cere mai mult de la un spectacol?”'% sau „Teatru? Iluzie? 
Da, dar ce bine construită!” 15° 


Orientarea Teatrului Fără Frontiere spre noua dramaturgie a 
atras în mod cert atenţia criticii. Dar, profitând de respectul 
câştigat, Mihaela Sîrbu deturnează din nou spre neconvențional 
şi underground: în 2006 ea decide ca „Autobahn” să se joace în 
autoturisme în mişcare. 


A fi „independent” şi „alternativ”. Realitate augmentată 


De fapt, Teatrul Fără Frontiere nu abandonează niciodată 
direcția alternativă. În 2004, alături de acelaşi Vlad Massaci, 
compania introduce pe scenele noasire „| eatrul Sport”, invenție 
a anglo-canadianului Keith Johnstone.'* Extrem de popular la 
tineri, „Teatrul Sport” devine în curând un fenomen în sine, cu 
propriii maeştri, propria ierarhie şi propriu-i public devotat.'% 


După „Bash', cele două direcţii vor coexista permanent. 
153 Ludmila Patlanjoglu, „Un cuplu pentru Richard al Ill-lea”, în 
Cotidianul, 1 oct. 2004. 

154 Valentin Dumitrescu, „Linia de demarcaţie”, Revista 22, 6 oct. 
2004. 
155 


Oana Stoica, „Al Qaida sau cum să spui La revedere - Mercy 
Seat”, www.liternet.ro. 


15 Cristina Rusiecki, „De-a şoarecele şi 


gemene”, TimeOut Bucureşti, 5 iun. 2008. 
157 


pisica lângă turnurile 


Autoritate mondială în materie de improvizație, autor a numeroase 
cărţi în domeniu. 


158 Există astăzi trupe constituite în acest scop, un campionat naţional 


de improvizație şi diverse alte competiţii. 

Montările pe texte teatrale noi, găzduite în principal de Teatrul 
Act — „Forma lucrurilor”, „La țară” şi „The Mercy Seat — dar şi 
la Teatrul Foarte Mic — „Terorism"!% — constituie, în viziunea 
directoarei Mihaela Sîrbu, direcţia „independentă” şi aduc 
companiei prestigiu şi vizibilitate, fiind percepute adesea ca 
„experimentale”: „Dacă veţi ajunge în sală vă veţi simţi dintr-un 
experiment artistic şi uman cu totul special, liber şi fără 
frontiere."!51, spectacolul „e unul reuşit, pe care l-aş recomanda 
tuturor celor încă nefamiliarizaţi cu spectacolele necanonice” °’, 
„Publicul de la Teatrul ACT va găsi un nou spectacol care îi 
vorbeşte în limba de azi”'% etc. 


Cealaltă direcţie, pe care Mihaela Sârbu o consideră cu 
adevărat „alternativă”, continuă spre ceea ce ea numeşte 
„neconvențional şi underground total”1%. 


„Let's food”'® — „un performance cu şi despre mâncare”'®® 


159 „La țară” de Martin Crimp, regia Peter Kerek, producţie TFF cu 


sprijinul ArCuB şi Teatrul Act, 2005. 


199 „Terorism” de Oleg şi Vladimir Presniakov, regia Gianina 


Cărbunariu, coproducție TFF-Teatrul Foarte Mic — ArCuB, 2005. 


fel Răzvana Niţă, „Hai să ne mutăm /a tară’, www.port.ro, 26 ian. 


2005. 


162 Nicolae Prelipceanu, „Un spectacol agreabil: La ţară de Martin 


Crimp”, în România liberă, 29 ian. 2005. 


163 Cristina Rusiecki, „La țară. Adevărul tâşneşte cu pipeta”, în Cultura, 


feb. 2005. 


164 > f | 
Intr-un interviu luat de autor. 


ic, „Let's food”, un performance de loana Păun şi David Schwartz, 


coproducție TFF-Tanga Project. 


166 Loredana Georgescu, „Cina la teatru, într-o fostă grădină de 


cinema”, Curierul Naţional, 22 iul. 2006. 


47 


are loc în fosta Grădină Cinema Capitol, un spațiu abandonat din 
centrul Capitalei, năpădit de vegetație sălbatică şi în care un 
îngrijitor creşte iepuri. 

„Chatroom"'S” se petrece „în sălita mică, rotundă, din barul 
Cool Cat [unde] actorii stau jos, în public, de la începutul până la 
sfârşitul reprezentaţiei. Personajele nu se mişcă, nu joacă, nu 
sunt vizualizate, pe chat au nume false, nu au identitate. Evident, 
spectatorii sunt şi ei cuprinşi, fizic, în chatroom. Dacă pe chat 
partenerii nu se văd, actorii, printre spectatori, nu se pot 
discerne. Vocile lor răsar din public şi îl înconjoară. Fiecare are 
altă poziţie, altă perspectivă, fiecare îşi poate proiecta cu 
uşurinţă propriile reprezentări despre ceilalţi, mai mult sau mai 
puţin depărtate de realitate.” 16° 

lar cele mai noi proiecte ale companiei, „Deconstruction of 
Reality” şi „Reflex', au avut loc în spaţiul public, pe trotuar, în 
şase puncte diferite din Bucureşti în care publicul era convocat 
prin diferite mijloace „discrete”. 


O singură dată până acum, cele două direcţii s-au intersectat 
într-o producţie a Teatrului Fără Frontiere: în deja menţionatul 
proiect în maşini, „Autobahn”.159 


„Autobahn e o piesă de teatru de Neil LaBute, o suită de 
scene de două personaje, ce are loc în maşini. Ideea simplă a 
Mihaelei Sîrbu de a urma sugestia autorului şi de a plasa 
acțiunea cu adevărat în maşini, transformă spectacolul într-un 
„[...] fel de road-movie în care ochiul camerei de filmat e luat de 


e „Chatroom”, un proiect de Mihaela Sîrbu (et al.), producție TFF 


2006. 


168 Cristina Rusiecki, „Cum să ne sinucidem virtual. Instrucţiuni şi 


abilităţi”, Cultura # 54, 11 ian. 2007. 


169 „Autobahn. Un spectacol în trafic” de Neil LaBute, regia Mihaela 


Sîrbu, productie TFF 2006. 

ochiul nesătul al privitorului de pe bancheta din spate, în care, 
filtrul ecranului odată înlăturat, detaliile devin intime pînă la 
indecenţă, răsuflarea se taie, iar imaginea se compune 
fragmentar, reflectată în oglinzi sau prinsă în secunda unui profil. 
Vocile sună aproape, cuvintele se insinuează ascuţit, cu 
brutalitatea cotidianului surprins în brutalitatea faptului.” 17? 


Spectacolul are loc în patru maşini în care intră câte trei 
spectatori şi doi actori, „[...] o montare care restrânge multe din 
libertăţile clasice ale spectatorului, dar oferă ceva mult mai 
important în schimb: poţi alege tu ordinea secvențelor. Atunci 
când cobori din ultima maşină, ţi-e clar c-ai fi vrut să petreci toată 
noaptea în trafic..."17! 


În „Autobahn”, Teatrul Fără Frontiere a reuşit să propună o 
nouă relaţie cu publicul, fără să abandoneze complet vechile 
convenții teatrale (spectatorul e tot pasiv, voyeur, există un text 
scris şi interpretat realist), dar alterând atât de mult coordonatele 
(extrema apropiere şi mişcarea întregului actor-spectator prin 
deplasarea autoturismului în trafic), încât întreaga experienţă 
ajunge să revele o realitate augmentată: „Ceea ce se schimbă 
fundamental e, în primul rînd, relaţia cu publicul — acea intimitate 
intimidantă care te face martor şi părtaş în mistere pe care n-ai 
vrea să le cunoşti — şi cea cu spațiul, cu oraşul şi luminile lui. 
Hiperrealism,  ultrarealism sau realism pur şi simplu? 
Hiperrealismul face ca o realitate supradimensionată, potenţată 
artistic, să năvălească peste spectator, impunându-i acestuia un 
nou sistem de valori. Ultrarealismul... trece dincolo de limitele 
unui realism înţeles ca naturalism. «Autobahn» îşi are propria 
formă de realism — decantat pînă la puritatea emoțţiei autentice, 


170 julia Popovici, „Meandrele realului”, Observator cultural, 25 mai 


2006. 


171 
Bogdan lancu, 


Prezent) 18 mai 2006. 


apud www.teatrulfarafrontiere.ro (preluat din 


< 

adevărate, reale.” 1? 


Identitate dublă. Concluzii parțiale 


Pornit în 1996 la drum din dorința de deschidere, de evadare 
a unei actrite dintr-un sistem teatral perceput ca inhibant, 
închis’, Teatrul Fără Frontiere a reuşit după anul 2000 să-şi 
cristalizeze o misiune culturală coerentă. Activitatea constantă şi 
continuă, abordarea decomplexată a explorării teatrale, 
experiențele noi propuse atât creatorilor de teatru, cât şi 
publicului, certifică statutul aparte pe care această companie şi 
l-a cucerit încet, nespectaculos, în peisajul teatral românesc. 


Din 2007, compania propune şi un program de ateliere care 
cuprinde atât cicluri de „antrenamente pentru profesionişti” (au 
condus ateliere cu actori profesionişti: Eugene Buica, Keith 
Johnstone, Thorsten Giese, Rich Brown), cât şi exerciţii pentru 
adulți sau copii pentru care tehnica improvizaţiei e o cale de 
dezvoltare a personalităţii. Aceasta constituie una dintre direcțiile 
cele mai importante de evoluţie viitoare a companiei. 


Între nevoile ei ca actriță şi viziunea ei ca producător, 
Mihaela Sîrbu construieşte — oarecum schizoid — o identitate 
dublă Teatrului Fără Frontiere. Ca actriţă, îşi doreşte personaje 
„cu carne” în texte „bine scrise”, curajoase, contemporane, 
inedite, dar care sunt luate în serios, iar ca producător, îşi 
doreşte să provoace, să exploreze, să invite spectatorii în teritorii 
necunoscute, să rişte. 


Ca un autoturism în viteză, ce schimbă mereu banda, Teatrul 
Fără Frontiere reuşeşte să avanseze continuu, acţionând 


172; AE : 
lulia Popovici, op. cit. 


173 Mihaela Sîrbu a făcut parte din trupa permanentă a Teatrului 


Evreiesc de Stat între 1994 şi 2001. 

luminile de semnalizare în ultima clipă. 
Teatrul Act 


De la Odeon la Art-inter Odeon. Un act de responsabilitate 


Începuturile Teatrului Act se leagă de o ruptură violentă de 
sistemul teatral de stat. 


În vara anului 1994, regizorul Alexandru Dabija este demis 
într-un mod neaşteptat de la conducerea Teatrului Odeon din 
Bucureşti de către Ministerul Culturii printr-o decizie motivată 
sumar şi abstract în jurul „lipsei aptitudinilor manageriale”.'74 
Acest act e considerat de majoritatea comunităţii teatrale 
româneşti ca un abuz bizar şi misterios175, căci Teatrul Odeon 
intrase în mod evident într-o zodie fastă, cu invitații la festivaluri, 
turnee în străinătate, numeroase premii şi nominalizări, printre 
cele mai recente fiind o nominalizare pentru Cel mai Bun 
Spectacol Străin în turneu în Marea Britanie" pentru „Richard 
li în regia lui Mihai Măniuţiu şi mai multe pentru interpretul 
rolului titular, Marcel lureş.'77 


Senatul UNITER redactează un protest’ 


„ apar mai multe 


174 Anca Măniuţiu, O încercare..., p. 399 


175 


„Până în ziua de azi, mai nimeni n-a reuşit să facă lumină cu privire 
la tenebroasa afacere care-a fost demiterea, de către Ministerul 
Culturii, a lui Alexandru Dabija de la Odeon, în iulie 1994.”, Miruna 
Runcan, Habarnam în oraşul teatrului. Despre universul regizoral al lui 
Alexandru Dabija, manuscris, p. 64 


176 în cadrul Theatre Managers Association Awards în 1993. 


1r Nominalizări pentru cel mai bun actor la Gala UNITER, British 


Theatre Awards şi Manchester Evening Awards. 
“R Apărut în România liberă din 2 aug. 1994, sub titlul „UNITER 

articole în presă prezentând acest act al demiterii ca pe un 
„scandal”'', un „seism”'% sau o „lovitură de teatru”'$?, regizorii 
Mihai Măniuţiu şi Tompa Gabor declară că îşi retrag proiectele 
anunţate în colaborare cu Teatrul Odeon, iar patru actori — 
Marcel lureş, Radu Amzulescu, lonel Mihăilescu şi Oana 
Ştefănescu -— îşi anunţă demisia din trupa teatrului. 


Mai mult decât atât, solidarizarea unor importanţi oameni de 
teatru din Marea Britanie produce două scrisori deschise, 
semnate de Neil Wallace în numele a şaisprezece instituții 
teatrale britanice. Scrisorile subliniază că „Nimeni nu pare în 
stare să dea explicaţii reale care să justifice această demitere.” 
şi că „Pentru noi toți, întrebarea este, dacă un minister poate să 
acuze în acest fel o persoană, fără o motivare publică serioasă, 
fără nici o obligaţie de a lămuri raţiunile, atunci ce se mai poate 
oare întâmpla?”182 


Urmează un proces între Primăria Capitalei (căreia i se 
subordona direct Teatrul Odeon) şi Ministerul Culturii, câştigat de 
primărie, care îl repune în funcţia de director al teatrului pe 
Alexandru Dabija în toamna lui 1996. 


Dar, până ca acest lucru să se petreacă, confruntați cu 
senzaţia de eşec a oricărei idei de schimbare în sistemul teatral 


protestează”. 
179 Miruna Runcan şi C.C. Buricea-Mlinarcic, „Scandal la Odeon”, în 
Litere, arte, idei, suplimentul cultural al ziarului Cotidianul, # 37, din 26 
sept. 1994. 


180 : ; r y , A = P 
Marina Constantinescu, „Incă un seism în teatrul românesc”, 


România literară # 30, 3-16 aug. 1994. 


181 , x a an P PIY 
Rodica Palade, „Incă o lovitură de teatru în cultura română: 


ODEON” în Revista 22, # 33, 17-23 aug. 1994. 


182 pin; Sa i i a 
Neil Wallace, „Stare de urgenţă în teatrul românesc”, reprodus în 


anexele studiului Anca Măniuţiu, „Încercare de panoramare...”, p. 436 

de stat'*, grupul format din Marcel lureş, Alexandru Dabija, 


Mihai Măniuţiu, Doina Leviniza şi directorul economic Traian 
Petrescu, „considerând că independenţa la momentul actual 
poate fi numai a celor care îşi asumă responsabilitatea”, decid să 


„constituie nucleul unei noi structuri culturale”.18 


Fără a fi, aşa cum cred semnatarii acestui comunicat, 
„singura încercare de companie independentă din România”', 
crearea Fundaţiei Art-lnter Odeon marchează un moment 
important în primul deceniu teatral românesc post 1989 pentru 
că reprezintă nu numai iniţiativa unor oameni care doresc să ia 
pur şi simplu lucrurile pe cont propriu (aşa cum fusese cazul mai 
înainte cu Teatrul Levant, Compania Bucureşti, etc.), ci şi reacţia 
unor artişti care s-au simţit blocaţi în demersul lor, în ciuda 
excelenţei rezultatelor, de funcţionarea absurdă, haotică şi 
arbitrară a sistemului teatral de stat. De aceea, gestul lor a părut 
mai radical decât naşterea „naturală a celorlalte iniţiative 
independente ale acestui deceniu: 


„Fie că au conştientizat sau nu valoarea exemplară a acestui 
moment, oamenii de teatru care simțeau nevoia unei alternative 
la sistemul instituționalizat şi-au dat seama că nu pot reuşi în 
interiorul sistemului, ci doar independent de acesta sau, acolo 


ate „De aia am şi pierdut partida — am încercat în general în teatre, nu 


numai la Odeon, ceea ce se cheamă reformă. Să schimbăm nişte 
lucruri de bază. Ele nu s-au schimbat nici cu 5 milimetri.”, Alexandru 
Dabija, intervievat de Olivia Grecea, în Miruna Runcan, Habarnam în 
oraşul teatrului. Despre universal regizoral al lui Alexandru Dabija, 
manuscris, p. 24 


184 n. PE TE SR 
Din comunicatul reprodus de Anca Măniuţiu în anexele studiului 


său, Anca Măniuţiu, O încercare..., p. 439 
185 Ibid 

unde exista voința de «emancipare», în parteneriat cu acesta.”'®® 


Dezideratul unui spațiu propriu. Susținerea externă. Primele 
proiecte 


În declaraţia de intenţii a noii structuri, două puncte dau mai 
ales măsura ambiţiei acesteia. 


Primul e susținerea de care se bucură fondatorii din partea 
unor faimoşi oameni de teatru britanici, mobilizați de Joyce 
Nettles, o importantă directoare de casting, ce se implicase deja 
în proiecte de colaborare cu teatrul românesc: „Vă scriu pentru a 
vă întreba dacă sunteţi amabili să mă ajutaţi să sprijin un grup de 
actori români foarte talentaţi, care se află într-o situaţie dureros 
de dificilă, atât pe plan artistic, cât şi profesional. [...] Scopul 
propus e acela de a aduna 170.000 de lire sterline. Scopul pe 
termen scurt este de a aduna 24.000 de lire sterline până la 
sfârşitul lui ianuarie 1995, care vor fi suficiente pentru producţia 
spectacolului «Omor în catedrală» de T.S. Elliot."!* La apelul ei 
răspund nume celebre ca Tom Cruise, Sir lan Mc Kellen, Jeremy 
lrons, Richard Eyre, Alan Bates, Dame Judi Dench, lan Holm, 
Alan Rickman, Dame Diana Rigg, Tom Stoppard ş.a. 


În acel moment, demersul întemeierii noii 
dobândeşte o credibilitate artistică extraordinară. 


Al doilea punct îl reprezintă scopul, definit ca „primordia!”, de 
a construi un nou spațiu de reprezentaţie în care să se poată 
produce, în mod liber, teatru important: „Scopul primordial al 
Fundației noastre este construirea unei săli de teatru, în care 
spectacolul să fie apărat de orice presiune din afară, dăruind 
generaţiilor viitoare de artişti şi spectatori un teatru liber şi de 


companii 


188 A. Măniuţiu, op. cit., p. 404 
187 A. Măniuţiu, op. cit., p. 438 

înaltă clasă."188 


Ambele puncte din program anunţă că avem de-a face cu 
mai mult decât simpla apariţie a unei companii printre altele, iar 
fondatorii urmăresc mai mult decât realizarea sporadică a unor 
proiecte teatrale independente, ţintind de-a dreptul înfiinţarea 
unui nou teatru cu spațiu propriu de reprezentație 
nesubvenţionat de către stat'®, şi că această intenţie are şanse 
mari de realizare datorită mai ales sprijinului internaţional de 
care aceşti artişti se bucură chiar de la început. Fundaţia 
Art-Inter Odeon se defineşte astfel ca un organism elitist ce 
doreşte să atragă finanţări private de calibru greu, pentru care 
garantează cu obiectivul excelenţei artistice, cu „producţii de 
teatru importante” într-un „ambițios program” din care „compania 
va realiza în 1995 două proiecte: «Alien-naţie» de Roderick 
Stewart în regia lui Scott Johnston'% şi «Omor în catedrală» de 
T.S. Elliot în regia lui Mihai Măniuţiu”.'*! 


=» 


Dintre acestea, „Omor în catedrală” e considerat „cel mai 
important proiect al Fundaţiei înainte de lansarea spațiului 
propriu”'*? la subsolul clădirii de pe Calea Victoriei nr. 126, 
inaugurat în 24 septembrie 1998 sub numele de Teatrul Act. 


188 Ibid., p. 404 


Spre deosebire de nou-înființatele Teatrul Masca şi Teatrul 
Excelsior, de exemplu, care au fost preluate încă de la înființare în 
schemele de subvenţii publice. 

190 


189 


Va fi realizat în coproducție cu Teatrul de Comedie în 1995. 


191 A. Măniuţiu, op. cit., p. 439 


192 Marcel lureş, preşedintele fundaţiei, intervievat de Ovidiu Şimonca, 


„Cel mai mult îmi place să joc la Teatrul Act”, în Observator cultural 4 
445loct. 2008, v. www.observatorcultural.ro. 

Teatrul Act: „acest teatru de sub pământ, nu 


underground”!%* 


totuşi 


= 


„Omor în catedrală” reprezintă promisiunea onorată a 
Fundaţiei Art-Inter Odeon de a arăta „că ne mişcăm, că toţi cei 
care mizează pe noi nu o fac în zadar.” Spectacolul se 
realizează în coproducție cu Teatrul Naţional din Cluj şi e invitat 
pentru o serie de douăsprezece reprezentații la Almeida Theatre 
în Londra cu sprijinul British Council. El reprezintă răspunsul 
fundaţiei la generozitatea donatorilor britanici. Urgenţa creaţiei a 
fost mare, pentru a certifica seriozitatea nou-înființatei companii 
în urmărirea obiectivelor propuse. 


În acelaşi timp, construcția unui nou teatru s-a dovedit 
repede un obiectiv prea dificil de înfăptuit. A fost însă identificat 
un spaţiu deja existent pe Calea Victoriei, în apropierea Pieței 
Amzei: un subsol plin de moloz. Acesta a fost amenajat, ţinând 
cont şi de sfaturile lui Liviu Ciulei şi transformat într-un teatru cu 
dimensiuni foarte intime; spaţiul de joc are doar 6,5 m/3,5 m, iar 
înălțimea sălii e de 4 metri. 


Prima premieră în noul spațiu şi totodată primul spectacol 
produs de Teatru Act a fost „Cetatea soarelui" pe un scenariu de 
Mihai Măniuţiu după eseul lui Tommaso Campanella, în regia lui 
Mihai Măniuţiu şi scenografia Doinei Levintza, cu Marcel lureş şi 
Adrian Titieni, spectacol invitat în Festivalul Naţional de Teatru şi 
în cel internaţional de la Sibiu din anul următor. Propunerea 
acestui text urmăreşte să onoreze, în plan cultural, ieşirea dintr-o 
utopie care schilodise timp de jumătate de secol valorile 
româneşti. 


193 Nicolae Prelipceanu, „Marcel lureş în Ultima bandă a lui Krapp”, în 


România liberă, iulie 2003, preluat de www.liternet.ro. 
194 bid 

În plan strict practic însă, Marcel lureş consideră că cei doi 
actori n-au reuşit pe deplin o adaptare la constrângerile noului 
spațiu: „Aveam ochii mari şi noi, actorii, şi publicul. Această 
scenă, atît de apropiată de spectatori, blochează. Râsetele erau 
mici, noi, fiind produsul scenei italiene, aveam impresia că 
trebuie să faci mai mult ca să ajungi la spectator. Ne-am găsit 
greu ritmul şi nivelul de vorbire şi de gest. Teatrul ACT era prima 
scenă din România în care se juca atît de aproape între actori şi 
spectatori."1% 


Următoarea producţie şi cea de-a treia în regia lui Mihai 
Măniuţiu este un spectacol conceput pentru festivalul 
„Frankenstein — Ein Monster Festival din cadrul manifestărilor 
„Capitalei Culturale Europene 1999 — Weimar, coprodus cu 
aceasta din urmă şi Teatrul Odeon din Bucureşti. Spectacolul se 
va numi „Genosse Frankenstein, unser geliebter Führer! 
(Tovarăşe Frankenstein, conducător iubit!)” şi va fi reprezentat 
de şase ori la Weimar în septembrie 1999, fiind preluat şi de 
televiziunile 3sat şi Arte şi transmis ulterior şi la ProTV.'% 


În pofida ecoului internaţional favorabil, odată fondurile 
germane epuizate, spectacolul nu s-a putut prezenta şi în 
România. 


Până în anul 2000, Teatrul Act organizează şi două ateliere, 


unul teoretic, în jurul personalităţii lui Jerzy Grotowski’, celălalt 
practic, susținut de coregraful francez Sylvain Groud.1% 
195 it n 
Marcel lureş, „Cel mai mult îmi place... 
196 V. Anca Măniuţiu, anexe la O încercare..., pp. 416-417 
197. Atelierul „Jerzy Grotowski. Repararea unei uitări”, îi aduce la 


Bucureşti pe Ludwik Flaszen, Zygmunt Molik, George Banu, Monique 
Borie şi Michelle Kokosowski în decembrie 1998. 


1% ia Cluj şi la Bucureşti în 1999. 

Aceste trei spectacole şi două ateliere definesc o primă 
etapă în existenţa Teatrului Act, o etapă pe care aş caracteriza-o 
ca fiind axată în principal pe câştigarea credibilităţii, urmărirea 
excelenţei artistice şi a validării internaţionale. În ciuda 
declaraţiilor iniţiale ale fondatorilor teatrului, sunt ignorati 
deocamdată tinerii artişti şi sunt evitați alți independenti. "° 
Spaţiul Teatrului Act în aceşti primi ani rămâne un spațiu închis, 
folosit doar sporadic, exclusiv de către fondatorii săi. 


Începând cu anul 2000 însă, Teatrul Act începe să-şi asume 
rolul de coproducător şi scenă gazdă, orientându-se „ferm înspre 
colaborarea cu companiile independente producătoare de 
spectacole de teatru, găzduindu-le producţiile şi reuşind să 
aducă în atenţia publicului şi a criticii artişti tineri şi talentaţi care 
nu şi-au găsit locul în teatrele subvenţionate de stat."2%Companii 
ca Teatrul Inexistent, Teatrul Fără Frontiere, Compania Of-Of, 
Teatrul Luni, Fundaţia pentru o imagine liberă sau Compania 
D'AYA, regizori ca Theo Herghelegiu, Gianina Cărbunariu, 
Alexandra Badea, Cristi Juncu, Peter Kerek, Vlad Massaci sau 
Marcel Top şi actori ca Mihaela Sîrbu, Dana Voicu, Adrian 
Titieni, Gheorghe Ifrim, Vlad Zamfirescu, Mihai Călin, Antoaneta 
Zaharia, Andreea  Bibiri trasează  jaloanele unei culturi 
independente a teatrului, coagulând energiile fragile şi disparate 
ale unor creatori la început de drum. Noul spaţiu de pe Calea 
Victoriei îşi descoperă şi cultivă propriul segment de public, care 
umple aproape constant cele 105 locuri ale sălii. 


Odată afirmat ca spațiu deschis, Teatrul Act devine un spațiu 
indispensabil libertăţii de expresie teatrală: au loc aici „târguri de 


i, „Eram preocupaţi de credibilitatea acţiunilor noastre. Nu vedeam 


rostul colaborării cu alţi independenţi, cum ne-am fi putut ajuta unii pe 
alţii.”, Cipriana Petre, care a lucrat ca Director de proiecte la Teatrul 
Act în 1998 şi 1999, într-un interviu luat de autor. 


209 Anca Măniuţiu, O încercare..., p. 417 

texte contemporane”, spectacole lectură, programe de cultivare 
a interesului liceenilor pentru teatru, se propun cicluri de 
spectacole în jurul unui autor contemporan (Mimi Brănescu), se 
programează concerte, transmisiuni radio, se deschide o 
ceainărie-bibliotecă. 

În producțiile proprii, Teatrul Act continuă să cultive tradiţia 
excelenţei artistice, dar în spectacole adaptate rigorilor spațiului 
mic de joc şi raportului intim cu publicul, în principal cele puse în 
scenă de Alexandru Dabija şi avându-l în rolul principal pe 
Marcel lureş: „Creatorul de teatru’ de Thomas Bernhard („Un 
spectacol care a început timid, cu o licenţă de doar zece 
reprezentații, face istorie, fiind unul din punctele de reper al 
Bucureştiului teatral.”2%2) „Ultima bandă a lui Krapp” de Samuel 
Beckett („un spectacol simplu, croit inteligent pe măsura lui 
Marcel lureş”20%%) şi „Capra sau cine e Sylvia?” de Edward Albee 
(„un rafinat spectacol de teatru adevărat”, „viziunea regizorală de 
excepție”, „măiestria jocului”2%), recompensate cu premii 
naţionale şi invitate frecvent în festivaluri. 

Născut dintr-o reacţie de disperare a unor artişti importanţi în 
fața distrugerii climatului de creaţie dintr-un teatru de stat prin 
măsuri administrative arbitrare şi brutale — „Ce cred că e singurul 


il Programul „Teatrul face pACT cu gashka ta din liceu”, în 


parteneriat cu Primăria Sectorului 3. 


202 Ioana Moldovan, „ACT: Teatrul unei generații — 10 ani, pe 
www .liternet.ro, sept. 2008. 
203 


„Şi că a ştiut să aleagă actorul, textul şi spațiul de joc potrivit o 
demonstrează aplauzele (multe) din final şi ochii uşor umezi la ieşirea 
din subsolul Act-ului.”, Cristiana Gavrilă, „Ultima bandă a lui Krapp”, în 


TimeOut Bucureşti preluat de www.liternet.ro, apr. 2006. 


204 : 
Fragmente din analiza Ilenei Lucaciu, „Teatrul Act — Capra sau cine 


e Sylvia?”, www.romanialibera.ro. 

lucru bun care a rămas din ce a fost Odeonul e Teatrul Act. 
Culmea e că rezultatul a fost Teatrul Act. Dacă nu era Odeonul, 
nu era Teatrul Act. Deci, putem zice că, dacă nu era beleaua de 
la Odeon, nu probabil, ci sigur nu se întâmpla Teatrul Act”2% —, 
această instituție e poate nu atât primul şi singurul „teatru privat”, 
cum îl consideră Alexandru Dabija?%, ci „primul teatru nesusţinut 
de stat, nesubvenţionat de la nivel guvernamental; din păcate, 
aşa a şi rămas: primul şi singurul, ceea ce nu cred că e în 
regulă” după cum consideră Marcel lureş.2 


Nesubvenţionat, dar nu „protestatar”, clarifică Marcel lureş, 
care crede în aceeaşi vocaţie civilizațională a actului cultural ce 
ghidează şi sectorul subvenţionat, doar că refuză să-i mai 
accepte acestuia din urmă umilințele inerente.” 


Teatrul Act îşi afirmă, după anul 2000, o identitate de factor 
coagulant al filonului de „teatru de artă” din mişcarea 
independentă. „Instituţie de proiecte, dependent în bună măsură 
de posibilitățile unor artişti de a stimula sponsorizări pentru vise 
foarte diferite, Teatrul Act are în pofida acestor împrejurări care 
i-ar justifica orice eclectism şi orice derivă, un solid set de criterii: 
încurajează inovaţia, fără a lăsa cale liberă imposturii."209 


Anumite spectacole n-au fost acceptate aici, dacă au părut 
prea rebele, violente, provocatoare.?'0 Teatrul Act cultivă atent o 


205 Alexandru Dabija, intervievat de Olivia Grecea în Miruna Runcan, 


Habarnam..., p. 24 
206 Ibid. 
207 Marcel lureş, „Cel mai mult îmi place...” 


208 jpid. 


Magdalena Boiangiu, „Capra Sylvia de la Teatrul Act”, în 
www.cotidianul.ro, 13 aug. 2007. 
210 

Spre exemplu, Gianina Cărbunariu a trebuit să mute la Teatrul 

anume respectabilitate şi îşi asumă un proiect educaţional, 
încurajând sobrietatea, lucrul temeinic, neagresiv.21! 


„Acest teatru de sub pământ, totuşi nu underground” — o 
bună definiţie a acestui spațiu independent care evită excesul, 
controversa, şocul. „Tot ce a dat pînă acum Teatrul ACT, de la 
lansarea din septembrie 1998 pînă azi, are ţinută şi un discurs 
care îi poate interesa pe cei care au neliniști”, notează Florica 
Ichim.212 


Din acest punct de vedere, activitatea Teatrului Act mă duce 
cu gândul la tradiţia studiourilor teatrale ruseşti înfiinţate de către 
actori sau regizori desprinşi din marile teatre moscovite, precum 
Sovremennik sau Teatrul lui Oleg Tabakov. Spaţii ce respiră 
libertate, dar cultivă teatrul de artă şi se bucură de 
respectabilitate, fiind frecventate atât de studenți şi intelectuali, 
cât şi de un public burghez, lucru considerat un semn de 
sănătate de către Alexandru Dabija: „Teatrul Act nu rezistă, 
există. Există pur şi simplu, se îmburghezeşte, e burghez. Pentru 
mine îmburghezirea este un semn de uriaşă sănătate, este ca o 
maturizare.” 


Astăzi, Teatrul Act este pe harta teatrală românească, pur şi 
simplu. 

„După aproximativ 50 de premiere, peste 1.300 de 
spectacole jucate, turnee în majoritatea oraşelor României, 
spectacole-lectură, ateliere, întâlniri, dezbateri — Teatrul ACT a 
devenit un reper serios care propune spectacole inedite. Având 


Foarte Mic un spectacol început la Teatrul Act. 
211 Teatrul Fără Frontiere prezintă la Act doar spectacolele pe care le 
consideră „convenţional teatrale”, nu şi pe cele „cu adevărat 


underground”. 


212 Florica Ichim, „La Teatrul Act, Marcel lureş, Creatorul de teatru”, în 


România liberă, preluat de www..liternet.ro, nov. 2001. 

un board artistic din care fac parte: Marina Constantinescu, 
Marcel lureş şi Alexandru Dabija, orice spectacol care trece de 
vizionare înseamnă succes. A debuta sau a juca sub umbrela 
Teatrului ACT înseamnă a primi garanția şi certificatul de creator 
de teatru."215 


Ca într-un teatru de artă, dar fără umbrela statului părinte. 
Teatrul Luni de la Green Hours 


Din întâmplare şi pentru propria-i plăcere: un cafe-teatru. 
Naraţiune 


Voicu Rădescu n-a fost niciodată un pasionat de teatru. Una 
dintre puţinele experienţe teatrale pe care şi le aminteşte foarte 
fragmentar este de la un spectacol cu „Woyzeck în regia lui 
Andrei Belgrader. Era elev de şcoală generală, stătea în rândul 
întâi, iar actrița care o juca pe Marie s-a aşezat lângă el, în 
public. Avea sânii goi. Voicu Rădescu nu-şi mai aminteşte nimic 
altceva, doar că nu a înțeles nimic din spectacol.71* 


În spaţiul de la Green Hours ajunge oarecum din întâmplare. 
Cândva prin 1993, când Voicu Rădescu ţine barul de la 
Facultatea de Arhitectură, vede spaţiul de la subsolul clădirii 
ocupate de Grupul pentru Dialog Social pe Calea Victoriei la 
numărul 120. Se gândeşte că i-ar plăcea mult să aibă un bar 
acolo. Când află că GDS-ul organizează o licitație, decide să 
participe şi el, indicând că ar vrea să organizeze seri muzicale, 
mai ales de chitară clasică. Se interesează de istoria clădirii, i se 


213 loana Moldovan, „ACT...”, pe www.liternet.ro. 


2na Mărturisire într-un interviu luat de autor. Atunci când nu e indicată o 


altă sursă, informaţia provine întotdeauna din cele relatate în acest 
interviu ce a avut loc în iulie 2010. 

spune că pe-aici a trecut Maria Obrenovici, amanta lui Cuza, dar 
mai târziu şi Nicu Ceauşescu, când la subsol funcţiona o 
discotecă cu circuit închis pentru activiştii tineretului comunist. 
Voicu Rădescu obţine spaţiul şi inaugurează în 1994 un club, pe 
care-l numeşte Green Hours. 


Pentru propria-i plăcere, începe curând să organizeze 
concerte de jazz. În pauzele concertelor, uneori, câțiva actori 
interpretează scurte  scheciuri: Mihaela Rădescu, Adriana 
Băilescu, Dan Chiorean, Liviu Pancu, Irinel Csaba-Ciugulitu.25 
Primul spectacol întreg, prezentat în club e un one-woman show, 
în maghiară, fără traducere, cu B. Fülöp Erzsébet. Cine s-o fi 
adus? Vlad Rădescu, fratele lui Voicu (pe atunci Director 
executiv la Teatrul Naţional din Târgu Mureş)? Centrul Cultural 
Maghiar din Bucureşti? Voicu Rădescu nu-şi mai aminteşte. Dar 
i-a plăcut mult atmosfera din jurul spectacolului. 


Treptat, contribuţia actorilor la serile de jazz se structurează 
într-o formulă fixă, anunţată ca „2x7 Minutes acting 
performances”, în pauzele concertelor, care ajung să fie 
prezentate la un moment dat ca „Acting and Jazz”. Încep să 
participe şi Dragoş Bucur şi Bogdan Dumitrache, pe atunci 
studenţi la teatru. Afişele sunt pictate de mână de către Oana 
Botez.215 


La un moment dat, Voicu Rădescu, mort de frică, o întreabă 
pe Maia Morgenstern, care se bucură de o seară liniştită în bar 
alături de compozitoarea şi muziciana Dorina Crişan-Rusu, dacă 
nu ar vrea să „facă ceva” la Green Hours. Maia îl invită la o 
vizionare la Teatrul Naţional. Voicu Rădescu nu ştie ce 


215 4 a 5 > 
Primul spectacol în această formulă este „Dragostea pe teme de 


jazz” pe texte de J. Prévert, în regia şi mişcarea scenică a lui Liviu 
Pancu şi cu muzica live asigurată de Jazz Unit. 


216 Azi scenograf la New York. 


55 


înseamnă „vizionare”, dar se duce. Vede o repetiție la un 
spectacol al celor două artiste după texte de Mircea Dinescu, 
lenăchiţă Văcărescu şi Joshua Sobol, numit „Chantan au lait. 


Pentru propria-i plăcere, pe 1 decembrie 1997, Voicu 
Rădescu începe seria de 10 reprezentații, care devine ulterior o 
serie de 40 de reprezentații, cu „Chantan au lait' la Green Hours. 


Mihaela Rădescu face şi ea curând un one-woman show 
(„Întoarcerea broaştei țestoase”), la fel Coca Bloos („Astfer”, în 
care, la sugestia lui Voicu, ieşea dintr-o ladă „exact ca în 
Danaidele”). Spectacolul se pregăteşte în mijlocul publicului, 
care nu e rugat să părăsească barul. 


Cel mai mult îl pasionează pe Voicu să facă luminile cu cele 
trei proiectoare din dotare, scoțând brusc ştecherele din priză 
sau trecând nişte filtre colorate prin faţa lor. 


Apoi, Coca Bloos face un alt spectacol, alături de Mihaela 
Rădescu şi Lucian Ban la pian (un obişnuit al locului, înainte să 
se stabilească la New York) şi cu colaborarea unei tinere 
regizoare, Camelia Hâncu: „Azi mă... Ubu”. Spectacolul câştigă 
premiul cel mare la festivalul umorului negru Humorror, în ciuda 
crizei de nervi a lui Voicu Rădescu cauzată de obligaţia de a juca 
spectacolul în foaierul Teatrului Odeon. Împărțirea egală a 
premiului de 5.000 de dolari irită regizoarea. Se iscă un scandal, 
presa urlă: „Clanul Rădescu jefuieşte teatrul românesc” (fratele 
său, Vlad Rădescu, tocmai se confruntă, ca director al Teatrului 
„Nottara”, cu o grevă a personalului care suspendă toate 
spectacolele). 

„De acolo a început să ni se tragă, pentru că au apărut tinerii. 
Prima care a venit atunci, total necunoscută mie la ora aceea, a 
fost regizoarea Theodora Herghelegiu, cu un spectacol care s-a 
numit «Banca», pe textul ei, şi care a fost pus rapid în scenă. ŞI 

aşa a început, ca un bulgăre de zăpadă."2" 


Energiile încep să se adune. Tot mai mulţi oameni de teatru 
încep să descopere acest spaţiu. Cândva, spre sfârşitul anului 
1998, apare pe afişe numele de Teatrul Luni (spectacolele de 
teatru se jucau lunea, când nu mai era nimic programat în 
teatrele de stat). 


Voicu îl denumeşte un  „cafe-teatru'. Acolo are 
clienţi-spectatori (oameni care vin în primul rând să consume 
alcool, apoi artă), spectatori-clienţi (viceversa), clienţi (numai 
alcool) şi spectatori (numai artă). 


Alina Moldovan şi Mihai lancu invită Teatrul Luni la Festivalul 
AlFEST de la Bistrița, unde Voicu Rădescu trebuie să 
curatorieze (împreună cu Roxana Crişan) o expoziție despre 
regizorii-scenografi Dragoş Galgoţiu şi Horaţiu Mihaiu. Voicu 
Rădescu se amuză, obligând vizitatorii să intre pe geam şi să 
iasă pe uşă. 


Acesta nu e un teatru 


Pe 1 ianuarie 2000, la Green Hours este spectacol şi toate 
locurile sunt ocupate. Florin Piersic jr. e unul dintre spectatori şi, 
impresionat de atmosferă, decide să-i propună lui Voicu 
Rădescu un text — „Zaruri şi cărți”. Se simte bine aici şi, peste 
câţiva ani, creează „Sex, Drugs, Rock and Roll. Premiul pentru 
cel mai bun actor în cadrul Galei UNITER e atribuit pentru prima 
dată unui actor dintr-un spectacol montat într-un 
club/bar/cafe-teatru. La nominalizarea pentru cel mai bun 
spectacol, juriul îşi pierde însă curajul: putem nominaliza un 


27 pa si P 
Răzvan Brăileanu (interviu cu Voicu Rădescu), „Se poate face 


teatru cu bani puţini şi fără risipă de decor sau montaje”, în Revista 22, 
www.revista22.ro, sept. 2008. 

spectacol creat într-un bar? E acest loc un teatru?218 


Depinde ce înțelegem prin teatru. „Cortine roşii, proiectoare, 
vers alb, râsul, întunericul, toate se suprapun într-un mod 
confuz, într-o imagine neclară reprezentată printr-un cuvânt bun 
la toate. Noi vorbim despre cinema că omoară teatrul, dar prin 
aceasta ne referim la acel teatru aşa cum era el când s-a născut 
filmul, un teatru cu casă de bilete, foaier, strapontine, luminile 
rampei, schimbări de decor, antracte, muzică ca şi cum teatrul ar 
fi, prin definiţie, toate acestea şi ceva în plus.””'? Niciunul dintre 
aceste lucruri enumerate de Peter Brook nu se regăseşte la 
Green Hours. 


Dacă teatrul e un „loc de întâlnire”, aşa cum crede Ellen 
Stewart, creatoarea celui mai faimos spațiu de avangardă din 
artele spectacolului în secolul douăzeci — La MaMa ETC -— atunci 
Teatrul Luni de la Green Hours e un astfel de loc.7% 


Dacă „realitatea teatrală este definită prin procesul 
comunicării...”, aşa cum crede Hans-Thiess Lehmann,?*! atunci 
Teatrul Luni de la Green Hours generează o astfel de realitate. 


Voicu Rădescu nu se consideră director de teatru. El nu 
alege spectacolele care se montează la Teatrul Luni pe criterii 
artistice, ci pe criterii practice, ce ţin de posibilităţile limitate de 
producţie. Fiecare artist e încurajat să se confrunte cu publicul. 
Spectacolele se aleg astfel singure. Unele migrează în alte 
spaţii: „Zaruri şi cărți” la Metropolis, „Flori, fete, filme sau băieți” 


218 înaintea unei vizionări, juriul UNITER părăseşte locul, indignat că la 
Green Hours se fumează. 


213 Peter Brook, Spatiul gol, București, Unitext, 1997, p. 5 


EN Oltita Cântec, „Teatrul ca întâlnire”, în Teatrul azi, preluat de 


www.liternet.ro, nov. 2006. 


eel Hans-Thiess Lehmann, Teatrul postdramatic, Bucureşti, Unitext, 


2009, p. 320 

la Teatrul Act, unii absolvenţi de teatru îşi pregătesc examenele 
de licenţă aici şi pleacă apoi cu ele prin alte părți. Alte spectacole 
pleacă în străinătate: „Pro Helvetia ne-a chemat cu un spectacol 
în Elveţia, după care Asociaţia Mnemosyne, condusă de 
interesanta şi foarte activa Catherine Kiss, ne-a invitat în Franţa, 
la Marsilia, cu spectacolul «Sex, Drugs, Rock and Roll» al lui 
Florin Piersic Jr. După asta s-au mai înmulțit chemările în 
străinătate. Probabil că un salt calitativ a fost plecarea la Dublin 
cu cele două spectacole ale Liei Bugnar, «Oase pentru Otto» şi 
«Aici nu se simte», cu care s-a câştigat «Dublin Fringe Project 
Award». Premiul a constat în comisionarea a 4.000 de euro 
pentru un nou spectacol care să ajungă la Dublin Fringe Festival. 
În al doilea an am fost cu Peca Ştefan — «The Sunshine Play», 
unul dintre cele mai cunoscute spectacole ale Green-ului. Cu 
ocazia aceea, Fringe Report, o publicaţie londoneză care 
observa toate festivalurile anglo-saxone de gen, a premiat «The 
Sunshine Play» cu «Best Play — Relationship Drama». După 
asta, am avut două deplasări la New York cu «The Sunshine 
Play» şi «Bucharest Calling», următorul spectacol pe textul lui 
Peca Ştefan şi în regia Anei Mărgineanu. Am mai fost la 
Chişinău, la Sankt Petersburg, în Bulgaria, la Blagoevgrad, anul 
trecut. Ne bucurăm să plecăm în străinătate, iar eu consider că 
una dintre principalele calități ale vieții omului este aceea de a şii 
să facă drumuri cât mai multe, să vadă cât mai multe în stânga, 
în dreapta, în străinătate, nu numai în tară.”??? 


Un loc deschis 


După zeci de premiere şi aproape două mii de reprezentații, 


222 Răzvan Brăileanu (interviu cu Voicu Rădescu), „Se poate face 


teatru...”. 


Teatrul Luni de la Green Hours continuă să nu aibă nimic de 
demonstrat nimănui. Aici se afirmă uneori deschis că se produce 
un „teatru de consum”. Pe aici au trecut Gianina Cărbunariu şi 
Peca Ştefan, Alexandru Dabija şi Radu Afrim, Maia Morgenstern 
şi Coca Bloos, Florin Piersic Jr. şi Andreea Bibiri, Ada Milea şi 
Dorina Crişan-Rusu, nenumărați artişti la început de drum ce 
angajează un raport liber cu spectatorii / clienţii / consumatorii 
aflaţi cu o băutură în faţă şi cu ţigara aprinsă, imersaţi în aura de 
„underground” a locului. Se prezintă acum teatru lunea, marea şi 
miercurea, toate săptămânile din an, non-stop. Există ani mai 
buni şi ani mai puţin buni, după cum sunt proiectele care se 
întâmplă acolo. Este riscul asumat de un loc deschis: se 
întâmplă acolo doar lucruri generate de oamenii care vin acolo. 
Dintre cele mai diferite, şi între ele, şi față de cele din alte părți. 
Atât timp cât vor continua să vină creatori de teatru să-l caute, 
Voicu Rădescu declară că va continua să-i primească, fără să 
aibă pretenţia că ştie prea multe despre ce fac acei oameni. 


Pentru că face lucrurile „pentru propria-i plăcere”, Voicu 
Rădescu nu menţine o arhivă sistematică, iar presa scrisă a 
ignorat mult timp acest bar în care se face teatru „pentru o 
adunătură de beţivi”?%. 


De aceea, mărturiile consemnate sunt foarte puţine şi 
incomplete, golurile în documentare mari, istoria acestui loc e 
mai ales orală; forma narativă reprezintă singurul mijloc aflat la 
îndemâna mea pentru a mă apropia de activitatea Teatrului Luni 
de la Green Hours. 


223 aa d ne E f , RE = a 
Florin Piersic Jr., notă la finalul interviului luat de Răzvan Brăileanu 


lui Voicu Rădescu, „Se poate face...”. 

Comandă socială versus comandament 
artistic: Compania teatrală 777. O 
mărturie şi câteva observaţii 


Acest capitol reprezintă o mărturie a intenţiilor mele atunci 
când am fondat — în 1996 — şi mi-am asumat direcţia artistică a 
Companiei teatrale 777 şi până în momentul când am decis 
întreruperea activităţii ei şi părăsirea spațiului românesc pentru o 
perioadă mai lungă de timp, în 2000. 

Privind în urmă şi încercând să interpretez deciziile acelor 
ani, mă voi ajuta de citarea declaraţiilor mele şi a impresiilor altor 
comentatori într-o măsură mai mare decât în celelalte capitole, 
deoarece efortul de obiectivare este în acest caz mai dificil şi 
propriile-mi comentarii riscă o dublă subiectivitate: de atunci şi de 
acum. De aceea, acest capitol ar trebui receptat probabil cu o 
doză mai mare de atenţie dubitativă, dar importanţa lui constă, 
am această convingere, tocmai în revelarea intenţiilor iniţiale şi a 
efectelor acţiunilor proprii prin comparaţie cu aceste intenții, şi nu 
într-o interpretare a faptelor văzute din afară. 


„S-a întâmplat, la un moment dat, să mi se pară obositor şi 
relativ plictisitor sistemul de stat. A început să se repete un 
anume tip de mecanism, chiar dacă schimbam instituţia şi 
oamenii. În procesul creaţiei unui spectacol de teatru totul se 
produce după un tipar pe care sistemul de stat, prin organizarea 
lui rigidă, ţi-l impune. E un lucru care poate, în timp, să erodeze 
creativitatea. Şi am simţit nevoia unei aventuri existenţiale, deşi 
n-aveam niciun fel de fonduri, niciun ban. Am simțit nevoia de a 
crea o structură în care să încerc să-mi redobândesc libertatea. 
Nu o structură care să revoluţioneze estetica teatrală, să caute 
un stil nemaivăzut sau să meargă pe un anume tip de teatru, ci, 
efectiv, o structură în care repetițiile să redevină un spațiu 

normal de libertate, unde oamenii să se respecte din nou unii pe 
alţii, şi de creativitate — lucru ce presupune anumite condiţii, care 
în sistemul de stat s-au cam pierdut."2*%, declaram în 1997. 

Trei observații imediate. 


Prima — Compania teatrală 777 nu a luat naştere pentru că 
eu, ca regizor, nu găseam de lucru în sistemul teatral de stat. Am 
făcut parte dintr-o generaţie norocoasă din acest punct de 
vedere, fiind acceptat la ceea ce pe atunci se numea Institutul de 
Artă Teatrală şi Cinematografică „I.L. Caragiale” din Bucureşti în 
1989. Pe tot parcursul anilor optzeci, autorităţile comuniste 
reduseseră progresiv cifrele de şcolarizare ale secțiilor artistice 
din învățământul universitar. Pentru că nu mai puteau asigura 
„repartiţiile” în teatre (care erau garantate prin lege la absolvirea 
învățământului superior), acestea au decis trecerea unor secții 
întregi, printre care şi cea de regie, unică în ţară, în sistemul 
„seral”. Acest sistem presupunea obligaţia studenţilor de a fi deja 
„încadraţi în muncă” şi de a studia seara, în afara programului de 
lucru. Obligativitatea repartiţiei dispărea astfel prin natura formei 
de învățământ, iar accesul în oraşele mari cu teatre importante 
era blocat de o altă lege, care nu permitea să fie încadraţi în 
muncă în aceste oraşe decât cei ce aveau deja domiciliul în 
respectiva localitate. Aceste prevederi birocratice, menite a 
masca pe cât posibil falimentul sistemului socialist, au dus la un 
blocaj care a creat o sincopă în alimentarea sistemului teatral de 
stat cu tineri absolvenţi, lucru de care generaţia mea a profitat 
după 1989. Când am prezentat primele noastre spectacole la 
Studioul „Casandra” al Institutului de Teatru, în 1992/1993, am 
fost invitaţi imediat să lucrăm în teatre din oraşe până în 1989 
„închise”; aproape toţi colegii mei actori au rămas angajaţi direct 


224 muia i cală i cutia se 
loana Florea, „Am simţit nevoia unei aventuri existenţiale” (interviu 


cu autorul), în Teatrul azi # 12/1997. 

în Bucureşti, iar noi, regizorii, am plecat să lucrăm direct în teatre 
naţionale. Plasaţi pe falia dintre două sisteme, am beneficiat de o 
tranziţie extrem de uşoară între finalul studiilor şi viața 
profesională, pe care generaţiile ulterioare nu o vor putea 
cunoaşte. Acest lucru a făcut ca la absolvirea oficială a studiilor 
de regie (care durau pe atunci cinci ani) să-l pot alege dintr-un 
portofoliu de cinci spectacole, pe cel care urma să constituie 
examenul meu practic final. 


A doua observaţie — odată intrat (atât de uşor) în sistemul 
teatral de stat, i-am descoperit repede dezavantajele în ceea ce 
priveşte climatul de lucru. Acestea ţineau în principal de 
împuţinarea energiilor creatoare, de o îmbătrânire prematură a 
unei părţi a artiştilor şi tehnicienilor angajaţi permanent. Oamenii 
ieşeau epuizați dintr-un sistem social care-i secătuise aproape 
total pe unii dintre ei şi nu mai găseau resurse mari de entuziasm 
şi curiozitate necesare creaţiei. Ceea ce mai puteau ei oferi era 
adesea prea puțin. 


Această lipsă de vlagă e şocantă chiar şi pentru mari regizori 
obişnuiţi cu sistemul teatral de stat; iată, spre exemplificare, un 
fragment dintr-un dialog între Oleg Efremov şi luri Liubimov: 


„Oleg Efremov: Suntem funcţionari, funcţionari ai statului. O 
atitudine absurdă faţă de artă. [...] La noi, în locul muncii, sunt 
ambiţii. Forţele se risipesc pe ce vrei şi ce nu vrei. Numai pe 
muncă nu.” 


luri Liubimov: Am fost plecat şase ani. M-am întors. Ce am 
găsit la Taganka? Înainte de toate — îmbătrânirea. Şi, în 
majoritatea cazurilor, nu din pricina trecerii timpului, ci a 
delăsării."2% 


2293 Fragment din „Intelectualii: posibilitatea de a ieşi din subteran. O 
convorbire între luri Liubimov şi Oleg Efremov”, (trad. Maria Sianu), 
după revista Teatr # 9/1990, în Teatrul azi # 1-2/1991, p. 84 

În acest context, o distribuție pentru proiectul unui regizor 
debutant, cum eram eu, nu se alcătuia uşor: la prima mea 
montare într-un teatru profesionist, trei actori au invocat diferite 
pretexte, inclusiv medicale, pentru a refuza să înceapă repetițiile. 
Aveam senzaţia acută că mă izbesc de o anume încremenire, că 
energia cheltuită doar pentru a-mi motiva colegii să lucreze îmi 
scădea mult din vitalitatea pe care mi-aş fi dorit s-o folosesc în 
scopuri artistice. Simţeam prin urmare nevoia unei „aventuri 
existenţiale” care urma să repună în centrul activităţii teatrale 
fragilitatea şi pericolul ce fuseseră înlăturate de sistemul 
angajărilor pe viaţă. 

„Revoluţionarea teatrului pretinde revoluţionarea repetiţiilor” 
spune George Banu.” Eu nu voiam însă să revoluţionez nimic, 
ambițiile mele erau mult mai modeste: voiam numai să ne simţim 
— toți cei care participam la procesul de creaţie — liberi. 
Observasem că în teatrele de stat se repeta cu teamă, actorii 
mai „vechi” persiflându-i pe cei tineri şi toți parcă încercând 
mereu să demonstreze ceva cuiva. O permanentă competiţie a 
orgoliilor consuma inutil energiile creatoare şi paraliza artiştii de 
teama de a nu greşi. lar regizorul era fixat definitiv în faza 
demiurgică, lui nu i se permiteau momente de îndoială sau 
ezitare: modelul regizorului vulnerabil, plasat de partea „fragilităţii 
şi a precarității”??”, regizorul „ghid orb” care descoperă împreună 
cu actorii pe unde merge, părea, după puţina mea experienţă a 
acelui moment, de neconceput în teatrul de stat, unde trebuia să 
mă prefac că ştiu tot timpul ce fac, când eu adesea propuneam 
drumuri, cel puţin pentru mine, complet necunoscute. Eram 
convins că se pierdea astfel exact spiritul fără de care repetiţia 
nu are sens, acela de fragilitate extremă şi de risc asumat între 


ici George Banu, Dincolo de rol sau Actorul nesupus, Bucureşti, 


Nemira, 2008, p. 159 

partenerii uniți de un scop comun. Şi eram hotărât să caut 
această libertate cu orice preț. 


Am fondat Compania teatrală 777, în primul rând, pentru a 
compensa acest climat de lucru închistat pe care îl întâlneam în 
teatrele de stat. 


Reacţia mea ținea de un context foarte particular, cel al 
teatrului românesc de la mijlocul deceniului trecut. Amintindu-mi 
de acest lucru un deceniu mai târziu, m-am întrebat dacă aş mai 
adopta nu aceeaşi misiune, ci aceeaşi strategie: „Noi reacționăm 
la un context, totuşi. Eu mă întreb în 2007 dacă aş mai face 
ce-am făcut, ca propunere repertorială sau formă teatrală. Mi se 
părea că în acel context în care lucram (repet, ca regizor în 
teatrele de stat; m-am angajat imediat după facultate şi până am 
plecat”, angajat am fost), repertoriile se făceau absolut la 
întâmplare şi cred că erau dictate de cei permanenți în teatru, pe 
criteriul vechimii: cine era actor mai bătrân spunea ce voia să 
joace. Reacţia mea a fost la acel context şi dacă el s-a schimbat, 
azi probabil că aş face altceva. Voiam să propun lucruri pe care 
nu le-ar fi plăcut să le joace, credeam eu, sau nu le-ar fi venit 
uşor să le facă şi asta m-a dus uşor-uşor spre o anumită viziune: 
mi se părea că lipseşte un anume tip de dramaturgie care îmi 
plăcea mie atunci, mai ales britanică şi americană, autori mai 
noi, dar n-am făcut din asta o dogmă, n-am zis «la gunoi cu 
Shakespeare». Ce m-a motivat pe mine a fost să compensez o 
anume lipsă din acel moment (în ‘97, '98), o zonă de texte puţin 
mai directe. Mi se părea că trebuie să-mi caut tipul meu de 
teatralitate în lucrul cu actorul şi că, în contextul respectiv, m-ar 
ajuta un tip de texte noi care mi-ar permite să caut un joc mai 
direct, mai simplu. Nu am avut o estetică diferită, într-adevăr, 
n-am intrat, ca Szajna, Kantor sau Grotowski, într-o estetică pe 
care să mi-o refuze mişcarea de teatru. Nu, spectacolele mele 


aen Referinţă la cei opt ani petrecuți în străinătate între 2000 şi 2008. 

puteau fi prezentate şi au fost prezentate în repertoriu absolut 
normal, mainstream.”?””? 


Cea de-a treia observație — repertoriile teatrelor nu mai 
fuseseră împrospătate substanțial de multă vreme. Pe tot 
parcursul anilor optzeci nu se mai traduseseră, nu mai 
circulaseră şi nu se mai permisese achitarea drepturilor de autor 
pentru texte noi, contemporane — o consecință a obsesiei 
regimului Ceauşescu de a achita cât mai repede şi prin orice 
mijloace datoria externă a României, pentru a limita posibilitatea 
„amestecului în treburile interne” ale unui regim care făcea 
eforturi disperate pentru a-şi prelungi agonia. Directorii teatrelor 
şi oamenii de teatru în general, fuseseră privaţi de accesul direct 
la ce se scrisese recent. În plus, caracteristicile sistemului teatral 
de stat analizat în capitolele anterioare duc în mod direct la 
privilegierea operelor care au dobândit în timp un anumit 
prestigiu, cărora trecerea timpului le-a confirmat valoarea. În fişa 
de creaţie a regizorilor importanţi activi în acei ani se regăsesc 
aproape în exclusivitate texte din repertoriul clasic. Unii dintre ei 
chiar declară că nu montează decât texte confirmate.” O 
cultură care să valorizeze noul nu există încă. Or, convingerea 
mea era că în noile texte se găsesc elemente ale unui nou 
limbaj, capabil să se apropie de o nouă sensibilitate, cea a unei 
epoci care nu mai seamănă deloc cu cele precedente şi în care 
tocmai plonjam, vrând-nevrând, cu toții. 

Astfel încât am îmbrăţişat de la început calea dramaturgiei 
contemporane, chiar dacă propunerea unor texte noi reprezintă 
oarecum un act de curaj artistic în acei ani. Apetenţa scăzută 
pentru tipul de sensibilitate al unor astfel de texte se întâlneşte 
cu o rezistenţă tenace din partea multor colegi la o anume 


229 în cadrul întâlnirii-dezbatere „10 ani de teatru independent”. 


230 Tompa Gâbor, precum şi, mai târziu, fostul său student Bocsârdi 


László, spre exemplu, amândoi directori de teatre. 

simplificare a mijloacelor artistice care mi se pare necesară 
pentru a le înscena. 


De aceea, şi aceasta ar fi cea de-a patra observaţie, 
înfiinţarea unei structuri independente mi-a permis să „sar' etapa 
convingerii unor oameni în poziţii de forță (directori sau actori 
angajați permanent, ceea ce reprezintă tot un fel de poziţie de 
forță, mai ales faţă de un regizor la început de carieră) că un 
anume text nou merită explorat. 


Deşi, după cum am văzut anterior, aproape toți regizorii 
importanţi declară că urmăresc programatic o simplificare a 
mijloacelor teatrale („mergând până la sărăcia cu duhul”, în cazul 
lui Alexandru Dabija), o abandonare a metaforei în favoarea 
„elementarităţii”, acest lucru nu se întâmplă într-o manieră care 
să influențeze în mod vizibil interpretarea actoricească. Dacă 
„noul film românesc” reuşeşte un deceniu mai târziu (după anii 
2000) descoperirea unui limbaj interpretativ şi la nivel actoricesc 
cu efecte spectaculoase (premii de interpretare la marile 
festivaluri internaţionale şi cronici elogioase despre actorii români 
în presa internaţională devin aproape o obişnuinţă spre finalul 
primului deceniu din noul secol), teatrul românesc al anilor 
nouăzeci nu reuşeşte să devină un „nou teatru românesc” în 
acelaşi mod, nedescoperind noi limbaje teatrale cu efecte directe 
asupra tipului de interpretare actoricească. În viziunea mea, 
propunerea unor texte noi urmăreşte să ne ajute să descoperim 
o nouă teatralitate, căci ele nu se mai „deschid” cu vechile 
mijloace, mai ales în ceea ce priveşte interpretarea actoricească. 
Pentru acest lucru însă, convingerea mea, în acei ani, este că 
trebuie să reînvățăm să privim înspre „afară”. 

Misiunea pe care mi-o asumam era, prin urmare, o branşare 
la real. Îmi doream să nu mai plec de la mine către lume, ci de la 
ce e în afară către o reacţie a mea, într-un efort de repoziţionare 
faţă de societate. Acest raport al artistului cu societatea fusese 
evident compromis în perioada comunistă, în care partidul unic 

se folosise de artişti într-un mod cât se poate de cinic — „Trebuie 
să înțelegem că trebuie să conducem şi să solicităm să ni se 
facă anumite lucruri pentru care plătim. În rest, ei pot să facă ce 
vor...”, declara Nicolae Ceauşescu în faimosul an 1977"%! — 
ceea ce a dus la o retragere a artiştilor în subteranele 
metaforelor tot mai încifrate şi la o izolare voluntară în valorile 
sigure, clasice ale marii arte, unde se simțeau mai la adăpost, 
atât față de cenzură şi de comandamentele artei pentru „omul 
nou”, cât şi față de gustul vulgar al politrucilor din domeniul 
culturii. Pentru că nu li se permisese să o facă în mod real, 
onest, artiştii au încetat la un moment dat să mai privească 
„afară”. 


Un dialog lung în care îmi explicam poziţia în acei ani se 
numea tocmai aşa: „Teatrul nu se mai poate face ca şi cum nimic 
nu se întâmplă afară”. În el încercam să definesc poziţia pe care 
doream să mă plasez ca artist ca fiind mai mult decât o tentativă 
de adaptare: „Poate singurul avantaj pe care-l avem este că noi 
ne putem pregăti pentru ce vine pentru că putem vedea ce vine. 
Adică putem studia modelul din vest, putem să-l studiem critic, 
să-i vedem vulnerabilităţile şi ne putem pregăti pentru el. Dar 
trebuie să ne intereseze şi pe noi. Orice e uman ne interesează 
şi pe noi şi orice ţine de o criză a societăţii de dincolo ne 
interesează pentru că vine şi ne loveşte — vine acelaşi tip de 
societate şi ne loveşte. Cei care nu suntem convinşi de asta 
continuăm să ne scăldăm într-o naivitate absolut inconştientă — 
pentru că ăsta-i tipul de societate învingătoare. Aşa imperfect 
cum este şi aşa plin de contradicții cum este, ăsta-i modelul care 
a învins şi el vine. El se instalează — aşa greu, cu poticnelile tipic 
româneşti, cu reticenţa şi ultraconservatorismul nostru mioritic — 
tot modelul ăsta vine. Şi, după părerea mea, sigur că — nu vreau 


231 Stenograma şedinţei CPEx publicată în România literară # 47, 

să spun nişte cuvinte mari, dar până la urmă în asta cred şi 
trebuie s-o afirm — trăim o perioadă pe care eu o asemăn cu 
perioada 1848. Aia a fost perioada când a început modernizarea 
României şi când ideile din Occident au început să fie aduse de 
către tinerii care studiau acolo. Societatea i-a întâmpinat cu o 
enormă rezistență — i-a numit „bonjurişti”, toată lumea râdea de 
ei — dar ei, încet-încet, au reuşit să schimbe elitele. Au reuşit să 
schimbe, poate nu substanţa României profunde, cea scufundată 
în cântatul din frunză şi-n băutul ţuicii, dar au reuşit să schimbe 
mica elită urbană şi s-o facă să tindă către modelele occidentale. 
Şi a urmat o perioadă în care România a avut un pic de şansă, a 
avut un mic destin. După părerea mea, suntem într-un punct în 
care trebuie să reînnodăm aceste lucruri şi astea se fac cu mult 
efort şi se fac cu efortul de a judeca critic modelele, dar de a le 
lua drept modele. [...] Eu cred foarte puternic că, într-o perioadă 
în care societatea românească se transformă profund, teatrul nu 
se mai poate face ca şi cum afară nu se întâmplă nimic. Eu, cel 
puţin, nu pot să fac aşa. Fiindcă toţi stimulii care mă influenţează 
vin de afară. Nu pot să nu răspund la ei în spectacolele mele. ŞI 
nu pot să nu formulez răspunsuri la ceea ce se întâmplă — nu în 
mod didactic, nu spunând ce e bine şi ce e rău să facem. Dar nu 
pot să nu dialoghez cu publicul meu despre ce se întâmplă, 
despre schimbările de substanţă din om de-acum. Ori, 
provocările sunt atât de mari, schimbările sunt atât de mari — nu-i 
vorba numai că se schimbă un sistem de producţie planificat cu 
un sistem de producţie reglat de piață. E vorba de o întreagă 
concepție diferită despre cum trebuie să trăim.””?? 


Mi s-a părut aşadar că fac parte dintr-o generaţie ce are o 
misiune istorică, aceea de a se implica în construcţia unei noi 


232 
Marie-Louise Semen, „Teatrul nu se mai poate face ca şi cum 


nimic nu se întâmplă afară” (interviu cu autorul), în UltimaT # 1/1999, 
pag.14 

realități româneşti. Entuziasmul „vecin cu oligofrenia”2* cu care 


absorbeam în acei ani tot ce venea din Vest (nu suficient de 
repede, nu suficient de în profunzime — mi se părea atunci), îmi 
apare astăzi şi ca o orbire parţială care mă făcea să nu pot 
observa suficient de bine, exact realitatea spre care îmi doream 
să mă deschid. Nu am mai privit critic toate aspectele realităţii, 
nu am pus accentul pe chestionarea sensului şi a rezultatelor 
(chiar parţiale) ale uriaşei transformări sociale, şi nu numai pe 
marea rezistenţă la transformare a societăţii româneşti, care mi 
se părea o tragedie. Parcursul înspre capitalism trebuia făcut cât 
mai repede, cât mai brutal, cât mai complet — credeam acest 
lucru cu tărie. O astfel de nerăbdare îmi apare astăzi ca fiind 
naivă şi, din mai multe puncte de vedere, limitativă. 


Dar, căutând o nouă teatralitate, mai simplă, mai directă, îmi 
ceream implicit dreptul să repoziţionez toate raporturile din jurul 
procesului de creaţie teatrală: cel dintre spectacol şi public2*%, cel 
dintre creatori şi mass-media — demistificând universul închis, 
secret, al lucrului la scenă, am invitat ziariştii la repetiţii deschise, 
culminând cu transmisia live a unei repetiţii la spectacolul „Copiii 
unui Dumnezeu mai mic” pe TVR2, lucru unic în România acelor 
ani —, precum şi, cel mai important, cel dintre creatorii înşişi în 
sala de repetiţie. Ajungeam aşadar să definesc o misiune socială 
mai largă, pe care am descompus-o în trei direcţii concrete: „Cu 
această companie mi-am propus un proiect cu trei direcții 
principale de acţiune: identificarea unor puncte «sensibile» în 
mentalitatea colectivă şi a unor teritorii neexploatate în raportul 
complex al individului cu societatea contemporană; promovarea 
creațiilor dramatice originale, în premieră naţională, care 
răspund unor motivații ce se încadrează la ceea ce am spus 


233 Theo Herghelegiu, interviu cu autorul în 2011. 

anterior şi realizarea producţiilor numai în regim de parteneriat, 
atât românesc, cât şi străin”.2%5 
Strategia mea a fost să atac direct la centru, adică pe 
scenele cele mai vizibile ale teatrelor de stat, temându-mă că o 
condiție marginală ar şubrezi integritatea demersului. Am vrut să 
vorbesc direct publicului ce venea să caute „marea artă”, 
oferindu-i şi o altă viziune asupra rolului unei instituţii publice de 
cultură, aşa încât forma în care am funcţionat a fost exclusiv 
coproducţia. Acest lucru a fost posibil datorită creditului 
profesional pe care îl aveam ca regizor ce lucra în sistemul 
teatral de stat. 
„236 


Impactul primului proiect, „Copiii unui Dumnezeu mai mic”, 
s-a făcut simţit încă din faza pregătirii spectacolului, când au 
apărut aproape şaizeci de intervenții în presa scrisă, la radio şi 
televiziune (inclusiv sus-menţionata transmisie live a unei 
repetiţii, dar şi un dialog cu ascultătorii unui post de radio FM 
într-o emisiune de noapte de aproape patru ore, consecinţă a 
noului tip de raport pe care l-am instaurat cu reprezentanții 
mass-media. „Copiii unui Dumnezeu mai mic” a reprezentat 
primul spectacol de teatru românesc ce a adus pe scenă limbajul 
mimico-gestual folosit în comunicarea dintre persoanele cu 
deficienţe de auz. Inovația pe care am introdus-o în campania de 
mediatizare a constat în abordarea cu prioritate a redactorilor din 
alte compartimente decât cel cultural, de la social la monden, 
accentuând gradul de noutate al proiectului şi întreţinând 


235 Citat de Isabella Francia, în „O piesă despre surdo-muţi va fi 


montată pe scena «Odeonului»”, în Libertatea, 23 aug. 1997. 


236 a i SR 
„Copiii unui Dumnezeu mai mic” de Mark Medoff, traducerea Alina 


Nelega, regia Theodor-Cristian Popescu, scenografia Ştefan Caragiu 
şi Liliana Cenean, muzica originală Gordon Dougall, coregrafia Florin 
Fieroiu, coproducție a Companiei teatrale 777 cu Teatrul Odeon din 
Bucureşti şi Sounds of Progress din Glasgow, 1997. 

această campanie pe tot parcursul repetiţiilor. S-a creat astfel un 
orizont de aşteptare foarte puternic în jurul acestui proiect şi, prin 
urmare, interesul publicului a devenit enorm. Semnalele au fost 
trimise pe căi mai puțin tradiționale, astfel încât un potenţial 
public care nu citea neapărat presă culturală sau rubrica de 
actualitate culturală din presa de informație generală a putut 
primi informatii despre acest spectacol în mijlocul tabloului social 
general. Din acest punct de vedere, chiar dacă nu am pus în 
scenă acest spectacol într-un spațiu mai puțin convenţional, am 
contribuit la o redefinire a raportului dintre sediul teatral şi oraşul 
căruia îi aparţine, într-un mod mai direct, atrăgând şi categorii de 
public care nu frecventau acest teatru (Odeon) sau teatrul în 
general. Gradul de ocupare a sălii a fost la fiecare reprezentaţie 
de peste 80%. 


Din fericire, şi impactul în rândul criticilor de teatru a fost 
foarte bun.” N-a trecut neobservată simplificarea mijloacelor 
teatrale pe care am operat-o, parte a căutării unei teatralităţi mai 
directe, în acord cu noul tip de teatru „popular” pe care-l doream: 
„Regizorul Theodor Cristian Popescu şi-a limitat în mod înţelept 
intervenţiile la o punere în pagină limpede, clar articulată a 
întâmplărilor; mizanscena e concepută ca o succesiune alertă, 
cumva cinematografică a momentelor subtil ritmate de muzica lui 
Gordon Dougall. [...] Reacţia entuziastă a auditoriului a certificat 
debutul Companiei Teatrale 777 drept o victorie. Aşteptăm, 
de-acum, rezultatul următoarelor bătălii”, remarca Alice 
Georgescu. lar Magdalena Boiangiu sesiza exact raportul în care 
încercam să mă plasez față de spectacol: „Theodor Cristian 
Popescu povesteşte cu har istoriile oamenilor şi pare — cel puțin 


23r Spectacolul a primit premiul pentru „Cel mai bun proiect cultural”, în 


cadrul Galei premiilor criticii în 1997. 
Alice Georgescu, „Dramele (non)comunicării”, în Rampa # 28, 12 
nov. 1997, p. 7 

deocamdată - mai interesat de ele decât de propria 
persoană."2* Un critic de direcţie cum e Victor Scoradeţ, într-o 
recapitulare a noutăţilor repertoriale ale stagiunii, a remarcat 
tocmai capacitatea subversivă a acestei propuneri: „« Copiii unui 
Dumnezeu mai mic» de Mark Medoiff este o piesă despre 
surdo-muţi. «Să fie aceasta soluția de ancorare în realitatea 
fierbinte?» se poate întreba, cu rece ironie, criticul de teatru 
român, ancorat, la rândul lui, temeinic, definitiv, în mentalitatea 
unui ev revolut. lar întrebarea se va desface, asemenea unui joc 
de artificii, într-o explozie de alte întrebări, menite să sufoce orice 
tentative de înnoire repertorială: Oare nu avem şi noi 
handicapațţii noştri? Surdo-muţii noştri? Dar aurolacii, copiii 
străzii? Ca să nu mai vorbim de criză, tranziţie, inflaţie, 
corupţie!... [...] În centrul atenţiei rămâne individul, cu reacţiile lui 
umane, cu elanurile şi neputințele lui, cu stările euforice şi cu 
căderile vertiginoase, toate convergând spre un final suficient de 
deschis ca să se evite orice teză posibilă."2% 


Distribuţia acestui spectacol a fost alcătuită dintr-un amestec 
de actori foarte cunoscuți cu statut de vedetă (Adrian Pintea), 
vedete în devenire (Florin Piersic jr., Adrian Titieni), şi actori mai 
puţin cunoscuţi publicului larg la data producţiei: Cristina Toma, 
Lelia Ciobotariu, Claudiu Trandafir, Radu Gabriel, Maria Tudosie, 
Ana Calciu, Lucian Pavel, Radu Bânzaru (unii dintre ei pe 
acelaşi rol, jucând în funcţie de disponibilitățile de program). 
Dinamica procesului de repetiţii a fost atipică pentru tradiția 
românească a realizării unui spectacol de teatru şi mai aproape 
de cea folosită de film: actorii au petrecut relativ puţin timp de 
lucru la masa de lectură şi mai mult timp studiind mediul uman 


a Magdalena Boiangiu, „Vorbind pe muţeşte”, în Teatrul azi # 


12(96)/1997. 


240 Victor Scoradeţ, „Noutăţi repertoriale? (VI)”, în Contemporanul, 8 

înfățişat (cu ajutorul Asociaţiei Naţionale a Surzilor din România, 
a unui logoped şi a unui asistent social) şi concentrându-se pe 
deprinderea unei abilități practice concrete — capacitatea de a 
folosi limbajul mimico-gestual. Studiul mediului social înfăţişat a 
continuat pe tot parcursul repetiţiilor, acestea asemuindu-se cu 
crearea unor secvenţe pe un platou de filmare de către actori 
care nu au mai lucrat între ei decât eventual sporadic şi care 
urmau să se despartă după acest proiect. De aceea, energia 
repetițiilor a fost cea corectă pentru căutarea unei teatralități 
simple, directe, aproape de o expresivitate filmică. 


Partenerii scoțieni — „Sounds of Progress” — reprezintă o 
organizaţie non-profit, fondată de Gordon Dougall în 1990, axată 
pe producţia de muzică de către persoane cu dizabilităţi. De un 
profesionalism ireproşabil, acest grup de muzicieni a asigurat 
interpretarea muzicii originale compuse de Gordon Dougall în 
turneul scoţian de trei săptămâni ai cărui organizatori principali 
au fost. Şi datorită lor, acest proiect a reprezentat cu mult mai 
mult decât doar crearea unui spectacol de teatru: o experienţă 
cognitivă puternică, în care aproape tot ce făceam avea un aer 
de pionierat. Transmiterea live de către TVR2 a sus-menţionatei 
repetiţii, de exemplu, s-a făcut în fața unei săli pline cu persoane 
cu deficienţe de auz care asistau prima oară la un spectacol pe 
care îl puteau înţelege — emisiunea TV s-a construit în jurul 
acestei întâlniri înregistrate „la cald”, unde nimeni nu ştia ce se 
poate întâmpla şi emoţiile erau copleşitoare. Spectacolul s-a 
plasat astfel chiar de la început cu un picior în social şi cu celălalt 
în cultural, reuşind să devină o punte concretă peste falia ce 
desparte adesea „teatrul de artă” de oamenii simpli şi încercând 
o reinvestigare a noțiunii de „teatru popular”. 

» 241 


Următorul proiect al companiei, „Îngeri în America”? a forțat 


g „Îngeri în America (partea I: Sfârşit de mileniu)” de Tony Kushner, 
traducerea Anca şi Lucian Giurchescu, regia Theodor-Cristian 

această noţiune de teatru popular într-un climat social dificil. 


Dimensiunea de provocare a fost percepută de unele grupuri 
sociale chiar începând cu propunerea unui asemenea autor — 
Tony Kushner — adus în România anului 1998 cu o piesă 
subintitulată „Fantezie gay pe teme naţionale”, în contextul în 
care finalişti la alegerile prezidenţiale urmau să fie, în acei ani, 
lon Iliescu şi Corneliu Vadim Tudor, minerii se pregăteau să 
plece iar spre Capitală „să facă ordine”, iar în Universitatea din 
Bucureşti se propunea cu toată seriozitatea construirea unei 
capele ortodoxe chiar de către unii reprezentanţi ai studenților. În 
acest context, am considerat că un spectacol în care se dezbate 
deschis problema homosexualității poate contribui la readucerea 
teatrului în conştiinţa societăţii contemporane ca un loc de 
dezbatere socială, forțând publicul să privească în faţă adevăruri 
pe care nu e neapărat pregătit să le accepte. 


Ne pregăteam de coliziune cu realitatea „de afară”. 


De altminteri, aceasta e şi imaginea pe care o propune 
acelaşi Victor Scoradeţ în rubrica sa din „Contemporanul”, aceea 
a unui val sau a unei unde de şoc: „Resimţit mai întâi ca un şoc 
pe marile scene europene, fenomenul a primit de curând şi un 
nume (ce-i drept, nu foarte original): noul val. E vorba de o serie 
de autori, în majoritate britanici, ale căror piese au reuşit să 
scandalizeze o opinie publică ce se credea deja imună la şocuri. 
lată, deocamdată, doar câteva nume: Sarah Kane, Mark 
Ravenhill, Irvin Welsh, Martin Crimp, Enda Walsh. Şi, spre 
ilustrare, câteva din titlurile textelor lor: «Blasted», «Shopping 
and Fucking», «Trainspotting», «Disco Pigs». În ele se 


Popescu, decorul Andu Dumitrescu, costumele loana Albaiu, 
coregrafia Florin Fieroiu, coproducție a Companiei teatrale 777 cu 
Teatrul Nottara din Bucureşti, cu sprijinul Fundaţiei Soros pentru o 
Societate Deschisă - România şi al programului Caleidoscop al 
UNITER, 1998. 

regăseşte, deloc stilizată, imaginea unei generaţii ce pare a-şi fi 
pierdut reperele. Sau, dacă vreţi, ale unei societăţi ale cărei 
repere nu mai funcţionează. Piesele lor sunt jucate în toate 
teatrele care se respectă şi care-şi respectă publicul. lar marele 
precursor, dacă nu chiar primul reprezentant al noului val, a fost 
Tony Kushner. Pe scenele noastre, acest nou val ar avea 
efectele unui tsunami. Să fie oare spectacolul de la „Nottara” 
începutul?”242 


Alegerea spațiului de reprezentare, Teatrul „Nottara”, un loc 
cu tradiția mai ales a unui teatru al amuzamentului „de bulevard” 
(dar nu lipsit, de-a lungul timpului, de creaţii teatrale cu greutate), 
constituie o nouă încercare de punere în discuţie a rolului 
teatrului în acei ani, prin întoarcerea privirii înspre un „afară” 
incomod.2% 


Din nou, distribuția a grupat actori cunoscuţi, din alte teatre — 
Vladimir Găitan, Dan Aştilean — împreună cu actori din teatrul 
gazdă — lon Dichiseanu, George Alexandru, Lucia Mureşan, lon 
Porsilă, Petre Popa, Alexandru Jitea, Cristina Toma -— şi mai 
mulţi actori independenţi: Lelia Ciobotariu, Claudiu Trandafir, 
Lucian Pavel şi Mihaela Rădescu. Tipul de teatralitate căutat de 
noi a ţinut cont mai puţin de dimensiunea de show tip Broadway 
(pe care textul o propune ca parte din multitudinea de niveluri ale 
construcției dramatice) şi s-a concentrat mai curând pe 
dimensiunea foarte personală a portretelor umane prezentate 
într-o mare varietate tipologică, pe drama intimă a fiecăruia, pe 
ridicolul inerent condiţiei umane şi evadarea într-o fantezie cu 
accente ştiinţifico-fantastice a unei societăţi tehnologizate, dar în 
care omul nu şi-a rezolvat singurătatea şi spaima de moarte. 


În preajma premierei, a început distrugerea afişelor. Un grup 


mia Victor Scoradeţ, „Vine Noul val?”, în Contemporanul, 28 ian. 1999. 


243 Demers încurajat de directorul teatrului din acei ani, Vlad Rădescu. 

de tineri bărboşi (după spusele unor martori oculari) au distrus în 
repetate rânduri afişele din fața Teatrului „Nottara”, spărgând 
vitrinele şi amenințând persoana de la casa de bilete, astfel încât 
„Îngeri în America” a devenit primul spectacol românesc în care 
actorii au jucat păziţi de poliţie (care nu ştia bine dacă nu pe noi 
ar trebui de fapt să ne aresteze).7* Nu s-a aflat niciodată cine au 
fost acei tineri, dar după reprezentațiile asistate de poliţie, 
aceştia nu s-au mai manifestat. 


Apoi, au plecat din nou spre Bucureşti minerii, aşa încât 
spectacolul a putut fi receptat în contextul său (hiper)real — 
Saviana Stănescu: „Scriu aceste rânduri cu o mână butonând pe 
calculator şi alta pe telecomandă. Frazele cronicii dramatice se 
lasă cu greu extrase din unghere de creieri prin care bântuie 
mineri strigând, jandarmi plângând, preşedinte decretând stare 
de urgență -— cronicizarea dramei naţionale. Încerc să pun la 
adăpost, în cămara cu gânduri pentru vremuri normale, jocurile 
de cuvinte, artificiile ludice, grija pentru stil, înțepăturile 
perfecţionist-ironice. Scriu despre un spectacol tulburător — 
«Îngeri în America (Partea I: Sfârşit de mileniu)» de Tony 
Kushner, în regia lui Theodor-Cristian Popescu, o poveste cu 
îngeri şi demoni made in SUA — în timp ce îngerii şi demonii 
autohtoni mă schizofrenizează, zappându-mi memoria.” şi 
Cristina Modreanu: „Compania teatrală 777, înființată şi condusă 
de regizorul Theodor Cristian Popescu a plecat la drum în 1997 
având un ţel bine stabilit încă de la început, citez: «Compania îşi 
propune să aducă pe scenă numai spectacole în premieră 
naţională, bazate pe texte care ating teme ce nu şi-au găsit încă 
locul în teatrele româneşti.» Țel urmărit cu tenacitate şi atins de 


244 Am scris despre acest episod mai pe larg în „Opinia publică” la 


rubrica „Praful de pe scândură”, în Scena # 11, mar. 1999, p. 7 


245 Saviana Stănescu, „Videoclipe cu îngeri şi demoni”, în Adevărul 


literar şi artistic, 26 ian. 1999. 

cele două producții realizate până acum de Companie. Din 
păcate, trebuie să spun că am văzut cea de-a doua producție 
(realizată în colaborare cu Teatrul „Nottara”) într-un context ce 
minimaliza crunt importanța unui demers artistic altfel lăudabil. 
(Context: cea mai recentă mineriadă, manifestare iraţională care 
a reuşit să pună în umbră orice altă preocupare pusă la cale de 
oameni care trăiau cu impresia că viețuiesc într-o societate 
normală.) Aşadar, în mijlocul unei psihoze generale, când ceea 
ce se petrecea în jur dădea impresia că ne întoarcem în timp cu 
zeci de ani şi e posibil să şi rămânem acolo o lungă perioadă de 
timp, o spun cu tristețe, temele propuse de piesa lui Tony 
Kushner, Îngeri în America, altfel bine scrise, m-au lăsat rece. 
N-aş fi scris asta dacă eram convinsă că lucrurile vor sta cu totul 
altfel peste un timp, când normalitatea (cu tot ce va fi însemnând 
ea la noi) va fi restabilită. Nu sunt însă deloc convinsă în primul 
rând că acest lucru se va întâmpla şi în al doilea rând că 
impactul tematicii abordate de Kushner va fi cu totul altul. Este 
însă esenţial să existe printre noi şi, să-i numesc aşa 
parafrazând un titlu celebru, «frumoşi nebuni ai... mişcării 
teatrale româneşti» (mai ales că, în treacăt fie spus, în momentul 
de faţă îi numărăm pe degete)."7%5 


Avem astfel definite cele două extreme ale spectrului 
receptării creaţiilor companiei: una care validează în cel mai înalt 
grad coliziunea cu un context al realităţii brutale, alta care 
deplânge o inadecvare parțială la acest context, prin prezentarea 
unor subiecte de care realitatea românească nu e interesată sau 
pentru care nu e încă pregătită. „Fiecare e liniştit că toate se 
întâmplă în America”, declara Felicia Mihali, iritată de 
manifestarea placidă a unui public ce părea a redeveni uneori 


245 Cristina Modreanu, „Îngeri în America la Teatrul Nottara”, în 

„a-social”.24% 


Coliziunea dintre „afară” şi actul teatral, prin care cele două 
realităţi se potenţau reciproc în conştiinţa celor ce participau la 
ele, a provocat fie o receptare augmentată, fie una schizoidă, ca 
în exemplele de mai sus, sau în următoarele, în care accentul 
intervențiilor critice se deplasează de pe analiza estetică 
validând sau invalidând capodopera, spre problematica unei 
societăţi aflate într-un moment aparte al evoluţiei ei: „Fără o 
trupă permanentă, fără un spaţiu propriu de joc, dar încercând 
să-şi definească un program prin montarea unor texte 
contemporane de o factură specială şi nu întotdeauna comodă, 
Compania Teatrală 777 face notă distinctă în peisajul nostru 
teatral (nu foarte diversificat). După «Copiii unui Dumnezeu mai 
mic», [...] «Îngeri în America» [...] nu face decât să confirme 
tenacitatea acestei mici «întreprinderi particulare» de a impune, 
atât instituţiilor cu care lucrează cât şi publicului, subiecte care 
atacă aparent fără pudoare probleme intime ale unei civilizaţii 
complet alienate”, scrie Maria Laiu.2% 


Alice Georgescu şi-ar dori să ştie ce gândeşte publicul: „Mai 
mult decât în cazul altor spectacole, cred că aici sondajele de 
gust în rândul publicului — fie şi mai puţin ştiinţifice — ar putea 
dezvălui lucruri  interesante"2* lar Irina Budeanu 
problematizează acut: „Cât de puţin suntem pregătiți pentru 
astfel de adevăruri, iar atunci când lucrurile ne sunt prezentate în 
complexitatea lor, în miile de nuanţe pe care le are viața, noi ne 
opintim doar în alb şi negru. E grav că n-am învăţat să ne 


747 Felicia Mihali, „Există îngeri în America?”, în Evenimentul de 


week-end, 29 ian. — 04 feb. 1999. 


248 Maria Laiu, „O Americă nu prea fericită”, în Luceafărul, 3 feb. 1999. 


249 Alice Georgescu, „Propunere pentru un sondaj de opinie”, în 

cunoaştem pe noi înşine şi pe cei de lângă noi şi totul se reduce 
la o frazeologie goală şi tâmpă. Dacă în teatru există o astfel de 
atitudine, atunci la ce să ne aşteptăm în viitor?"250 


Extrasele selectate din receptarea critică demonstrează că 
acest spectacol a reuşit să atragă atenţia, în principal asupra 
problematicii explorate şi a relaţiei acesteia cu realitatea 
înconjurătoare, şi abia mai apoi să îndemne la judecata estetică 
asupra demersului artistic. Consider acest lucru ca pe o 
recunoaştere a deplasării accentului muncii noastre înspre 
problematizare şi comunicare. Pentru a stimula un astfel de 
rezultat, am introdus în procesul de repetiţii o abordare pe care o 
foloseam în premieră: conduceam discuţiile asupra textului 
făcând încontinuu trimiteri înspre realitatea imediată, generând 
corespondențe cu stări de fapt care să alimenteze imaginaţia 
actorilor, încercând pe cât posibil să îi îndepărtez de 
preocuparea de a-şi imagina cum vor „rezolva” teatral crearea 
unor situații şi personaje într-o nevăzută competiţie a talentelor şi 
să îi fac mai curând să se simtă parte dintr-o realitate socială pe 
care o înfăţişează şi faţă de care au o atitudine. Iniţial aceste 
discuţii, care puteau fi generate de orice tip de asociere, uneori 
chiar involuntară, între obiectul discuţiilor noastre şi realitatea 
imediată, păreau doar o tehnică de „încălzire” în vederea 
adevăratului travaliu care stătea să înceapă — cel specific teatral 
—, un fel de amânare a confruntării cu problema concretă de tipul 
„cum fac” sau o pură pierdere de vreme. Astfel de discuţii 
generau uneori în actori amintirea neplăcută a unor întâlniri 
neproductive din repetiţii la care luaseră parte în diferite alte 
proiecte în teatrele de stat. Am căutat să risipesc aceste îndoieli 
şi amintiri neplăcute, prin consecvenţa cu care am continuat să fac 
trimiteri la real, în orice fază de lucru ne aflam, chiar şi atunci 


250 |. a T s PO f PE 

când lucrurile dobândeau o presiune specifică înspre atingerea 
obiectivelor într-un termen limită. 


În repetițiile la acest spectacol am experimentat pentru prima 
oară această tehnică pe care continuu să o dezvolt în încercarea 
de a atinge mai multe scopuri inter-relaţionate: 


Obţinerea unei conştiinţe a actorului în care personajul 
interpretat nu îl domină total, nu îl înveleşte într-un egoism care îl 
face să creadă că şi-a îndeplinit misiunea indiferent de ce se 
întâmplă în jur, ci în care conştiinţa lui include totalitatea 
universului înfăţişat în raportul său concret cu realitatea imediată 
comună cu spectatorii. 


Generarea unei structuri teatrale deschise, neterminate, 
nefinisate complet, a unui fel de imperfecţiune a construcției 
teatrale ca fiind trăsătura fundamentală a unei realități în 
continuă metamorfoză pe care ne străduim să o investigăm. 


Descoperirea unei teatralități care se construieşte primordial 
nu pe o măiestrie ce se cere admirată imediat, ci pe o cale de 
transmitere a ideii acelui personaj, situații, realități. 


De aceea, am considerat începând din acel moment că 
trebuie să găsesc în permanență modalităţi de a submina 
tendința naturală a actorului de a-şi întoarce privirile înspre 
propriul personaj devenit către finalul procesului de repetiţii el 
însuşi şi că aceste modalităţi sunt cu atât mai eficiente cu cât se 
bazează pe stimularea atenției actorului asupra lumii 
înconjurătoare la timpul prezent. Acest raport cu lumea 
înconjurătoare nu rămâne fixat o dată pentru totdeauna prin 
discuţiile iniţiale, ci el trebuie încontinuu rechestionat şi 
reinterpretat pentru ca fluxul de comunicare cu spectatorii să 
rămână fluid. Din observaţiile mele, acest tip dual de atenţie 
bazată pe o conştiinţă comună cu spectatorii îmbogăţeşte 
interpretarea actoricească cu nuanțe surprinzătoare şi o 
îndepărtează de fals. 

Abordat astfel, „Îngeri în America” a reprezentat pentru mine 
un moment foarte important de înţelegere a unui drum pe care 
urma să merg ca artist. 


Cu următorul proiect am decis să o luăm într-o direcţie 
opusă: împreună cu coregraful Florin Fieroiu, cu scenografa Lia 
Manţoc şi cu cinci actori — Cristina Toma, Daniela Minoiu, Ilinca 
Goia, Alexandru Jitea şi Dragoş Bucur — am plonjat într-un 
univers inspirat de Dadaism, în care ruptura de realitate imediată 
pare la prima vedere, totală. 


Aşa s-a născut al 
„DaDaDans”.%" 


Textele rostite în acest spectacol, reprezentând mai puţin de 
cinci minute dintr-o oră şi un sfert timp total de joc / dans / 
mişcare, provin din vise proprii ale actorilor, precum şi din câteva 
extrase absurd-comice din revista „Practic — Idei pentru casă şi 
grădină” de tipul: „Cum să confecţionezi un suport de flori 
dintr-un abac”. Spectatorii sunt invitaţi într-un univers fără reguli 
vizibile, bazat pe impulsuri neînţelese şi neexplicate, traduse în 
construcții exclusiv performative. Pe muchia dintre teatru şi dans, 
spectacolul a fost invitat în câteva festivaluri”, şi a avut parte de 
o receptare contradictorie, nefiind prea clar în ce context ar 
putea fi plasat: „Cel mai puţin cultura românească a învăţat din 
experienţa ei limită, care pe la alţii a făcut nu doar epocă, dar şi 
pui eclatanţi, experiența avangardei istorice.”, scria Doru 
Mareş?*%. Şi continua, în acelaşi articol care propunea o 


treilea proiect al companiei, 


a „DaDaDans”, coregrafia Florin Fieroiu, regia Theodor-Cristian 


Popescu, scenografia Lia Manţoc, coproducție a Companiei teatrale 


777 cu Teatrul „Nottara” din Bucureşti, 1999. 

253 Doru Mareş, „Ei da, viaţă dada!”, în Curentul, 29 iun. 1999. 


THEODOR-CRISTIAN POPESCU — SURPLUS DE OAMENI SAU SURPLUS DE IDEI 


Editura LiterNet, 2014 


prelungire a spectacolului într-o experiență onirică: „După 
duşurile din vitrine, poate personajele, poate actorii se trezesc 
(din ce vis în ce vis?) strigând, mormăind, dezbrăcându-se, 
aşa-zicând întrebându-se până dincolo de ce limită poate merge 
acest joc de rupere a barierelor, de nuditate a convenției de 
după convenţie de după convenţie de după...” 


„DaDaDans” a reprezentat demersul cel mai apropiat de o 
creaţie colectivă, non-ierarhică la care am luat parte vreodată. 
Început ca o explorare a unor idei-impulsuri ale coregrafului 
Florin Fieroiu împreună cu cei cinci actori-performeri, acest 
proiect a generat un material performativ în care a intervenit 
ulterior scenografa Lia Manţoc şi abia în ultimul rând eu, în 
structurarea materialului. Am parcurs astfel un drum invers, de la 
impulsuri necenzurate de rațiune către o posibilă idee artistică, 
care ne-a rămas în mare parte misterioasă şi suficient de vagă 
chiar şi nouă înşine.” 

Al patrulea şi ultimul proiect al companiei a marcat revenirea 
la un tip direct de teatralitate, aproape cinematografic ca stil de 
joc. „Regizoarea Sanda Manu spunea odată că ne lipsesc acum 
spectacolele «bine făcute». Mi-aş dori să construiesc un palier 
de spectacole bine făcute ale anilor '90”2%, spuneam atunci. 
„Mi-aş dori un teatru simplu, direct şi, dacă voi reuşi, care să fie 
şi interesant, dinamic.”2 

Lângă noi, se destrăma lugoslavia, printr-un război sângeros 


254 Ibid. 


Din nou un mare merit îl are un director aventurier, în sensul cel 
mai nobil, ca Vlad Rădescu, care ne-a încurajat şi s-a implicat puternic 
în crearea acestui spectacol în sala Studio a Teatrului „Nottara”. 

258 Florica Ichim, „O provocare pentru sine şi pentru noi” (interviu cu 
Theodor-Cristian Popescu) în România liberă, 17 sept. 1997. 


257 Ibid. 

care a încheiat cum nu se poate mai cinic un secol al utopiilor 
distrugătoare de umanitate. „Trilogie belgrădeană'2* urmărea 
destinul unor tineri sârbi emigraţi în trei colţuri ale planetei (la 
Praga, Sydney şi Los Angeles), dezamăgiţi de climatul 
naţionalist-corupt din ţara lor natală. Nefericirea îi urmăreşte însă 
şi îi ajunge oricât de departe, ca un blestem, fiecare dintre ei 
considerând că Ana, fata rămasă acasă şi devenită „vocea” 
televiziunii naţionale, e cea fericită. „Finalul static şi tăcut, cu 
martorul Ana Simovi€, modelul lui «acasă», e probabil dovada că 
Belgradul ca obiect de referință e exact locul unde nu se 
întâmplă nimic, referința în gol a unor falşi profesionişti în 
exersarea cetăţeniei lumii, emigrând inutil dintr-o lume în 
degringoladă. Nu mai râde nimeni, la finalul acestei construcții 
spectaculare de şcoală. Dacă traducătorul ar fi făcut experienţa 
de românizare a numelor, precum în Cu capu' de nicovală de la 
Nottara, nimic nu s-ar fi schimbat. Poveste din Balcani cu 
întâmplătoare adresă belgrădeană”, scria acelaşi Doru Mareş.2*? 


Ne întorceam, aşadar, la realitatea „de afară”. lar aceasta nu 
numai că nu arăta bine, ci se pregătea să intre peste noi 
„înăuntru”. Destinul acestei ultime producţii a Companiei teatrale 
777 nu a fost unul fericit. În coliziunea cu realitatea românească 
a finalului de secol a învins, atunci, realitatea. 


x 


„Trilogie belgrădeană' a reprezentat un caz rar, sau poate 
chiar singular, între producţiile teatrale de pe scenele teatrelor de 
stat ale acelor ani prin compoziția distribuţiei, care conţinea un 


a „Trilogie belgrădeană’ de Biljana Srbljanovič, traducerea loana 
Flora, regia Theodor-Cristian Popescu, scenografia Viaceslav 
Vutcariov, muzica originală Ada Milea, coproducție a Companiei 
teatrale 777 cu Teatrul „Nottara” şi Teatrul Bulandra din Bucureşti, 
2000. 

Doru Mareş, „Teatru. Infuzii cu independenţă”, în Observator 


cultural # 36, oct. 2000. 

număr categoric mai mare de actori independenţi decât actori 
angajaţi în trupa teatrului gazdă. Acest lucru a pus la încercare 
sentimentul de „proprietate” pe care actorii angajaţi îl au faţă de 
scenele teatrelor unde îşi desfăşoară activitatea, căci echilibrul 
fusese tulburat prin încălcarea legii nescrise ca distribuţia unui 
spectacol să fie alcătuită în mod majoritar din actorii teatrului 
gazdă. Dacă un astfel de proiect ar fi continuat în această 
formulă, un precedent ar fi fost creat în ceea ce priveşte 
deschiderea infrastructurii teatrale către formule hibride de 
exploatare artistică, ce nu mai acordă prioritate absolută 
personalului structurii gazdă. Dar un astfel de proiect nu şi-a 
găsit locul pe o scenă profesionistă bucureşteană a acelor ani. 


Înainte de a pune punct acestui scurt paragraf din istoria 
teatrului românesc contemporan pe care-l reprezintă activitatea 
acestei forme independente de practică teatrală ce a funcţionat 
timp de aproape patru ani producând patru spectacole, voi reține 
o punere în context operată de Anca Rotescu, din care mi-am 
permis să împrumut titlul acestui capitol: 


„Teatrul este, nu-i aşa, oglinda vieţii. În acest deceniu, el a 
fost mai degrabă oglinda refuzului vieţii. Stagiuni la rând au lipsit 
montările după autori contemporani. Traduceri puţine şi încă mai 
mică disponibilitatea dramaturgilor autohtoni de a privi în jur. 
Producțiile teatrale pe teme la zi, atâtea câte au fost, n-au 
convins prea tare. Le-a lipsit veridicitatea, forța de impact. 
Eticheta de comandă socială a putut fi cu uşurinţa lipită pe 
majoritatea lor. Astfel a apărut bănuiala că spectacolele nu ar 
reprezenta efectiv nevoia creatorului de a transpune în plan 
artistic subiectele în cauză: categorii sociale defavorizate; 
minorităţi etnice, sexuale sau religioase; ecologia, feminismul 
ş.a.m.d., ci, mai repede, nişte mişcări pur strategice. [...] Ceva 
aparte se petrece acolo până într-atât încât noțiunile cele mai 
uzitate, de genul regie, montare, spectacol, personaj, devin 
nepotrivite, inoperante. De ce? Pentru că dinspre scenă vine 

înspre spectatori cotidianul. Cu faptele sale. Nu neapărat 
exemplare. Cu vorbele sale. Nu obligatoriu memorabile. Şi cu 
oameni obişnuiţi. Nicicum diferiţi de cei din preajmă. Numai că 
acum, cineva se apleacă asupra tuturor acestora cu atenţie, 
caută să priceapă şi să spună mai departe. [...] Meritul este al lui 


Theodor-Cristian Popescu, unul dintre puţinii regizori care nu 
refuză să privească în faţă neliniştile sfârşitului de mileniu. Are 
timpul, răbdarea, curajul, dorința şi dăruirea de a-şi descoperi 
semenii şi epoca. A le urca pe scenă devine pentru domnia sa 
nu o comandă socială, ci un comandament artistic.”250 


În primăvara anului 2000, în timp ce spectacolul cu „Trilogie 
belgrădeană” se apropia de premieră, actorii Teatrului Nottara au 
declanşat un protest împotriva conducerii lor de atunci, ce 
îmbrăca forma suspendării tuturor repetiţiilor şi reprezentațiilor. 
O parte dintre cei ce protestau s-au declarat deranjaţi, printre 
altele şi de proiectele Companiei teatrale 777 realizate în 
coproducție cu Teatrul Nottara, fie ca opțiune de text, fie ca 
propunere de spectacol, fie pentru că implicau audiții şi invitarea 
unor actori din afara teatrului — în distribuția spectacolului 
„Trilogie belgrădeană' au fost invitaţi, în urma unor audiții ce 
s-au desfăşurat pe parcursul mai multor zile şi la care s-au 
prezentat câteva zeci de actori independenţi, loana de Hillerin, 
Rădița Roşu, Vlad Oancea, Damian Oancea, Andreas Petrescu, 
Isabela Neamţu, loana Flora şi Cornel Mimi Brănescu, alături de 
actorii teatrului gazdă Sorin Cociş, Cerasela losifescu, Dragoş 
Bucur şi Bogdan Dumitrache. Suspendat la sediul teatrului unde 
fusese creat, spectacolul cu „Trilogie belgrădeană” s-a refugiat 
pe scena Teatrului Bulandra, iar celelalte două spectacole 
coproduse cu Teatrul „Nottara” („Îngeri în America” şi 


„DaDaDans”) nu au mai fost reluate. Ca urmare a acestor 


260 = tra pia 
Anca Rotescu, „Comandă socială versus comandament artistic”, 


Dreptatea culturală, 13-19 mai 1998. 

evenimente am scris o scrisoare publică actorilor teatrului, pe 
care am lăsat-o deliberat ambiguă, intitulând-o „Scrisoare către 
actori” pur şi simplu, astfel încât unele teatre au decis s-o afişeze 
la avizier.*! Ea rezuma suma convingerilor mele date de 
experiența consumată în teatrul deceniului de după căderea 
comunismului, incluzând aventura Companiei teatrale 777, 
exprimând în principal nemulţumirea mea profundă privind lipsa 
deschiderii circuitului teatral de stat şi continuarea monopolului 
teatrelor asupra infrastructurii pe care o aveau în administrare. 


Acest final brusc a consfințit, într-un mod vizibil şi de o 
manieră spectaculoasă atingerea limitelor de existenţă a unei 
iniţiative teatrale independente — Compania teatrală 777 — care a 
produs spectacole exclusiv în regim de parteneriat pe scenele 
teatrelor de stat bucureştene. 


În ceea ce mă priveşte, o astfel de experiență nu mai avea 
pe atunci unde şi cum să continue. 


261 Theodor-Cristian Popescu, „Scrisoare către actori”, în Observator 


cultural % 12/2000 (reprodusă integral în anexă). 

De ce şi cum independență? Noi 
perspective 


Contradicţia teatrului de artă ca instituție. Un ritm al 
distrugerii şi al construcţiei. Noul antreprenoriat cultural 


Impulsuri contrare: a prinde rădăcini sau a pleca. A-ți cultiva 
şi proteja teritoriul sau a ieşi la vânătoare. Confortul cetăţii sau 
aventura în necunoscut. 


În anii nouăzeci, teatrul românesc îşi caută cu energie 
modalitățile de a se repune în acord cu lumea. Modelul 
instituțional „unic” (Miruna Runcan), cel al teatrului de stat 
funcţionând în sistem de repertoriu, se dovedeşte atât o 


structură capabilă să cultive şi să protejeze „teatrul de artă” — 


„acesta] nu este o problemă de rebeliune, ci una de 
transformare. El are de-a face cu munca zilnică şi înaintarea 
treptată. E legat de maturizare, şi nu de explozie."22 —, dar şi o 


formulă limitativă prin însăşi capacitatea sa învechită şi greoaie 
de funcţionare: 


„Dincolo de rezultatele estetice, de succesele şi de faima 
meritate, se pune problema esenţială a prezenţei teatrului în 
contextul său istoric, a sensului său. lar teatrul nu se reduce 
doar la spectacole; nu este doar o formă artistică, ci şi o formă 
de a exista şi de a reacţiona”, consideră Eugenio Barba.2%* 


În acest sens, au existat artişti care s-au simțit încetiniţi în 


aoa George Banu, „O sută de ani de teatru de artă”, în George Banu 


(coord.), Teatrul de artă, o tradiţie modernă, Bucureşti, Nemira, 2010, 


p. 30 


763 Eugenio Barba, Teatru — singurătate, meşteşug, revoltă, Bucureşti, 


Nemira, 2010, p. 20 


< 

demersul lor, izolați sau de-a dreptul blocați de formula unică a 
teatrului de repertoriu ce transformase „teatrul de artă” în „teatru 
de stat’, artişti care realizau că le lipseşte tocmai „spaima de 
neant” pe care o astfel de „artă de stat” reuşea să o înlăture, 
artişti care au dorit să renunţe la condiţia de „nemuritori” 
(angajaţi permanenţi într-o structură sancţionată oficial) pentru 
cea de „muritori” (artişti liberi, cu toate „pericolele” decurgând din 
această condiţie).2% 


Această mişcare are de a face cu un dublu impuls. 


Pe de-o parte, cei care au optat pentru o dimensiune a 
proiectului lor artistic la o scară mai apropiată „nevoilor umane” 
au renunţat la a se mai consacra unei idei „majore” de slujitori ai 
artei într-unul dintre „templele” sale, unui „proiect mai mare decât 
ei înşişi”, în favoarea „statutului oarecum diminuat” al unui fel de 
„antreprenor într-o lume artistică şi piață totodată”.%% 


264 ş 
„Trecerea de la prima fază la cea de-a doua, transformarea 


«teatrului de artă» în «teatru de stat» — cum s-a întâmplat în Rusia — a 
însemnat transformarea unui teatru muritor într-un teatru nemuritor. 
Ceea ce Uniunea Sovietică a produs: un sistem puternic, de şapte 
sute de teatre şi teatrulețe „de artă de stat”. Care sunt consecințele? În 
lipsa unei ameninţări cu distrugerea — pentru individ sau pentru 
companie — nu există filozofie, nici energie creatoare. Spaima de neant 
a dat naştere la religii, culturi, ritualuri, arte. Un teatru lipsit de această 
perspectivă de viaţă iese din făgaşul său. Muşchii i se atrofiază.”, 
Anatoli Smelianski „Zile faste şi nefaste ale ideii de teatru de artă”, în 
George Banu (coord.), Teatrul de artă, o tradiție modernă, Bucureşti, 


Nemira, 2010, pp. 77-78 


Sha „Artiştii pot acum să fie ce doresc, fără povara de a continua 


naraţiunea principală. Nu au nicio obligaţie fată de artă; pot acum să 
slujească nevoile umane. (...) Preţul pe care îl plătesc pentru această 
libertate, totuşi, este un statut oarecum diminuat. Nu se mai consacră 
unui proiect mai mare decât ei înşişi. (...) Artiştii de astăzi nu mai sunt 
ucenici în vocaţia lor, ci antreprenori într-o lume artistică şi piaţă 

Independenţa lor conţine deci, atât o repoziționare socială — 
imposibilă în perioada istorică precedentă — cât şi o altfel de 
atitudine culturală, devenind astfel o componentă implicită a artei 
practicate, în acord cu dimensiunile contemporaneităţii prezente 
în toate celelalte arte. 


Pe de altă parte, evitarea „atrofierii muşchilor” artistici 
reprezintă o preocupare de bază a tuturor metodelor de înnoire a 
teatrului — e însăşi ideea pe care Stanislavski şi 
Nemirovici-Dancenko au pus-o la baza fondării MHAT-ului — 
ceea ce face ca existența unei instituții rigide, fixe, permanente 
să intre în contradicţie cu ideea de „teatru de artă” însăşi, căreia 
Anatoli Smelianski îi pretinde „în mod necesar’ o anumită 
„efemeritate”.2% Contradicţia dintre ideea de înnoire a mijloacelor 
şi ideea de instituţie, de care se temea atât de mult Stanislavski 
când încerca să convingă noile autorităţi sovietice să nu „umple 
de bani tinerele teatre, pentru a le lăsa acest sentiment de 
pericol, de risc, inerent profesiei teatrale,” este „una dintre 
problemele teatrelor de artă din lume. Adesea promotorii lor intră 
într-un conflict de nerezolvat cu propria lor operă. Ideea a 
secătuit, dar ei se străduiesc încă..."7%8 


De aceea, un regizor semnificativ al teatrului secolului 


totodată.”, Anthony Julius, Transgresiuni. Ofensele artei, Bucureşti, 


Vellant, 2009, p. 203 


266 E Și SE . . 
„Spaima că muşchii actorului se atrofiază. De unde, axioma unei 


neîncetate «muncii a actorului cu sine însuşi», o concepție ce decurge 
din ideea de teatru de artă. O astfel de viață este, în mod evident, 
dificilă, întemeiată pe sacrificiu. De aceea teatrele de artă au în mod 
necesar o existenţă efemeră.” Anatoli Smelianski „Zile faste şi nefaste 


ale ideii de teatru de artă”, în George Banu (coord.), Teatrul de artă..., 
p. 79 


267 Ibid., p. 78 


268 Ibid., p. 77 

douăzeci ca Peter Stein propune un ritm al „distrugerii şi al 
construcţiei” pentru a combate „pietrificarea”: „Teatrul de artă 
despre care vorbim aici simte nevoia să creeze instituţii, ceea ce 
dă naştere unei contradicții. O acţiune de avangardă ca cea a 
teatrului de artă sfârşeşte ca instituţie şi devine, prin forța 
lucrurilor, o piatră de mormânt ce apasă pe dezvoltarea teatrului. 
Apare atunci pericolul pietrificării. Da, pietrificarea rămâne cea 
mai mare ameninţare... Intenţionăm să propunem comunităţii un 
lucru serios, care are regulile sale şi, în acelaşi timp, sacrificăm 
cealaltă dimensiune foarte importantă a teatrului, futilitatea, 
vocaţia de divertisment, mobilitatea sa. lată de ce trebuie să 
construim, apoi să distrugem fără încetare, pentru ca apoi să 
reconstruim totul. Este ritmul potrivit.”209 


Ruptura cu trecutul produsă în fostele ţări comuniste a 
însemnat abandonarea bruscă a unor standarde ce fuseseră 
percepute ca impuse, obligatorii: „ceea ce fusese negru era 
acum alb şi totul era cu susul în jos."2"0 Dar, dacă aşa ne apărea 
realitatea în planul ei imediat, nu la fel stăteau lucrurile în planul 
legislaţiei, care nu permitea în domeniul teatral o mare marjă de 
inovaţie, în principal din cauza menţinerii în funcţiune a vechii 
legislații a muncii, de sorginte socialistă, ce garanta 
angajamentele cu statut de funcţionar public ale actorilor. De 


269 Peter Stein „A construi, a distruge, a reconstrui”, în George Banu 


(co-ord.), Teatrul de artă..., pp. 91-92 


a „After the change of political regime, the social standards were also 


converted: what had been black was white now and all was upside 
down. This black and white view at the communist past was probably 
logical and necessary, and it is perhaps characteristic for every society 
after a change of political regime.”, Radka Kunderová, „What for Are 
Theatre Reviews from Communist Era Today? Methodological 
problems of research on theatre of Communist totalitarian regime”, 
comunicare la simpozionul „What was there before the After?" din 
cadrul Contemporary Drama Festival, Budapesta, 2008. 

aceea, nu a fost posibilă, de exemplu, transformarea fostei Case 
de Cultură „Mihai Eminescu” din Bucureşti în primul teatru de 
proiecte din România, numit Urmuz; e uşor de imaginat ce 
impact ar fi avut un astfel de organism în accelerarea dezvoltării 
teatrului independent, odată transformat într-un „centru de 


difuzare” al creației teatrale?”!. 


Fosta directoare Corina Şuteu, a cărei carieră ulterioară se 
va axa pe politicile culturale,27? consideră că noţiunea de 
„încredere ar fi putut suplini, pentru un timp, legislația 
învechită.’ Această noțiune s-a regăsit, recent, pe lista 
alcătuită de participanţii la conferinţa „New Times, New Models” 
de la Maribor” ca o necesitate vitală pentru angajarea unui 


271 > Z ' 
„Soluția mea personală este următoarea: cu excepţia teatrelor 


naţionale, celelalte să devină nişte centre de difuzare.”, Corina Şuteu, 
Managementul teatral între rigorile teoretice şi improvizaţiile practice, 
dialog între D. Solomon, M. Boiangiu, A. Dabija, C. Şuteu, în Teatrul 
azi # 2-3/1994, p. 8 


212 Fondator ECUMEST, expert şi consultant în domeniul 
managementului cultural şi al politicilor culturale europene, între 2006 


şi septembrie 2012 director la ICR New York. 


273 z E . PE ESEESE ; 
„Dacă s-a făcut un teatru de proiecte, trebuie să existe o lege clară 


care să spună care e statutul lui şi cum anume trebuie să funcţioneze. 
Nu să mi se spună «rezolvă-ţi cu ei, că dacă n-o să iasă bine, te dăm 
afară.» Noi nu discutăm despre un lucru foarte simplu, care se 
numeşte încredere. În mod normal, ai încredere că, la rândul lui, 
ministerul are încredere în tine. Ori, în momentul în care ai impresia că 
nu e vorba despre o propunere, ci despre o capcană, încrederea este 
distrusă. Se dinamitează resortul fundamental al managementului în 
cultură, care este pasiunea, dorinţa de a face ceva pentru că iubeşti 


ceea ce faci.”, Corina Şuteu, Managementul... p. 8 


274 căt Zi aa ni 
O conferinţă ce şi-a propus „(...) analiza rolului pe care îl joacă 


cultura independentă în dezvoltarea unei societăţi, atât la nivel global, 
cât şi la nivel local. Conferinţa s-a axat pe modelele noi, inventive, 


< 

parteneriat concret şi pozitiv între centrele culturale 


independente şi autoritățile publice. 


„Dacă nu au încredere în noi, de ce mai ocupă funcții 
publice?” s-a spus la conferință.” Pentru că atunci când inovezi 
şi propui formule noi, operezi vrând-nevrând la limita legalității şi 
ai nevoie inițial de o perioadă de încredere, confirmarea 
legislativă urmând a se realiza ulterior. Or, încrederea era unul 
dintre lianturile ce lipseau în mod acut în polarizata societate 
românească a anilor nouăzeci, nu numai între oamenii de teatru 
şi autorități, ci şi între oamenii de teatru înşişi, care voiau lucruri 
diferite: unii apărau cu îndârjire sistemul instituţional, alţii îşi 
propuneau experimentarea unor formule de transformare şi 
deschidere. „Trecutul apasă spiritele şi viitorul nu naşte imediat 
noul. În România, să îndrăznim s-o spunem, oamenii de teatru 
nu se arată încă gata de a reface totul. Vechile mentalități 


persistă.”, consideră George Banu.27$ 


Căutarea unui nou tip de raport, prin care un spațiu dedicat 
activităţilor culturale să redevină necesar comunităţii în mijlocul 
căreia funcţionează, întârzie din mai multe motive. 


În primul rând, acțiunea comunitară e compromisă după 
deceniile lungi de comunism: oamenii tânjesc acum după un 
minim spațiu privat, nu după alte spaţii în comun. Nimeni nu vrea 
să experimenteze altceva decât capitalismul cel mai pur şi dur, 
nimic nu pare a sta în calea privatizării a tot şi toate. De 
asemenea, voluntariatul, acțiunea benevolă, inițiativele non-profit 


dinamice şi durabile de organizare a centrelor culturale independente 


şi a relaţiilor dintre acestea şi autorităţile publice.”, www.pekarna.org. 


275 Chris Torch, intervenţie la conferința „New Times, New Models”, 


Maribor, Slovenia, 28-30 ian. 2010. 


ai George Banu, „România şi teatrul său sau Strigăte şi şoapte”, 


(trad. de Constanţa Turcoi din revista Theatre/Public, nov-dec. 1990), 
în Teatrul azi # 11-12/1990, p. 73 

sunt prost văzute, după ani mulţi în care acestea au fost o 
formulă de exploatare de către statul socialist. Noţiunea de 
„activist cultural” sau „comunitar” sună insuportabil imediat după 
1989. Tot ce pare „de stânga” e suspect, avem de-a face cu un 
deficit civic. E un timp al individualismului maxim, o fază a 
acumulărilor sălbatice şi a îmbogăţirilor peste noapte. Multe 
organisme non-profit sunt folosite ca paravan pentru activităţi 
comerciale.2” 


O mare parte dintre spaţiile cu destinație culturală sunt 
acaparate de firme private şi transformate în cazinouri, baruri 
sau discoteci (se destramă astfel rețeaua de cinematografe, de 
exemplu). Din acest punct de vedere, hotărârea cu care angajații 
teatrelor de stat şi-au apărat instituţiile a avut efectul benefic de a 
le fi păstrat măcar în funcțiune: niciun teatru de stat nu a fost 
transformat în altceva, rețeaua a rămas intactă, chiar dacă la un 
moment dat extrem de şubrezită. 


Nu s-a adoptat o politică de ocupare a spaţiilor publice 
rămase goale, astfel încât o solicitare în scop cultural sau de 
servicii comunitare are aceeaşi valoare ca una în scopuri de 
exploatare comercială, deci practic nicio şansă în fața acesteia 
din urmă. În alte țări, artiştii ocupă pur şi simplu cu forța astfel de 
spații şi încep direct să desfăşoare activităţi cu specific cultural 
sau comunitar. Autorităţile sunt apoi puse în situaţia să 
negocieze cu ei, iar presiunile din partea populaţiei locale, care 
de multe ori se solidarizează cu „ocupanții, influențează 
negocierile în sensul dorit de artişti şi activiştii culturali. Aşa 
numitul „squatting”, folosit pe scară destul de largă în Europa 


277 gi PRE CA 
Presa acelor ani dezvăluie nenumărate cazuri de fundaţii înființate 


cu unicul scop de a înmatricula autoturisme sau de a importa 
echipamente electronice fără plata taxelor vamale. 

occidentală a anilor '70-'80,2% e preluat după 1990, cu rezultate 
spectaculoase, şi de artişti croaţi şi sloveni, care ocupă foste 
întreprinderi socialiste sau spaţii ale armatei iugoslave după 
retragerea acesteia: centrul cultural independent „Pekarna” în 
Maribor e o fostă brutărie a armatei iugoslave?*, „Zona Culturală 
Autonomă Metelkova? ocupă o fostă cazarmă din centrul 
Ljubljanei, fosta cazarmă „Karlo Rojc” în Croaţia devine un 
centru comunitar independent etc.* Aceşti „ocupanţi” au fost 
susținuți de populaţie în conflictele, uneori acute, cu autorităţile 
publice în urma faptului, extrem de important, că ei au deschis 
aceste spaţii folosului comun, nu le-au ocupat doar pentru ei 
înşişi. 

Noţiunea de „deschidere către alţii reprezintă, alături de cea 
de „încredere”, valori fundamentale care au lipsit în anii nouăzeci 
în sistemul teatral românesc. Temându-se pentru propriile locuri 
de muncă (şi de concurenţă în general), angajaţii instituțiilor 
teatrale de stat au monopolizat infrastructura pe care au 
moştenit-o, în loc să o deschidă spre folosire comună cu alte 
organizaţii artistice. Deşi au utilizat, cel puţin în primii ani 
începând cu 1990, doar sporadic şi parţial spaţiile avute la 
dispoziţie, teatrele de stat n-au devenit niciodată „centre de 
difuzare”, n-au căutat să găzduiască şi alți artişti prin 


25 Extrem de multe cazuri de spații ocupate astfel în Germania, 
Austria, Finlanda, Spania, Franţa, (chiar şi un castel în Irlanda) au fost 
prezentate la conferința „New Times, New Models” de la Maribor, 
28-30 ian. 2010. 


279 + pia i 
Insuşi spaţiul în care s-a desfăşurat conferința, ce va fi renovat 


complet în vederea Capitalei Culturale 2012 la Maribor. 


280 îti i cai i, > 
România e plină de astfel de spaţii ale armatei rămase nefolosite, 


cu atât mai mult cu cât, conform regulilor NATO, armata e obligată să 
iasă din zonele urbane populate. 


THEODOR-CRISTIAN POPESCU — SURPLUS DE OAMENI SAU SURPLUS DE IDEI 


Editura LiterNet, 2014 


organizarea de licitaţii sau concursuri de proiecte.?*! Celelalte 
infrastructuri (telecomunicații, transporturi etc.) au fost treptat 
deschise, cea culturală aşteaptă încă punerea ei la dispoziția 
tuturor celor ce pot genera proiecte artistice valide: ghetoizarea 
ei permanentă nu-şi mai justifică (de mult timp, deja) 
funcţionarea într-o societate deschisă. 


Pentru că programe transparente de susţinere, integrare şi 
finanţare a iniţiativelor teatrale independente nu există pe 
parcursul anilor nouăzeci, singura metodă prin care o organizaţie 
supravieţuieşte se bazează pe relaţiile personale ale liderului ei. 
Deşi niciun teatru de stat nu are în această perioadă un program 
coerent de coproducție sau  codifuzare a productiilor 
independente, relaţiile personale fac ca acest lucru să se 
întâmple totuşi. Dar fundamentarea activităţii unei companii 
exclusiv pe relaţiile personale ale liderului ei duce la multiple 
probleme: o fragilitate crescută, dependenţa de un context (în 
care aliaţii ocupă poziţii cheie), oboseala prematură a liderului, 
un sentiment de proprietate asupra organizaţiei, care poate bloca 
idei sau practici ce nu sunt totdeauna pe placul liderului, o 
permaneniizare a acestuia la conducerea organismului fondat. 
Toate acestea pot eroda un organism independent, 
transformându-l într-o structură, paradoxal, închisă şi fragilă. 
Pentru a compensa parțial această fragilitate, ar fi fost necesară 
constituirea unei rețele a organismelor teatrale independente. 


Rețelele de organizații iau un deosebit avânt în Europa anilor 


281 „Nu în ultimul rând, comunitatea artistică din România, sindicatele 
pe cale de a fi create, UNITER-ul etc., erau încă proaspete, se duceau 
tot felul de discuții fără finalitate, teatrul de repertoriu nu putea să fie 
restructurat peste noapte şi asta se vede până azi în România. Încă nu 
există nici acum un sistem funcţional, el e în continuare bastard şi 
ineficient, cu o foarte proastă administrare a resurselor.”, Corina Şuteu, 
într-un e-mail către autor, ian. 2010. 

nouăzeci. Acestea sunt transnaţionale şi definite ca „platforme 
colaborative orizontale de tip operaţional bazate pe proiect”.252 
Proiectul ca bază a colaborării reprezintă formula cea mai 
democratică, stabilind parteneriate între membri egali şi 
asigurând supraviețuirea tuturor într-un climat în care singuri ar fi 
prea slabi. Neînţelegând total importanța acestui tip de 
colaborare şi încercând prea mult să reuşească pe cont propriu — 
dar fiind blocaţi şi de imposibilitatea de a se sprijini fie şi pe cea 
mai modestă formă de infrastructură, de a garanta fie şi cea mai 
modestă formă de continuitate pentru parteneri, mai ales faţă de 
cei externi — o mare parte dintre companiile independente de 
teatru din acei ani s-au epuizat prematur şi n-au reuşit să treacă 
de eterna fază a „începuturilor”. 


Emil Cioran consideră „începutul” ca fiind etern în cultura 
română, lipsa „culturii precedentului”2% fiind chiar o caracteristică 
naţională, conceptualizată ca „adamismul românesc”: „Orice om 
care vrea sau este chemat să joace un rol profetic în viaţa 
României trebuie să se convingă că în ţara aceasta orice gest, 
orice acţiune, orice atitudine este un început absolut, că nu 
există continuări, reluări, linii şi directive. Pentru ceea ce trebuie 
făcut nimeni nu ne precede, nimeni nu ne îndeamnă, nimeni nu 
ne ajută. [...] Fiecare din noi este în situația lui Adam. Sau poate 
condiţia noastră este şi mai nenorocită, fiindcă nu avem nimic 
înapoi, pentru a avea regrete. Totul trebuie început, absolut totul. 
Noi n-avem de lucrat decât cu viitorul. Adamismul în cultură nu 


22 Sanjin Dragojević, „The Importance of Microimpulses in Culture: 
The Example of Clubture”, în Dea Vidovic (edit.), Clubture, Culture as 
the Process of Exchange, Zagreb, Clubture, 2007, pp. 7-8 


le Andreea Dumitru, „Seeding an independent theatre. Note pentru o 


cultură a precedentului.” Parte din Cine mai are nevoie de teatru după 
'89?, proiect de cercetare realizat în cadrul programului reSourcing 
derulat de ECUMEST în parteneriat cu Erste Foundation. 

înseamnă altceva decât că fiecare problemă de viaţă spirituală, 
istorică şi politică se pune pentru întâia oară, că tot ceea ce trăim 
se determină într-o lume de valori nouă, într-o ordine şi un stil 
incomparabil. Cultura românească este o cultură adamică, 
fiindcă tot ce se naşte în ea n-are precedent."2%* 


Dacă „totul trebuie început, absolut totul”, cum consideră 
Emil Cioran, cert e că este nevoie şi ca acest „tot” (în cazul 
analizei noastre formele de teatru independent) să se dezvolte, 
să evolueze, să se transforme şi acest lucru nu se poate face 
fără ca actanţii implicaţi să se observe, să se accepte, să se 
recunoască între ei şi să-şi dorească să colaboreze unii cu alţii, 
or, acest lucru nu se întâmplă în deceniul care constituie 
perioada noastră de referință. 

„285 


Viziunea predominantă a artistului ca „lup singuratic” *, 
cultul excelenţei artistice, cultura succesului, a capodoperei, 
devin în mod paradoxal o frână în dezvoltarea noilor organisme 
independente; majoritatea acestora e fondată de artişti tineri, 
aflaţi într-o inerentă fază a „diletantismului” începuturilor, care-i 
face incomozi pentru posibilii parteneri în această cultură a 
succesului.285 


284 Emil Cioran, Schimbarea la fată a României, București, Humanitas, 


1990, pp. 39-40 

25 Spre exemplu, scriitorul Petre Barbu s-a definit astfel când i-am 
propus o colaborare cu Compania teatrală 777 spre sfârşitul anilor '90, 
refuzând astfel să creeze o operă nouă în colaborare. 

i „Such innovative «dilettantism» (...) is usually accepted only on the 
territory of the alternative theatre. Here, via negativa, we see the 
limitations of the repertoire theatres vis-à-vis contemporary drama: 
they cannot afford the risk neither of ephemeral nor «raw» productions, 
and they cannot afford «dilettantism». It does not only limit them in 
their choice of the plays, but in fact also in the choice of the modes of 
their production.” Natalia Yakubova, „The Changing Notions of 

Astfel de companii sunt tratate iniţial condescendent, chiar dacă 
vin din străinătate şi pe canale foarte oficiale; după descrierea 
trupelor, mai puţin cunoscute la noi, participante la turneul 
„British Season” organizat de Consiliul Britanic — Opera Circus, 
Told By An Idiot, Empty Space şi Volcano — Margareta Bărbuţă, 
directoarea Centrului Român al Institutului Internaţional de 
Teatru, concluzionează articolul din revista de specialitate astfel: 
„Mi-e dor de marele teatru britanic!” — dar la fel e privită 
adesea şi noua dramaturgie, chiar produsă de autori consacrați 
— scriind despre de montarea cu o piesă nouă de Caryl Churchill 
la Teatrul Mic, acelaşi critic de teatru încheie cu: „Şi pleci de la 
teatru cu dorul neostoit după un mare spectacol."28 


O altă cauză a întârzierii dezvoltării mişcării independente în 
teatru o constituie teama actorilor, chiar a celor foarte cunoscuți, 
de a renunţa la statutul de angajat permanent într-o trupă a unui 
teatru de stat. Doar Mircea Diaconu? şi Ştefan Iordache, urmați 
mai târziu de Marcel lureş (acesta din urmă în semn de protest 
la demiterea lui Alexandru Dabija din funcţia de director al 
Teatrului Odeon), au avut curajul să facă pasul înspre statutul de 
liber-profesionist. Dar pentru că numărul actorilor cunoscuţi care 


«Alternative Theatre» and «Repertory Theatre» over the Last Two 
Decades in the Post Communist Region”, comunicare prezentată în 
cadrul conferinței „Twenty Years Afte din cadrul Contemporary 
Drama Festival Budapest, 26-28 nov. 2009. 


2 Margareta Bărbuţă, „Chipul tânăr al teatrului britanic”, în Teatrul azi 


# 4-5/1997, p. 51 


i Margareta Bărbuţă, „Amalgam de document şi ficţiune”, finalul 


cronicii la Mlaştina de C. Churchill, regia A. Vulpe, în Teatrul azi # 


11-12/1990, p. 31 


289 S CIES : : Se 
Care n-a reuşit să-şi convingă mai mulți colegi să facă acest pas, 


deşi a încercat îndelung, după cum mărturiseşte într-un interviu luat de 
autor în ian. 2010. 

au ieşit din sistemul de trupă permanentă a rămas extrem de 
mic, aceştia nu au schimbat regulile jocului, ba chiar au ajuns, 
uneori, să regrete pasul făcut?*%. În plus, pentru că actorii „liberi” 
nu şi-au înființat o organizaţie profesională (de tipul „Equity”) 
care să le apere drepturile, autoritățile negociază în continuare 
doar cu reprezentanţii angajaţilor din teatre (grupând de-a valma 
artişti, personal tehnic şi administrativ) ce au aderat la marile 
centrale sindicale. 


O anumită teamă de pierderea a publicului tradițional se 
instalează imediat după 1989, când sălile de teatru se golesc 
brusc. Procesul de fragmentare a publicului în „publicuri” le 
apare multor directori de teatru ca o calamitate cu care trebuie 
să se lupte, iar concurenţa cu cinematograful şi televizorul e 
inegală, astfel încât mulți dintre ei continuă să caute, fără 
succes, formula unanimităţii pierdute, încercând să practice 
acelaşi tip de teatru validat înainte de 1989.%" 


290 z , BAR | | SI E 
„Nu doar că nu mi-e mai bine, dar mi-e chiar mult mai rău.”, Mircea 


Diaconu, „Pe aici, prin acest spaţiu mioritic, călcăm pe prejudecăţi”, 
interviu luat de Cristina Dumitrescu, în Teatrul azi # 9-10/1991, p. 20 

91 „Inutil să ne mai întrebăm: transferă teatrul românesc contemporan 
vreun model sociabil în mentalitatea spectatorilor săi, model capabil să 
le contrabalanseze pe cele furnizate de imaginarul filmului american şi 
al televiziunilor agresive? Reprezintă teatrul românesc un contramodel 
comportamental provocator la spectacolul media? Nu. Pentru că 
opțiunea nu se poate face pur şi simplu între televizor şi teatru. 
Opţiunea devine legitimantă atunci când se face între multe, suficient 
de multe forme de spectacol, între felurite modalități de reprezentare — 
prin dramatic — a existenței.”, Sebastian-Vlad Popa, „Non-public”, în 
Scena # 1(21), ian. 2000, p. 47 

Recuperarea efemerului. Metode de reconstrucție 
performativă 


Artele performative presupun o întâlnire reală, nemediată 
tehnologic, limitată în timp şi spaţiu, între performeri şi spectatori. 
Acest lucru constituie însuşi specificul acestor arte. Diferitele 
înregistrări (video, audio, peliculă, fotografii etc.) ale acestei 
întâlniri reprezintă doar mărturii, documente, „ruine” ale actului 
originar (Banu), dar ele nu pot ţine locul întâlnirii în sine a unor 
oameni vii ce se adună în acelaşi timp şi în acelaşi spaţiu. De 
aceea, locul unde un act performativ supravieţuieşte e doar 
memoria participanților la această întâlnire, performeri şi 
spectatori, transformându-se,  degradându-se, metamorfo- 
zându-se odată cu ea. 


Creând instituţii permanente care să alcătuiască şi să 
păstreze un repertoriu de spectacole, creatorii de teatru s-au 
angajat într-o bătălie cu chiar substanța acestei arte, care e 
efemerul. Propunând un fel de muzeu în care exponatele — 
spectacolele — pot fi păstrate şi prezentate un timp cât mai lung, 
ei se luptă cu înseși limitele inerente ale acestei arte. Performerii 
pot păstra tot ce ţine de forma exterioară a unui spectacol, dar le 
va fi imposibil să reproducă întocmai pentru mult timp combustia 
lui interioară, să-i genereze aceeaşi aură metafizică, pentru că ei 
înşişi sunt supuşi unei eroziuni biologice. Apoi, totul în jurul lor se 
schimbă, de asemenea. Apar la întâlniri alţi spectatori, cu o altă 
formaţie culturală, participanţi la alte tipuri de schimburi sociale, 
cu alte aşteptări şi având alte răspunsuri la ceea ce primesc. A 
păstra aceeaşi temperatură şi aceleaşi coordonate ale 
schimbului energetic între performeri şi spectatori este imposibil 
după un timp oarecare. Inevitabil, orice spectacol se 
degradează, precum corpurile biologice şi memoriile ce îi 
compun substanța. 


De aceea, reluările spectacolelor de teatru sunt totdeauna 


THEODOR-CRISTIAN POPESCU — SURPLUS DE OAMENI SAU SURPLUS DE IDEI 


Editura LiterNet, 2014 


problematice, iar înlocuirea unui actor sau adaptarea la alt spațiu 
de joc schimbă într-o măsură mai mare sau mai mică 
spectacolul. 


La o extremă, se poate cheltui o energie imensă luptând cu 
efemerul, forțând păstrarea exactă a intenţiilor iniţiale într-o 
„îngheţare” a formei spectaculare, ca o conservă, sau, la cealaltă 
extremă, se poate lucra cu efemerul, concepând modalități prin 
care acesta e pus în valoare, în loc să fie negat. 


Un procedeu interesant de recreare a unui act performativ 
poate fi conceput luând în consideraţie acest fapt simplu: se va 
crea de fapt un alt spectacol, ce face doar referinţă la creaţia 
originară. lată două exemple care urmează declarat acest traseu 
al reconstrucției, ambele implicând performeri din fostul spaţiu 
iugoslav (el însuşi un spaţiu dispărut, ce poate fi recreat numai 
prin procedee de activare a memoriei). 


Primul exemplu: un grup de artişti sloveni a prezentat o 
reconstituire performativă la Centrul Naţional al Dansului din 
Bucureşti în iunie 2008. Aceştia şi-au propus reconstrucția unui 
spectacol-cult din fosta Iugoslavie, „Pupilija, Papa Pupilo and the 
Pupilceks”, în regia lui Dusan Jovanović, produs de Pupilija 
Ferkeverk, ce a avut premiera pe 29 octombrie 1969 la Ljubljana 
şi a provocat un oarecare scandal în epocă: „Pupilija Ferkeverk, 
aş vrea să nu vă fi văzut niciodată, adolescenți răsfățați şi 
atoateştiutori, violatori de pâine, dragoste şi patrie, perverşi, 
degeneraţi,  sadici..."22 sau „Spectacolul şochează prin 
vulgaritate, deghizată viclean în estetică, etică şi norme morale: 
să te dezbraci ca protest, să omori o găină ca protest, să te 
tăvăleşti, să sari şi să te zbengui ca protest... cam subţire 
protestul, nu-i aşa? [...] Să ataci normele, pe care oamenii le-au 


292 x l . : E 
Jože Snoj, „Conscious or Unconscious Executioners?” (trad.n.), 


Delo, 31 oct. 1969, p. 8, apud www.maska.si. 

stabilit de secole, e foarte uşor (nu poți realiza mare lucru cu un 
singur spectacol, dar poţi atrage atenția, nu-i aşa?), dar e mult 


mai dificil să fii de acord cu o asemenea «distrugere»” 72% 


De fapt, ce se petrecea pe scenă? Câţiva performeri, 
machiaţi gros, se comportă infantil şi, aparent, iresponsabil. La 
începutul spectacolului, într-un haos de început de lume, umflă 
cu toţii baloane (planete?). Unul dintre ei zice: „Când am să mă 
satur de debandada asta, am să mă apuc să fac ordine în lume.” 
Şi cei cinci adulţi infantilizaţi pornesc la crearea lumii în joacă. 
Cele douăzeci de scene reprezintă tot atâtea etape de creaţie - 
descoperire. 


Într-una din ele, de exemplu, o fată se sărută pe sine însăşi, 
în „oglindă” (reprezentată de o altă fată ce se sincronizează în 
gesturi), dând naştere „scandaloasei” (în anii creaţiei originare) 
scene de „lesbianism”. În alt moment, un băiat are o relaţie 
sexuală cu globul pământesc, pe care încearcă cu furie să-l 
posede (un gest teatral de mare forță şi imensă ironie). În altul, 
performerii cântă un vechi marş naţionalist sloven şi se 
manifestă diferit, improvizând, faţă de drapelul Sloveniei 
iugoslave. Dar poate cea mai disputată rămâne scena finală, în 
care performerii omoară o găină în fața publicului, chestionând 
pasivitatea şi responsabilitatea lor în fața crimelor cotidiene din 
ordinea lumii (comuniste?). Sângele ce împroaşcă totul în jur 
dintr-o fiinţă vie ce „participase” la mai multe momente de 
spectacol forțează în chip evident limitele convenției teatrale şi 
ale întregii istorii estetice acceptate în arta reprezentării. Greu de 
conceput o provocare mai mare într-o sală de teatru decât viaţa / 
moartea reală. 


Emil Hrvatin, artistul responsabil de acest proiect, şi-a 


it, Drago Marušič, „Who Killed Pupilija Ferkeverk?” (trad.n.), Katedra, 


2 dec. 1969, apud www.maska.si. 

schimbat oficial numele, alături de alţi doi artişti sloveni (Davide 
Grassi şi Ziga Kariz) în cel al fostului prim-ministru sloven, Janez 
Jansa. Există deci, în Slovenia de azi, patru personalităţi publice 
cu acest nume, un politician şi trei artişti. Cei trei au decis că vor 
şi ei să interfereze cu viața unui politician într-o manieră 
permanentă, cotidiană, la fel precum politica interferează cu viaţa 
lor. Gestul lor e radical, polemic şi spune multe despre accentul 
pus pe contextul socio-politic în creaţia acestor trei artişti 
prieteni. De altminteri, la întrebarea mea, după spectacolul de la 
Bucureşti, de ce poartă un tricou cu numele unei ţări care nu mai 
există — Iugoslavia — Hrvatin, croat ce trăieşte în Slovenia, mi-a 
răspuns că există o tendinţă tot mai prezentă printre tinerii 
sloveni născuți după destrămarea Iugoslaviei, de a merge la 
Belgrad pentru a-şi lua reperul posibilei lor foste capitale şi a-şi 
cunoaşte posibilii foşti conaţionali. Pentru a-şi imagina, cu alte 
cuvinte, ce altă ficţiune istorică, socială şi politică ar fi putut 
constitui destinul lor. 


În acest context, desigur că „Reconstucţia e construcție”, 
după cum declară Emil Hrvatin şi explică cum procedează. 


Mai întâi analizează cu toţii contextul istoric, politic şi social al 
receptării spectacolului originar. Se studiază atent presa vremii, 
se culeg mărturii. Ce relevanţă avea un anume act teatral pentru 
un contemporan al spectacolului din 1969 şi cum ar putea fi 
obținută aceeaşi relevanţă azi — e întrebarea cheie care 
ghidează tot acest demers. Se fişează momentele care rezonau 
într-un fel particular în contextul acelor ani şi se caută echivalent 
la contextul actual. 


Aşa s-a ajuns de exemplu la plasarea a două drapele 
slovene în scenă, în versiunea reconstruită, unul al Sloveniei 
iugoslave şi altul al Sloveniei independente. Raportul 
performerilor cu fiecare dintre cele două drapele (pe care dintre 
ele îl respectau şi pe care-l sfidau, sau dacă le erau indiferente 
amândouă) spune ceva foarte intim spectatorilor de azi 


80 


(naționaliști sloveni, nostalgici iugoslavi, indiferenți sau cu diferite 
grade de distanţare față de aceste poziţii). 


O nouă punere în context a momentului „găini cere 
spectatorilor să voteze pentru a se decide asupra unuia din 4 
cazuri: a. Să privească înregistrarea video a uciderii găinii din 
1969, b. Să li se citească o declaraţie a drepturilor animalelor, c. 
Să asculte un martor povestind despre uciderea găinii şi d. Să 
ucidă găina. Publicul votează şi, în funcţie de rezultat, unul dintre 
membrii publicului care a votat pentru ucidere e invitat să urce pe 
scenă şi să taie găina. E momentul în care spectacolul îşi invită 
publicul să iasă definitiv din condiţia voyeur-pasivă şi să-şi 
asume responsabilitatea acţiunii conform intenţiilor sale (eu, 
personal, am participat într-o stare de teroare maximă, cu 
privirea în pământ, de teamă să nu mă invite pe scenă să tai 
găina, căci votasem „d”). Momentul e pregătit de un altul, ludic, 
care încălzeşte publicul, atunci când performerii decid să imite 
mişcări şi atitudini date de cei din public şi să le integreze în 
spectacol. Participarea spectatorilor e şi atunci un act de curaj, 
căci ajung să se „transfere” într-un anume fel pe scenă, dar la un 
nivel interactiv primar, fără consecinţe serioase. 


Se fişează apoi oamenii, creatorii spectacolului originar şi se 
caută plasarea lor în contextul de atunci, inclusiv, dacă e posibil, 
prin întâlniri şi dialoguri directe, din care vor fi proiectate 
fragmente în versiunea reconstruită. Fiecare performer îl ia ca 
temă pe cel pe care-l înlocuieşte şi încearcă să-i înțeleagă 
demersul. 


Există şi situația în care contextul reacţionează la fel, sau 
mai imprevizibil decât cel originar: la Ljubljana, de pildă, 
performerilor din 2006 le-a fost interzis accesul în teatrul în care 
intenționau să dea reprezentaţia atunci când direcţiunea teatrului 
a luat la cunoştinţă despre posibilitatea ca o găină vie să fie 
sacrificată pe scenă. „Pupilcek"-ii de azi a trebuit să caute un alt 
spaţiu de joc. Ca şi cei de atunci, şi ei îşi asumă riscuri atunci 

când decid să chestioneze autoritatea. 


Odată ce înțelege impactul real al spectacolului originar în 
contextul în care a fost creat, Hrvatin e gata să treacă la clădirea 
nivelurilor spectacolului reconstruit. Acestea sunt, în principal, 
trei. 


Primul este spectacolul originar regizat de Dusan Jovanovic, 
reconstituit din imagini video, sunete şi fotografii. 


Al doilea este spectacolul recreat de performerii de azi, 
uneori identic cu originalul, alteori comentând originalul (ca în 
scena căzii, în care cei de azi decid să acţioneze fără recuzită 
într-un fel de pantomimă ce pune în valoare versiunea filmată, 
percepută în acest fel ca fiind cea „reală”), alteori schimbând 
ceea ce trebuie schimbat pentru a obţine un efect asemănător 
celui originar. 


Şi al treilea este un spectacol plasat pe unda de interferență 
a celor două, format din mărturii filmate ale participanţilor 
analizându-şi fostul spectacol sau pe cel de azi, din diferite 
comentarii, articole de presă (citite uneori cu voce tare), 
didascalii citite de regizorul primului spectacol şi alte procedee 
ce acţionează ca un liant, dar şi ca o oglindă pentru celelalte 
două, reflectându-le unul în altul, creând o dublă distanţare. 


Putem alege să privilegiem oricare dintre cele trei niveluri, 
dar ceea ce se întâmplă în fapt este că percepem permanent şi 
simultan jocul multidirecţional al interferenţelor celor trei. Hrvatin 
creează astfel o  teatralitate nouă, nebănuită şi care 
reconstruieşte mai mult decât un spectacol, reconstruieşte, aş 
zice, însuşi mecanismul memoriei. 


Obține astfel o istorie vie, scuturată de praful arhivei, o 
repunere într-un context inteligibil pentru noi, cei de azi, a unui 
act teatral din trecut şi o emoţionantă înțelegere intimă a 
participanţilor la ambele construcţii. Evenimentul istoric devine 
reintegrat în prezent şi îşi redobândeşte valoarea politică, în 

legătură directă cu efortul celor de dinaintea noastră, în contra 
fracturii dintre generaţii şi a amneziei la care părem adesea 
condamnați. 


Al doilea exemplu: retrospectiva Marinei Abramović de la 
Muzeul de Artă Modernă (MOMA) din New York, 14 martie — 31 
mai 2010. Această pionieră a perfomance-ului, care şi-a folosit 
totdeauna propriul corp ca subiect, obiect şi medium al operei 
artistice, îşi prezintă vechile acte performative în „interpretarea” 
altor performeri pe care i-a antrenat ea însăşi. După ce 
spectatorul parcurge acest traseu al memoriei reîntrupate, el are 
posibilitatea de a se întâlni faţă în față cu Marina Abramović, la o 
simplă masă, lăsându-se privit şi privind-o la rândul său atât timp 
cât doreşte, în tăcere. Retrospectiva se numeşte „Artistul e 
prezent. 


De altminteri, artista declară că a avut încă de foarte 
devreme, din 1975, ideea unei retrospective care să se 
materializeze integral din imaginaţia spectatorilor: „[...] aveam o 
singură idee. Pentru retrospectiva mea voiam să aduc un 
magician şi să-l invit în faţa publicului. Eu urma să stau printre 
spectatori, iar el pe scenă cu instrucţiunile mele în mână. 
Magicianul trebuia să citească instrucţiunile şi să solicite ca un 
spectator să urce pe scenă şi să se lase hipnotizat şi sub 
hipnoză să execute oricare dintre performance-uri doreşte, iar eu 
să mă uit din public. Aş fi putut să îmi văd toate 
performance-urile executate prin hipnoză de altcineva. Şi am 
avut această idee atât de devreme.”2* 


Această idee timpurie a Marinei Abramovic conceptualizează 
într-un mod cât se poate de direct teritoriul în care se produce 
întâlnirea dintre performeri şi spectatori: în propria lor imaginație, 
ceea ce se petrece pe scenă reprezentând „instrucțiunile” pentru 

ca adevăratul spectacol să ia naştere. 


Chiar dacă nu au mers niciodată pe calea exemplificată mai 
sus, ceea ce cred că au adus toate formulele de iniţiativă 
independentă în teatrul românesc al anilor nouăzeci, fie că au 
vrut-o, fie că nu, a fost o recuperare a naturii efemere a creaţiei 
teatrale. Cu spectacole greu de repetat şi programat pentru că 
actorii sunt angajaţi în teatre diferite, cu acces limitat la spaţii de 
joc, cu pericolul ca fondurile să se termine în orice clipă, sau 
chiar profitând de ideea de serie limitată de reprezentații pentru a 
spori atractivitatea demersului (cum a încercat SMART-ul), 
acestea au readus în atenţie limitările temporale ale creaţiei 
teatrale. 


Din acest punct de vedere, faptul că multe companii teatrale 
au dispărut după un număr oarecare de producții şi reprezentații 
nu are cum să reprezinte un eşec în sine, ci doar o acceptare a 
naturii înseşi a teatrului. De cele mai multe ori, un astfel de caz 
este un caz de onestitate maximă: un creator a obosit, sau un 
grup de artişti nu-şi mai găseşte coeziunea, sau o producție a 
epuizat tipul de public căruia i se adresa. Neavând pârghii 
artificiale cu care să-şi sprijine proiectele, acestea rezistă de cele 
mai multe ori doar prin forțe proprii, atât cât pot. 


Consider acest lucru ca fiind o desfăşurare normală în timp, 
ținând cont de legile naturale ale mediului social în care aceste 
inițiative iau naştere şi evoluează. Ar trebui, poate, ca atunci 
când o iniţiativă teatrală independentă ia sfârşit pentru că şi-a 
îndeplinit misiunea, cum e cazul Teatrului Levant după şase 
creaţii extrem de vizibile, acest „final” să constituie un eveniment 
social, un moment important care să fie marcat şi sărbătorit. 
Cred că privirea retrospectivă plină de tristeți şi regrete şi însoțită 
de ideea eşecului pentru că acea iniţiativă nu a dus la crearea 
încă a unei instituții permanente ratează exact specificul unei 
astfel de idei independente, care nu numai că nu trebuie să se 
teamă, dar ar trebui să îmbrăţişeze deschis efemerul. 

Formule noi de organizare 


Definiţia Eminei Visnic, care stabileşte cele trei condiţii 
minimale pentru ca un organism să poată fi considerat 
independent, nu privilegiază un anume tip de model structural. 

Din punctul de vedere al organizării legale, opțiunile unui 
organism ce activează în domeniul cultural în România sunt între 
formula de profit şi cea de non-profit. 


În cazul formulei de profit (cum a încercat în anii nouăzeci 
Dorina Lazăr cu a sa Companie Bucureşti sau SMART-ul 
concernului Pro) organizaţia adoptă o logică a acţiunii în scopul 
profitului material al membrilor săi. Cu alte cuvinte, aceste 
organizaţii vor avea o strategie de exploatare comercială a 
propriilor produse artistice, iar apoi administratorii vor decide ca 
eventualul profit obținut să fie reinvestit în activitatea organizației, 
investit în altceva sau împărțit între ei. 


Formula non-profit nu are decât opțiunea reinvestirii 
eventualului profit în activitatea organizației, conform profilului 
acesteia. Ceea ce nu presupune automat, în acest din urmă caz, 
voluntariatul pentru realizatorii proiectelor artistice. Deşi în 
practică organismele non-profit se bazează de foarte multe ori pe 
activități benevole ale membrilor şi simpatizanţilor ce doresc să 
sprijine un anume proiect al acestora, ele au dreptul să ofere 
onorarii pentru prestații profesionale. 


Practic, o astfel de fundaţie sau asociaţie culturală, dar şi o 
societate comercială, care activează în domeniul teatral, este un 
teatru. Faptul că are sau n-are un spaţiu de joc permanent sau 
că apelează în mod permanent sau sporadic la anume artişti nu 
înseamnă decât că această organizaţie aplică o formulă de 
organizare a activităţii diferită de un teatru de repertoriu cu 
schemă fixă de personal. Dar avem de-a face, în toate aceste 
cazuri, cu câte un teatru. 


THEODOR-CRISTIAN POPESCU — SURPLUS DE OAMENI SAU SURPLUS DE IDEI 


Editura LiterNet, 2014 


În majoritatea cazurilor, formula de organizare în scop de 
profit nu poate emite pretenţii la subvenţii publice. Dar prin 
adoptarea formulei non-profit, un artist sau un grup de artişti 
declară implicit că îşi plasează activitatea sub semnul unui 
anume tip de utilitate publică şi că poate fi astfel îndreptăţit să 
apeleze şi la fonduri publice. Prin forma de organizare legală 
adoptată şi tipul de administrare a resurselor derivat din aceasta, 
un organism de tip non-profit garantează că fondurile publice nu 
pot fi folosite pentru generarea unui profit material membrilor săi. 


Deşi independente, astfel de organisme nu sunt neapărat 
mai democratice în structura lor internă decât o instituţie publică. 
Adesea ele se identifică aproape total cu un lider puternic, care 
foloseşte organizaţia ca pe o platformă de afirmare personală 
sau o tratează ca pe „copilul” său care nu se poate descurca 
singur în lume. Nu există niciun caz, în teatrul independent 
românesc al anilor nouăzeci, al unui lider fondator care să fi 
predat organizaţia altcuiva atunci când energia îi scade sau când 
îşi pierde motivaţia. O astfel de identificare prea mare a unei 
personalităţi cu organizaţia pe care a fondat-o şi o conduce, 
trasează un perimetru de acţiune care îşi are limitele sale: după 
cum am văzut în exemplele amintite, în teatrul independent 
românesc al anilor nouăzeci, un lider îşi pune la bătaie toate 
relaţiile personale şi capacităţile de persuasiune, trăgând 
organizaţia după el, dar şi controlând foarte strâns totul. Acest 
lucru face ca, fie organizaţia să-şi continue activitatea într-un 
mod inerţial şi mult încetinit dacă energia liderului ei s-a redus 
(ceea ce n-o face foarte diferită de o instituție de stat), fie să-şi 
oprească cu totul activitatea din acelaşi motiv. 


Două tipuri de model nu se regăsesc însă deloc în panoplia 
organizaţiilor independente româneşti a acelor timpuri: cel cu 
structură non-ierarhică şi cel cu misiune limitată în timp. 


Acest din urmă model, pe care-l voi numi modelul ad-hoc, 
presupune reunirea unui grup de artişti cu un scop limitat fie la 


83 


un singur proiect sau o serie de proiecte, fie pentru o perioadă 
finită de activitate. Cu alte cuvinte, acesta e modelul unei 
companii care odată ce îşi consideră misiunea îndeplinită, se 
autodesființează. Am fost o dată inițiatorul unui astfel de grup, 
atunci când am reunit echipa de producţie a spectacolului 
„Poveşti de familie” pe textul Biljanei Srbljanović, însă la 
Montreal. Am invitat artiştii pe care i-am considerat potriviti 
pentru acest unic proiect, fără să ne facem împreună niciun alt 
plan de viitor: ne-am reunit, ne-am înregistrat legal, am întocmit 
planul de lucru, am cerut subvenții, le-am primit, am produs 
spectacolul, l-am exploatat conform planului iniţial şi bugetului 
avut la dispoziţie, am închis activitatea, am depus rapoartele 
finale şi ne-am autodesființat, radiind organizaţia. Un astfel de 
model are avantajul unei onestităţi şi transparenţe totale, căci nu 
poate fi mai mult decât ceea ce declară că vrea să fie — o 
reuniune asumată a unor artişti exclusiv în vederea unui scop ale 
cărui coordonate sunt practice, vizibile, verificabile şi posibil de 
atins într-o unitate limitată de timp. Dezavantajul principal constă 
în faptul că o astfel de formulă organizaţională nu e creatoare de 
istoric, nu poate capitaliza moral prestigiul unei reuşite artistice 
într-o continuitate de acţiune. E o formulă ce, în realitatea socială 
şi culturală românească, nu şi-a găsit încă adepți. 

Cât despre structura non-ierarhică, aceasta ar presupune un 
mecanism prin care, în practică, deciziile se iau prin discuții şi 
consens. O astfel de comună, de falanster artistic, nu se 
dovedeşte nici ea atractivă pentru creatorii de teatru 
independenţi români. La nivelul practicii artistice, acest model ar 
fi reprezentat prin creaţia colectivă, iar la nivelul raporturilor 
dintre organizaţii, modelul ar fi reprezentat de platforma de 
colaborare de tip „rețea”, un model orizontal, non-ierarhic, bazat 
pe parteneriat. Acest model porneşte de la premisa că în 
civilizația contemporană relaţiile de autoritate sunt rechestionate, 
accentul punându-se pe descoperirea unor formule de 

colaborare care să permită cât mai multor voci (mai ales 
marginale sau minoritare din orice punct de vedere) să se facă 
auzite. 


lată mai jos câteva tipuri cu valoare exemplară. 

În cazul asumării unei atitudini de practică socială comună 
totală, de tipul Kommunei Warszawa sau ufaFabrik din Berlin, 
unde membrii grupului decid prin consens asupra ansamblului 
aspectelor vieţii în comun, cultivând dialogul ca unică metodă 
prin care se poate ajunge la o decizie ce serveşte interesul 
tuturor, practica artistică e doar un derivat, un sub-produs, iar nu 
un scop principal. 


Formulele de colaborare între organizaţii independente care 
se susțin reciproc pot lua fie forma rețelelor (de multe ori 
transnaţionale), fie pe cea a unei alianțe într-un organism cu 
interese locale, de tip „umbrelă” (o organizaţie compusă din alte 
organizaţii autonome membre). 


În primul caz, un bun exemplu e „Informal European Theatre 
Meeting — Întâlnirea teatrală informală europeană”. Iniţiată încă 
din 1981, când un grup de artişti din artele spectacolului şi-au 
dorit crearea unui cadru informal în care să se invite în vizite 
reciproce pentru a discuta într-un climat non-comercial şi fără 
presiunea de a-şi promova propria activitate, această rețea se 
structurează treptat într-o platformă de reflecţie, un forum ce 
cultivă dialogul între creatori, administratori, programatori, 
manageri, activişti culturali, politicieni, etc. Două mari întâlniri de 
tip „plenar” şi câteva mai mici de tip „expres” sau „caravană” se 
organizează anual. Programul unei astfel de întâlniri conţine 
scurte prezentări ale participanţilor, grupe de lucru, comunicări, 
vizite la organizaţiile de pe piața locală gazdă a reuniunii, 
prezentări de spectacole. Domneşte o atmosferă relaxată şi 
profund democratică, în care un artist independent necunoscut 
se poate adresa participanţilor cu aceleaşi drepturi precum 
directorul unui mare festival. Reţeaua susţine diferite cauze, 

petiții etc, dar valoarea principală a întâlnirilor e dată de 
posibilitatea de a pune în discuţie modele instituționale, politici 
culturale, de a împărtăşi experienţe reuşite, de a defini criterii de 
finanțare, etc. Uneori, dezbaterile trenează (mai ales când sunt 
moderate de cineva din Sudul sau Estul Europei), sau nu se 
degajă nicio soluţie imediată la dezechilibrele prezentate în 
grupele de lucru, sau nu se propune niciun model instituţional 
nou. Dar se construieşte o puternică senzaţie de solidaritate între 
participanţi, astfel încât diferitele spaţii culturale europene ajung 
să capete identitate nu numai prin spectacolele de teatru şi de 
dans ce colindă festivalurile, ci şi prin deschiderea către dialog şi 
prietenie a artiştilor şi managerilor culturali interesați de astfel de 
colocvii şi reuniuni, mai largi sau mai restrânse. Mai multe 
organizaţii româneşti au devenit membre ale Informal European 
Theatre Meeting în anii nouăzeci, atât companii independente, 
(Fundaţia Toaca sau Compania teatrală 777), cât şi festivaluri 
(cum ar fi cel de la Sibiu), uniuni profesionale (UNITER), servicii 
publice de cultură (ArCuB) etc. 


Pentru cel de-al doilea tip de alianță, mă voi opri, ca 
exemplu, dintre zecile de cazuri europene de astfel de practici, la 
cel al unei organizații dintr-un spaţiu ex-socialist — „Molekula” din 
Rijeka, Croaţia, prezentată astfel de Marin Lukanovi6?*: 
„Molekula e o organizaţie-umbrelă constând în şase organizații 
membre. [...] Avem un spaţiu pe care îl folosim în comun pentru 
birouri, producție, ateliere şi prezentări, dar pe care îl oferim şi 
altor organizații spre folosinţă. [...] Suntem la câţiva metri de 
Teatrul Naţional, dar şi la câţiva metri de port. Aşa încât se poate 
spune că ne plasăm între instituţiile oficiale şi piața capitalistă. 
[...] În ceea ce priveşte administraţia internă, avem încredere unii 
într-alţii, dar am stabilit şi nişte reguli privind drepturile şi 

obligaţiile fiecărei organizaţii. Regulile se schimbă, dacă sunt 
infirmate de practică. [...] Un aspect foarte important este acela 
că fiecare organizaţie din Centrul nostru este autonomă în ceea 
ce priveşte finanţarea şi execuţia programelor proprii, dar avem 
o platformă politică comună şi ne-am pus de acord asupra unui 
mod de folosire a spaţiului. De asemenea, e important ca fiecare 
organizaţie să fie liberă să intre într-un sistem propriu de alianţe 
naţional şi internaţional ca să îşi desfăşoare activitatea.” În acest 
tip de alianță, aşa după cum sugerează noţiunea de „umbrelă”, 
câteva organisme mai mici cu activităţi diferite îşi definesc un 
interes comun (pornind în general de la identificarea, ocuparea şi 
exploatarea împreună a unei clădiri) şi creează o nouă structură, 
care are o putere şi o vizibilitate mai mare, asemănătoare unei 
instituții publice, căreia îi inventează un set de reguli raportat la 
nevoile lor specifice.2% 


După cum se observă din cele două exemple selectate, cele 
două tipuri de alianţe se pot întrepătrunde, unul neexcluzându-l 
pe altul. Ambele au rolul de a lăsa intactă autonomia de acţiune 
a unei organizaţii, dar de a o ajuta să fie vizibilă, să existe în 
conştiinţa contemporanilor, să-şi împărtăşească experienţa şi să 
afle despre practici din alte spaţii culturale, să-şi cultive 
„demnitatea” instituţională. Dacă rețelele mari, transnaţionale, au 
constituit un pol de atracție pentru diferite iniţiative independente 
româneşti, în acei ani nu s-a structurat însă nicio alianţă de tip 
„umbrelă” care ar fi putut avea un impact mare la nivelul spaţiilor 
locale, al practicilor de zi cu zi, punctul nevralgic al multor 
organisme*”; Fundaţia Toaca, de exemplu, rămâne membru în 


296 , à POES . 
Un prim exemplu românesc oarecum asemănător va deveni mult 


mai târziu Fabrica de Pensule la Cluj. 


23r Cipriana Petre, primul director executiv al Teatrului Act mi-a 


declarat într-un interviu: „La început, nu-mi imaginam ce să facem cu 
alți independenti, cum ne-am putea ajuta unii pe alții.” 

alianțe transnaționale, dar îşi pierde sediul din Bucureşti şi îşi 
reduce considerabil activitatea. 


În ceea ce priveşte modelele de practică artistică 
non-ierarhică, peisajul teatrului contemporan e plin de exemple 
de companii ce practică creaţia colectivă. Mă voi opri, ca 
exemplu, asupra unui grup de şase artişti ce s-au reunit la 
Sheffield în 1984 sub numele de „Forced Entertainment”, pentru 
că au fost prezenţi în spaţiul teatral românesc?* şi pentru că au 
deja mai mult de 25 de ani de practică recunoscută internaţional. 
Citez din eseul lui Tim Etchells numit Colaborare (1)*%, despre 
practicile de lucru ale acestei companii: „Dacă procesul de regie 
în teatru are de cele mai multe ori în centrul său interpretarea 
unui text şi fixarea unui set de înțelesuri în el, punerea în scenă 
a unei interpretări din cele multe posibile — probabil că noi am 
avut în minte ceva complet diferit despre teatru sau spectacol ca 
un spațiu în care viziuni diferite, sensibilităţi diferite şi intenții 
diferite să se poată intersecta. [...] Şi încă o dată: este 
colaborarea doar o metodă bună de a confunda intenţiile? Cred 
că da şi pentru că am încredere în descoperiri şi accidente şi nu 
am încredere în intenţii, stau la computer şi fac o listă de 
neînţelegeri şi nerecunoaşteri din procesul nostru de muncă 
bazat pe colaborare, celebrându-le ca fiind mai presus de 
comunicarea clară: 


1. Dau instrucţiuni pentru improvizație performerilor, dar ele 
nu sunt bine auzite — n-am nicio idee ce cred oamenii de 
pe scenă că fac — mare parte din ce fac e ridicol, însă vine 
şi un moment pe care nimeni nu-l aştepta şi nu-l 


298 La Festivalul European al Spectacolului — Festival al Dramaturgiei 


Româneşti, Timişoara, 2011. 

si Apărut în Tim Etchells, Momentul zero al teatrului. 25 de ani de 
Forced Entertainment (trad. Cristina Modreanu), Asociaţia Română 
pentru promovarea artelor spectacolului, Timişoara, 2011, pp. 82-85 

prevăzuse, dar care se dovedeşte minunat; 


2. Un performer încearcă ceva în improvizație, dar nu e bine 
văzut sau recunoscut de ceilalți pe scenă — aşa că ceilalți 
se apucă zdravăn de partea greşită a băţului şi ceva 
strălucit se întâmplă; 

3. Compozitorul nu vede bine ce am făcut noi pe scenă şi 
scrie o muzică pe care noi nu o aşteptam. Ador muzica 
asta! 


4. Nu-i văd bine pe performeri — proiectez asupra lor o 
narativitate şi nişte intenţii pe care ei nu le au [...]. 


Aşadar, colaborarea nu ca un fel perfect de înţelegere a 
celuilalt, ci ca o privire greşită sau ca o ascultare greşită, o lipsă 
deliberată de unitate. Şi acest aspect al procesului de colaborare 
îşi găseşte ecoul în spectacol, fiindcă ce vedem pe scenă nu 
este o creaţie unitară — ci mai degrabă o coliziune de fragmente 
care nu prea îşi au locul unul lângă altul, fragmente care se 
privesc greşit sau se ascultă greşit unele pe altele. Un fel de joc 


pur. [...] 
Pentru ei, colaborarea nu a însemnat niciodată unitate 
perfectă, ci diferenţă, coliziune, incompatibilitate.” 


Aşa cum reiese foarte plastic din cuvintele lui Tim Etchells, o 
astfel de metodă are la bază nu numai un procedeu diferit de 
creare a unui material performativ, dar şi un concept etic ce 
garantează dreptul fiecăruia dintre participanţi de a fi co-creator 
al spectacolului. lar forma neunitară, inegală a materialului 
rezultat, bazat pe „greşeli” şi „ratare”, iar nu pe efortul de 
atingere a perfecțiunii e considerată mai aproape de o reflectare 
cât mai onestă a condiţiei umane. Inevitabil, o astfel de formulă 
pretinde atât performerilor, cât şi publicului să se plaseze într-un 
alt tip de raport unii cu alţii: unul care vede această ratare nu ca 
un semn al lipsei de talent din partea performerilor, ci ca pe un 
semn exprimând curajul acestora de a se apropia bâjbâind de 

esența condiţiei umane, care e „ratarea”.*% 


Formulele de colaborare totală între membrii uneia sau mai 
multor organizaţii presupun, din punct de vedere pragmatic, cea 
mai completă utilizare a resurselor avute la dispoziţie, dar 
reprezintă totodată şi un teren diferit de testare a limitelor: deşi 
s-au admirat reciproc, şi-au dorit foarte mult o colaborare şi s-au 
angajat într-o rezidenţă împreună, Pippo Delbono şi performerii 
săi nu au reuşit să găsească un limbaj artistic comun cu Pina 
Bausch şi dansatorii acesteia, astfel încât au fost nevoiţi să se 
despartă. 


În concluzie, cum s-au plasat organizaţiile independente 
româneşti cele mai vizibile ale anilor nouăzeci față de aceste 
modele? 


În mod evident, nimeni nu a fost atras pe atunci de modelele 
non-ierarhice în formele sale de practică radicală (comună sau 
creaţia colectivă) sau de misiunea limitată în timp. Formulele de 
organizare a activităţii teatrale la nivel independent au continuat 
să cultive, chiar şi pe noi coordonate, dominaţia regizorului 
înțeles ca „cel ce fixează înțelesurile” în materialul interpretat. De 
unde au rezultat spectacole, în principiu, asemănătoare cu cele 


ce se puteau întâlni pe scenele teatrelor de stat ale acelor ani. 


Tipurile de raport cu publicul posibile în acest caz — al unui 
teatru în care regizorul impune sensul, dând vectorul demersului 
teatral — se pot grupa, cred, în mai multe categorii. 


300 ; Pope n SEI 
„Te urci pe scenă şi ratezi” declară Tim Etchells mereu. 

O încercare de clasificare a tipurilor de raporturi în sala 
de teatru“! 


„Realitatea e o experiență individuală”. De la public la 
publicuri 


Una dintre caracteristicile pregnante ale primilor ani de după 
căderea regimului comunist a fost descoperirea că nu eram toți 
la fel şi nu ne doream toţi aceleaşi lucruri. Odată dispărut 
inamicul comun, s-a evaporat şi aparenţa de solidaritate dintre 
noi şi am început să ne creăm fiecare propriul sistem de 
referință. A fost o perioadă a conflictelor acute, atât înăuntrul 
familiei, „celula societății” (certuri şi despărțiri pe criteriul 
opţiunilor politice, ba chiar divorțuri), cât şi afară, în stradă (Piaţa 
Universității, mineriadele, grevele, manifestaţiile şi 
contramanifestaţiile aproape zilnice). „Ce bine era când pasam 
altcuiva responsabilitatea propriei vieţi! Eram supravegheați, 
eram îndoctrinaţi, eram anchetați şi pedepsiţi — avea cineva grijă 
de noi. Nu eram singuri şi neajutoraţi, ca acum, faţă cu bietele 
noastre vieți.”, scria Marius Chivu într-un număr al Dilemei vechi 
intitulat provocator „Ceauşescu era bun?”??? 


După o reprezentaţie cu primul spectacol pus în scenă de 
mine*%, un spectator m-a aşteptat să mă cunoască. Printre 
altele, a ţinut să-mi atragă atenţia că a înţeles şi a gustat din plin 


api Reiau, cu unele modificări, un articol publicat în Man.In.Fest şi 


Teatrul azi şi bazat pe o conferinţă susţinută la Teatru74, în noiembrie 
2008. 


302 Marius Chivu, „Jos nostalgia!” în Dilema veche # 253, 18-22 dec. 


2008, p.9 


303 Piesă cu repetiții de Martin Crimp, coproducție a Teatrului 


Inoportun cu Teatrul Naţional Târgu Mureş, 1993. 

semnul teatral pe care l-am plasat în momentul vânzării cărții din 
spălătorie. Inițial, nu am înțeles despre ce vorbea. Exista un 
moment în spectacol în care personajul unui scriitor ratat încerca 
să vândă o carte de eseuri (despre „o lume în decădere”) într-o 
spălătorie publică, unui alt personaj care-şi împacheta cămăşile. 
În momentul în care scotea un volum din pachetul de cărți pe 
care-l transporta pe un micut cărucior, desfăcea hârtia de 
ambalaj, iar spectatorul de care vorbesc observase un amănunt 
pe care l-a interpretat ca semn teatral. Ce se întâmplase? 
Improvizând, pentru că nu avusese hârtie albă, recuziterul 
împachetase cărțile într-un afiş întors pe dos. Afişul se întâmpla 
să fie de la un spectacol cu o piesă de Paul Everac, dramaturg 
de bază al culturii oficiale promovate de defunctul regim 
comunist. Spectatorul respectiv zărise, din unghiul din care 
privea, un colț cu câteva litere din care a dedus conținutul 
afişului. Asociind „lumea în decădere” şi cartea vândută pe un 
preţ de nimic, cu ceea ce a apreciat ca fiind o trimitere la lumea 
apusă a comunismului românesc, spectatorul a ţinut să mă 
asigure că semnul meu teatral nu trecuse neobservat. 


întâmplarea m-a pus pe gânduri. Teatrul românesc 
întreţinuse cu publicul său un anume tip de raport, bazat pe un 
joc de coduri, aluzii şi metafore, moştenit vrând-nevrând. Exista 
un anume tip de spectator, care aştepta acelaşi lucru. Dar 
existau şi alţii, tot mai greu de mulţumit, care părea că vor 
altceva. Realitatea nu mai era aceeaşi pentru toți. 


„Nu prea ştiu ce înseamnă realitatea. Fiecare o percepe 
într-o manieră diferită. Ceea ce eu cred că e realitate nu e şi 
realitatea altuia. Realitatea e o experienţă individuală.”, declară 
unul dintre cei mai importanţi scriitori contemporani, Antonio 
Lobo Antunes.*% 


504 António Lobo Antunes, „Realitatea e o experiență individuală” 


(interviu luat de Matei Martin), în Dilemateca nr. 37, iun. 2009, p. 77 

Construcţia teatrală ca un câmp de interferență. Patru tipuri 
de raport cu publicul 


Există o realitate teatrală pe care putem s-o numim obiectivă, 
cea a spectacolului concret, adică totalitatea actelor fizice 
(cuvinte rostite, acţiuni executate, intervenții la nivel de lumină 
sau sunet de scenă, etc.) petrecute în spaţiul teatral. Această 
realitate nu capătă sens decât observată, adică transformată în 
realitate teatrală subiectivă, cea a spectacolului pe care şi-l 
imaginează fiecare spectator ca răspuns la stimulii teatrali 
menţionaţi mai sus. Această realitate teatrală subiectivă e de 
fiecare dată alta, în funcţie de coordonatele spațiului cultural al 
receptorului (educație, cultură teatrală, climat social, politic etc.). 
Dar şi realitatea teatrală obiectivă e de fiecare dată alta: aşa cum 
observă Peter Brook atunci când descrie turneul producţiei Royal 
Shakespeare Company cu „Regele Lear’ în spaţiul Europei de 
Est în perioada comunismului“, spectacolul se modifica sub 
influența calităţii diferite a atenţiei celor ce-l receptau în acel 
spațiu geografic în acel moment istoric. 


Obiectiv vorbind, nu avem niciodată două reprezentații 
perfect identice cu acelaşi spectacol, căci el se modifică (ca 
încărcătură emoţională, accente diferite în interpretare, ritmuri şi 
tempouri diferite) sub influența celor ce asistă la reprezentație. 
Subiectiv vorbind, nu avem niciodată acelaşi spectacol pentru 
doi spectatori diferiţi, căci fiecare „vede” altceva în funcţie de 
propriu-i bagaj cultural şi emoţional: „Reprezentaţia scenică va 
evolua, astfel, spre o conduită interacțională, în care fiecare va 
îndeplini un anume rol, fie că e vorba de performer (actor), fie că 
e vorba de spectator (interpretul a ceea ce este expus scenic)”, 


305 Peter Brook, The Empty Space, New York, Touchstone, 1968, pp. 


25-27 

notează Sorin Crişan.3% 


Atunci când reduce actul teatral la un om care traversează 
un spaţiu gol şi un alt om care îl priveşte pe cel dintâi“, Peter 
Brook plasează cei doi termeni ireductibili ai actului teatral: 
pentru că e privit, cel ce traversează spațiul îl traversează altfel, 
iar pentru cel ce priveşte, traversarea spațiului generează de 
fiecare dată un spectacol care e numai al lui. Obţinem astfel, 
preluând dintr-un alt context o formulare a lui Pierre Bourdieu, „o 
privire intensificată asupra unei reprezentări intensificate a 
realului”.*% Cei doi poli, actorul şi spectatorul, intră în rezonanţă 
unul cu celălalt. 

Actul teatral complet poate fi descris numai de această 
vibrație, de acest schimb de energie în dublu sens, de acest 
câmp de interferenţă, care e, până la urmă, spectacolul receptat 
(de aceea spectacolul captat magnetic sau înregistrat pe un 
suport electronic nu e niciodată spectacolul propriu-zis, ci numai 
o ruină a lui, cum o numeşte George Banu; spectacolul adevărat 
poate fi numai în memoria unui spectator care a asistat sau, mai 
bine zis, a participat la o reprezentaţie a lui, contribuind astfel la 
„facerea”*%*lui). „Spectatorul este în situaţia de a simţi aceleaşi 
emoții ca şi personajul întruchipat scenic de actor şi de a judeca 
asupra acțiunii şi asupra mizelor valorice ale construcției 
dramatice. [...] publicul încetează să fie o mulţime amorfă, 
devenind o conştiinţă colectivă care include actori şi spectatori 
într-un proces de lărgire a capacităţii de a înțelege lumea şi de a 


306 sorin Crişan, Teatru şi cunoaştere, Cluj-Napoca, Dacia, 2008, pp. 


147-148 


307 peter Brook, op. cit., p. 7 


308 
309 


Pierre Bourdieu, Regulile artei, Bucureşti, Univers, 1998, p. 155 


„Întotdeauna am crezut că ar trebui să publicăm anonim. Pe 
copertă ar trebui să fie înscris numele cititorului, pentru că el «face» 
cartea atunci când o citeşte.”, Antonio Lobo Antunes, op. cit., p. 80 

o înfrunta.”, crede Nicolae Mandea.*0 


Construind realitatea teatrală obiectivă, ce va acționa ca 
stimul, generator al actului teatral subiectiv în imaginaţia 
spectatorului, un regizor propune implicit un tip de raport cu 
acesta. 


Reflectând asupra tipurilor posibile de raport cu spectatorul, 
am ajuns la concluzia că acestea pot fi reduse la patru tipuri de 
bază, destul de rar identificabile ca atare. Precum cele patru 
tipuri de temperament, ele se regăsesc mai curând în stare 
impură, în felurite combinaţii, decât în stare cristalizată. Dar, din 
rațiuni de analiză, vom proceda, pe urmele lui Brook (care 
identifica patru tipuri fundamentale de teatru“) la o operaţiune 
de simplificare oarecum riscantă. 


Aceste raporturi propuse de către regizor spectatorului pot fi, 
aşadar, de tip manipulativ-emoţional, didactic, narcisist sau 
provocator. 


Raportul de tip manipulativ-emoţional. De la catharsis la 
melodramă 


Raportul de tip manipulativ se bazează pe ceea ce se 
consideră îndeobşte a fi elementul fundamental al cunoaşterii de 
tip artistic: primatul simțirii. 

Regizorul urmăreşte în acest caz să stabilească o 
comunicare de tip afectiv cu publicul căruia i se adresează, 
indiferent în ce stil teatral construieşte, încercând să atingă 
zonele ascunse ale emoţiei brute. O astfel de comunicare, atunci 
când ea se produce în mod autentic, poate fi resimţită ca fiind 


310 Nicolae Mandea, Teatralitatea, 


Bucureşti, UNATC Press, 2006, pp. 38-39 
311 Teatrul sacru, brut, imediat şi mort, v. Peter Brook, op. cit., p. 5 


un concept contemporan, 

mai adevărată, mai reală (căci face apel la canale pe de-o parte 
mai misterioase, pe de altă parte general-umane, fără legătură 
cu clasa socială sau gradul de educație) decât cea intelectuală 
(asociată mai curând răcelii, calculului, „ereziei învătăturii”?1?). E 
umoarea, devastatoare ca o boală, a unui teatru ce 
contaminează, un teatru al afectelor, comparat de Artaud cu 
ciuma: „|...] gândirea: poţi s-o grăbeşti, s-o încetineşti sau s-o 
ritmezi. Poţi să-i stabileşti nişte reguli acestui joc inconştient al 
spiritului. Dimpotrivă, n-ai nici o putere să conduci filtrarea 
umorilor de către ficat, redistribuirea sângelui în organism prin 
inimă şi artere, să controlezi digestia, să opreşti sau să grăbeşti 
eliminarea materiilor în intestin.” 

Regizorul deschide astfel un canal de comunicare cu partea 
primitivă, barbară, cu magma fierbinte de sub pojghița de 
educaţie a spectatorului, „convins că mulțimea gândeşte mai 
întâi cu simţurile şi că e absurd să te adresezi mai întâi 
înțelegerii."*"* Un cuvânt trebuie subliniat îndeosebi în această 
formulare precisă a lui Artaud: mulţimea. Angajând un raport de 
tip manipulativ, regizorul încearcă să descătuşeze energiile 
colective, neglijând individualitatea fiecărui spectator în parte. 


O extremă a acestui tip de raport a fost atinsă în teatrul 
românesc recent de montarea cu „O trilogie antică” a lui Andrei 
Şerban""5, care, alegând să monteze textul în latină, în greaca 
veche, precum şi într-o limbă complet inventată, a limitat din start 
înțelegerea intelectuală şi a privilegiat înţelegerea emoţională, 


încercând să se apropie de teatrul vechilor greci şi de noţiunea 


312 Pierre Bourdieu, op. cit., p. 152 


313 Antonin Artaud, Teatrul şi dublul său, Cluj-Napoca, Echinox, 1997, 
pp. 19-20 


314 Ibid., p. 69 


315 Teatrul Naţional Bucureşti, 1990. 

de catharsis. Limba vorbită devenea astfel un fel de muzică 
primitivă, iluminând resortul din spatele cuvintelor, cel al emoțiilor 
şi reacţiilor brute, preluată parcă direct din concepţiile lui Artaud: 
„Dacă muzica influențează şerpii, aceasta nu se datorează 
noţiunilor spirituale aduse de ea, ci doar faptului că şerpii sunt 
lungi, că se încolăcesc pe pământ, atingându-l cu aproape tot 
corpul; iar vibraţiile muzicale comunicate pământului îl ating ca 
un masaj foarte subtil şi prelungit; ei bine, propun să ne 
comportăm cu spectatorii ca şi cu şerpii transportaţi de farmecul 
muzicii, făcându-i să ajungă prin organism până la cele mai 
subtile noțiuni."*19 

Gama de emoții şi sentimente la care un regizor poate face 
apel în spectator e variată. Dacă la o extremă putem plasa 
emoția brută experimentată colectiv, exemplificată mai sus, la 
cealaltă am putea aşeza sentimentalismul, exprimat mai ales 
prin melodramă. Ocupând locul de onoare în teatrul de tip 
burghez, de la bulevardele pariziene până la cele newyorkeze, 
melodrama pune accent pe impresionarea spectatorului la un 
nivel care să nu-i scuture prea tare credința că omul e 
fundamental bun, iar binele triumfă până la urmă într-o societate 
bazată pe legi morale. E un teatru care promite să emoţioneze 
fără să şocheze, ţinând cont de faptul că ieşirea la teatru se face 
în grup familial, uneori cu cina luată la restaurant chiar înainte de 
spectacol. Un teatru al categoriilor de rating, cu obligaţia implicită 
a semnalării oricărei abateri de la normele unui bun-simt burghez 
(am văzut un anunţ la un teatru de pe Broadway care avertiza 
spectatorii asupra ciorapilor cu ochi de plasă pe care urmau să-i 
poarte unele dansatoare). Dar, în acelaşi timp, acesta poate fi şi 
un teatru-serbare, un teatru-sărbătoare, un teatru al unanimității, 
exaltând finalmente o energie pozitivă, energia teatrului popular, 
atât de drag profesorului meu, Valeriu Moisescu: „Teatrul este şi 


316 A; Artaud, op. cit., p. 66 


90 


trebuie să fie o sărbătoare, căci, de fapt, din sărbătoare s-a 
născut. Caracterul sărbătoresc al actului teatral presupune însă 
o stare de bucurie colectivă. Pe de o parte, bucuria de a juca a 
actorului (care se revarsă implicit asupra sălii), pe de altă parte, 
bucuria spectatorului de a intra în joc şi de a participa la el. 
Această comunicare poate ajunge la comuniune, prin depăşirea 
stării de pasivitate. Dar pentru a fi cu adevărat sărbătoare, grupul 
participantilor — actori şi spectatori — trebuie să aibă predispoziția 
fericirii”?! 

Manipularea emoțională rămâne o armă redutabilă în mâna 
unui regizor abil. Căci, cu ochii umezi şi inima bătând accelerat, 
spectatorul nu numai că încetează să mai opună rezistență 
intelectuală, dar încarcă sala de teatru cu electricitatea unei 
furtuni de vară. Şi cine poate spune că nu-şi doreşte, măcar din 
când în când, să-şi treacă sistemul nervos printr-un astfel de 
„accelerator de particule”. 


Raportul de tip didactic. Discurs regizoral şi impartialitate 
ştiinţifică 


Acest tip de raport porneşte de la ideea că realitatea scenică 
este în fapt o construcţie regizorală având la bază un concept. 
Precum un curs sau o lecţie, aceasta conţine o interpretare 
personală, expusă uneori mai mult sau mai puţin convingător, 
alteori magistral. 


George Banu, comentându-l pe Bernard Dort, explică însăşi 
apariţia regizorului ca pe o necesitate cauzată de „mutații ale 
publicului şi consecinţele acestora în tratarea textelor. Vechile 
unanimităţi «explodează» şi se impune o relativizare a lecturii 
textului. Teatrul îşi pierde, de acum înainte, omogenitatea, 


317 317 Valeriu Moisescu, Însemnări contradictorii, Bucureşti, Unitext, 
1999, p.108 

regizorului revenindu-i sarcina de a readapta perspectiva, de a 
corecta lectura, de a stabili o unitate efemeră. Aşa încât, apariţia 
sa se prezintă ca un remediu la atomizarea ființei sociale şi 
implicit a sălii, deposedată de aici înainte de unitatea de 


altădată” 318 


Necesitatea regizorului e pusă aşadar în directă legătură cu 
„alfabetizarea” publicului de teatru, căruia nu-i mai e suficientă 
simpla reprezentare a unui text; el cere acum mai mult, şi anume 
o interpretare originală a acelui text. „De aici, ideea constantă a 
lui Planchon: anume că regia — avându-i în vedere originea — nu 
se împlineşte decât în munca asupra clasicilor. Deci, o muncă 
exersată nu în domeniul actualități, ci în acela al memoriei 
textelor. Memoria unei naţiuni. Memoria unei arte."*"9 


Regizorul ocupă astfel locul unui profesor, sau al unui fel de 
ghid, care interpretează opere pe care le ştim cu toții, făcând 
apel la bagajul nostru cultural şi propunându-ne relaţionări şi 
asociaţii de idei neaşteptate. Participând la un spectacol, 
spectatorul depune un anume efort intelectual pentru a urmări 
discursul regizoral în cele mai fine articulaţii ale sale. Raportul de 
tip didactic pretinde astfel un public aflat mai mult sau mai puţin 
în cunoştinţă de cauză, un public ce gustă plăcerile intelectuale 
şi care cere să-i fie pusă la lucru inteligența. Precum un curs, 
acest tip de raport conţine pericolul de a plictisi, fie printr-o 
interpretare prea simplistă, care nu aduce fundamental nimic 
nou, fie printr-o interpretare prea savantă, aridă sau obscură. 
Există de asemenea pericolul ca regizorul, preocupat de 
demonstraţia pe care o face, impunând o anume grilă de lectură, 
să interpreteze unilateral sau chiar să elimine anumite nuanţe ori 
ambiguităţi, afectând astfel bogăţia de sensuri a unui text. Căci 


PIB George Banu, Teatrul memoriei (trad. Andriana Fianu), Univers, 


Bucureşti, 1993, p. 20 
319 bid., p. 21 

acesta e un tip de raport care cere obligatoriu plasarea într-o 
istorie a interpretărilor temei sau textului respectiv, în acea 
„memorie a unei arte” de care vorbeşte George Banu. 


Al doilea punct de sprijin al raportului de tip didactic îl 
constituie o obsesie mai veche a artei — aceea de a încerca să 
obțină o cunoaştere a realităţii la fel de validă precum cea 
ştiinţifică prin „refuzul de a-i acorda (spectatorului, n.n.) 
satisfacţiile înşelătoare pe care i le oferă falsul umanism fariseic 
al vânzătorilor de iluzii.”*2 Regizorul încearcă în acest caz, fie să 
provoace o luciditate sporită a spectatorului, folosind, precum 
Brecht, tehnici de distanţare, fie pur şi simplu să „trateze sufletul 
omenesc cu imparțialitatea din ştiinţele fizice”*?!, înfățişând 
natura umană cât mai nemilos, ca într-o lecţie de anatomie. 

Şi în acest caz, regizorul face apel la maturitatea 
spectatorului, pe care îl invită să accepte o observaţie rece, ce 
nu înfrumusețează, dar nici nu minte. Teatrul devine astfel „un 
aparat de mărit, dezvăluind detalii aparent nesemnificative, pe 
lângă care trecem fără a le băga în seamă, dar care, devenind 
sensibile prin amplificări repetate, ne fac să descoperim (ca în 
„Blow-up”) acele clipe obscure, insesizabile, şi câteodată 
misterioase, care ne determină existenta.” 


Teatrul narcisist. Distanţă şi stil 


„Ce nevoie ai să vorbeşti direct publicului? Nu e demn de 
confidenţele noastre”, scria Flaubert.*% 


320 
321 


P. Bourdieu, op. cit., p. 155 
Ibid., p. 142 
să Moisescu, op. cit., p. 50 
323 Flaubert, scrisoare către E. de Goncourt, 1 mai 1879, apud P. 
Bourdieu, op. cit., p. 112 

Atitudinea lui reflectă o opinie adânc înrădăcinată în 
comunitatea artistică, aceea că trebuie menţinută o distanţă 
protectoare, atât faţă de orice pretenţie a puterii politice, cât şi 
față de orice presiune de gust din partea publicului. Numai astfel 
poate fi garantată integritatea artistică a operei. O astfel de 
atitudine trădează uneori şi o anume neîncredere a artistului în 
capacitatea spectatorului de a-i urmări şi înțelege pe deplin 
efortul creativ (Robert Wilson se declară mereu şocat că cineva 
rămâne în sală să îi urmărească până la capăt spectacolele). 


Un astfel de tip de raport cu publicul, pe care îl voi numi 
narcisist, se aseamănă cu cel din artele vizuale. Cu alte cuvinte, 
spectacolul e conceput ca un obiect în sine, ce poate fi amplasat 
oriunde, ca o instalație. E un tip de teatru care se reflectă în 
spectatori ca într-o oglindă, un obiect conceput să fie admirat. 
Scopul lui e să impresioneze prin rafinament, să seducă şi să 
fascineze, dar păstrându-şi distanţa, inaccesibilitatea. 


Calea de acces către el, e în principal, uneori chiar exclusiv, 
estetică. 


Astfel încât acest tip de raport privilegiază în general 
spectaculosul, cultivă iluzia, are nevoie de scene mari şi 
întrebuințează cu aplicaţie scenotehnica. Tocmai din acest motiv 
e favoritul festivalurilor, fiind şi singurul tip dintre cele patru, care 
arată bine pe suport înregistrat sau într-un album cu fotografii. E 
spectacolul din care se pot prezenta imagini în expoziţii de 
scenografie şi despre care se poate zice, finalmente: „Frumos!” 


Pentru cine consideră că arta e în mod ultim o chestiune de 
stil şi că un artist autentic e un artist care a ajuns la o semnătură 
recognoscibilă (reproducând uneori identic o montare teatrală în 
alt loc, precum o copie, o lucrare în serie certificată de artist), 
acesta e tipul de raport care îi va aduce respectul cel mai înalt şi 
prin care un regizor poate spera să fie confirmat ca maestru. 

Teatrul provocator. Şocuri şi „reflexe condiționate” 


Raportul de tip provocator urmăreşte sabotarea a tot ceea ce 
pentru spectator a devenit deja tradiţie, convenție, univers de 
aşteptare, tabu, normă. 


Propunând acest raport, regizorul pune sub semnul întrebării 
uneltele ce ţin de tradiţia teatrului, „reflexele condiţionate”, cum le 
numeşte Peter Brook („adevărata întrebare — de ce costume? de 
ce muzică? pentru ce toate astea?'%2%), schimbă raporturi ce 
păreau eternizate (de exemplu, alcătuirea distribuţiei piesei 
„Regele Lear' numai din actrițe de către Andrei Şerban sau 
distribuţia pe sexe inversate în spectacolul „O scrisoare pierdută” 
al lui Tompa Gâbor) sau pune în discuţie ideea de teatru însuşi 
(„De fapt, de ce teatru? La ce bun? E un anacronism, o 
ciudăţenie, supraviețuind ca monument sau tradiție? De ce 
aplaudăm, şi ce anume? Ocupă scena un loc adevărat în viața 
noastră? Şi ce funcţie ar putea să îndeplinească? La ce ar putea 
servi? Ce ar putea ea explora?%2). Punându-şi aceste întrebări, 
regizorii au privit tot mai insistent în ultimele decenii înspre alte 
arte, importând în teatru, atât forme, cât şi concepte noi, 
provenind din dans, muzică, arte vizuale, arte media, film. 


Alteori, provocarea merge mai adânc, regizorul săpând solul 
gros al convențiilor sociale şi tulburând straturile sedimentate, 
readucând la suprafaţă întrebările esenţiale: „De ce familie? De 
ce norme morale? La ce bun toate astea?”; şi riscând să tulbure 
sau să irite grupurile sociale mai convenţionale (a se vedea 
scandalul distrugerii afişelor spectacolului „Îngeri în America” al 
Companiei teatrale 777 şi Teatrului Nottara la sfârşitul anilor '90). 


În acest tip de raport, a monta un clasic înseamnă a încerca 


324 Peter Brook, op. cit., pp. 49-50 

să-i retranspui întreaga forță de şoc a momentului iniţial. Thomas 
Ostermeier, de exemplu, a căutat un final la faimoasa sa 
montare cu „Nora” capabil să recreeze şocul pe care-l sufereau 
germanii din vremea lui Ibsen, care nu puteau suporta să vadă 
pe scenă o femeie ce-şi abandonează în mod lucid, argumentat, 
soțul şi copiii (germanii secolului XIX fiind singurii care i-au cerut 
lui Ibsen să rescrie finalul). Analizând ce anume ar putea 
reprezenta un tabu în vremurile pe care le trăim, în care 
destrămarea unei familii a devenit o banalitate, Ostermeier a 
ajuns la concluzia că o astfel de normă imposibil de transgresat 
ar putea fi reprezentată de crimă. Alegând varianta uciderii cu 
sânge rece a lui Torvald de către Nora, el a creat astfel un 
moment cu un impact la fel de mare asupra spectatorului german 
de azi, precum cel avut de versiunea originală a lui Ibsen asupra 
unui spectator german de secol XIX. 


Un alt exemplu ar fi faimoasa scenă a mesei din „Tartuffe”, 
pentru a cărui montare la Minneapolis, Lucian Pintilie a creat o 
scenă erotică în trei (introducând un personaj mut ca servitor al 
lui Tartuffe) ce a forțat (rămânând astfel fidelă lui Moliere) limitele 
acceptabilului pe o scenă burgheză în puritana Americă a anilor 
'80 sau momentul „Revizoruľ din biografia aceluiaşi regizor ce a 
marcat, într-un climat istoric ostil, întreaga evoluţie ulterioară a 
teatrului românesc. 


Singura problemă a acestui tip de raport este că ceea ce era 
provocator ieri poate fi perfect acceptabil azi, dar acest lucru 
poate fi pus de fapt în acord cu efemeritatea şi ireversibilitatea 
experienţei teatrale. 


Precizări necesare 


Este evident că cele patru tipuri de raporturi analizate nu se 
exclud reciproc. 


Aşa cum am amintit deja, unul sau altul dintre ele pot fi 

detectate, fie ca atitudine generală la baza construcţiei 
spectaculare, fie ca atitudine dominantă pe un palier sau 
fragment al acesteia, dar aproape niciodată ca atitudine 
exclusivă a unui regizor către spectatorul său pe durata unui 
întreg spectacol. 


Cele patru tipuri de raport enumerate nu epuizează în niciun 
fel complexitatea relaţiei dintre creatorul spectacolului şi 
spectator, ci, dau seamă doar de unele aspecte ale acestei 
relaţii. Niciunul dintre ele nu poate fi considerat apriori ca ideal, 
fiecare regizor definindu-şi şi redefinindu-şi mereu propriul raport 
cu spectatorul, ca parte a teatralităţii pe care o practică. 


Energiile oraşului. O nouă idee despre raporturile 
teatrului cu spațiul public 


Dacă un act teatral este în mod fundamental un act de 
întâlnire între performeri şi public — ambele categorii participând 
activ, deşi în moduri diferite — atunci trebuie remarcat că orice 
întâlnire se petrece într-un loc, un spaţiu care devine cadrul ce 
defineşte într-o măsură semnificativă acea întâlnire. Fie şi la o 
analiză sumară, se poate observa că nu există nicio întâlnire 
care să se desfăşoare într-un spaţiu neutru. Orice spaţiu are atât 
coordonate fizice, cât şi simbolic-culturale, de care participanții 
sunt mai mult sau mai puţin conştienţi. 


Există mai întâi sala de teatru a cărei conformaţie spaţială 
determină în mod radical tipul de raport în care participanţii la 
actul performativ (performerii şi spectatorii) se angajează. O 
amplasare a publicului frontală (numită şi tip „cutie italiană”), una 
pe trei părți (numită uneori şi „elisabetană”), în arenă (pe patru 
părţi) sau amfiteatru creează premisele unor raporturi diferite. 
Mărimea sălii şi a spaţiului de joc, precum şi unghiul de plasare a 
publicului faţă de actori (privind de jos în sus sau invers sau 
împărțind cu toţii aceeaşi podea), distanţa dintre performer şi 

spectator, sunt coordonate care modifică însăşi substanța 
întâlnirii. Apoi, depinde foarte mult şi de caracteristicile mai 
subtile ale încăperii în care are loc actul teatral: cum e iluminatul 
în sală (între extremele candelabrului de cristal şi ale unui 
iluminat fără nimic somptuos, strict funcţional) şi pe scenă, 
culoarea pereţilor sălii, a tapiţeriei scaunelor, dacă există şi, dacă 
da, ce tip de cortină şi garnituri de scenă (sufite, pantaloni, 
circulare) se folosesc, tipul integrării instrumentelor de sunet şi 
lumină în geografia sălii (între încercarea de ascundere printre 
ornamentele sălii şi luarea în stăpânire a spaţiului care devine de 
tip industrial, tehnologizat), dacă operatorii luminii şi sunetului 
sunt ascunşi sau la vedere (cu tot cu pupitrele lor de comandă), 
toate acestea vor fi factori care influențează tipul de schimb ce 
se produce între performeri şi spectatori. 


Sunt de luat apoi în calcul caracteristicile celorlalte spaţii ce 
țin de clădirea în care are loc reprezentaţia, sau de coordonatele 
locului, dacă reprezentaţia se petrece în aer liber: spaţiul de 
socializare (foaier, hol, antreu), cafeneaua / bufetul / barul / 
restaurantul, toaletele etc, care îşi aduc contribuţia lor la 
experienţa totală. 


În cazul în care spaţiul de reprezentaţie intră în categoria 
celor „neconvenţionale” — un spaţiu care nu e conceput şi 
amenajat iniţial pentru a găzdui reprezentații de teatru — 
experienţa participării la un eveniment performativ într-un astfel 
de loc va fi cu mult mai mult influenţată de caracteristicile sale 
„Civile” şi de istoria sa mai mult sau mai puţin publică, de aura sa 
mai mult sau mai puţin secretă. Cu alte cuvinte, conştiinţa 
identităţii reale a acelui spaţiu, trecută sau prezentă, va însoți 
evenimentul pe tot parcursul desfăşurării sale şi va rămâne 
ataşată permanent de evenimentul în sine. Criticul Claudiu 
Groza mărturiseşte mereu profunda impresie pe care i-a lăsat-o 
primul spectacol într-un spaţiu neconvențional la care a asistat 
vreodată — o reprezentaţie cu „Nunta” de A.P. Cehov în regia lui 


94 


Beatrice Bleonţ la restaurantul „Crişul” din Oradea în timpul unei 
ediții a „Săptămânii teatrului scurt” din anii nouăzeci. În memoria 
sa afectivă, spectacolul nu poate fi separat în niciun fel de 
restaurantul în care s-a desfăşurat. 


Alegerea unui spaţiu neconvențional pentru un act teatral 
implică o responsabilitate sporită: dacă alegerea e aleatorie sau 
insuficient anticipată în consecinţele ei practice, reprezentația 
poate fi sufocată, fie de defecte reale care fac spaţiul impropriu 
pentru reprezentații teatrale (vizibilitate sau acustică slabă, 
condiţii  inconfortabile pentru participanți, izolare  fonică 
defectuoasă etc.), fie de o inadecvare a spațiului la substanța 
spectacolului, care riscă să pară transplantat artificial de pe o 
scenă convenţională într-un cadru dăunător în care nu se „simte 
bine”. Un spaţiu neconvențional se poate dovedi limitativ în acest 
din urmă caz şi printr-o prea mare concreteţe a sa, care poate, 
împotriva intenţiilor şi dorinţei participanţilor, inhiba imaginația. 
Mulţi scenografi consideră de pildă, că o bună scenografie de 
teatru e una ce are ceva neterminat, incomplet, un „ceva” care 
se cere umplut de prezenţa actorilor şi a publicului, un „ceva” 
care invită imaginaţia, lăsând o portiță de comunicare deschisă. 
Acţionând ca un decor prea concret, prea „real', un spațiu 
neconvențional poate, în mod paradoxal, face un deserviciu de 
reprezentare — o gară reprezentată de o gară reală sau o corabie 
de o corabie reală nu lasă neapărat mult spaţiu de desfăşurare 
imaginaţiei. 

Dar există şi altfel de „vulgarizări” ale imaginaţiei într-un 
astfel de spaţiu. Pentru un spectacol văzut de mine la Glasgow, 
pe o corabie folosită de regulă ca atracţie turistică sub numele de 
„Tall Ship”, creatorii au propus un traseu prin interiorul navei, pe 
urmele unor pretinse apariţii misterioase care înspăimântau 
marinarii aflaţi în cursă.*% Dar, în loc să se folosească de spaţiile 


229 Spectacolul se numeşte „Curse of the Demeter’, iar compania 

nefamiliare nouă ale acestui velier de acum două secole, de 
întunericul real şi ecoul straniu pe care îl provocau vocile şi 
zgomotele în magaziile aproape goale din burta navei, creatorii 
spectacolului au umplut spațiul cu lumini de teatru, monitoare 
video, microfoane şi incinte acustice. Posibilităţile de expresie 
ale unui asemenea spațiu performativ „real” au fost anulate prin 
recurgerea la mijloace electronice ajutătoare care nu erau 
necesare şi care au avut în mod paradoxal un efect „neartistic” — 
de tipul „acesta e doar un spectacol, nu e nimic periculos sau 
neliniştitor aici!” — întregul demers oferind în cele din urmă o 
experienţă săracă. 

Când însă, un astfel de spaţiu e îmbrăţişat cu întreg 
specificul său de creatorii spectacolului, o experienţă puternică şi 
neaşteptată poate fi oferită participanților. 


Două cazuri exemplare din teatrul 
demonstrează această afirmaţie. 

Primul este deja-amintitul „Autobahn” al companiei Teatrul 
Fără Frontiere, în care decizia Mihaelei Sîrbu de a monta 
scenele în doi ce compun piesa lui Neil LaBute în autoturisme în 
mişcare are două efecte ce se completează într-un mod 
surprinzător: o apropiere nefirească între actori şi spectatori, 
dată de împărțirea aceluiaşi autoturism, dublată de senzația 
deplasării împreună prin oraşul devenit nu doar fundal de 
desfăşurare, ci şi participant activ prin interferența permanentă 
cu acțiunea „spectacolului” (cea specifică traficului, a locurilor 
unde maşinile se opreau uneori, a locurilor unde spectatorii 
coborau pentru a schimba maşina cu o alta în care se pregăteau 
să urmărească o altă scenă). În acest caz, actorii împart la 
propriu acţiunea pe care o fac, cu spectatorii, căci aceştia se află 
complet în puterea lor (sunt transportaţi cu maşina mai repede 
sau mai încet, sau opriţi într-un loc la latitudinea actorilor, există 


românesc recent, 


producătoare Visible Fictions. 

riscul unui accident), dar şi spectatorii pot uşor interveni în 
acțiuni, chiar şi numai tuşind sau respirând mai zgomotos. 
Senzaţia de fragilitate şi efemer a acestei comuniuni este 
puternică. Experienţa tuturor nu ar putea fi ceea ce este în 
absența acestui spaţiu „neconvențţiona!” şi a integrării tuturor 
caracteristicilor şi implicaţiilor sale în spectacolul propriu-zis. 


Celălalt caz este al spectacolului lui Gavriil Pinte „Un tramvai 
numit Popescu” după „opera antumă şi postumă a lui Cristian 
Popescu” de la Teatrul Naţional „Radu Stanca” din Sibiu. Este un 
spectacol de teatru itinerant, desfăşurat în parte într-un tramvai 
special amenajat ce circulă pe ruta Sibiu — Răşinari şi retur, în 
parte în staţia din comuna Răşinari. îmbarcarea şi debarcarea se 
fac la cimitirul oraşului, iar această călătorie în comun (actori şi 
spectatori) printre câmpuri şi pâlcuri de pădure este chiar sensul 
spectacolului. 


Ambele cazuri menţionate fac de fapt, mai mult decât să 
folosească un spaţiu neconvențional; lărgesc aria de acţiune 
înspre o parte din energiile oraşului, punând astfel în discuţie 
zona oraşului în care are loc actul teatral. 


Zona centrală asigură vizibilitatea şi prestigiul maxim. Acolo 
se grupează toate instituţiile importante. În zona centrală se 
amplifică până la un nivel acceptabil puţina energie a oraşelor 
româneşti, în care cultura urbană nu s-a instalat niciodată pe 
deplin şi care par adesea la fel de molcome ca nişte sate mai 
mari. Deplasarea spre centru are sensul simbolic al unei 
ascensiuni, iar instalarea acolo semnalează reuşita. De la centru 
te adresezi tuturor şi acolo poţi convoca pe oricine. Toate 
teatrele de stat româneşti, fără excepţie, sunt plasate în zona 
centrală a oraşelor în care funcţionează. 

În afara centrului, orice altă zonă te obligă să ţii cont de 


caracterul ei, să îi observi şi respecţi specificul. Deplasarea în 
orice cartier al unui oraş are un gust propriu. In memoria unui 

spectator, drumul până la locul de desfăşurare a unui act teatral 
se instalează inevitabil — spectatorul va intra în sală deja cu o 
experienţă care îl „trezeşte” puţin, care îl face să îşi pună primele 
întrebări. Acelaşi spectacol văzut în două zone diferite ale 
oraşului transmite două senzaţii foarte diferite. Îmi vine în minte 
exemplul spectacolului „Lulu”, în regia lui Silviu Purcărete, văzut 
la Sibiu prima dată pe scena Teatrului Naţional şi a doua oară în 
Hala Simerom. În cel de-al doilea caz, drumul prin zona 
industrială înconjurătoare delapidată creează un cadru senzorial 
care influențează recepţia — coborârea în infern pare mai 
adâncă, întunericul mai negru, ratarea fiind aproape 
materializată fizic. 


Pentru că înainte de a prelua ca director Teatrul „Radu 
Stanca”, Constantin Chiriac a creat Festivalul Internaţional de 
Teatru de la Sibiu pe care l-a dezvoltat câţiva ani într-un raport 
direct cu oraşul — teatrul de stat fiind pentru el doar un spaţiu de 
folosit printre altele pentru reprezentațiile invitate în festival — el 
reprezintă un caz interesant şi rar în teatrul românesc, cel al unui 
director de instituţie de stat care s-a dezvoltat ca manager în 
spațiul independent şi care a pornit dinspre oraş către teatru şi 
nu invers (căci sediul festivalului era, iniţial, Casa de Cultură a 
Studenţilor). Datorită festivalului, Constantin Chiriac a simțit 
potențialul diferitelor zone ale oraşului, ba chiar şi al spaţiilor 
înconjurătoare, al satelor şi cetăților din apropierea Sibiului. Un 
festival care creşte în optsprezece ediţii de la câteva zeci de 
participanţi din câteva ţări la câteva mii de participanţi din zeci de 
țări nu poate să facă acest lucru decât în sinergie cu oraşul, ba 
chiar şi cu regiunea. În timpul festivalului, teatrul central nu mai 
rămâne decât un jucător în rețeaua de spaţii care catalizează 
energiile oraşului. Dar dacă acest lucru e oarecum logic pentru 
un festival invaziv, care se revarsă peste tot, cum e cel de la 
Sibiu, e într-un fel mai interesant ceea ce se întâmplă cu teatrul 
în restul timpului, în afara festivalului. 

Constantin Chiriac a reuşit să transforme teatrul de stat 
dintr-un sistem fix, central, static, într-un sistem dinamic, care 
ocupă spaţiile goale din ecosistemul cultural al oraşului. Teatrul 
Naţional „Radu Stanca” este astăzi singurul caz românesc de 
instituţie de stat care îşi desfăşoară repertoriul permanent, de o 
manieră coerentă, în spaţii diferite ale oraşului, şi nu doar acolo 
unde i s-a dat spre administrare o clădire cu scenă. Restul 
teatrelor româneşti cu sediu permanent, dar şi companiile 
teatrale independente, fac acest lucru doar în mod sporadic. 


Sensurile unei astfel de „umpleri” a spaţiilor oraşului sunt 
multiple. 


În primul rând, teatrul iese astfel la întâlnirea cu membrii 
comunităţii locale, renunțând să îi „convoace” doar la sediul 
propriu. E, înainte de orice, un gest cu conotaţii de prietenie 
vizibilă, de bucurie manifestă a faptului că teatrul aparţine unei 
anume comunităţi şi se simte bine ieşind în mijlocul acesteia. 


În al doilea rând, teatrul provoacă astfel la întâlnire o 
categorie de concetățeni care nu îl frecventează neapărat. 
Acţiunea dobândeşte şi un aspect civic, în sensul unui efort de a 
explora diverse mijloace prin care teatrul se pune la dispoziția 
comunității. Un astfel de efort e cu atât mai important cu cât 
deplasarea se face înspre zone mai defavorizate, înspre oameni 
care nu au fost obişnuiţi sau nu au avut condiţiile unui acces facil 
la reţeaua de servicii culturale a oraşului. 


În al treilea rând, teatrul atrage astfel atenţia că există. 
Manifestând în mod vizibil o energie care apoi se „scurge” înspre 
sediul său permanent sau temporar, teatrul (de stat sau 
independent) emite un semnal cu valoare de promisiune: dacă 
ne urmaţi, dacă veţi începe sau veţi continua să ne frecventați, 
vă vom oferi ceea ce vedeți şi mai mult decât atât! Astfel de 
acțiuni au rolul de a pune, la propriu, spaţiul de reprezentare 
teatral pe harta oraşului, ca un indicator viu, în mişcare, care 

semnalizează: Aici este un teatru! E important de subliniat în 
acest caz că această componentă de publicitare a propriei 
activități se face cu oferirea unei mostre din ceea ce teatrul are 
de oferit — o întâlnire nemediată tehnologic între oameni vii; Theo 
Herghelegiu îşi aminteşte cum pentru a transmite semnalul că 
există un spectacol al Teatrului Inexistent numit „Cum se face” la 
Teatrul Act în martie 2000, a conceput cu actorii o serie de 
acțiuni de tip happening care arăta de fapt actorii venind la sediul 
Teatrului Act de pe Calea Victoriei pentru a se pregăti de 
reprezentații — aceştia soseau cu o ambulanţă, cu elicopterul 
etc., atrăgând atenţia, în mod ludic, asupra actului teatral în care 
urma să se angajeze. 


Ajungem astfel la un alt sens, de o mare importanţă, al 
acțiunii de „ieşire” înspre spaţiile oraşului: teatrul transferă în 
acest fel înspre locuri non-teatrale, o parte din ceea ce constituie 
însăşi substanţa sa — energia ludică. Spaţii ale oraşului care îşi 
pierd din atractivitate, dominate de activităţi rutiniere, în adormire 
sau decăzute din cauza schimbărilor sociale şi economice 
(abandonul unor activități economice ce defineau zona 
respectivă, schimbări în planurile de dezvoltare) pot primi o 
infuzie de „demnitate” urbană, o importanţă nouă, nu neapărat 
cuantificabilă economic, ci în starea de spirit a unor oameni 
pentru care „se întâmplă ceva” în zona în care trăiesc. Un teatru 
central poate juca astfel, un rol mult mai mare în viața comunității 
care îl găzduieşte şi întreține, decât numai producerea şi 
prezentarea de spectacole la sediu. 


lar companiile independente încearcă, şi de multe ori 
reuşesc, să umple golurile chiar mai mici din textura 
socioculturală a unui oraş. La extremă, acestea pot lua diverse 
forme performative minuscule, cum ar fi cea a teatrului „de 
apartament” (care a ajuns să aibă în Polonia, de exemplu, o 
tradiție proprie), sau pe cea a instalaţiei performative pentru un 
singur spectator. În general, acest din urmă caz se integrează în 

textura oraşului creând un câmp imaginar care interferează cu 
cel al spaţiului public. 


Voi folosi două exemple. 

Primul este creat de dramaturgul şi regizorul scoțian David 
Leddy, numit „Susurrus”. Inspirat de „Visul unei nopți de vară”, 
acesta este un act performativ pentru un singur spectator 
compus din interferența dintre un spectacol radiofonic pe care 
unicul spectator îl ascultă în căşti şi ambientul vizual-olfactiv al 
unei grădini botanice. Spectatorul parcurge un traseu, ghidat de 
o hartă, în aşa fel încât fiecărei scene înregistrate îi corespunde 
un decor diferit al grădinii botanice. În acest caz, spectatorul 
„schimbă” singur decorul, deplasările fiind şi ele însoţite de un 
design sonor original. Spectacolul se creează integral în 
imaginaţia spectatorului din interferența celor doi stimuli. 
Spectatorul are libertate deplină în a reasculta o scenă, a zăbovi 
într-o zonă sau a parcurge din nou un traseu. 


Cel de-al doilea se numeşte „Istanbul Audio Tour” şi este 
produs de CUMA (Contemporary Utopia Management). Acest 
act performativ se compune din mai multe capitole realizate de 
diferiți artişti şi care iau forma unor tururi ghidate prin Beyoğlu, 
inima turistică şi comercială a Istanbulului. Designul sonor e în 
acest caz astfel conceput încât unicul spectator (care primeşte 
indicaţii sonore, în cască, în privința traseului de urmat) aude 
ambianța sonoră a zonelor străbătute prelucrată şi alterată (în 
căşti) suprapusă peste ambianța sonoră şi vizuală reală a zonei. 
Efectul e destabilizator, de pierdere a reperelor imediate, dar şi 
de generator al unei atenţii augmentate, care au ca efect o 
privire nouă, proaspătă asupra zonei urbane respective. 


Se mai pot da nenumărate exemple ale unor astfel de acţiuni 
performative care sunt construite pornind de la aceeaşi intenţie: 
renunţarea la izolarea față de oraş şi folosirea energiilor acestuia 
în sinergie cu energia artiştilor. În toate aceste cazuri, artiştii 
părăsesc locul care li s-a atribuit oficial pentru a crea şi forțează 

frontierele dintre artă şi viață, căutând noi spaţii „intermediare” 
unde arta lor să se reangajeze într-un schimb energetic direct şi 
imprevizibil cu viaţa din care se inspiră. 

Pentru ca acest schimb să se petreacă însă, şi locuitorii 
trebuie să fie doritori ca oraşul lor să devină primitor ca „scenă” 
pentru diferite acte artistice şi să nu fie ostili faţă de cei ce le 
transformă temporar cadrul vieţii de zi cu zi într-un spaţiu mai 
viu, mai neaşteptat, mai anarhic. 


Când, în 1990, am încercat împreună cu un grup de colegi 


de la Institutul de Artă Teatrală şi Cinematografică „I.L. 
Caragiale” din Bucureşti să propunem un moment de 
improvizație teatrală stradală în Piaţa Universităţii, sub 


conducerea artistei britanice Denise Wong (pe care o găzduiam 
în cadrul proiectului „Seeding A Network”), s-a format imediat un 
grup de oameni care s-au manifestat ostil, împiedicând acest act 
artistic pe motivul că „în acel loc s-a murit pentru libertate”. Acest 
spațiu public, în centrul Capitalei, le apărea acelor oameni ca 
fiind încărcat, după evenimentele din decembrie 1989, de acelaşi 
tip de sacralitate ca un cimitir. Poliţia apărută la fața locului le-a 
dat imediat dreptate protestatarilor, constatând că nu aveam 
„aprobări oficiale” şi evacuându-ne sub pretextul tulburării ordinii 
publice şi în interesul propriei noastre siguranţe. 


Unui act artistic îi fusese interzisă în 1990 desfăşurarea în 
spațiul public, născând întrebarea: sub ce idee se plasează un 
spațiu public astăzi? Cui îi aparţine el? Ce reprezintă el pentru 
locuitorii şi vizitatorii oraşului? Este legitim pentru un grup 
performativ să îl folosească pentru a întâlni locuitorii oraşului sau 
nu? 

Autorităţile locale au oferit, în timp, propriul lor răspuns: Piaţa 
Universităţii din Bucureşti s-a umplut în anii următori de cruci şi 
monumente funerare, la concurenţă cu statuile reprezentând 
personajele lui Caragiale din fața Teatrului Naţional. Aglomerările 

incoerente de monumente şi statui nu par a deranja pe nimeni 
precum o fac oamenii vii care ar putea submina „ordinea publică” 
desfăşurând un alt tip de activitate pe domeniul public decât 
circulația ordonată dintr-un loc în altul. 


Atunci când decid să iasă înspre spaţiile oraşului, oamenii de 
teatru joacă un rol extrem de important, care constă în 
umanizarea acestor spaţii prin reproiectarea unei scări umane 
într-un loc ce tinde a fi dominat de clădiri, monumente, căi de 
rulare şi spaţii de staţionare pentru autoturisme şi spații dedicate 
activităților comerciale. Din acest punct de vedere, chiar şi cel 
mai neutru act artistic petrecut în spaţiul public are o 
componentă civică, prin simpla readucere aminte locuitorilor 
oraşului că acesta le aparţine şi este un loc de interacţiune 
umană şi nu doar de trecere între spaţii oficiale sau private. 


lar dacă artiştii încearcă mai mult decât atât, şi anume să 
sugereze că spaţiul public ar putea arăta şi cu totul altfel, 
imaginaţia locuitorilor poate fi pusă în mişcare într-un mod care 
poate duce înspre iniţiative de transformare a acestui spaţiu. Ca 
exemplu, o serie de acţiuni ale organizaţiei slovene „Bunker” au 
urmărit recuperarea unor spaţii ocupate de autoturisme, dintr-un 
cartier central al Ljubljanei, pentru alte tipuri de activităţi: când 
şoferii îşi conduceau autoturismele spre locurile lor obişnuite de 
parcare, le găseau ocupate cu nisip şi nişte paşnici bătrâni 
jucându-se acolo cu bile de metal, sau cu pământ pe care alţi 
locuitori îl cultivau cu plante, sau cu tarabele unei mici pieţe de 
legume şi fructe. Cei care le ocupaseră „intrau în personaj, 
jucându-şi rolul ca şi când acolo se joacă ei cu bile de când 
lumea, acolo cultivă plante de 20 de ani etc. Acţiunile au un 
caracter performativ, încarnând o posibilă felie de viață care 
arată la fel de „reală” precum cea reală şi propunând astfel o 
nouă perspectivă asupra unui spaţiu public care pare definit în 
caracteristicile sale esențiale într-un mod permanent, 
nenegociabil. Acționând astfel, artiştii îşi îndeamnă concitadinii 

să reflecteze asupra spațiului public, să realizeze că stă în 
puterea lor să îl transforme şi să îl redefinească şi să se întrebe: 
ce vrem de fapt? Cum vrem să arate locul în care trăim? 


Realizarea faptului că oraşul aparţine locuitorilor săi se 
produce, în acest caz, la nivel de imagine şi la nivel senzorial, 
arta ieşind din locul atribuit oficial (muzeul, sala de concerte, 
clădirea instituţiei oficiale de teatru, operă, balet etc. — locul 
„insemnat care ne transmite că, dacă vrem artă, ştim unde s-o 
găsim) pentru a învesti spaţiul public în funcţia lui de întâlnire şi 
comunicare. 

leşirea în spaţiul public presupune totodată şi renunţarea, cel 
puţin temporară, la un statut special, aparte, protejat pentru o 
condiţie vulnerabilă, la scară redusă, egală cu a celorlalți membri 
ai comunităţii, dar şi un caracter rebel, subversiv, de chestionare 
a unei ordini în care cineva a decis cândva că arta trebuie 
conținută în locuri speciale şi că pentru actele artistice trebuie 
emisă o sancțiune oficială. 


Chestionare şi marginalitate 


Atingem astfel un aspect esenţial privind raportul artiştilor cu 
societatea. 


Aceştia sunt împărţiţi, în genere, între două tendinţe care par 
dihotomice: una tinde înspre obţinerea recunoaşterii publice a 
abilităţilor specifice, a talentului, poziţie generatoare de 
respectabilitate socială, cealaltă tinde înspre atitudinea critică, de 
chestionare a normelor după care se conduce societatea, poziție 
ce poate îmbrăca aspecte subversive, contestatare. Într-un caz 
ideal, cele două poziții convieţuiesc, fără ca una să o excludă pe 
cealaltă. Dar această convieţuire e atinsă doar acolo unde atât 
artiştii, cât şi societatea în ansamblu, înțeleg şi îşi asumă ambele 
condiții. 

În principiu, instituţiile de stat oferă „garanția” unui statut 
social respectabil, prin poziționarea în centrul, geografic şi 
simbolic al comunităţilor în care funcţionează şi prin faptul că 
şi-au câştigat chiar de la înfiinţare — şi reuşesc să îşi asigure în 
continuare — subvenţionarea din fonduri publice, putând astfel 
conta pe o anume predictibilitate în ceea ce priveşte planurile de 
viitor, pe care o transferă la rândul lor asupra angajaţilor. Cât 
despre capacitatea lor critică la adresa societăţii care le întreține 
şi al căror produs sunt, aceasta nu poate depăşi limitele de 
funcţionare normală a sistemului în care teatrul de stat e o rotiţă, 
în calitatea lui de instituţie publică. Cu alte cuvinte, unui teatru de 
stat i se va permite să fie critic până la limita de la care pune în 
pericol sistemul din care face parte. Cu cât o societate e mai 
deschisă şi îşi construieşte ca mod de existență acceptarea 
chestionării şi repunerea periodică în discuţie a valorilor şi a 
practicilor sale curente, cu atât critica izvorâtă din chiar instituțiile 
pe care societatea le cultivă va fi mai tolerată, sau chiar 
încurajată. În principiu însă, un teatru de stat îşi asumă — 
declarat sau subiînțeles — şi o anume misiune educaţională 
posibilă numai datorită unui grad ridicat de prestigiu social şi 
cultural şi, prin urmare, tinde să-şi conserve prestigiul şi nu se 
expune cu uşurinţă la posibilitatea de a fi el însuşi criticat pentru 
abandonul acestei misiuni. 


În anii comunismului, teatrul românesc a dezvoltat acea 
complicitate cu publicul, caracteristică întregului spațiu 
est-european în aceeaşi perioadă, în care creatorii de teatru şi 
spectatorii erau uniţi într-o atitudine critică implicită, subterană, 
subversivă, la adresa unei realități sociale percepută de către toți 
ca ostilă şi nocivă. În anii nouăzeci însă, această capacitate 
critică şi-a pierdut obiectul unic: de acum putea fi criticat liber 
orice, dar paradoxul noii condiţii face ca orice atitudine de acest 
tip să conţină implicit riscul deranjării unei categorii de public. De 
aceea, deşi liber să experimenteze formal (o explorare ce fusese 

descurajată pe tot parcursul perioadei socialismului de stat ca 
fiind o tendință nesănătoasă ce poate avea ca rezultat 
inaccesibilitatea artei pentru clasa muncitoare), teatrul românesc 
devine în mod paradoxal temător să nu supere, să nu şocheze, 
să nu deranjeze prea tare. De unde predilecția sa către 
repertoriul clasic şi o anume reticenţă față de dramaturgia nouă, 
contemporană, care nu e încă verificată în spaţiul românesc şi 
deci nu se poate anticipa ce reacţii va genera în rândul publicului 
şi al criticii. După 1990, teatrul românesc se angajează treptat 
într-un proces de îmburghezire, în pas cu un public şi o 
receptare critică ce pare să caute mai curând confirmări ale 
valorilor sale, pe care să se aşeze noua ordine socială, decât 
controverse. 


În ton cu întreaga societate, teatrul se lasă atins de un val de 
religiozitate care îmbracă multiple manifestări — de la iconiţe şi 
candele ce ard în cabinele actorilor, pe holuri şi în culise, la 
refuzul acestora de a rosti cuvinte licenţioase sau de a avea pe 
scenă un comportament perceput ca „indecent', mărturisirea 
credinţei în aproape orice interviu public, studiul teologiei şi chiar 
călugărirea unor actori (cazuri cunoscute fiind la Teatrul 
Bulandra, Teatrul „Nottara” şi Teatrul Naţional din Bucureşti). 


De altminteri, „Domnule lliescu, credeți în Dumnezeu?” este 
întrebarea ultimă şi definitivă cu care candidatul Emil 
Constantinescu  punctează decisiv în confruntarea finală 
(televizată în direct pe canalul naţional la o oră de vârf) pentru 
câştigarea alegerilor prezidenţiale la mijlocul anilor nouăzeci — la 
sugestia lui lon Caramitru. Ateismul sau agnosticismul unui om 
politic român au rămas de atunci încoace cărți exclusiv perdante, 
astfel încât mănăstirile au devenit destinaţii preferate ale 
politicienilor de toate spectrele, pentru băi de mulţime televizate. 
În instituţiile statului, religia se bucură de o prezenţă foarte 
vizibilă: icoane şi crucifixe împodobesc ministere, administrații de 
stat, inspectorate şi universităţi — de la ghereta portarului până la 

secretariate şi birourile diriguitorilor, uneori chiar şi sălile de curs. 
Crainicii radioului şi televiziunii de stat anunţă Naşterea sau 
Învierea lui Hristos, iar pe majoritatea siteurilor internet oficiale li 
se urează cetățenilor cele bune cu ocazia Sfintelor Sărbători de 
Crăciun sau de Paşti. 


E consecinţa unei explozii religioase care atinge, în unele 
manifestări (înghesuiala la moaşte, crucile aplicate pe autocarele 
echipelor de fotbal sau brodate pe tricourile jucătorilor, valizele 
cu bani transportate cu elicopterul la Muntele Athos) o fervoare 
sud-americană. 


Persecutată de regimul comunist, religia revine în forță în anii 
nouăzeci în societatea românească, inclusiv în rândul 
intelectualilor şi artiştilor, în general mai sceptici fată de dogme şi 
ideologii. „Nu-mi aduc aminte [...] să fi fost întrebat de atâtea ori 
dacă eu cred în Dumnezeu sau dacă vreau să mă convertesc”, 
scrie Mario Vargas Llosa, descriind prima sa vizită în realitatea 
post-comunistă românească."27 


Teatrul românesc merge, începând din 1990, în acelaşi sens 
cu societatea, fără o rezistență critică, care nu mai apare 
nimănui ca necesară; în consecinţă, el îşi asumă un foarte slab 
rol critic social pe parcursul anilor nouăzeci, preocupat mai 
curând de transferul cât mai reuşit al prestigiului său artistic în 
noua realitate. 


În condiţiile sociale şi economice extrem de dificile ale anilor 
nouăzeci, noile companii independente şi-au putut asuma doar 
parțial poziţia de marginalitate care să le fi permis o plasare în 
postura de chestionare în profunzime a valorilor pe care se 
construieşte noua ordine socială. Geografic, ele au căutat să se 
manifeste cât mai în centrul Capitalei: Teatrul Act şi Teatrul Luni 


327 Am dezvoltat mai pe larg această temă în articolul „Teatru sau 


biserici — momentul unei opţiuni”, în Teatrul azi # 5-6-7/2009, p. 171 

de la Green Hours şi-au stabilit sediul pe Calea Victoriei, spaţiile 
neconvenţionale folosite de Teatrul Levant au fost Sala Dalles 
(aproape de Piaţa Universităţii) şi Muzeul Naţional de Artă, în 
Piaţa Revoluţiei (fosta Piaţă a Palatului Regal), celelalte 
companii prezentându-şi producţiile în cea mai mare parte pe 
scenele centrale ale teatrelor de stat. Simbolic însă, când actori 
de calibrul Valeriei Seciu, al lui Marcel lureş sau Adrian Pintea 
joacă în afara sistemului de stat, pe scene mici sau în spații 
neconvenţionale, chiar dacă plasate geografic central, ideea de 
marginalitate devine vizibilă, ba chiar dobândeşte o legitimitate 
pe care nu i-o pot conferi artişti debutanţi, oricând pasibili de a fi 
suspectaţi că nu pot încă lucra în sistem. 


Este greu de imaginat astăzi cât de distrus arăta peisajul 
social românesc de la începutul anilor nouăzeci. În rapoartele 
interne ale partenerilor britanici din programul NOROC (cel mai 
longeviv şi temeinic program de schimburi teatrale în care s-a 
angajat teatrul românesc după 1990) pe care am avut ocazia să 
le consult, majoritatea dintre ei sunt uimiţi chiar şi de simplul fapt 
că, în condiţiile pe care le descoperă în realitatea românească, 
partenerii lor români reuşesc pur şi simplu să facă teatru. Lumea 
românească le apare ca extrem de destructurată, de periferică, 
ea însăşi o margine; e vorba de o realitate socială în care până 
în 1999, minerii descindeau periodic la Bucureşti pentru a-şi 
impune voinţa cu ciomegele. 


Până când această realitate nu reuşeşte să îşi structureze şi 
să îşi dezvolte un centru şi o margine, consider că o iniţiativă 
independentă în teatrul românesc al acelor ani, chiar dacă 
folosea un spaţiu situat în centrul geografic al Capitalei, poate fi 
asociată unei marginalități cel puţin la fel de „respectabile” ca a 
oricărei periferii sociale sau culturale dintr-o societate dezvoltată. 


În schimb, ceea ce au făcut unele dintre aceste iniţiative a 
fost să se plaseze simbolic în marginalitate, creând un spațiu 
pentru ceea ce încă nu avusese o „voce' în teatrul românesc: 

minorităţi şi defavorizați din toate zonele experienţei umane. 
Această atitudine a contribuit la o mutație care nu s-a realizat 
decât, într-adevăr, periferic în teatrul românesc al acelor ani: 
deplasarea accentului de pe marile teme, de pe explicarea 
întregului prin mecanismele istoriei şi ale relaţiei cu divinitatea, 
pe proiectarea existenţei omului simplu, banal, în centrul atenţiei 
publicului. 


Companiile independente şi-au concentrat forțele pe 
transformarea viziunii „în mare” într-una „în mic”, centrând 
întregul demers teatral pe oameni, privindu-şi — şi încercând 
să-şi înțeleagă — contemporanii vulnerabili, în demersuri artistice 
axate pe teme neglijate până atunci, fie din raţiuni ideologice, fie 


dintr-o înțelegere „înaltă” a artei. 


În acest sens, recuperarea sensului moral al teatrului 
reprezintă, aşa cum precizează Dumitru Solomon într-un articol 
dintr-o revistă de specialitate, „o problemă acută”: „Mi se pare 
însă că, cel puţin în momentul actual, o problemă mai acută 
decât cea a formei, sau a formelor, este aceea a rostului moral al 
teatrului. Câtă vreme sunt agresaţi oameni, câtă vreme sunt ucişi 
copii, câtă vreme clasa politică se dovedeşte din ce în ce mai 
imorală, sensul principal al teatrului mi se pare a fi unul moral. 
[...] Cred că e înţelept să păstrăm o deschidere prudentă faţă de 
orice tip de teatru, convenţional sau neconvențional, judecându-l 
nu atât după formă cât după forță, forța cu care transmite 
strigătul sau şoapta omului, după capacitatea de a topi ceva din 
granitul egoismului nostru şi de a ne aminti apartenenţa la specia 
umană, mai importantă poate decât apartenenţa la o rasă, la o 
naţiune, la o etnie sau la o familie.”*2 


328 Dumitru Solomon, „Cât de nou?”, în Teatrul azi # 8-9-10/1993, p. 3 

Recuperarea rolului critic 


„Arta nu este însă niciodată însăşi viața, ci expresia unei 
atitudini umane faţă de ea. Teatrul este fidel esenței sale numai 
dacă ia atitudine critică faţă de viața contemporană. Fotografia, 
cinematograful, televiziunea au eliberat teatrul de obligaţia de a 
oglindi viața şi de a o compensa cu poveşti. El poate, în sfârşit, 
să devină el însuşi: conştiinţa critică a unei epoci, reprezentată în 
cele patru dimensiuni spaţio-temporale ale jocului scenic. 
Actualitatea face parte din însăşi definiţia teatrului. Spectacolul 
teatral este un act dramatic. Spre deosebire de literatură, care se 
scrie în absenţa cititorului şi se citeşte în absenţa scriitorului, 
teatrul se desfăşoară atât în prezenţa actorilor, cât şi în prezenţa 
spectatorilor. Fie că se referă la trecut, fie că se referă la viitor, 
reprezentaţia teatrală este întotdeauna prezentă şi interesează 
prezentul. [...] Teatrul este întotdeauna contemporan.”??? Aceste 
reflecții ale lui Henri Wald, publicate chiar la începutul anului 
1990 în singura, pe atunci, revistă de specialitate — „Teatrul az” 
— leagă atitudinea critică față de viața contemporană de însăşi 
esenţa teatrului, eliberându-l de obligaţia „de a spune poveşti” 
pentru a-şi accepta adevărata condiţie, aceea de conştiinţă 
critică a unei epoci. 

Noutatea acelor ani, însă, constă în faptul că teatrului i se 
cere să devină conştiinţa critică a unei epoci care abia începe, 
lucru greu de realizat pentru că teatrul nu poate avea încă, în anii 
nouăzeci, distanța care să-i permită un spaţiu de reflecţie față de 
o realitate în plină mişcare în mijlocul căreia se află, ca şi 
celelalte arte, de altminteri, care nici ele nu descoperă imediat un 
spaţiu de manifestare critic. Libertatea, se zice, se instalează în 
pauza dintre acţiune şi reacţie; dar realitatea românească a 
anilor nouăzeci nu conţine niciun fel de pauză, e numai un şuvoi 


329 Henri Wald, „Luciditatea teatrului”, în Teatrul azi # 2/1990, p. 10 

de evenimente care nu aşteaptă să fie înţelese şi explicate. De 
altminteri, „marile mecanisme ale istoriei”, materie primă a 
teatrului care fusese intens utilizată până cu câţiva ani în urmă, 
par incapabile să mai descrie timpurile pe care le trăiesc artiştii şi 
publicul anilor nouăzeci: ce legătură mai e între viaţa lor şi 
Richard III, eroul textului shakespearean care stă la baza unui 
extraordinar spectacol în regia lui Mihai Măniuţiu la Teatrul 
Odeon? 


Pe de altă parte, noua realitate ce începe să se construiască 
este tocmai cea pe care artiştii din ţările foste comuniste nu se 
grăbesc s-o scruteze critic în mod esenţial, pentru simplul motiv 
că ea reprezintă însuşi obiectul dorinței generale: democraţia 
politică cuplată cu capitalismul economic. Dimpotrivă, ţările foste 
comuniste se lansează în anii nouăzeci într-un proces de 
parcurgere cât mai accelerată a „distanței ce le separă de 
civilizațiile europene avansate, proces ce le pune în competiție 
unele cu altele în a găsi strategii şi alianţe care să le apropie cât 
mai rapid de spaţiul occidental. A fi critic faţă de o astfel de 
realitate devine o imposibilitate, căci, într-o ţară abia ieşită din 
comunism, nu există o poziţie unde să te plasezi critic, care să 
nu te aşeze de partea defunctei ideologii a socialismului de stat. 
Prin urmare, intelectualii români privesc mai ales înspre trecutul 
interbelic, considerat perioada de maximă înflorire culturală a 
României moderne şi înspre prezentul occidental. 


Relaţia teatrului românesc al anilor nouăzeci cu prezentul se 
dovedeşte a fi dificil de construit. Noile probleme care preocupă 
societatea — şomajul, dezmembrarea familiilor, pauperitatea 
economică, infracțiunile de toate felurile, conflictele sociale 
generate de redimensionarea unor întregi ramuri industriale, 
manipulările presei, emigrarea masivă, sexualitatea cu toate 
formele ei, abuzurile din interiorul familiilor — erup cu forța unor 
lucruri despre care nu se vorbise niciodată până atunci. Trebuie 
teatrul să se deschidă înspre astfel de probleme? Cum le-ar 

putea aborda? Nu e acesta mai curând rolul televiziunii, de 
exemplu? 


Cât priveşte „eliberarea de obligaţia de a spune poveşti”, pe 
măsură ce tehnologia avansează, fiecare dintre arte se 
eliberează implicit de obligaţia de a fi o oglindă prea directă a 
realităţii, lăsând acest rol noului venit: s-a spus acest lucru 
despre artele vizuale la apariţia fotografiei, despre teatru la 
apariţia filmului etc. Prin urmare, această evoluţie de la oglindire 
înspre reflecţie critică pare legată şi de apariţia unui alt, nou 
limbaj artistic, mai apropiat realităţii, mai fidel ei. Pentru aceasta 
însă, arta mai veche trebuie să plonjeze într-un proces de căutări 
formale, pentru a-şi redefini limbajul, pentru a propune celor 
cărora i se adresează, un nou raport. Meşteşugul în imitarea 
realităţii şi capacitatea de a crea frumosul nu va mai fi în centrul 
acestui nou raport. 


Într-un fel, tot progresul tehnologic a făcut ca tradiția artei 
contemporane să fie şi o tradiţie a suspiciunii. A suspiciunii față 
de o realitate care a dus la războaie în care noile arme de 
ucidere în masă împing umanitatea spre noi culmi ale 
bestialităţii, a suspiciunii fată de dogme şi ideologii care justifică 
crima, a suspiciunii față de ea însăşi — față de vechea artă, ce a 
confirmat ordinea socială care a permis aceste lucruri. 


Prin urmare, teatrul românesc e obligat să intre într-un stadiu 
de redefinire, de reaşezare a valorilor, a discursului, a 
raporturilor cu lumea. Închiderea în sine şi fuga de prezent sunt 
reacţii de apărare ale sistemului teatral ce generează un anume 
gol în relaţia cu prezentul. 


Dramaturgia românească nouă nu intervine nici ea hotărâtor, 
teatrele nefiind bombardate cu texte „impertinente” ca în spațiul 
britanic sau cel german. O alianță a regizorilor cu autorii 
dramatici întârzie să se nască, în ciuda eforturilor unui fenomen 
ca Dramatfest. Ideea unui teatru axat pe producţia de texte noi 

sau care să funcţioneze pe bază de proiecte nu găseşte sprijin. 


În aceste condiţii, montarea de texte din dramaturgia 
contemporană universală, spre care se orientează cu prioritate 
companiile independente, încearcă să furnizeze o nouă bază 
rolului critic al teatrului. Este o soluţie întâmpinată cu un grad de 
rezistență parţial întemeiat: aceste piese descriu probleme ale 
altor societăţi, vor fi ele relevante şi pentru noi? Nu în totalitate, 
desigur, căci ele iau aspecte specifice spaţiilor socio-culturale în 
care au apărut şi probabil doar acolo influența lor poate fi 
maximă. 

Dar montarea unor texte ce abordează probleme despre care 
teatrul românesc nu a vorbit niciodată în mod direct aruncă o 
primă punte înspre formularea unei atitudini critice asupra unei 
societăţi spre care cea românească se îndreaptă doar, pentru 
moment. 


Şi mai aduc ceva aceste texte, într-o societate radicalizată la 
extrem cum este cea românească a anilor nouăzeci: exemplul 
unei atitudini critice care nu poate fi asimilată cu negația, cu 
respingerea acelor aspecte ale realității contemporane cu care 
spectatorul ar putea fi în dezacord; din acest punct de vedere, 
deşi companiile independente refuză să şi-l mai asume explicit 
(cu excepţia singulară, probabil, a Teatrului Act), montând astfel 
de texte, acestea încep să exploreze în mod practic, alături de 
identificarea reperelor unui nou rol critic, şi coordonatele unui 
nou rol educațional al teatrului contemporan. 


Eficiență şi dezvoltare în cazul organizațiilor 
independente 


Orice formulă nouă de organizare au ales organizațiile 
teatrale independente româneşti, acestea au urmărit cu 
consecvență, întotdeauna şi în toate cazurile, prioritizarea 

activităţii artistice. Cu alte cuvinte, numitorul comun al activității 
diferitelor structuri independente a constat în acei ani — şi de 
atunci începând, mereu — în reducerea la minimum a activităților 
de suport tehnic şi administrativ şi plasarea lor din start în poziția 
de auxiliar al activităţilor artistice. Această ordine a lucrurilor, 
oricât de logică pare, nu e neapărat formula de funcţionare a 
instituţiilor teatrale de stat, a căror schemă de personal 
demonstrează că resursele se risipesc într-un procent 
semnificativ pe cu totul altceva decât producţia teatrală şi 
activităţile direct legate de aceasta. 


Orice instituţie tinde, e demult cunoscută această tendinţă, 
să devină mai devreme sau mai târziu propria-i rațiune de a fi, 
uitând că destinaţia sa principală a fost oferirea unui anume 
serviciu, comunităţii în care s-a instalat. După un timp suficient 
de funcţionare, în care şi-a demonstrat necesitatea şi şi-a validat 
existența, o instituție devine, într-o măsură mai mare sau mai 
mică, „kafkiană”, generându-şi regulamente şi practici de 
funcţionare care ajung adesea să îi îngreuneze propria-i 
activitate principală. 

O organizaţie independentă trebuie, ca şi o instituţie în faza 
inițială, să îşi justifice apariția printr-o necesitate. Ea încearcă să 
identifice o nişă neocupată, un serviciu neoferit încă, sau 
urmăreşte să ofere acel serviciu alături de un alt organism care 
există şi e deja activ în acel domeniu. Dar o organizaţie 
independentă nouă trebuie să îşi afirme cumva diferența de 
abordare, să cultive pluralitatea — de pe urma căreia beneficiază 
ea însăşi — şi să fie în toate mişcările ei extrem de eficientă, căci 
costul oricărei greşeli îi poate fi fatal. 

Companiile teatrale independente analizate în această 
lucrare se plasează pe zona de intersecţie a teatrului de artă cu 
cel de consum şi cu cel experimental. Se mişcă rapid dintr-una în 
alta, validate sau invalidate de interesul pe care îl stârnesc şi de 
sprijinul pe care reuşesc să îl atragă. Dacă ajung într-o zonă 

artistică sau alta, aceasta are de a face atât cu propriile lor 
intenţii şi interese, cât şi, într-o măsură mult mai mare decât în 
cazul sistemului teatral de stat, cu răspunsul pe care activitatea 
lor îl generează. Cu alte cuvinte, sensul şi continuarea activității 
lor depind enorm de contextul social şi cultural în care 
evoluează, de permisivitatea şi interesul acestuia pentru ceea ce 
organizaţia nou apărută are de oferit. 


O organizaţie teatrală independentă e condamnată să fie 
eficientă, de însăşi independenţa ei. Ea trebuie să convingă un 
finanţator, public sau privat, de importanţa susţinerii unui proiect 
pe care îl propune, căci nu beneficiază de subvenție publică 
necondiționată, ca un teatru de stat. Dacă finanţatorul e public, 
trebuie identificat un program sau o licitație publică de proiecte; 
pentru a se califica, proiectul prezentat trebuie să corespundă 
criteriilor definite de finanţator, iar pentru a câştiga finanţarea 
proiectul trebuie să propună modalităţi de realizare mai eficiente 
şi cu impact mai mare decât proiectele altor organizaţii. Dacă 
finantatorul e privat, proiectul trebuie să ţină cont de interesele 
sale specifice şi de gradul de vizibilitate pe care acesta îl 
doreşte. În toate cazurile, proiectul unei organizații independente 
obţine finanțare numai dacă reuşeşte să convingă că va cheltui 
fondurile alocate cu eficienţă maximă, într-un mod corect şi 
transparent, şi că va executa proiectul în parametrii şi la 
termenele stabilite. 


Realizarea unui proiect devine astfel singura rațiune de a fi a 
organizaţiei independente, care nu îşi poate decât astfel justifica 
existenţa şi crea un istoric. Ea e astfel condamnată la dinamism 
şi eficienţă, ca unică modalitate de supravieţuire. 

Cu cât contextul e mai arid şi mai lipsit de posibilități de 
finanțare periodice şi transparente (şi contextul românesc al 
anilor nouăzeci e mai degrabă un astfel de context), o 
organizaţie independentă trebuie să improvizeze, să se mişie 
rapid, să convingă parteneri, voluntari, sponsori, să genereze 

veşnic încredere şi să îşi cultive cu grijă imaginea. Cu cât ajunge 
să depindă de mai multe surse, „baletul” de a satisface toate 
pretenţiile acestora e mai complicat. În tot acest ghem de relații, 
organizaţia trebuie să aibă grijă să nu îşi dilueze sau să nu îşi 
piardă identitatea, ba chiar să şi-o afirme într-un mod care să o 
facă cât mai uşor recognoscibilă. 


În România anilor nouăzeci, companiile independente sunt 
cele care au identificat primele posibilități de finanţare din afara 
domeniului cultural (care se reduceau, pentru ele, la posibilitatea 
unor mici finanţări sporadice prin concursuri de proiecte 
organizate de UNITER sau ArCuB) şi s-au aliat cu fundaţii din 
domeniul societăţii civile — Fundaţia Soros pentru o societate 
deschisă, Fundaţia pentru Dezvoltarea Societăţii Civile etc. 


În domeniul teatral, presiunea e mare, căci „[...] un spectacol 
ratat implică pe lângă pierderi materiale irecuperabile şi situaţia 
jenantă a dezvăluirii publice a eşecului. De aceea, în condiţii 
normale, realizatorii unui spectacol (căci nu ne referim în 
contextul de față la dramaturgia experimentală) sunt, de regulă, 
mai înclinați spre conformism, spre soluţii sigure, anterior 
verificate, spre forme de expresie asimilate de public şi având 
astfel o accesibilitate asigurată. De aici o mai riguroasă cenzură 
critică asupra ideilor novatoare, puse sub semnul întrebării şi 
adesea considerate neviabile înainte de a fi putut să se 
materializeze şi deci să fie infirmate sau confirmate ca fapt de 
artă.” Aceste consideraţii sunt emise de către esteticianul, 
director al Teatrului „Nottara” imediat după 1990, Victor Ernest 
Maşek.*% 


Un proiect care ar pune un teatru de stat doar în „situaţia 
jenantă a dezvăluirii publice a eşecului'”, dar nu ar avea 
consecinţe asupra subvențţiei publice permanente pe care acesta 


330 Victor Ernest Maşek, „Capcane şi limite”, în Teatrul azi # 7-8/1990, 

o primeşte, pentru o companie teatrală independentă este o 
ghilotină care poate aduce sfârşitul activității acesteia. O astfel 
de organizație nu îşi poate, în mod normal permite un eşec 
public. Marja ei de toleranță este mult mai mică, căci ea are 
nevoie ca activitatea să îi fie recunoscută drept utilă, proiect cu 
proiect. 


De aceea, o organizaţie independentă e obligată nu numai 
să se lupte permanent pentru supravieţuire, dar şi să fie extrem 
de atentă la felul în care decide să se dezvolte. Căci un echilibru 
la care ajunge la un moment dat în ecosistemul cultural şi social 
poate fi pierdut în mai multe moduri. 


Organizațiile independente care reuşesc să treacă de faza 
pionieratului se văd în fața a patru opțiuni: 
— continuă să se dezvolte şi să crească până devin instituții 
— îşi mențin dimensiunea şi riscă să fie percepute ca 
stagnante 
— îşi reduc activitatea într-un grad care face posibilă 
supraviețuirea 


— îşi încheie misiunea şi se autodesființează. 


Primul caz reprezintă tendinţa firească după „naştere” — 
creşterea şi dezvoltarea. 


Dar această dezvoltare poate avea loc numai dacă e 
susținută de două tipuri de resurse: cele interne şi cele externe. 
Resursele interne ale unei organizații îi pot permite sau nu să se 
dezvolte. Dacă decide să crească scara la care îşi desfăşoară 
activitatea şi să mărească frecvenţa evenimentelor, o organizație 
va fi nevoită să-şi formeze şi să-şi menţină o echipă permanentă 
de lucru, mai mare. Vor creşte nevoile de spațiu şi bugetele de 
operare, ritmul şi complexitatea activităţilor curente. Întreaga 
dinamică a unei astfel de organizații se modifică, generând 
uneori practic o altă organizaţie decât cea pe care fondatorii 
şi-au imaginat-o iniţial. Un anume fel de a face lucrurile, relaxat 

şi liber (care o diferenţiază, în principiu, de climatul de lucru 
instituțional) va fi tot mai greu de menţinut, înlocuit de o 
organizare a activităţii sub semnul unei eficiente exacerbate, 
asemănătoare celei militare — trădată de expresii de tip 
„public-ţintă”, „ofițer de presă” etc. (preluate prin intermediul 
domeniului comercial). Acţionând înspre o dezvoltare mai mare 
decât îi permit resursele interne, o organizaţie independentă îşi 
poate pierde în cele din urmă identitatea, ajungând să fie altceva 
decât şi-a propus, în cazul în care ceea ce şi-a propus de la 
început nu a fost crearea încă a unei instituții. 


Acest lucru e în directă legătură cu resursele externe pe care 
mediul social şi cultural i le pune acesteia la dispoziție. Dacă 
mediul îi „face loc” să se dezvolte, permițându-i un spaţiu de 
manevră suficient şi acces la surse de finanţare a activităților, 
acesta recunoaşte implicit că apariţia unei asemenea organizații 
corespunde unei nevoi de-ale sale şi că aceasta va ocupa un 
teritoriu până atunci neacoperit sau care se creează odată cu 
dezvoltarea societăţii în direcţia anticipată de această 
organizație. Dacă mediul se manifestă indiferent sau ostil, 
nepermițându-i organizației independente decât un spaţiu de 
manevră şi un acces la resurse redus, el îi va determina 
dimensiunea până la care aceasta poate să se dezvolte. Căci o 
organizaţie independentă, dezvoltându-se, ocupă un teritoriu 
social şi cultural: acest lucru se poate face prin deteritorializare — 
luând o bucăţică dintr-un teritoriu ocupat până atunci de 
altcineva — sau prin crearea unui teritoriu nou. În ambele cazuri, 
numai un mediu permisiv îi va crea condiţiile favorabile 
dezvoltării. 


În contextul teatral românesc al anilor nouăzeci, organizația 
independentă care reuşeşte să se dezvolte cel mai mult este 
Fundaţia Art-lnter Odeon, transformată ulterior în Teatrul Act. 
Acesta e un caz emblematic pentru a analiza limita de sus a 
dezvoltării permise de resursele mediului sociocultural românesc 


106 


al acelor ani. 


Fundaţia Art-Inter Odeon îşi începe activitatea cu un puternic 
sprijin extern, care îi permite realizarea unui prim spectacol — 
„Omor în catedrală” de T.S. Eliot în regia lui Mihai Măniuţiu — la o 
scară asemănătoare unui teatru naţional (de altminteri, 
spectacolul e coprodus cu Teatrul Naţional din Cluj, şi porneşte 
imediat într-un turneu britanic organizat de partenerii externi). 
Intenţia fundaţiei de a construi un teatru nou nu găseşte sprijin. 
Odată identificat subsolul de pe Calea Victoriei pe care Fundaţia 
începe să îl amenajeze înspre ceea ce va deveni primul spațiu 
teatral independent românesc, două noi spectacole sunt 
produse: primul chiar în acest spaţiu — „Cetatea soarelui” — şi al 
doilea pe o scară mai mare — „Genosse Frankenstein, unser 
geliebter Fuhrer!”, din nou cu sprijin extern, coprodus de 
„Weimar, capitala culturală europeană 1999” cu Teatrul Act şi 
Teatrul Odeon. Cel de-al doilea spectacol nu se poate 
reprezenta în România, din nou negăsindu-se sprijin pentru 
acest lucru, deşi ecoul internaţional este foarte bun. De aici 
înainte, Teatrul Act va opta exclusiv pentru producţii la o scară 
mică, adaptate spațiului şi resurselor proprii. 

Aceste limite de dezvoltare au fost rezultatul „negocierii” cu 
realitatea românească a anilor nouăzeci, care atât a putut face 
pentru unii dintre cei mai importanţi creatori de teatru români, 
aflați în faza de maturitate: Marcel lureş, Mihai Măniuţiu, 
Alexandru Dabija, Doina Levintza şi artiştii invitaţi de ei. 


Spre comparaţie, oraşul Varşovia a decis să aloce resurse 
de ordinul milioanelor de euro pentru ca lui Krzysztof Warlikowski 
şi colaboratorilor săi să li se construiască un teatru nou, numit 
chiar aşa — Nowy Teatr. Acest viitor „centru intercultural 
multidisciplinar” va fi amenajat prin transformarea unui spaţiu 
industrial dezafectat în centrul Varşoviei (în cartierul Mokotow), 
ce se întinde pe o suprafaţă de 9.000 de metri pătraţi. Conceptul 
arhitectural este rezultatul unui concurs internaţional în două 

etape, intenţia viitorilor ocupanți fiind de „a dezvolta un dialog cu 
publicul fără a ne restrânge la activităţi pur teatrale. Acesta 
trebuie să fie un spaţiu pentru situații artistice noi. Un spațiu 
pentru acţiuni independente ale artiştilor invitaţi — un spațiu creat 
de oameni cu idei. Unul dintre scopurile Teatrului Nou este acela 
de a interacţiona cu vieţile cetățenilor Varşoviei pentru a le 
schimba percepţia asupra oraşului. Va scoate la lumină amintiri 
ascunse, negate sau obscure. Va crea noi oportunități artistice, 
va dezvolta o imaginaţie interdisciplinară, eliberată de diviziuni şi 
prejudecăţi. Fiecare eveniment va fi un punct de plecare pentru 
discuţii, conversații, întâlniri, schimburi de opinii şi idei. Teatrul 
Nou nu e despre a da spectacole, ci despre a crea dialoguri şi a 
iniția conversații despre chiar şi cele mai neplăcute subiecte. 
Teatrul Nou este locul unde se lărgeşte câmpul de bătălii 
artistice.” 


Aceste extrase din mini-manifestul Nowy Teatr din Varşovia 
nu sună foarte diferit de ceea ce declară artiştii români ce iniţiază 
structurile independente menţionate în această lucrare. Chiar 
Teatrul Act îşi propune şi realizează, după puteri, aşa cum am 
prezentat în capitolul axat pe studiile de caz, evenimente 
asemănătoare. Diferenţa de nivel vine din răspunsul mediului 
sociocultural la aceste intenţii şi acţiuni, din resursele pe care 
acesta decide să le pună la dispoziţia unor oameni a căror 
calitate artistică garantează realizarea lor la un nivel de 
excelenţă; şi din reticența Teatrului Act de a se angaja într-o 
relaţie prea strânsă cu Statul, dată fiind experienţa traumatizantă 
— demiterea lui Alexandu Dabija de la conducerea Teatrului 
Odeon -— care a dus la crearea acestui teatru independent. 

Aceasta fiind limita de sus atinsă de o companie teatrală 
independentă românească în dezvoltarea sa, celorlalte iniţiative 
independente le-au rămas următoarele trei opţiuni. 


331 

Mentinerea unor dimensiuni mici e practicată cu succes atât 
de Teatrul Fără Frontiere, cât şi de Teatrul Luni de la Green 
Hours. Fundaţia Antigona şi Fundaţia Toaca şi-au redus 
activitatea la evenimente sporadice. lar Compania Bucureşti, 
SMART, Teatrul Levant, altFEST, Compania teatrală 777 şi, în 
timp ce redactez această lucrare, Teatrul Inexistent, şi-au încetat 
activitatea. Dacă dispariţia primelor organizaţii menţionate a fost 
percepută de fondatorii lor ca prematură şi a stat sub semnul 
amărăciunii, declarația  fondatoarei Teatrului Inexistent??? 
confirmă intuiţia cu care încheiam subcapitolul dedicat 
efemerității teatrale — Theo Herghelegiu acceptă încheierea 
perioadei de 12 ani a activității acestei companii ca pe un fapt 
natural: 


„Ca orice organism viu, şi o companie de teatru se naşte, 
trăieşte şi... dispare. Teatrul Inexistent s-a născut în 1998 şi a 
trăit până în 2011, când şi-a încheiat activitatea, ultima sa 
premieră („Cele 3 Roxănicr') având loc fix la aniversarea a 12 ani 
de existenţă, în decembrie 2010. [...] Ce înseamnă 12 ani într-o 
țară cu o libertate postbelică de numai 21 de ani? [...] Eu cred că 
înseamnă imens. Cred că demonstrează cu probe autentice 
faptul că în România se poate face cultură în pofida lipsei de 
fonduri, de mijloace şi de sprijin de orice fel din partea 
autorităţilor. Şi mai cred că demonstrează şansa de reabilitare a 
acestui popor, cel puţin pe un anumit segment. În cei 12 ani de 
viețuire, la companie au colaborat cam 200 de artişti, care s-au 
livrat necondiționat pentru o cauză: cauza teatrului independent 
românesc. Dacă aş avea banii şi «intrările» necesare, le-aş 
ridica un monument. Un monument figurativ, vesel, cu o 
puternică expresie plastică; un monument care să sugereze 
curajul, sensibilitatea, umorul, sacrificiul şi puterea de a renaşte. 
Probabil că aş comanda unui artist plastic o mare pasăre 


332 Preluată de www.yorick.ro în aug. 2011. 


THEODOR-CRISTIAN POPESCU — SURPLUS DE OAMENI SAU SURPLUS DE IDEI 


Editura LiterNet, 2014 


Phoenix, care cloceşte un ou pătrat pe o scenă, în spatele unei 
cortine complet transparente. lar materialele folosite ar fi argintul, 
onixul si cristalul. Şi acest monument s-ar afla nu într-un loc, ci în 
mai multe locuri — în fața unor clădiri de care, pe mine, una, mă 
leagă amintiri dureros de frumoase. Cum ar fi, bunăoară, 
clădirea în care se găseşte Teatrul ACT [...] Deci cam acesta ar 
fi gestul meu de la revedere pentru Teatrul Inexistent şi aşa ar 
arăta amprenta luminoasă pe care mi-aş dori s-o pot lăsa pe 
post de marcă durabilă.” 


Două concluzii în ceea ce priveşte noţiunile analizate în 
acest  subcapitol în legătură cu activitatea organismelor 
independente: 


— eficiența defineşte obligatoriu activitatea unui organism 
independent care reuşeşte să depăşească faza 
pionieratului 


— dezvoltarea unui organism independent se face numai în 
interdependenţă cu mediul sociocultural în ecosistemul 
căruia se înscrie 


În ceea ce priveşte eficienţa, ar mai fi de adăugat că ea 
constituie în mare măsură un avantaj, dar într-o anumită măsură 
şi un dezavantaj. 

Avantajul priveşte garanția pe care o organizație 
independentă ce reuşeşte să se menţină în activitate îl are în a-şi 
demonstra utilitatea: de aceea în Germania o companie teatrală 
independentă începe să se califice la subvenţiile publice dacă 
s-a menţinut în activitate minimum trei ani. Extinzând aria 
exemplelor, oraşul Tilburg din Olanda este considerat oraşul 
care se administrează în modul cel mai eficient din lume, fiind în 
acelaşi timp oraşul care a externalizat cele mai multe servicii 
către organizaţii non-profit, acordându-le finanţările exclusiv prin 
competiţii deschise. 

Dezavantajul are de a face cu faptul că în domeniul cultural 

impactul nu poate fi măsurat numai prin prisma eficienţei 
imediate. Multe efecte ale acţiunilor culturale sunt invizibile pe 
termen scurt sau imposibil de cuantificat în mod direct.Curajul de 
a risca poate fi inhibat nu numai de limitările structurii teatrale de 
stat, ci şi de teama de a nu corespunde unor criterii stricte de 
finanțare sau de a nu reuşi execuţia unui proiect artistic la 
termenele stabilite. Altfel spus, eficiența nu garantează în mod 
direct valoarea artistică ridicată. 


În ceea ce priveşte conceptul de dezvoltare în domeniul 
cultural, aceeaşi rezervă trebuie exprimată în a asocia în vreun 
fel valoarea unui demers artistic cu dimensiunea sa financiară. 
Chiar dacă recunoaşterea de către societate a valorii demersului 
unui artist ar trebui, în mod ideal, să ducă la îmbunătăţirea 
condiţiilor de creaţie ale acelui artist sau grup de artişti, creându-i 
condiţii de dezvoltare, acest lucru nu spune până la urmă nimic 
despre valoarea în sine a artistului, ci doar despre gradul de 
deschidere a societăţii în care acesta se manifestă. Cu alte 
cuvinte, cele două exemple menţionate mai sus despre acest 
subiect nu spun decât că între Krzysztof Warlikowski şi Marcel 
lureş nu există altă mare diferență în afara aceleia că unul 
trăieşte şi lucrează în Polonia, iar celălalt în România. 

Există însă un element care acoperă întotdeauna, pentru un 
timp mai lung sau mai scurt, lipsurile inerente oricărui început: 
manifestarea energiei unui artist pornit să cucerească şi să 
schimbe lumea. 


Energia pionieratului 


Orice început atrage atenţia, orice început stârneşte 
curiozitatea: cine sunt aceşti oameni? Ce vor ei? Ce se va 
întâmpla acum? 

Începutul presupune o invocare a energiilor. Când stagnăm, 
vorbim despre necesitatea „unui nou început”, despre curajul „de 

a o lua de la capăt”. Există o energie a începuturilor care nu mai 
poate fi regăsită mai târziu, o lansare în gol, o acţiune încă fără 
sistem de referință: acţiunea pionierului, a celui ce merge înainte 
pe un teritoriu necunoscut. Cea de-a doua acţiune se raportează 
deja la prima, deci energia ei e percepută diferit. Cea de-a doua 
acțiune lansează provocarea continuității, a dezvoltării unei 
afirmaţii deja făcute, pe când prima e pură, se conţine ca reper 
doar pe sine însăşi. 

Dar energia  pionieratului nu cuprinde doar energia 
demersului în sine, ci şi pe cea iscată prin tulburarea ordinii deja 
existente. Când ceva nou apare, o fricțiune e inevitabilă; cei care 
sunt acolo de dinainte nu vor neapărat să-i facă loc şi noului 
venit. Într-o cultură aşezată, lentă, o apariție nouă bruschează. 
La cealaltă extremă, într-o cultură a noutăţii şi a mişcării 
permanente, o cultură a eternei tinereți cum e cultura populară 


(„pop”) contemporană, o apariție nouă e întâmpinată cu 
entuziasm, problema devenind continuitatea, maturizarea, 
„aşezarea”. 


Mediul natural pentru un debut artistic este cel independent. 
În mediul teatral tradițional, aureolat de prestigiul succeselor 
trecute, un debut are caracter excepţional; ceva sau cineva 
garantează pentru el, sau mai precis pentru profesionalismul 
său. Diletantismul e ceva de care sistemul teatral de stat fuge, 
căci îi sabotează prestigiul şi îi pune la îndoială mecanismul de 
transmitere a meşteşugului, de respect şi păstrare a valorilor 
trecute. Dar diletantismul nu e ceva apriori greşit, ci doar ceva 
încă insuficient dezvoltat. El are nevoie de un spaţiu deschis, de 
un teren de încercare pentru a proba ce vrea să facă, pentru a 
înțelege încotro merge, pentru a vedea ce reacţie stârneşte. 


Un astfel de teren de încercare îl reprezintă, în cele mai 
multe cazuri, companiile teatrale independente. Unele îşi fac din 
asta chiar un fel de lege nescrisă, cum e Teatrul Luni de la 
Green Hours, unde Voicu Rădescu nu se manifestă ca un 

director artistic care pre-aprobă sau dă undă verde după o 
vizionare unui anume proiect. Dimpotrivă, Voicu Rădescu îşi 
cultivă şi menţine voit acest statut de „diletant”, el nu urmăreşte 
în niciun caz să se „profesionalizeze”, înțelegând că valoarea 
demersului său constă tocmai în menţinerea deschiderii către 
orice tip de încercare artistică pe care spaţiul clubului Green 
Hours îl poate susține practic. 


Celelalte companii teatrale menţionate în această lucrare 
joacă şi ele un rol important de platformă pentru tinerii artişti care 
inițiază aceste structuri independente şi pentru cei pe care 
aceştia îi invită să colaboreze cu ei. Sute de tineri artişti iau parte 
la creaţiile teatrale ale acestor companii, incluzând Teatrul 
Levant şi Teatrul Act, care se deschid către tineri după primele 
producții în care şi-au afirmat identitatea construită în jurul 
excelenţei artistice. Această imensă platformă care conferă 
vizibilitate artiştilor aflaţi la începutul carierei are un rol extrem de 
important, generând un spaţiu de tip „pepinieră” în care tinerii 
artişti încep să se dezvolte. 


Acel climat al eternului început pe care Emil Cioran îl 
consideră caracteristic culturii române şi pe care îl numeşte 
„adamismul românesc”, climat care exasperează prin amânarea 
la nesfârşit a temeiniciei construcției, a clădirii statornice, poate 
să şi atragă prin energia specifică entuziasmului originar, o 
energie nesofisticată, o energie a periferiilor. O energie studiată 
atent de lon Luca Caragiale, dramaturgul ce îşi împrumută 
numele Teatrului Naţional şi Universităţii Naţionale de Artă 
Teatrală şi Cinematografică din Bucureşti. 


Periferiile sunt gălăgioase, periculoase, vii. Marginalitatea 
prezintă avantajul că nu are nimic de pierdut, ea nu poate fi 
împinsă mai spre margine. În schimb, de acolo se poate pleca 
către cucerirea centrului. 


Este vital pentru o cultură teatrală să găsească mijloacele 

prin care să includă existența acestui teren semi-sălbatic al 
marginalităţii, al periferiilor. Preluând o imagine folosită de 
regizorul Peter Sellars, e nevoie şi de cultura ca buruiană 
străpungând asfaltul, nu numai de cultura ca o grădină frumos 
cultivată, cu alei netede şi arbuştii tunşi geometric. Energia 
pionieratului e o energie aparte, ce poate contribui substanţial la 
întinerirea țesutului sociocultural. 


Unul dintre rolurile generaţiei primului val din teatrul 
independent românesc este acum, după mai mult de zece ani, 
să inspire şi să întreţină o astfel de energie. 


Cei care au intrat în structura învățământului universitar 
artistic, cei care au primit funcţii de conducere în sistemul teatral 
de stat, precum şi cei care continuă să activeze în principal în 
teatrul independent se constituie într-o reţea de comunicare între 
sisteme. Prin integrarea lor practică în toate subdomeniile 
câmpului teatral, ei sunt prima generaţie ce îşi poate transmite 
experienţa directă într-un tip de activitate ce a fost interzis între 
1947 şi 1989 — activitatea teatrală independentă. Aceşti creatori 
se angajează astfel într-un nou tip de pionierat, de această dată 
materializat într-un efort al facilitării şi transmiterii noilor 
experienţe şi raporturi teatrale, pentru care trebuie de asemenea 
inventate şi experimentate formule noi. 


Două efecte încep deja să fie vizibile după anul 2000, în 
ceea ce priveşte schimbările de mentalitate la tinerii creatori de 
teatru: o lipsă de teamă privitor la asumarea debutului în mod 
independent şi o acceptare a stării de conflict ca stare 
permanentă, într-un anume sens asociind creativitatea cu 
intervenţia socială. 


Dacă învingerea temerii de a-şi începe activitatea în spații 
noi, cu puţină tradiţie şi de multe ori asociate unor cluburi sau 
baruri s-a realizat treptat în mod natural, tinerii actori, regizori şi 
scenografi simțindu-se mult mai în largul lor în astfel de spații 

decât colegii lor din anii nouăzeci, acceptarea stării de conflict ca 
fiind o stare permanentă a raporturilor cu lumea a unor creatori e 
un fapt încă nou pentru realitatea teatrală românească. 


Din acest punct de vedere, artiştii grupaţi în dramAcum, 
tangaProject, Ofensiva Generozităţii (la Bucureşti), Fabrica de 
Pensule (la Cluj), spre exemplu, au depăşit programatic şi 
hotărât o limită ce nu fusese trecută decât sporadic în anii 
nouăzeci — cea a activismului cultural. Ei fac astfel un pas mai 
departe decât predecesorii lor — de la observaţie la intervenție. 
Rămâne de văzut cum se va dezvolta şi ce va genera acest nou 
tip de atitudine în teatrul românesc contemporan. 


Energia pionieratului continuă să deschidă căi noi de acţiune 
în câmpul teatral românesc. Căci niciodată un artist nu va mai fi 
atât de liber ca în perioada începuturilor. De aceea, aceasta 
constituie un aport preţios la capitalul cultural al unei societăți. 


Servicii publice, interese sectoriale şi scheme de 
finanțare 


În teatrul produs de organizaţiile cu scop lucrativ, activitatea 
se planifică precum orice altă afacere: se investeşte o anumită 
sumă de bani în producerea unui spectacol de teatru cu scopul 
ca această investiţie să fie recuperată, iar banii câştigaţi în plus 
să se constituie în profit. 

Tentativele pe o scară moderată au început imediat după 
1989, producătorii particulari sondând mereu piața teatrală 
românească pentru a vedea cum răspunde la ideea de teatru 
comercial privat, cele mai vizibile fiind spectacolele Companiei 
Bucureşti**; dar reuşite comerciale punctuale au mai fost — în 
genul „Curvelor de lux’ sau „Patru pe o canapea plus valetul' 

create de Teatrul Incomod, fondat de Candid Stoica, lurie Darie, 
Anca Pandrea şi dramaturgul Radu lIftimovici, unele comedii 
regizate sau în care juca Horaţiu Mălăele etc. 


La scară mare însă, singurul producător comercial puternic 
care a activat în anii nouăzeci în teatrul românesc a fost SMART, 
care făcând parte din structura concernului Pro, a încercat să 
închirieze infrastructura şi serviciile tehnice ale unor teatre de 
stat, să achite onorarii substanţiale artiştilor colaboratori şi să 
vândă spectacolele pe două căi: o dată în rețeaua teatrelor de 
stat coproducătoare (Teatrul Naţional, Teatrul Odeon şi Teatrul 
Bulandra) la preţuri mai mari decât cele ale spectacolelor 
produse cu subvenţii publice şi apoi, când exploatarea teatrală 
coboară sub pragul de rentabilitate, aceasta să se transfere în 
sistemul audiovizual. Această formulă a funcţionat timp de 
câteva producții, dar nu a reuşit să influențeze şi apariția unor alţi 
producători pentru a crea o piaţă de acest tip şi un posibil sistem 
de exploatare comercială a teatrului, asemănător Broadway-ului 
la New York sau West End-ului la Londra. 


Prin urmare, domeniul teatrului ca activitate de destindere, a 
„divertismentului”***, revine în cea mai mare parte tot sistemului 
teatral de stat, singurul care are forța economică, prin controlul 
asupra infrastructurii şi accesul la subvenţii publice, de a fi un 
jucător important pe această piaţă. 

Dar este aceasta o destinaţie corectă pentru subventiile 
publice? 

Argumentul „pentru” ţine cont de faptul că „divertismentul” 
reprezintă varianta cea mai populară, cea mai cerută de public, 
prin urmare nu se poate justifica ignorarea acestui tip de teatru 
tocmai de către o instituție publică. Argumentul „contra” invocă 

Folosesc această noțiune ca echivalent românesc pentru termenul 


de „entertainment. 

faptul că rațiunea de a fi a subvenției publice conţine 
recunoaşterea implicită a faptului că susţine o activitate care nu 
e viabilă comercial, care nu se poate susţine singură, dar care 
îndeplineşte o funcţie de serviciu public. Or, „entertainmentul” ar 
trebui să fie viabil comercial, altminteri nu îşi justifică genul; 
folosirea subvențţiei publice pentru a-l susține ar face astfel o 
concurenţă neloială potenţialelor iniţiative comerciale. 


Dacă în teatrul de stat separarea între teatrul „de artă” şi cel 
cu funcţie de „divertisment” se dovedeşte problematică, în teatrul 
independent diferenţa dintre cele două e, într-un fel, mai vizibilă, 
pornind chiar de la forma de înregistrare legală a organismului 
producător, care trebuie să opteze între formula „profit” şi cea 
„non-profit”. Dar dacă acest caracter se vădeşte a fi mai clar la 
nivelul structurii organismului, diferenţele la nivelul produsului 
artistic nu sunt întotdeauna uşor de depistat. Rămânând la 
exemplul SMART-ului, producțiile acestuia au vizat o calitate 
artistică înaltă pe texte din repertoriul clasic românesc şi 
universal care constituie de obicei materia primă a teatrelor „de 

ă” — în principal piese de Shakespeare şi Caragiale. 


artă 

Dacă un jucător comercial de o asemenea forță ar fi inițiat 
producerea în România a unor piese de bază din repertoriul 
comercial european şi american (musicaluri de succes de la New 
York, Londra sau Paris de exemplu), probabil că acţiunea sa ar fi 
determinat începutul creării unui sector comercial puternic în 
teatrul românesc. Aşa însă, SMART-ul a intrat pe domeniul 
teatrului de artă, domeniu acoperit de teatrele de stat, oferind 
acelaşi tip de teatru, pe aceleaşi scene, la un preţ de trei ori mai 
mare pentru spectatori. lar de producerea musicalurilor tip 
Broadway încearcă să se ocupe tot teatrul de stat: Teatrul 
Naţional din Bucureşti a produs „Chicago”, iar Teatrul Naţional 
de Operetă „lon Dacian” a iniţiat o întreagă serie de astfel de 
montări, cu „Cabaret, „Broadway-Bucureşti”, „Romeo şi Julieta”. 


Comercial sau „de artă” — această împărţire după genul 

artistic sau tipul de exploatare a produsului artistic se dovedeşte 
tot mai dificil de realizat în climatul cultural contemporan, care 
consideră în general, astfel de clasificări depăşite de realitatea 
post-post-modernismului. Dar dacă acest lucru e deja acceptat la 
nivel teoretic, nu e la fel de clar cum s-ar putea el aplica în ceea 
ce priveşte accesul organismelor producătoare la finanţare. 


În ceea ce priveşte fondurile private, acestea pot fi abordate 
în principal pe două căi: sponsorizări directe din partea unor 
societăţi comerciale sau finanţări prin fundaţiile deschise de către 
unele firme sau persoane private. Atât sponsorizările, cât şi 
finanţările de la alte fundaţii, depind de ceea ce doreşte 
finanţatorul respectiv să sprijine; uneori aceste direcţii sau 
priorități de finanţare sunt anunţate deschis, alteori ele depind de 
interesele de moment în gestionarea imaginii publice proprii a 
finanțatorului. 


Finanţările private pot fi acordate cu diferite pretenţii de 
vizibilitate sau condiţii de exclusivitate: în anii nouăzeci, acestea 
luau adesea forma unor bannere mari pe fațada clădirii unde 
avea loc spectacolul, al unor panouri în foaierul sălii sau uneori 
chiar de o parte şi de alta a scenei, respectiv invadau afişul şi 
materialele vizuale de prezentare a spectacolului într-o proporţie 
agresivă, interferând cu identitatea vizuală a evenimentului. 
Într-o țară a exceselor de imagine cum e România (plină de 
panouri anunțând pe lângă fiecare parc sau spaţiu verde de 
către care primărie şi care primar e îngrijit), finanțatorii manifestă 
adesea un sentiment de proprietate asupra evenimentului 
sprijinit; dar acest lucru e valabil uneori şi în sens invers — unele 
organisme se mândresc şi vor să afişeze cât mai proeminent 
sprijinul acordat, realizând astfel un transfer de credibilitate 
asupra lor de la o instituţie mai prestigioasă. 

Pe de altă parte, aceste finanţări sunt adesea foarte volatile: 


pot fi micşorate sau anulate dacă activitatea comercială care le 
creează dă semne de slăbiciune sau dacă strategiile firmei se 

schimbă. Pot apărea probleme şi în cazul în care evenimentul 
artistic stârneşte anumite controverse şi finanţatorul privat decide 
că nu este în interesul său să fie asociat cu aceste controverse. 
Dar sunt şi numeroase cazuri, în România anilor nouăzeci, când 
ele sunt eliminate fără nicio explicaţie, uneori chiar în cazuri în 
care există contracte semnate între cele două părți. O 
dependenţă prea mare faţă de finanţările private se poate dovedi 
— şi s-a dovedit — riscantă; dar companiile teatrale independente 
româneşti au şi câştigat din aceste riscuri: Teatrul Act şi-a putut 
amenaja spaţiul datorită unei sponsorizări private substanţiale, 
mai ales pentru acei ani, Teatrul Luni de la Green Hours a 
funcţionat un an întreg sponsorizat de o companie privată, 
Teatrul Fără Frontiere foloseşte spaţiul unui birou de la o firmă 
privată etc. 


În general, atunci când funcţionează relaţia cu un sponsor, 
acesta sprijină oamenii de teatru în demersul lor independent 
pentru că înțelege cu totul altfel decât un funcţionar al statului 
sensul unui astfel de demers şi empatizează cu o anumită 
energie a construcţiei pe care o descoperă asemănătoare cu a 
sa. Sponsorii care ajută teatrul independent îi consideră, în mod 
corect, pe artiştii independenţi ca făcând parte din marea familie 
a antreprenorilor, o poziţie în care nu sunt obişnuiţi să-i vadă pe 
artiştii români. De multe ori reacţia lor de sprijin vine în urma unei 
revelații care le distruge prejudecățile în ceea ce-i priveşte pe 
artişti, descoperind că aceştia muncesc din greu pentru 
realizarea unui proiect artistic în care se angajează. Chiar şi în 
Suedia, de pildă, unde legile încurajează companiile private să 
acorde artiştilor spaţii pentru birouri, ateliere, săli de repetiţii, s-a 
constatat că sprijinul acordat de aceste companii artiştilor a 
crescut substanţial din momentul în care ei au fost găzduiţi în 
sânul companiilor respective: atunci când au avut ocazia să-i 
observe de aproape, managerii au fost pur şi simplu impresionați 
de cât de mult şi conştiincios muncesc artiştii. 

În ceea ce priveşte fondurile publice, acestea sunt 
administrate pe mai multe paliere — la nivel naţional, regional şi 
local (de la un timp existând şi posibilitatea accesării lor la nivel 
european) — şi pe diferite sectoare de activitate. Fiecare nivel al 
autorităţii publice, precum şi fiecare sector de activitate, îşi 
stabileşte propriile-i politici, în funcţie de care decide priorităţile 
de finanţare. 

La nivel naţional, dacă pe parcursul anilor nouăzeci nu a 
existat nicio formulă transparentă şi ritmică de finanţare a 
proiectelor culturale independente, începând cu anii douămii, ia 
ființă Administraţia Fondului Cultural Naţional (AFCN) „o instituție 
publică autonomă creată în anul 2005 pentru a oferi finanţări 
nerambursabile proiectelor culturale.”55 


Înființarea acestui organism reprezintă un uriaş pas înainte 
pe calea sprijinirii iniţiativelor culturale independente. 


Deşi bugetul alocat a crescut câte puţin an de an (cu o 
sincopă în 2008 şi 2009, când nu s-au organizat sesiuni de 
finanţare), ajungând în 2011 să reprezinte echivalentul în lei a 
aproximativ o sută de mii de euro pentru capitolul „Teatru”, el 
este încă de aproximativ 20 de ori mai mic decât cel al unui 
singur teatru de stat de mărime relativ mică, cum e Teatrul 
„Nottara” din Bucureşti. 


În plus, acest buget nu e dedicat exclusiv finanțării 
activităților organismelor independente non-profit; sesiunile de 
finanţare sunt deschise şi către proiecte ale teatrelor de stat sau 
ale organismelor cu scop lucrativ: „Ca instituţie publică 
subordonată Ministerului Culturii şi Patrimoniului Naţional, AFCN 
oferă în fiecare an finanţări nerambursabile instituţiilor publice, 
organizaţiilor neguvernamentale, persoanelor juridice de drept 

privat care desfăşoară activități culturale.” 


Numeroase alte neclarități prezente în metodologie, precum 
şi diferite aspecte birocratice privind deconturile îngreunează 
excesiv relaţia acestui finanţator cu organismele selectate, dar 
aceste aspecte se îmbunătăţesc progresiv, deşi prea lent, după 
părerea organizaţiilor grupate în Coaliția Sectorului Cultural 
Independent, care a iniţiat o suită de dialoguri, scrisori deschise 
şi propuneri pentru AFCN.* Un aspect pozitiv îl reprezintă 
deschiderea Administraţiei Fondului Cultural Naţional către 
dialog, precum şi prevederea democratică prin care comisiile 
sesiunilor de finanţare sunt alcătuite din experţi în domeniile 
respective: „AFCN este chemată să adopte acele strategii 
culturale care să îi permită selecţia în vederea finanțării 
programelor, proiectelor şi acţiunilor culturale cu impact naţional 
şi internaţional, acoperind — prin fondurile colectate şi atrase — 
necesităţile crescute de resurse financiare ale proiectelor şi 
programelor inițiate de operatorii culturali români. O provocare 
importantă a necesitat identificarea unui corp de experţi, la care 
AFCN să facă apel în fiecare sesiune de finanţare, pentru a 
răspunde aşteptărilor operatorilor culturali. În prezent, corpul de 
experţi include peste 100 de specialişti din ariile culturale 
eligibile. Administraţiei Fondului Cultural Naţional îi revine şi un 
rol deosebit, acela de a proceda la consultări cu Ministerul 
Culturii şi Patrimoniului Naţional şi cu Institutul Cultural Român, 
pentru susţinerea relaţiilor culturale internaţionale ale României, 
punând în aplicare o strategie decisă de comun acord cu aceste 
două foruri.” 


Două lucruri reprezintă un progres categoric față de situația 

iniţiativelor teatrale independente ale anilor nouăzeci: asocierea 
unei părți a acestora într-o coaliție (Coaliția Sectorului Cultural 
Independent) şi înființarea unui fond cultural naţional cu 
administrare separată de restul subvenţiilor culturale. Faptul că 
organismele grupate în această coaliţie presează permanent 
administraţia fondului, chestionându-i practicile şi faptul că 
aceasta răspunde, chiar dacă reticent şi tergiversând de multe 
ori lucrurile, este de asemenea o practică nouă faţă de ceea ce 
se reuşea cu zece ani în urmă. 


La nivel național, cealaltă finanțare disponibilă 
independenţilor vine din partea Uniunii Teatrale din România 
(UNITER), care colectează fondurile de timbru teatral (5% din 
prețul de vânzare al fiecărui bilet de teatru de pe teritoriul 
României): „Sumele adunate se direcţionează către sprijinirea de 
proiecte şi programe iniţiate de instituţiile publice, organisme 
neguvernamentale, persoane fizice. Solicitările de finanțare 
adresate UNITER sunt analizate şi decise de către Senatul 
UNITER.“ UNITER a jucat în anii nouăzeci un rol de pionierat 
în iniţierea şi sprijinirea multor proiecte independente şi îşi 
continuă misiunea, cu mai puţină vigoare, şi după 2000. 

La nivelul regional şi local, fiecare județ şi oraş îşi stabileşte 
propria politică culturală, singura instituţie „cu rol de punte între 
administraţia locală şi societatea civilă” funcţionând la Bucureşti 
— Centrul de Proiecte Culturale al Primăriei Municipiului 
Bucureşti, ArCuB: „ArCuB a fost înființat în anul 1996, fiind un 
serviciu public de cultură aflat sub autoritatea Consiliului General 
al Municipiului Bucureşti. ArCuB este singura instituţie de acest 
fel din România care are rolul de punte între autoritatea locală şi 
societatea civilă, proiectele culturale pe care le realizează având 
o importantă componentă socio-educativă."5% 

ArCuB administrează o clădire cu spaţii proprii de spectacol, 
conferințe sau ateliere în centrul Capitalei, lângă Teatrul 
Naţional, dar activităţile sale nu se limitează la ceea ce se poate 
face în spaţiul propriu. Conform declaraţiei de pe propriul site 
web, ArCuB: 


„— organizează programele culturale proprii ale Consiliului 
General al Municipiului Bucureşti, atât cele care sunt iniţiative ale 
acestuia, cât şi cele care decurg din derularea unor relaţii de 
colaborare locale, regionale, naţionale sau internaţionale 

— iniţiază, menţine şi dezvoltă legături cu instituţii publice, 
asociaţii culturale şi alte structuri neguvernamentale, în scopul 
diversificării ofertei culturale locale, al promovării identității 
culturale a oraşului Bucureşti 


— organizează, în regie proprie sau în colaborare cu alte 
instituţii publice şi organisme neguvernamentale, expoziţii, 
spectacole, concerte şi alte manifestări cu caracter cultural 

— susţine iniţiative de cercetare şi experimentare a noi 
modalități de expresie artistică 


— încurajează explorarea şi utilizarea 
neconventionale de exprimare cultural-artistică 

— promovează şi sprijină activități de studiu şi cercetare cu 
privire la istoria şi civilizația oraşului Bucureşti 

— produce, editează şi difuzează cărţi şi reviste, material 
audio-vizual, precum şi alte asemenea produse culturale 


— organizează şi administrează ateliere de creaţie 


cultural-artistică”** 


Cu o misiune foarte ambițioasă, acest „mini-minister al 
culturii” pentru Bucureşti, beneficiază de un buget pe 2011 
echivalent a aproape cinci milioane de euro. 


unor spații 

Apariţia unui asemenea organism cu rol de stimulare a pieței 
culturale locale semnalează o deplasare a polilor importanţi ai 
schemei de finanţare. Într-un stat cu o puternică tradiţie de 
centralism, reflexele de a gândi orice acţiune în termeni naţionali, 
de a protesta la minister sau preşedinţie şi a cere legi pentru a 
reglementa orice mişcare sunt încă foarte puternice pe tot 
parcursul anilor nouăzeci. Organismele independente forțează 
această ordine a lucrurilor, dezvoltându-şi relaţii puternice la 
nivel local, acolo unde utilitatea lor trebuie să se justifice concret, 
şi angajând relaţii directe, nemediate de forurile centrale, cu 
parteneri internaţionali. O nouă schemă de finanţare începe să ia 
naştere după anul 2000, în care finanţatorii principali sunt locali 
şi internaţionali, adică extremele axei de finanţare, urmând în 
importanţă cei regionali şi abia în ultimul rând cei naţionali. 
Această situaţie izvorăşte din noua logică a lucrurilor pentru 
organizaţiile independente: acestea nu sunt instrumentele de 
implementare a unei politici naţionale, aşa cum sunt instituţiile de 
stat, care au apărut şi au fost menținute pentru a îndeplini chiar 
acest rol. Dimpotrivă, ele pleacă de la „firul ierbii”, găsindu-şi un 
loc în ecosistemul oraşului unde apar şi activează şi, în mod 
logic, devin vizibile şi încep să colaboreze în primul rând cu 
autorităţile locale. Centrul regional e deja mai îndepărtat, dar 
încă în aceeaşi arie de interes, iar centrul naţional încă şi mai 
îndepărtat. În mod paradoxal, centrul financiar al Europei e mai 
aproape, căci programele Uniunii Europene pot fi accesate direct 
(după 2007, data accederii României în Uniunea Europeană, dar 
există programe care au putut fi accesate şi înainte de această 
dată, în perioada de „pregătire a aderării”). De aceea, combinaţia 


popa. 


să devină tot mai mult combinaţia local-(regional)-european, în 
care factorul naţional are contribuţia cea mai redusă. 


lată două exemple relevante, la scări diferite. 
La scară mare, voi da exemplul Festivalului Internaţional de 

Teatru de la Sibiu, care are un buget în 2011 echivalent a 5,8 
miloane de euro, din care doar echivalentul a 1,5 milioane de 
euro sunt alocați de Ministerul Culturii, adică în jur de 25%. 
Restul bugetului se constituie din fonduri locale, regionale, 
internaţionale şi prin accesarea unor programe din alte domenii 
(cum ar fi turismul). În plus, festivalul se bazează pe folosirea 
resurselor nu numai ale Teatrului Naţional „Radu Stanca”, ci ale 
unei suprastructuri din zona artelor spectacolului pe principiul 
vaselor comunicante, alcătuită din Teatrul Naţional, Festivalul 
Internaţional, Bursa de Spectacole, Şcoala de Artă Teatrală şi 
Management Cultural din cadrul Universităţii şi Liceul Onisifor 
Ghibu, folosind şi zeci de voluntari“; o astfel de gândire, care 
identifică şi foloseşte toate resursele existente pe piaţa locală şi 
nu se concentrează decât în mică măsură pe autoritatea 
centrală, este specifică unui manager provenit din zona 
independentă. 


La scară mică, voi da exemplul unui organism independent 
funcţionând într-un turn al vechii cetăţi din Târgu Mureş — 
Teatru74 — care desfăşoară în 2010 şi 2011, în parteneriat cu 
Universitatea de Arte din acelaşi oraş, un proiect numit „Practică 
Teatrală în Regiunile Centru şi Nord-Vest”. Axându-se pe 
„tranziţia de la şcoală la viaţa activă”, proiectul propune, într-o 
primă etapă (în timpul semestrului de toamnă al studenţilor), o 
suită de ateliere conduse de profesionişti activi pe piaţa teatrală 
românească, pentru studenţii din anii terminali (licenţă şi 
masterat) din specializările actorie, regie, scenografie, 
dramaturgie şi teatrologie ai universităţilor de specialitate din 
Târgu Mureş, Sibiu şi Cluj. La sfârşitul acestei etape, se 
constituie echipe de lucru alcătuite din studenţi dramaturgi, 

regizori, scenografi, actori, producători şi jurnalişti teatrali, care 
vor acţiona în a doua etapă (în timpul semestrului de primăvară 
al studenţilor) ca tot atâtea companii independente. Ele trebuie 
să ajungă la un concept de spectacol, să propună un buget de 
producţie în limitele finanțării şi să desfăşoare, sub 
supravegherea unor profesionişti, repetiţii în vederea prezentării 
unor producții teatrale originale. Spectacolele rezultate sunt 
prezentate în fața directorilor artistici ai teatrelor şi festivalurilor 
de teatru din regiunile vizate, ai unor regizori şi jurnalişti teatrali 
invitaţi, la finalul celei de-a doua etape. Întregul proces stă sub 
semnul temei „teatru în spaţii mici” şi se repetă în cel de-al doilea 
an, pentru o nouă generaţie de absolvenţi din cele trei 
universități. Bugetul total (pentru cei doi ani) reprezintă 
echivalentul în lei a aproximativ 750.000 euro. 


Proiectul porneşte de la identificarea unei necesităţi reale — 
crearea unui cadru prin care absolvenţii să se conecteze la piața 
teatrală a regiunii. Acest lucru se realizează, atât prin punerea în 
contact a unora cu ceilalţi, pentru a se cunoaşte şi a forma 
posibile echipe ulterioare acestui stagiu, cât şi prin punerea lor în 
contact cu profesionişti activi, care îi pot conecta la ceea ce se 
întâmplă în teatrul românesc. Prin alegerea temei „teatru în spații 
mici”, organizatorii pornesc de la realitatea prezentului, în care 
majoritatea dintre absolvenţi vor funcţiona mult mai probabil în 
spaţii de aceste dimensiuni decât pe mari scene, iar prin 
constituirea unor mini-companii independente, absolvenţilor li se 
dă şansa să conceapă şi să prezinte spectacole create de ei 
înşişi în regim profesionist, fiind puşi în mod practic în situaţia de 
a-şi lua soarta în propriile lor mâini. 

În acest fel, Teatru74 iniţiază şi coordonează şi el o 
suprastructură teatrală regională ad-hoc, prin asocierea cu 
universitățile din Târgu Mureş, Cluj şi Sibiu, a celorlalte spații 
teatrale din Târgu Mureş (inclusiv neconvenţionale) care se pun 
la dispoziţia proiectului şi a celor douăsprezece (în primul an) 

companii independente rezultate din alcătuirea grupelor de lucru 
ale absolvenților. 


Ambele proiecte sunt exemplare prin faptul că servesc 
comunităţile în care funcţionează, într-un mod vizibil şi eficient, 
bazându-se pe o cumulare a posibilităţilor şi resurselor din 
realitatea locală cu resurse atrase în principal din afara ţării. 
Ambele au ca scop şi rezultat final realizarea unor evenimente 
imposibil de obținut altfel decât prin parteneriat şi colaborare 
între organizaţii de structuri şi calibre diferite care se aliază 
într-un scop comun temporar. 


De aceea, finanțările mixte exprimă cel mai corect 
diversitatea şi interesele organizaţiilor care se asociază pentru 
realizarea unui proiect de acest tip, iar finanţatorii, şi ei de calibre 
şi cu interese diferite, privesc mult mai favorabil şi sunt mult mai 
dispuşi să sprijine proiecte care prezintă şi garanţia accesării 
unor alte surse. Cu alte cuvinte, ceea ce preferă finanţatorii să 
vadă este că proiectul se realizează, în mod paradoxal, şi fără 
contribuţia lor; contribuţia lor ar aduce însă un plus proiectului şi 
pare că ar fi în avantajul lor să se alăture unui proiect de succes. 
În plus, în cazul în care se ivesc probleme neanticipate sau 
controverse, responsabilitatea se împarte între mai mulți 
finanţatori, nu se poate spune că doar unul nu ar fi apreciat bine 
implicaţiile proiectului. 

lar în ultimii ani, odată cu extinderea fără precedent a 
conceptelor neoliberale în administrarea publică, guvernele 
încurajează puternic crearea de parteneriate public-privat, în 
principal pentru proiectele costisitoare. 

În ceea ce priveşte inițiativele independente, există două căi 
de presiune pentru sporirea bugetelor la care au acces. 

Pe de o parte, ele au varianta de a continua să pretindă 
mărirea bugetelor fondurilor culturale care asigură finanţare prin 
competiție periodică de proiecte; argumentele nu sunt dificile, 

atât timp cât, spre exemplu, întregul buget anual al Fondului 
Cultural Naţional la care au acces toate companiile independente 
din sectorul teatral, dar şi cele private şi unele proiecte ale 
teatrelor de stat, este cu mult mai mic decât bugetul anual al unui 
singur teatru de stat mic. De aceea, probabil că bugetele aflate la 
dispoziția lor vor continua să crească. Într-o astfel de viziune, 
sistemul teatral de stat şi organismele independente constituie 
două sisteme complementare, finanţate separat, care uneori 
colaborează pe anumite proiecte punctuale. 


Dar pe de altă parte, ele pot pretinde şi o redistribuire a 
resurselor în interiorul sectorului teatral. Altfel spus, ele pot cere 
reajustarea subvenţiilor permanente în urma evaluării activităţii 
instituţiilor de stat printr-o rectificare în scădere — în cazul acelor 
instituții incapabile de a-şi mai îndeplini misiunea la parametrii 
pentru care primesc finanţare — şi să preia o parte din sarcinile 
culturale pe care aceste instituţii nu le mai pot susţine. În acest 
caz, bugetul total al unui sector nu trebuie neapărat să crească, 
ci el trebuie împărțit altfel. Creşterea calităţii se poate obține şi 
printr-o mai bună administrare a banilor, nu numai printr-o 
sporire a lor. 


Această idee a redistribuirii subvenţiilor în interiorul unui 
sector, în funcţie de performanţele trecute şi de calitatea 
proiectelor viitoare, reprezintă o idee de mare importanță în 
schimbarea mentalităţii care stă la baza atribuirii banului public. 
Ea e deja practicată de unele reţele publice novatoare, cum ar fi 
rețeaua Institutului Cultural Român, de exemplu, care împarte 
bugetul ce i se alocă şi în funcţie de importanţa proiectelor pe 
care centrele ICR din străinătate i le propun. Acest lucru 
încurajează crearea unei concurenţe colegiale, care schimbă 
complet regula jocului: în loc să aştepte instrucțiuni de la centru 
care să le coordoneze orice mişcare, filialele încep să 
bombardeze chiar ele centrul cu proiecte pe care trebuie să le 
susțină ca fiind mai importante decât ale colegilor lor pentru a le 

putea asigura finanțarea. Aceasta are de a face cu o nouă 
viziune în politicile culturale, care consideră că realitatea locală 
trebuie să emită semnale despre nevoile ei specifice, autoritatea 
centrală creând doar cadrul şi stabilind unele priorități în funcţie 
de strategia generală pe o anume perioadă. 


Într-o astfel de viziune, sistemele de stat şi organizațiile 
independente — grupate sau nu în rețele sau coaliții — se 
întrepătrund. Există o anume complementaritate, dar există şi o 
concurenţă, căci ele pot prelua unele de la altele anumite misiuni 
culturale, cu dreptul de a câştiga astfel finanţările respective. 
Într-un astfel de caz, ar exista o permanentă presiune asupra 
organizaţiilor ce primesc finanţare publică de a rămâne dinamice 
în dialogul lor cu societatea, altminteri subvenţia putând fi 
redirecționată. Dar s-ar crea şi o solidaritate a tuturor 
participanţilor la piața teatrală care şi-ar putea defini şi proteja 
interesele sectoriale. 

În definirea unor asemenea interese comune, trebuie 
observat că absolutizarea oricăreia dintre extreme îşi are 
dezavantajele ei. Am analizat pe larg în capitolele precedente 
numeroasele dezavantaje ale unei culturi teatrale dominate de 
instituții de repertoriu subvenţionate permanent, în care cultura 
teatrală independentă este cu totul precară şi marginală, cum a 
fost realitatea teatrală românească a anilor nouăzeci. Am putut 
observa însă, de-a lungul activităţii mele profesionale, şi 
dezavantajele unei culturi teatrale din care statul s-a retras 
aproape complet, cum este cea a Statelor Unite ale Americii, sau 
a uneia în care subventiile sunt acordate exclusiv prin concursuri 
publice periodice, cum e cea canadiană. 


Teatrul din Statele Unite ale Americii se sprijină, după 
observaţiile mele, pe cinci piloni principali: 

— teatrul comercial, având în centru fenomenul numit 

„Broadway: o întreprindere pur capitalistă bazată pe 

investiție în scop de profit; 

— teatrul regional: o rețea de teatre pe tot teritoriul naţional, 
subvenţionate prin granturi, donaţii şi sponsorizări, 
constituite ca o reacţie la Broadway, dar ajungând tot mai 
mult să semene cu el (până la un punct, modelul cel mai 
apropiat de teatrul de stat românesc); 


— teatrul comunitar, o rețea destul de întinsă de instituții 
non-profit producând teatru în regim semi-profesionist 


— teatrul universitar: al departamentelor de teatru din 
universităţi sau teatre în rezidenţă în universități; 


— teatrul independent: miile de companii ce iau teatrul pe 

cont propriu şi se luptă pentru supravieţuire; 

În ceea ce priveşte teatrul comercial american, acesta se 
bazează pe promisiunea nescrisă că îşi va „distra' publicul, 
punând la bătaie resurse de talent uman şi tehnologie la cel mai 
înalt nivel posibil; de aceea şi preţul biletelor e pe măsură. 
Repertoriul de piese care se montează pe Broadway nu e format 
însă numai din proiecte fără ambiţii culturale, ci şi din proiecte de 
calibru artistic greu, dar care sunt alese în principal pentru că par 
investiţii financiare cu şanse de profit. Dramaturgi ca Tennessee 
Williams, Arthur Miller, Sam Shepard sunt obişnuiţi ai 
Broadway-ului, iar Eugene O'Neill îşi împrumută chiar numele 
unui teatru aflat în epicentrul mondial al teatrului comercial. Dar 
atunci când începe să scadă vânzarea de bilete, orice spectacol 
e lichidat fără milă. Au fost cazuri de spectacole pe Broadway 
care s-au jucat o singură dată. Când producătorii au văzut că nu 
sunt cozi la casa de bilete, n-au mai finanţat nici măcar o oră de 
teatru în plus, de aceea se poate afirma că acest sistem practică 
un fel de darwinism artistic. Mari artişti, printre care Peter Brook 
şi John Gielgud, au fost concediaţi încă din faza de repetiţii 
pentru că producătorilor li s-a părut că nu se va obţine un rezultat 
valid comercial cu ei la cârmă. În schimb, există o categorie 

aparte de artişti care au reuşit pe Broadway, în general găsind 
cheia succesului prin invenţia unor mecanisme comice 
meşteşugite — precum dramaturgul Neil Simon —, al unor puneri 
în scenă de musicaluri, un gen care îşi are propriile-i legi — ca 
Harold Prince — sau în muzica pentru acest gen de spectacole, 
precum compozitorul Stephen Sondheim. Sistemul „Broadway 
împrumută mereu actori-vedete de la sistemul partener din 
cinematografie — „Hollywood” —, dar deplasarea se face adesea 
şi în sens invers (un actor afirmat pe Broadway fiind racolat şi de 
Hollywood) pe principiul vaselor comunicante. E un sistem care 
trăieşte exclusiv prin „fermecarea” publicului. 


Sistemul teatrelor regionale cuprinde teatrele profesioniste 
aflate în celelalte oraşe americane (considerând, din punct de 
vedere teatral, New York-ul ca fiind capitala), dar şi sistemele 
numite „off-Broadway” şi „off-off-Broadway”, formate din teatre 
newyorkeze aflate inițial în afara centrului restrâns de instituții 
teatrale comerciale faimoase. Întemeiate ca instituții non-profit, 
dar într-un sistem în care finanţările sunt bazate mai ales pe 
granturi punctuale, donaţii şi sponsorizări, teatrele regionale 
şi-au pierdut treptat menirea iniţială, odată cu împuţinarea 
subvenţiilor şi dependenţa tot mai mare de veniturile de la casa 
de bilete (perioadă asociată în general cu cea a preşedintelui 
Reagan). Pentru a avea o minimă garanţie, aceste teatre au 
început să se bazeze tot mai mult pe un sistem de abonamente 
care solicită practic încrederea publicului în avans, promisiunea 
că va fi mulţumit de ceea ce plăteşte. Cumulat cu alcătuirea unor 
consilii administrative în care au fost cooptați mai ales oameni de 
afaceri care să poată face legătura cu mediile de afaceri locale, 
acest sistem a început să pună o presiune tot mai mare pe 
directorii artistici înspre includerea în repertoriu a succeselor 
garantate, confirmate deja pe Broadway. Sunt numeroase 
cazurile de directori artistici concediaţi de consiliile de 
administraţie atunci când s-au constatat scăderi ale numărului de 

abonamente sau al biletelor vândute la casă, exact ca într-o 
întreprindere de tip comercial. Marketing-ul teatrelor non-profit a 
început să semene tot mai mult cu cel al teatrelor comerciale, 
făcând publicului acelaşi tip de promisiuni, contribuind şi el la 
întreținerea unei culturi a  satisfacției imediate. Treptat, 
majoritatea teatrelor a încetat să-şi asume riscuri artistice majore 
şi a căutat o zonă mediană, reproducând marile succese 
comerciale de la New York şi încercând să contrabalanseze 
prezența acestora în repertoriu cu produse artistice originale. 
Dar, din cauza acestor cedări repetate, cu impact major în 
orizontul de aşteptare al publicului, sistemul teatrelor regionale 
nu a reuşit să contrapună Broadway-ului un alt discurs artistic de 
aceeaşi forță şi să poziţioneze teatrul american şi pe o platformă 
non-comercială la fel de puternică şi vizibilă în societate. 


Teatrul comunitar constituie o rețea de teatre non-profit de tip 
semi-profesionist (constituit dintr-un amestec de voluntari / 
amatori cu profesionişti) a căror existenţă e generată, întreţinută 
şi axată pe problemele unei comunităţi anume. Activitatea sa se 
structurează având la o extremă o formulă de tip „club de teatru”, 
în care se montează „spectacole — serbare” pentru ca membrii 
unei comunităţi să îşi petreacă în acest mod timpul liber şi să îşi 
testeze şi cultive posibilele calităţi artistice, iar la cealaltă, o 
investigare reală a problemelor unei comunităţi, un aspect care 
în textura etnică şi socială atît de diversă a Statelor Unite ale 
Americii creează un spaţiu de dezbatere a unor probleme 
specifice — unele teatre au devenit foarte cunoscute şi apreciate 
pentru activitatea lor. Un astfel de exemplu este Cornerstone 
Theater Company în Los Angeles, a cărui declaraţie de principii 
este exemplară pentru poziţia teatrului de tip comunitar: „Credem 
că societatea înfloreşte atunci când membrii ei se cunosc şi 
respectă unii pe alţii, şi credem în teatrul făcut în acest spirit. 
Apreciem arta care este contemporană, cu specific comunitar, 
receptivă,  multilingvă, inovativă, provocatoare şi veselă. 

Apreciem teatrul care îşi reflectă publicul în mod direct. Apreciem 
artistul din fiecare." 


„Teatrul de artă” s-a refugiat, prin urmare, mai ales în 
universitățile americane. 


Amestecul, specific american, de taxe de studii ridicate 
plătite de studenți cu un sistem de donații şi sponsorizări extrem 
de vital creează condiţii materiale comparabile cu cele din 
teatrele profesioniste. Profitând de aceste dotări şi de un climat 
de efervescenţă intelectuală pe care îl cultivă campusurile 
americane — un fel de mini-oraşe cu o existenţă proprie, separată 
de oraşele reale cu care se învecinează sau în mijlocul cărora au 
fost construite —, unele companii profesioniste se stabilesc „în 
rezidență” în universităţi. Ele le oferă studenţilor posibilitatea de 
a se integra printre profesionişti în toate aspectele producției 
teatrale şi primesc în schimb o protecţie reală faţă de presiunea 
„rentabilităţii” exercitată asupra teatrelor regionale. Fiind bogate, 
universitățile americane racolează, în toate domeniile de studiu, 
profesori excepţionali din toată lumea. Departamentele de teatru 
sunt pline de artişti europeni, alături de creatori de teatru 
americani ce nu-şi mai găsesc cu uşurinţă locul în spaţiul public, 
astfel încât în cadrul universitar au loc adesea evenimente 
teatrale de o înaltă integritate artistică. Limitele acestui palier 
teatral sunt trasate, în cele mai multe cazuri, de conservatorismul 
unor profesori care continuă să predea limbajul teatral din anii 
tinereţii lor, precum şi de lipsa unei minime culturi teatrale din 
partea majorităţii studenţilor din campus, care nu a trecut până la 
începerea studiilor universitare prin niciun fel de contact 
important cu această formă de artă. 


În sfârşit, ultimul „pilon de sprijin” este cel al companiilor 
independente care formează palierul „underground” al culturii 
teatrale americane. Aici se adună atât „surplusul de oameni”, cât 

şi cel „de idei”, făcând din acest mediu un amestec eteroclit de 
„showcase-uri” (spectacole concepute spre a „expune' atenţiei 
publice un autor dramatic, un regizor, scenograf, compozitor, 
actor etc.) cu excentricităţi artistice ce forțează limitele în toate 
direcţiile. Este un palier teatral foarte dinamic, ce se revarsă în 
fiecare an înspre „fringe-uri” (secţiuni de festivaluri sau festivaluri 
întregi nejurizate, în care participanţii joacă pe cheltuială proprie) 
şi care constituie de mai mulţi ani o posibilă rampă de lansare 
pentru artişti, dar şi o bază de selecție pentru producătorii de pe 
Broadway. Mişcarea underground este o adevărată mişcare 
browniană, cu de toate pentru toţi, cu producții dintre cele mai 
diverse, realizate aproape exclusiv fără sprijin de niciun fel, de 
către artişti care se întrețin din cu totul alte profesii. 


Acestea sunt formele principale pe care le ia, ca fenomen, 
teatrul în societatea americană. Diversitatea acestor forme se 
întâlneşte cu limitele caracteristice unei pieţe culturale în care 
statul nu consideră că trebuie să intervină decisiv, lăsând-o să se 
autoregleze. În principal, aceste limite iau forma unei 
dependențe mult prea mari față de ceea ce poate capta imediat 
publicul şi poate vinde bine produsul artistic. În cazul unei arte 
fără posibilitatea de a-şi conserva produsul (ca filmul, muzica, 
artele vizuale, literatura), această dependenţă se dovedeşte în 
practică, adesea, extrem de descurajantă. 


Spre deosebire de teatrul american, cel canadian beneficiază 
de un sistem de burse şi subvenţii extrem de detaliat conceput şi 
bine reglat. Ținând cont de specificul acestui spaţiu cultural, 
există anumite diferențe între provincia majoritar francofonă — 
Quebec -— şi restul majoritar anglofon al Canadei. Dar în toată 
țara subventiile publice se administrează pe trei paliere: local, 
provincial şi naţional. Fiecare dintre aceste niveluri are un 
organism ce ia forma unui Consiliu al Artelor şi care transferă 
aceste subvenţii organismelor non-profit prin concursuri de 
finanţare periodice deschise. Spre deosebire de un organism 

precum ArCuB la Bucureşti, care are un statut mai larg, 
permițându-i să joace, atât un rol de finanţator, cât şi unul de 
producător, consiliile artelor canadiene nu au dreptul să producă 
ele însele sau să finanțeze producţii artistice altfel decât 
transferând banii către organismele producătoare, în funcţie de 
rezultatele stabilite de juriile formate special pentru fiecare 
sesiune de finanțare. Acestea sunt alcătuite exclusiv din 
profesionişti, care nu pot participa cu proiecte depuse în 
sesiunea în care jurizează. 


Pentru burse şi subvenții se califică exclusiv artiştii şi 
organizaţiile profesioniste. Un profesionist în arte e definit ca o 
persoană care a urmat studii de specialitate (nu neapărat în 
instituții academice) sau e validat astfel de colegii de breaslă sau 
are un istoric al prezentărilor publice în domeniul în care solicită 
finanţare. 


Din punctul de vedere al burselor şi subvenţiilor, artiştii 
profesionişti se împart în cei aflaţi la început de carieră şi cei 
deja afirmaţi. Aceştia intră prin urmare în competiţie în categorii 
diferite. 

Bursele individuale sunt împărțite şi ele în subcategorii: de 
creaţie (pentru un proiect artistic individual), de perfecţionare 
profesională (participare la ateliere de dezvoltare profesională, 
dar nu la programe de studii academice), de rezidenţă (în cazul 
în care artistul respectiv e găzduit într-o rezidență profesională) 
şi de călătorie (pentru participarea la o conferinţă, ridicarea unui 
premiu profesional etc.). 


Subvențţiile pentru organizaţii sunt şi ele de mai multe feluri: 
de proiect (pentru realizarea unui proiect artistic anume), de 
funcționare (pentru o perioadă de timp de unu până la trei ani în 
cazul organizaţiilor având deja un istoric suficient de lung de 
subvenţii acordate pe proiect), pentru dezvoltare instituțională 
(asistând organizaţiile care se dezvoltă, lărgindu-şi sfera de 

activitate) şi pentru difuzare de creaţie artistică (organizațiilor 
care prezintă creaţiile produse de alte companii teatrale). 


Există şi diferite alte capitole: pentru artiştii aflaţi în situaţie 
de minoritate (francofoni în spaţii anglofone şi viceversa), pentru 
deplasarea directorilor artistici ai organizaţiilor teatrale non-profit 
(la festivaluri, să vizioneze alte producţii), pentru turnee, pentru 
coproducții internaţionale, pentru primirea în rezidență a unui 
artist din străinătate, pentru proiecte interdisciplinare etc. În 
general, se caută acoperirea oricărei situaţii din practica 
profesională printr-o bursă sau subvenție specifică. 


Dacă atribuirea acestor finanţări se face de către jurii 
alcătuite (respectându-se criteriul diversităţii) din profesionişti, 
există şi un sistem bine pus la punct de evaluare a proiectului 
subvenţionat şi de raport final. Evaluările sunt efectuate tot de 
către profesionişti independenţi față de consiliile artistice, fiind 
individuale şi anonime. Am fost invitat de două ori să completez 
astfel de evaluări. Consiliul Artelor decontează biletul de 
spectacol pentru evaluator şi un însoțitor, căci organismul 
evaluat nu trebuie să ştie de către cine şi în ce seară anume 
soseşte unul dintre ei (sunt întotdeauna mai mulţi, cel puţin trei, 
asistând la cel puţin trei reprezentații diferite). Evaluatorul dă 
seama despre orice aspect remarcă, fără a se cenzura, de la 
primirea în foaierul teatrului şi până la efectul evenimentului 
teatral la care asistă, asupra spectatorilor din jurul său, căci nu 
ştie care au fost punctele specifice pentru care acest proiect a 
primit finanţare şi dacă ele se reflectă sau nu în produsul final, cu 
tot ce ţine de el. Aceste evaluări vor fi sintetizate într-un raport 
final de către agentul care răspunde de artistul sau compania 
respectivă, din partea Consiliului Artelor — la prima aplicaţie, 
dosarul companiei se repartizează unui agent care devine, 
pentru un timp, „specialistul” în cadrul consiliului pentru acea 
companie; acesta va fi înlocuit, o dată la câţiva ani de un coleg, 
pentru a nu forma legături prea familiare cu compania respectivă. 

Odată acceptat dosarul de raport final al companiei finanțate 
(alcătuit din justificarea cheltuielilor, mostre de afiş şi caiet 
program, un dosar de presă şi o autoevaluare a conducătorului 
organizaţiei subvenţionate), agentul va întocmi un raport final 
sinteză. Această sinteză va fi ataşată dosarului companiei şi va fi 
transmisă următorului grup de evaluatori atunci când organizația 
depune o nouă cerere de finanţare. Cu alte cuvinte, evaluatorii 
vor afla de la agent în ce măsură organizaţia ce solicită 
subvenție şi-a realizat intenţiile în trecut şi cu ce efect, dincolo de 
ceea ce declară ea însăşi că intenţionează să realizeze. 


Am descris toate aceste detalii pentru a înfățişa un sistem 
care încearcă să asigure într-un mod cât mai corect, complet şi 
democratic, accesul organismelor teatrale non-profit la 
subventiile publice. Nu există nicio situație de excepție de la 
acest mecanism de transmisie a fondurilor publice, nu există 
nicio instituție care să primească subvenții permanente pentru 
simpla rațiune că aceasta există deja. Toate, indiferent de 
dimensiune şi istoricul activităţii, depun cererile de finanțare şi 
rapoartele finale la termenele stabilite şi trec prin acelaşi proces 
de evaluare. Subvenţia lor nu e garantată apriori, ea poate fi 
mărită sau micşorată. 

Şi totuşi, chiar şi un astfel de sistem îşi are limitele sale, 
generând în practică unele efecte secundare negative. 


Primul efect secundar de acest tip îl reprezintă monotonia 
sistemului de reprezentații şi marja redusă de manevră în ceea 
ce priveşte concepţia, realizarea şi exploatarea unei creații 
teatrale. Orice proiect trebuie conceput în detaliu cu cel puţin un 
an înainte, pentru a se putea asigura colaborarea artiştilor şi a 
tehnicienilor şi a se putea face rezervarea spaţiului de 
reprezentaţie la datele respective. Se întocmeşte un buget iniţial 
care cuprinde nu numai producţia, ci şi exploatarea spectacolului 
pentru un număr fix de reprezentații. Apoi se aşteaptă rezultatele 
sesiunilor de finanţare la diferitele paliere, care au date de 

depunere şi anunţare a rezultatelor, diferite. În funcţie de 
procentajul obținut din finanţarea cerută, se întocmeşte un buget 
intermediar şi se recalibrează proiectul în noile condiţii, în cazul 
în care proiectul mai e viabil. Apoi începe creionarea unei 
strategii de publicitate (în funcţie de bugetul care poate fi alocat 
acestui capitol) angajarea unui responsabil de relaţiile cu presa, 
rezervarea spaţiilor de publicitate în presă (cu atât mai ieftine cu 
cât sunt făcute cu mai mult timp înainte), angajarea unui şef de 
producţie cu care se face planificarea procesului de achiziţii de 
materiale şi construcție a decorului şi costumelor (dacă 
planificarea nu e bine făcută, orice oră de lucru în plus, de 
transport sau depozitare pot cauza depăşiri ale bugetului), 
angajarea unui director tehnic şi planul montării decorului, al 
luminilor şi al echipamentului de sunet în spaţiu cu o echipă de 
tehnicieni care vor fi de asemenea angajaţi cu ora, repetițiile cu 
actorii (care conţin un număr fix de ore, stipulat în contract, 
depăşirea căruia taxându-se suplimentar) şi un număr fix de 
reprezentații, întins în general între trei săptămâni (producţiile cu 
buget mic spre mediu) şi cinci săptămâni (producţiile cu buget 
mare). Se joacă seară de seară, decorul şi luminile rămân 
montate, cu o zi liberă pe săptămână. În contract e prevăzută 
posibilitatea câtorva zile de reprezentații suplimentare, în cazul 
în care vânzarea biletelor le dă producătorilor speranțe că 
spectacolul stârneşte suficient interes, dar această opțiune 
trebuie adusă la cunoştinţa actorilor şi personalului tehnic cu cel 
puţin două săptămâni înainte de finalul reprezentațiilor 
programate prin contract. Foarte multe alte detalii se reglează cu 
mult timp înainte, lăsând o marjă extrem de scăzută pentru ca 
descoperirile artistice făcute în timpul întâlnirilor de lucru şi al 
repetiţiilor să poată fi integrate în produsul artistic final. Cu sau 
fără cele câteva suplimentare, odată şirul de 3-5 săptămâni de 
reprezentații încheiat, spectacolul se demontează, decorul se 
casează şi toți actorii şi tehnicienii plonjează în alt proiect. 

Toate acestea fac ca întregul proces de creaţie teatrală 
canadian să stea sub semnul unui desfăşurător fix, ca un 
mecanism bine reglat. Este un sistem conceput pentru o piaţă 
teatrală în care toți artiştii şi tehnicienii sunt liber-profesionişti, 
dar grupaţi în uniuni profesionale cu reguli foarte stricte. Pentru 
că nu există angajați permanenți, participarea fiecăruia se 
negociază şi se desfăşoară după regulile uniunii profesionale din 
care face parte şi ale acordului-cadru semnat cu asociația 
producătorilor din care face parte sau căreia îi e asimilată (după 
dimensiunea bugetului de producţie) compania de teatru 
producătoare. 

Faptul că toţi producătorii, precum şi artiştii şi tehnicienii 
colaboratori, trebuie să îşi cunoască în amănunt activitatea 
profesională cu un an înainte, asigură o funcţionare eficientă a 
pieței teatrale. Dar şi un parcurs ce anulează aproape total 
surprizele. 


În toată Canada circulă aceeaşi glumă în mediile teatrale: 


— Care e diferenţa dintre un succes şi o cădere în teatrul 
canadian? 
— Trei reprezentații suplimentare. 


Din cauza acestui sistem, nici timpul de repetiţii, nici numărul 
reprezentaţiilor nu pot creşte. Practic, nu e loc pentru nicio 
sincopă, nicio amânare, nicio prelungire, nicio modificare 
esenţială de plan. Dacă producătorii vor să continue un 
spectacol, trebuie să aştepte un an, timp în care refac întregul 
proces al cererilor de finanţare pentru reluarea spectacolului. 


Ritmul termenelor limită pentru cererile de finanţare şi 
rapoarte finale jalonează întreaga existenţă a organismelor de 
producție teatrale. Această ciclicitate pune o presiune mare pe 
umerii artiştilor, care trebuie să se fi hotărât cu toţii ce vor să facă 
la aceeaşi dată; degeaba le vine o altă idee sau apare o altă 
oportunitate dacă a trecut termenul limită de depunere a cererilor 

de subvenții, trebuie să aştepte un an până pot depune cererea 
şi încă unul până să realizeze proiectul. Mai mulți artişti şi 
companii au obosit de această eternă ciclicitate şi au decis să 
renunţe la a mai juca jocul, deşi dobândiseră, în unele cazuri, o 
recunoaştere internaţională extraordinară. Cazul poate cel mai 
celebru este al lui Gilles Maheu şi al companiei acestuia din 
Montreal, „Carbone 14”. Problema constă în faptul că odată ieşit 
din acest circuit al finanţărilor şi programărilor, nu există nimic 
altceva, în afara teatrului comercial (în care, de altminteri Gilles 
Maheu a decis să se integreze, creând musicaluri celebre la 
Paris şi lucrând cu Cirque du Soleil). 


Un al doilea efect secundar negativ al unui astfel de sistem 
de producţie şi exploatare este că el cultivă o eternă şi exclusivă 
cultură a noutăţii, micşorând şansele de creare şi întreţinere a 
unei memorii culturale, nu numai în rândul publicului, dar chiar şi 
în rândul artiştilor. Cei mai buni dintre ei intră pe bandă rulantă 
dintr-o producţie în alta: de cele mai multe ori a doua zi după 
premiera unui spectacol repetă deja un altul. Nu-şi pot permite o 
pauză decât dacă nu au solicitări, căci timpii de repetiţie pentru 
următorul spectacol sunt calculati la ora de lucru şi data intrării în 
sală este deja peste câteva săptămâni. Acest lucru afectează în 
mod evident capacitatea unui actor de a înțelege în profunzime 
ceea ce interpretează, continuând munca de creație şi după 
primul contact cu publicul şi dezvoltând şi îmbunătăţind ceea ce 
a descoperit în procesul de repetiţii. Dar în condiţiile unui astfel 
de sistem, el e împiedicat să facă acest lucru, nu numai de faptul 
că se concentrează deja pe munca la un alt spectacol cu termen 
foarte strâns de realizare (în fond, şi actorii din teatrele de 
repertoriu repetă dimineaţa alte spectacole), ci mai ales pentru 
că întrevede rapid sfârşitul reprezentaţiilor. Când ştie că peste 
două săptămâni toată această muncă se va opri definitiv, un 
actor nu este foarte motivat să continue efortul de creaţie; el va fi 
mai curând tentat să continue să execute într-un mod ireproşabil 

ceea ce a stabilit cu regizorul. 


Apoi, spectacolele înseşi apar şi trec atât de repede, încât 
sunt şanse mici să poată fi văzute de cineva care nu dispune de 
un timp generos alocat vizionărilor sau nu e în oraş exact în 
perioada celor câteva săptămâni de reprezentaţie. Am trăit 
această senzaţie: într-un an în care am pus în scenă patru 
spectacole în Montreal, maximum posibil pentru mine ca efort 
personal, ele s-au reprezentat un timp total de 12 săptămâni. În 
celelalte 40 de săptămâni ale anului, am fost inexistent pe piața 
teatrală montrealeză, deşi eu lucram aproape tot timpul. Este o 
senzaţie de gol care produce un efect descurajant în creatori. 


Din toate aceste exemple se poate observa legătura directă 
dintre schema de finanţare în funcţiune într-o societate şi tipul de 
teatru pe care îl generează, prin efecte directe sau indirecte. Se 
poate spune astfel că societatea are tipul de teatru pe care 
doreşte să-l susțină, iar creatorii de teatru, tipul de raport cu 
societatea pe care doresc şi reuşesc să-l definească. 


Dar tot din exemplele analizate se poate vedea cât este de 
dificil pentru un domeniu cultural să îşi definească interese 
sectoriale. Poate fi cultura asimilată unui sector de activitate? Nu 
reprezintă structurarea unui set de interese profesionale deja o 
cale de limitare a raporturilor dintre cultură şi societate? Câştigă 
artiştii din încercările tot mai frecvente din ultimii ani de a-şi 
justifica „utilitatea” socială prin tot felul de proiecte de cercetare 
care traduc în procente din produsul intern brut beneficiile 
înfloririi culturale a unei localităţi, regiuni, ţări? Trebuie cultura să 
dezvolte obligatoriu un discurs economic? Poate fi reflecția 
asupra lumii cuantificată în valoare adăugată şi procente din 
produsul intern brut? 

Aceste întrebări definesc o parte dintre cauzele care îi fac pe 


unii creatori de teatru, ezitanţi în a acţiona la fel de rapid ca alte 
categorii în a-şi marca teritoriul profesional. Dar, odată ce 

încearcă să trăiască din arta lor, ei se angajează inevitabil într-un 
raport cu societatea care implică şi recunoaşterea faptului că 
practică o profesie. lar ezitările în a-şi defini interesele nu fac 
decât să le limiteze posibilităţile de expresie şi tipurile de schimb 
în care se angajează cu societatea din care fac parte. 

Orice schemă de finanţare reuşesc să definească, aceasta 
îşi va arăta mai devreme sau mai târziu limitele, căci mutaţiile 
sociale produc manifestări care nu pot fi anticipate şi care îşi cer 
dreptul la expresie. Fiecare dintre aceste sisteme prezintă 
avantaje şi dezavantaje, dar unele încearcă să propună o 
reprezentare mai aproape de diversitatea reală a societăţii decât 
altele. 

De aceea, probabil că pe orice fel de bază se imaginează un 
sistem de finanţare teatral, el trebuie să aibă marginile blurate, 
amestecate cu realitatea socială, pentru a se putea hrăni şi 
reinventa mereu din contactul cu aceasta. 


O nevoie etică 


„Schimbările radicale care au avut loc [...] eliberând teatrul 
din constrângerile autorităţilor, dar punându-l în poziția de a fi 
dependent de un public fără posibilitatea reală de a-l susţine şi 
care nu mai e interesat de funcţia acestuia ca loc dedicat 
discuţiilor publice serioase [...] teatre care îşi pierd subventiile şi 
sunt deposedate de scopul lor, actori dezorientaţi, public distras 
de o competiţie între presa dezlănţuită, radio şi televiziune..." 

Această imagine despre teatrul polonez, imediat după 
schimbările din 1989, conţine întrebarea neformulată: odată 
dispărută ideologia identificată drept cauză a răului în societate, 


j Zygmunt Hubner, Theater & Politics (edit. şi trad. Jadwiga Kosicka, 


prefață Daniel Gerould, postfață Andrzej Wajda), Nothwest University 
Press, Evanston, Illinois, 1992, p. XV 

cu care teatrul intra într-un conflict deschis sau subteran, ce 
opțiuni au artiştii? Ce se întâmplă cu teatrul în absența 
ideologiei? În ce se transferă nevoia sa de poziție etică, odată ce 
variantele ce par a fi singurele rămase la dispoziția teatrului în 
anii nouăzeci sunt „fuga de realitate” care constituie materia 
primă a teatrului de divertisment („entertainment”) şi refugiul în 
esteticul „artei pentru artă”? 


Se poate observa din citarea programelor, misiunilor şi 
declaraţiilor de intenţii ale fondatorilor de companii teatrale 
independente menţionaţi în această lucrare, că opţiunea pentru 
inițiative de acest tip conţine de cele mai multe ori o poziționare 
a tipului de schimb în care artiştii ce adoptă o astfel de atitudine 
doresc să se angajeze cu societatea: sunt menţionate 
„identificarea unor puncte «sensibile» în mentalitatea colectivă şi 
a unor teritorii neexploatate în raportul complex al individului cu 
societatea contemporană”,** „orientarea repertoriului către o 
problematică foarte imediată, care să fie extrasă din viața 
comunității şi să i se adreseze direct acesteia, abordarea 
publicului ca element viu, coparticipant la actul artistic”*7 etc. 
Toate acestea pot fi considerate nu numai poziţii estetice, cât, 
mai ales, poziţii etice. 

Astfel de poziții pornesc de la premisa că ceea ce 
deosebeşte, în primul rând, teatrul de celelalte arte este modul 
său de manifestare imediat, care îi conferă o natură „socială şi 
instituțională”**. Acest lucru face ca poziționarea etică să aibă 
consecinţe radicale asupra artei practicate de către creatorii de 
teatru. 


Scopul cel mai important al unei poziționări de tip etic constă 


EN, capitolul „Primul val...”, p. 47 


SA Zygmunt Hubner, Theater & Politics..., p. 4 
348 Ibid., p.5 

în recrearea unui spaţiu al sincerităţii, al necesităţii de a se 
încerca apropierea de adevăr. Ceea ce are ca primă consecinţă, 
dincolo de asumarea unei întregi condiţii noi pentru artiştii ieşiţi 
din comunism, la nivelul statutului în societate, descoperirea 
acelor elemente de limbaj care să jaloneze un astfel de dialog cu 
publicul, să îi definească coordonatele. 

intenţie a fost 


La nivelul creaţiei regizorale, această 

declarată, precum am menţionat pe parcursul acestei lucrări“, 
de către toți regizorii importanţi ai anilor nouăzeci. Dar rezultatele 
sunt cu mult mai discutabile decât în cazul noilor creatori de film 
români, care au impus un nou limbaj cinematografic ca trăsătură 
definitorie a unui cinema complet diferit de cel practicat până în 
1989 şi care poate fi definit, pe drept cuvânt, de către presa 
internaţională, drept „nou”. 


În teatru nu se poate afirma că s-ar fi reuşit acelaşi lucru, cel 
puţin nu cu acelaşi impact. Spectacolele de teatru aflate în 
centrul atenţiei şi recunoaşterii culturii teatrale române după 
1989 nu propun un limbaj teatral cu totul nou: nimeni nu vorbeşte 
despre un fel diferit de a înscena al regizorilor importanţi — Silviu 
Purcărete, Mihai Măniuţiu, Victor loan Frunză, Tompa Gábor etc. 
— după 1989, ci de recunoaşterea internaţională ce a devenit 
posibilă abia după ce teatrul românesc a scăpat de hărţuirea 
cenzurii şi a putut intra într-un regim normal de schimburi şi 
parteneriate cu alte spaţii culturale. De aceea, nimeni nu a 
acreditat după 1989 formula „noul teatru românesc”, iar 
majoritatea regizorilor menţionaţi mai sus identifică, în mod 
corect, absența unei „mişcări de teatru”, respectiv a unei „şcoli 


ya 


de teatru” în România. 


Pe acest teren, companiile independente joacă unul dintre 
cele mai importante roluri pe care le-au avut în anii nouăzeci: 
paşii făcuţi înspre un tip de teatralitate simplificat, sincer, direct şi 


349 V. capitolul 2, „Contextul teatral...”. 

consecinţele acestuia asupra artei interpretative a actorului. Am 
citat de mai multe ori în această lucrare observaţiile criticii 
teatrale în intervenţii ale acelor ani care dau seama despre 
prezenţa unor astfel de elemente de limbaj teatral în producțiile 
multora dintre companiile menţionate. În două cazuri însă, 
acestea sunt validate la nivelul de recunoaştere formală maximă 
a teatrului românesc -— Premiile UNITER: o dată 
recompensându-l pe Marcel lureş pentru rolul Bruscon din 
spectacolul „Creatorul de teatru” de Thomas Bernhard în regia lui 
Alexandru Dabija la Teatrul Act, pentru stagiunea 2000-2001 şi a 
doua oară pe Florin Piersic jr. pentru interpretarea din „Sex, 
Drugs, Rock and Roll de Eric Bogosian, în regie proprie la 
Teatrul Luni de la Green Hours în 2002. De remarcat că aceste 
validări se întâmplă imediat după anul 2000, ele putând fi văzute 
şi ca un prim semn de recunoaştere de către mişcarea teatrală şi 
critica de teatru românească, la capătul unui prim deceniu în 
care creatorii independenţi s-au străduit să facă teatru încercând 
să-şi descopere propriul limbaj. 

Dacă Florin Piersic jr. îşi asumă doar sporadic creaţii teatrale 
în regim independent (dar în care devine tot mai interesat de 
postura creatorului total, la teatru semnând şi regia, iar la film 
semnând scenariul şi regia), Marcel lureş a devenit în ultimii ani, 
din punct de vedere teatral, asociat aproape exclusiv cu Teatrul 
Act. Implicaţiile acestei atitudini sunt imense, o personalitate de 
calibrul artistic al lui Marcel lureş intervenind hotărâtor în 
căutarea acestui nou raport cu publicul, acestui nou limbaj 
despre care vorbeşte atunci când remarcă dificultăţile avute cu 
primul spectacol jucat în spaţiul Teatrului Act.” Mai mult decât 
atât: poziţionarea lui etică are un rol de model recunoscut de 
către tinerii regizori — o regizoare dedicată aproape exclusiv 
creației independente ca Theo Herghelegiu nu omite să îl 


350 y, capitolul 4, subcapitolul „Teatrul Act”. 

menţioneze ca „mentor” în majoritatea intervențiilor publice — dar 
şi, mai ales, de către tinerii actori. Într-un climat general în care 
pluteşte în aer o oboseală în a gândi măreț, în a vrea să schimbi 
ceva, Marcel lureş oferă exemplul unui creator care a atins 
excelența în arta interpretativă şi a decis să schimbe radical felul 
în care angajează raporturile cu lumea. 


O astfel de atitudine conduce înspre ceea ce cred că poate fi 
considerat ca fiind scopul final al poziționării artistice de tip etic: 
de fapt, cum vrem să trăim? În ce tip de schimb dorim să ne 
angajăm cu lumea timpurilor noastre? 

Cum pot contribui iniţiativele teatrale 
independente la crearea unei noi 
realități teatrale? 


Încercări finale de concluzionare pornind de la 
realitatea teatrală românească a anilor nouăzeci 


Ceea ce s-a petrecut în România la sfârşitul anului 1989 a 
avut ca efect principal pentru creatorii de teatru (precum, în fapt, 
pentru toți cetățenii acestei ţări) recâştigarea dreptului la 
independenţa minţii. Dihotomia dintre realitatea interioară (a 
artiştilor) şi cea exterioară (a societăţii), cauzată de opresiunea 
ideologică manifestată prin cenzura oficială sau prin 
autocenzură, a luat sfârşit. Cele două realităţi pot angaja de 
acum raporturi de tip nou. 


Această situaţie obligă creatorii de teatru la o nouă atitudine, 
care duce în unele cazuri la iniţiative independente, cu toate 
problemele specifice acestor acţiuni în contextul teatral al anilor 
nouăzeci. În cele ce urmează, voi încerca o recapitulare a 
aspectelor identificate în această lucrare ca fiind de natură să 
determine caracteristicile acestor acţiuni, concluzionând apoi în 
ceea ce priveşte contribuţia iniţiativelor independente la crearea 
unei noi realităţi teatrale, asupra efectelor şi limitelor acestor 
inițiative. 

Principalele caracteristici ale contextului teatral 

— În România anilor nouăzeci, mediul teatral optează pentru 

păstrarea statu-quoului: un sistem de teatre de stat cu 


personal artistic, tehnic şi administrativ angajat permanent 
şi spectacole produse şi prezentate în formulă de 

repertoriu. 


Acest sistem  monopolizează infrastructura teatrală 
moştenită şi se străduieşte să-şi transfere în noua realitate 
prestigiul cultural de care beneficiază după perioada 


EL 


„rezistenței prin cultură” din timpul comunismului. 


Creatorii de teatru constată rapid că teatrul şi-a pierdut 
funcţiile sociale din perioada comunistă, când „compensa 
stângaci”  (Davidova) lipsa unor instituţii civile. Se 
instaurează „criza culturii”. 


Regizorii importanţi încearcă să-şi reinventeze limbajul 
teatral, adaptându-l noilor raporturi directe şi libere de 
comunicare cu publicul. Artiştii îşi văd statutul social 
diminuat; unii dintre ei îşi pierd motivaţia. 


— „Canonul artistic” continuă să fie însă acelaşi: reinterpretări 


puternic vizuale ale clasicilor repertoriului universal, într-un 
limbaj intens conotativ. Acesta continuă să fie cultivat de 
critică şi de un mediu teatral ce rămâne structurat în 
„circuitul închis” (M. Popescu) format din teatre de stat 
funcționând pe „modelul unic” (Runcan) al teatrului de 
repertoriu. 


Acest sistem îşi conservă avantajele — timpi generoşi de 
repetiţii, posibilitatea unor distribuții numeroase, un sistem 
de producţie de tip „uzină”, salarii permanente pentru 
artişti şi tehnicieni — şi reuşeşte, deşi traversează perioade 
dificile, să îşi păstreze subvenţionarea permanentă. 


— Acest sistem „fuge de prezent” (M. Popescu), cultivându-şi 


o identitate „mai degrabă în termeni sociali, istorici şi 
lingvistici decât în termeni artistici” (A. Georgescu). 


Importanţi oameni de teatru sunt invitaţi să revină din exil 
şi să lucreze din nou în teatrul românesc. Ei aduc o infuzie 
de creativitate şi energie, dar eşuează ca manageri, 
învinşi de legislația veche, de sorginte socialistă, şi de o 

mentalitate dominantă temătoare de schimbări. 


— În acelaşi timp, se afirmă o nouă generaţie matură de 
regizori care intră într-o perioadă a „recuperărilor” 
(Nelega), producând marile spectacole pe care nu le-au 
putut face în comunism. 


— Teatrul românesc iese din nou „în lume” începând cu 
1990, prezentându-şi, cu succes, spectacolele „canonice” 
şi generând în Occident o „modă a teatrului românesc” (A. 
Darie) care durează o perioadă de aproximativ cinci ani. 
Încep programe de schimburi culturale intense, mai ales 
cu teatrul britanic. 


— UNITER, trecând de la activitatea pe secţii profesionale, la 
operarea pe proiecte şi programe, joacă un rol pozitiv în 
generarea unor multiple „începuturi” (I. Caramitru) de 
inițiative independente. 

— Apar numeroase festivaluri internaţionale de teatru pe 
teritoriul naţional. 


În concluzie, deşi statul continuă să susţină exclusiv un 
sistem teatral închis, subvenţionând în continuare „instituţia, şi 
nu ideea”, contextul teatral românesc al anilor nouăzeci se 
dinamizează sub influențele menţionate anterior. 

Sistemul teatral de stat reuşeşte să îşi păstreze intactă 


infrastructura şi să capitalizeze prestigiul schimburilor culturale 
internaţionale. 


Primele inițiative independente: localizare şi formule de 
organizare 


În acest context, primul val al iniţiativelor teatrale 
independente, luptându-se pentru vizibilitate şi influenţă, a apărut 
şi s-a desfăşurat în centrul spaţiului cultural naţional, la 
Bucureşti, şi mai precis în zona centrală a Capitalei. Cauzele 

acestui plasament strict sunt: 


— posibilitatea unui contact cu oamenii de teatru din 
străinătate, care vin cu toţii în acei ani, cel puţin iniţial, la 
Bucureşti; 


— apropierea de sursele de finanţare de stat (ministere, 
UNITER, ArCuB) şi private (sediile marilor companii 
naţionale şi internaţionale); 


— apropierea de mass-media cu acoperire naţională; 

— funcţionarea în zona densă a pieţei teatrale din punctul de 
vedere al prezenţei actorilor liberi, neangajaţi la stat (după 
mărirea locurilor în învățământul teatral de stat şi 
înființarea mai multor universităţi private după 1990). 


Primele formule de organizare a iniţiativelor independente se 
constituie: 


— prin asocierea cu un partener străin, în structuri bilingve 
(teatrele Româno-Francez, Româno-American, 
Româno-lrlandez); 


— ca proiecte UNITER, pentru a stimula în diferite feluri 
naşterea unei mişcări teatrale independente (Teatrul 
Inoportun, Teatrul de cameră, Trupa pe butoaie); 


— din dorinţa de a exploata comercial în mod liber un produs 
teatral, bazate pe societăţi cu scop lucrativ (Compania 
Bucureşti, Teatrul Incomod, SMART); 


— plasate sub semnul excelenței artistice, în concurență 
directă cu teatrele de stat, cărora le contestă monopolul 


asupra ideii de „teatru de artă” (Teatrul Levant, Fundaţia 
Art-Inter Odeon, SMART, Compania Passe Partout DP); 


— punând accentul pe comunicare, problematică din 
realitatea imediată şi un nou raport cu publicul (Teatrul 
Fără Frontiere, Fundaţia Antigona, Fundaţia Toaca, 
Compania teatrală 777, Teatrul Inexistent); 

— pentru a oferi un spațiu de dezvoltare creaţiei 
independente (Festivalul Atelier, altFEST); 


— pentru a stimula dezvoltarea unei dramaturgii româneşti 
noi (Dramafest); 


— cu libertate de abordare totală, fără definirea unei misiuni 
artistice (Teatrul Luni de la Green Hours); 


— cu scopul de a se instituţionaliza, alăturându-se teatrelor 
de stat (Teatrul Excelsior, Teatrul Masca); 


Definirea unei realități proprii. Concluzii finale 

George Banu observă că, pe tot parcursul secolului 
douăzeci, teatrul se consideră a fi mereu în criză. 

Față cu marile schimbări sociologice şi politice ale societății, 
teatrul încearcă tot timpul să se repoziţioneze, rechestionând 
raporturile sale cu lumea şi metodele prin care intervine sau se 
izolează de ea. Criza e felul său de a se scutura din adormire. 
Ea reprezintă, după cum consideră Andrei Cornea, un semn al 
neliniştii, dar şi un generator de productivitate culturală: „E fără 
îndoială o criză a culturii şi e bine că e, pentru că se schimbă un 
sistem de valori, se repun în cauză nişte criterii. [...] Dacă n-ar fi 
criză, dacă n-ar exista această confruntare, poate am trăi mai 
bine, adică mai liniştit. Dar nu am fi noi înşine. Condiţia omului 
modern european este cea a neliniştii, a unei febre continue. Nu 
are posibilitatea să afle repausul societăţilor tradiționale sau 
orientale. [...] Întotdeauna o cultură a fost cu atât mai productivă 
cu cât s-a pus mai mult în discuţie. [...] Deci trebuie să ne punem 
în criză.” 


După jumătate de secol de îngheţ social şi politic al realităţii 


351 Andrei Cornea, intervievat de Adina Bardaş, „Trebuie să ne punem 


în criză”, în Teatrul azi # 8-9-10/1993, p. 23 

româneşti, perioada anilor nouăzeci e din nou, o perioadă de 
mari schimbări şi transformări. Procesului de chestionare a 
formelor şi practicilor teatrale prin care trec creatorii de teatru ai 
acelor ani nu i se întrevede însă, de această dată, un sfârşit. 
Fiecare generaţie e obligată, de atunci începând, de către o 
realitate „fluidă” să treacă prin acest proces, ba chiar să şi-l 
însuşească ca pe o constantă a existenţei în teatru. El nu a dus 
încă la inventarea unor formule de practici teatrale învingătoare, 
ci doar la acceptarea unei cât mai mari diversităţi de astfel de 
formule. Nu se mai pot întemeia instituţii fixe, grandioase, pentru 
următoarele zeci sau sute de ani, ci doar imagina formule tot mai 
permisive, care să permită tot mai multor voci să se exprime. 


Aceasta şi pentru că justificarea iniţială a întemeierii de 
instituții naţionale — conştiinţa naţională — nu mai are importanţa 
pe care o avea. Societatea contemporană nu se mai construieşte 
în primul rând în jurul ideii naţionale. 

Într-un astfel de context istoric, creatorii de teatru nu pot să 
se sustragă obligaţiei de a-şi forma propria realitate — o realitate 
a propriei lor practici artistice — şi nu de a trăi într-una moştenită. 
Fiecare model instituţional teatral trebuie rechestionat de acum 
în permanenţă, oricât de vechi sau de nou se dovedeşte a fi. 
Toate modelele, fără excepţie, au răspuns la origine unei idei 
generoase, unei necesități sociale, au fost revoluţionare şi 
atacate de conservatori, atunci când au fost propuse. Repunerea 
lor în acord cu lumea în care funcţionează e o operaţiune de 
regularizare culturală normală, fără nimic excepţional. 

Definirea unei realități proprii nu presupune neapărat 
distrugerea modelelor moştenite, ci adaptarea lor la noile 
realităţi, alături de încercarea unor modele noi. Din păcate, 
teatrul românesc a refuzat să facă acest lucru în anii nouăzeci, 
neexistând niciun caz în care o instituţie teatrală de stat să 
încerce un model organizaţional nou, precum a făcut-o de 
exemplu într-un alt spațiu ex-comunist Teatrul Archa din Praga, 

inaugurat oficial în 1994 cu un spectacol rezultat din colaborarea 
dintre un muzician american şi un dansator japonez.*? 

Propunând ca act inaugural o astfel de colaborare artistică, 
noul Teatru Archa intenţionează să emită un mesaj simbolic: de 
acum înainte, manifestările artistice ale acestui teatru vor sta sub 
semnul întâlnirilor — al genurilor teatrale, al artelor, al spaţiilor 
culturale, al ideilor. Teatrul Archa îşi anunţă intenţia de „a 
examina posibilitățile artei, de a crea un spaţiu pentru ideile 
inovatoare şi de a reflecta în moduri diverse viaţa la începutul 
mileniului trei.” În primele stagiuni, artişti ca Robert Wilson, 
Wim Vandekeybus, Allen Ginsberg, Anne Teresa De 
Keersmaeker, Jan Fabre, David Byrne, Philip Glass, Meredith 
Monk, Randy Newman, precum şi formații şi companii precum 
Einstürzende Neubauten, Tindersticks, Levellers, Royal 
Shakespeare Company, Cheek By Jowl, Ultima Vez, Dogtroep, 
DV8 şi Handspring Puppet Company şi-au prezentat creațiile. Au 
fost comisionate opere originale, de multe ori reunind prestigioși 
artişti străini care au fost invitați să colaboreze cu cei cehi. 


Ocupând clădirea fostului teatru „D34”, denumit ulterior „E.F. 
Burian”, Teatrul Archa şi-a reamenajat în 1994 spaţiul, 
transformându-l într-unul multifuncțional, dotat cu tehnologie de 
vârf. Nu dispune de o trupă permanentă, ci este un centru de 
producție şi prezentare al artelor spectacolului. Misiunea artistică 
a Teatrului Archa este definită în cuvinte simple şi fraze clare, 
repetarea obstinată a numelui „Teatrul Archa” în legătură cu 
fiecare nouă definiție a misiunii urmând să plaseze semnul egal 
între importanța acestor funcții diferite: 


„Teatrul Archa este un centru pentru artele contemporane ale 
spectacolului, fără diferenţă de gen. Teatrul Archa acţionează ca 
centru de producţie, unde se creează şi se prezintă artă 


352 John Cale şi Min Tanaka. 


399 V. www.archatheatre.cz 

contemporană. Teatrul Archa nu are o trupă permanentă — 
propriile sale producţii sunt create ca proiecte. Teatrul Archa este 
un spațiu pentru confruntări internaționale ale artelor 
spectacolului. Teatrul Archa este un spaţiu de întâlnire a 
diferitelor culturi. Teatrul Archa îşi prezintă producţiile nu numai 
în propriile spaţii, dar şi în alte locuri, cum ar fi spaţiile publice. 
Teatrul Archa pune acelaşi accent pe funcţia teatrală şi pe cea 
socială a teatrului. Teatrul Archa creează proiecte atât în mod 
independent, cât şi în colaborare cu organizaţii similare din 
Republica Cehă şi din străinătate. Teatrul Archa serveşte un 
public critic şi cu discernământ. Teatrul Archa este un forum 
public.”35% 


Am inclus acest exemplu chiar în capitolul de concluzii finale 
pentru că îl consider extraordinar de relevant ca termen de 
comparație: teatrul românesc nu a dorit să transforme în anii 
nouăzeci niciunul dintre teatrele de repertoriu într-un centru de 
proiecte teatrale, cu atât mai puţin într-un spaţiu intercultural, 
interdisciplinar. Aceasta nu înseamnă că nu s-au mai produs, în 
mod sporadic, interferenţe cu alte arte pe scenele teatrale, ci că 
acest lucru nu a fost făcut în mod programatic, într-o viziune 
integratoare a artelor spectacolului şi a cultivării diferitelor paliere 
în dialogul cu diferitele publicuri. 


O astfel de mentalitate a generat procese de renovare a 
clădirilor teatrale care nu au dus în niciun caz la gândirea unui 
spaţiu mărit, polifuncţional, care să fie ulterior împărțit şi cu alte 
organizaţii — promovând astfel deschiderea infrastructurii teatrale 
— ba chiar au condus la expulzarea unor instituţii diferite care 
funcționau sub acelaşi acoperiş.“ Dreptul de a utiliza liber un 
spaţiu de prezentări artistice nu primeşte o întrupare în vreuna 


354 
355 


V. www.archatheatre.cz 
Cazul Teatrului Naţional din Bucureşti şi raporturile sale cu Teatrul 
Naţional de Operetă şi Centrul Naţional al Dansului. 

dintre instituţiile teatrale de stat româneşti. 


Separarea discursurilor artistice pe genuri continuă la nivel 
instituțional. Instituţiile continuă să nu cultive o clară identitate 
culturală, altfel decât din perspectiva genului artistic promovat în 
spaţiile şi cu finanţarea avută la dispoziţie. 

Acest lucru influențează direct atitudinea publicului care 
participă la actele performative prezentate de aceste instituţii: ei 
nu vin într-un spaţiu dedicat artelor spectacolului aşteptându-se 
la un anume discurs sau la o anumită atitudine, ci doar la un 
anumit gen artistic. Krzyzstof Warlikowski, care tocmai 
întemeiază un nou teatru sub forma unui centru cultural deschis 
dialogului între arte la Varşovia,’ îşi aminteşte influenţa directă 
pe care au avut-o dialogurile cu publicul de la TR Warszawa în 
definirea discursului său artistic ulterior şi în căutarea unei 
formule instituționale care să-l poată găzdui, căutare ce a dus în 
timp la înfiinţarea viitorului Nowy Teatr: „Credinţa mea în teatru 
s-a născut după succesul primelor spectacole la TR Warszawa. 
A apărut un public de oameni deschişi şi curioşi, cu care 
devenea interesant să discuţi şi care vorbeau deschis despre 
numeroase subiecte. Acest public a început să reclame diverse 
subiecte şi tematici şi a influenţat puternic şi actorii, şi stilul lor de 
joc. Totul a condus la faptul că traversăm din nou o perioadă de 
înflorire a regiei şi de întoarcere la teatru. Publicul îl presează pe 
regizor; la rândul său, el îl presează pe actor, iar acesta vrea să-i 
vorbească din ce în ce mai clar. Actorul devine, în plus, un fel de 
filtru, care se lasă traversat de situaţia actuală a Poloniei. Este 
un moment de mare fierbere şi de mari speranțe puse în 
teatru."557 


356 i e 
Descris pe parcursul lucrării. 
39/ Piotr Gruszczynski, Krzysztof Warlikowski şi Teatrul ca o rană vie, 


Fundația Culturală „Camil Petrescu” prin Editura Cheiron, București, 
2010, p. 94 


131 


Descrierea acestui proces al influenţei publicului asupra 
artiştilor în sensul construcţiei unui spaţiu de întâlnire comun, 
atât prin materia spectacolului, cât şi prin substanţa instituţională 
care poate produce şi prezenta acest spectacol, ne dezvăluie 
portretul unui artist pe deplin angajat în realitatea timpului său, 
decis să acţioneze concret înspre crearea propriei realităţi, după 
ce a atins limitele realităţii moştenite. 

Deşi nu au primit din partea societății româneşti a timpului un 
răspuns de natură a genera crearea unor instituţii noi de calibrul 
exemplelor menţionate din teatrul ceh sau cel polonez 
contemporan — Teatrul Archa de la Praga, respectiv Nowy Teatr 
din Varşovia -— iniţiativele teatrale independente ale anilor 
nouăzeci au propus formule adaptabile şi participative, 
susținătoare ale  pluralismului şi diversității, chestionând 
statu-quoul şi lărgind astfel substanţial aria de experienţă 
teatrală românească. 

Păşind pe teritoriul unui nou tip de iniţiativă civică şi artistică, 
organismele teatrale independente ale anilor nouăzeci au fost, 
de multe ori chiar fără s-o dorească, instrumente de testare a 
slăbiciunilor societăţii româneşti a acelor vremuri, reflectate în 
contextul general, dar şi în propriile metode şi decizii ale acestor 
organisme. Refuzând să accepte ca valid doar modelul moştenit, 
artiştii care au încercat calea independentă au avut orgoliul de a 
dori să decidă singuri în ce tip de schimb se angajează cu 
societatea în care trăiesc, au vrut să profite de şansa de a se 
reinventa ca actori sociali şi, implicit, ca artişti. 


Pentru că experienţa lor e însuşită şi transmisă, în multiple 
forme, mai departe în mediul teatral românesc, pentru că nici 
sistemul de învățământ artistic universitar, nici sistemul teatral de 
stat, nu vor mai fi niciodată aceleaşi, pentru că sistemele de 

finanţări publice sunt în plină schimbare şi evoluţie şi teatrul 
românesc îşi redescoperă o nevoie etică şi un rol critic, se poate 
afirma categoric că teatrul independent românesc al anilor 
nouăzeci e departe de a fi fost un eşec. 


Realitatea teatrală românească este astăzi cu totul alta. 
Avantajul principal al vremurilor noi constă în faptul că nu se mai 
poate spune niciodată că e prea târziu: totul e mereu de făcut, 
încontinuu. 


„Problema, acum, e să acceptăm coexistența unor concepții 
teatrale divergente, în cadrul căreia niciuneia dintre paradigme 


nu-i revine un rol «dominant»”.258 


Anexă 


Scrisoare către actori“ 


Cea mai mare parte a teatrelor din România sunt afectate în 
această stagiune de conflicte interne, mai mult sau mai puţin 
acute. Vârful de lance îl reprezintă situația dumneavoastră, 
actorii Teatrului „Nottara”, intrați astăzi, 15 mai 2000, în a 
douăzeci şi şasea zi a protestului ce îmbracă forma anulării 
reprezentațiilor teatrale. Opţiunea pentru acest tip de protest este 
o premieră în teatrul românesc, iar încrâncenarea cu care îl 
parcurgeţi dovedeşte că sînteti hotărâți să nu cedaţi până la 
demiterea directorilor teatrului dumneavoastră. 

Probabil că veţi reuşi. Au reuşit s-o facă toți colegii 
dumneavoastră ce şi-au propus acest lucru, de la Andrei Şerban 
încoace, în absolut toate teatrele din România. Şi 


358 Hans-Thiess Lehman, Teatrul postdramatic..., p. 11 


359 Theodor-Cristian Popescu, „Scrisoare către actori”, în Observator 

dumneavoastră, ca şi colegii dumneavoastră din alte teatre, 
sfârşiţi prin a proiecta asupra directorilor imaginea răului absolut. 
Identificați sistemul cu persoana din vârf şi vă considerați 
misiunea încheiată odată cu demiterea acesteia. 


Ceea ce mă îngrijorează este faptul că unul dintre motivele 
principale ale protestului dumneavoastră îl reprezintă iritarea în 
fața prezenței unor alţi actori, invitaţi sau selecționați prin audiții, 
a audiţiei în sine ca formă de alcătuire a distribuţiei unui 
spectacol, precum şi a unor texte sau forme de spectacol care 
nu vă sînt pe plac pe scena teatrului în care sînteţi angajați. 
Acest lucru m-a făcut să vă scriu această scrisoare. 


Trebuie să precizez de la început că am cu totul alte păreri şi 
o cu totul altă poziție decât dumneavoastră. Voi încerca să 
argumentez această poziţie pe cât posibil fără resentimente, 
ironii sau formulări ce ar putea jigni pe cineva. 


Forma de teatru în care funcţionaţi s-a învechit. Observati 
acest lucru de câte ori călătoriţi în ţări ce încep la vest de 
România, unde funcţionează un cu totul alt sistem teatral. 
Problema începe cu faptul că ceea ce acolo vi se pare firesc 
încetează de a mai fi astfel odată ce reveniţi acasă. 


Vă gândiţi probabil că în alte spaţii culturale sunt normale 
audițiile pentru că sînt mulţi actori pe care nimeni nu-i cunoaşte 
şi aceasta e singura lor cale de a fi văzuţi. Aici sunteţi puţini, 
credeţi, aşadar puteți fi văzuţi pe scenă dacă cineva e interesat. 
Ceea ce omiteți este faptul că timpul nu stă pe loc. 


An de an promoţii numeroase de actori absolvă numeroase 
şcoli de teatru (în care unii dintre dumneavoastră ați fost invitați 
să predaţi). Unii dintre aceşti tineri au fost sau vor fi, în unele 
roluri şi în viziunea unor regizori, mai potriviti decât unii dintre 
dumneavoastră. A le bara calea spre scenă pe criteriul 
apartenenţei dumneavoastră la un stat de plată mai vechi este 
dovada unui incredibil şi condamnabil egoism, cu atât mai de 

neînțeles cu cât majoritatea dintre dumneavoastră ați debutat pe 
scenele bucureştene ca studenţi sau tineri actori, iar unii dintre 
dumneavoastră participaţi la audiții şi colaboraţi cu alte teatre. 
Ce poate însemna această schimbare de atitudine, odată trecuţi 
de partea cealaltă, cea a angajaţilor? Pe scenă trebuie să urce 
toți egali, indiferent de forma de angajare, şi să rămână cei mai 
buni. Aici nu mai există profesori sau studenți, actori mai vechi şi 
actori debutanţi, ci se judecă după alte norme, le ştim cu toții 
care sînt. 


În aceeaşi măsură în care apar mereu artişti noi, apar şi texte 
şi forme de spectacol noi. Unele dintre ele vă sperie, nu vă 
interesează sau pur şi simplu nu vă sînt pe plac. Tocmai de 
aceea nu trebuie sa fiţi obligaţi să participaţi la ele, dar nici nu se 
poate să vă opuneți ca alţii să o facă. Nu consiliile şi comitetele 
hotărăsc acest lucru, cu atât mai puţin sindicatele. Media 
aritmetică a părerilor unor oameni nu împinge niciodată lucrurile 
spre teritorii noi, riscante, ci doar spre cele sigure, verificate. 
Probabil că dacă ar fi făcut veşnic şedinţe cu marinarii, Columb 
nu ar fi descoperit niciodată America. Nu e obligatoriu să vă 
placă tot. Nici mie nu-mi place majoritatea spectacolelor pe care 
le văd. Dar nu asta e important, căci nu eu decid. Ci tipul de 
public căruia i se adresează acest spectacol. 


Obişnuiţi-vă, de asemenea, cu ideea că nu sîntem toți egali. 
De ce vă e greu să vă imaginaţi un alt sistem de remunerare 
decât acela al categoriilor, dobândite mai ales pe bază de 
vechime, în care toți ştim cât câştigă un coleg? Acest lucru e 
anormal şi se perpetuează această anormalitate. Fiecare trebuie 
să fie plătit după cum şi cât munceşte. Dumneavoastră tânjiți în 
secret după recunoaşterea unui statut diferit de cel de „funcţionar 
dramatic”, dar în realitate faceţi tot ce vă stă în putință pentru a-l 
păstra. Dacă v-aţi opri din a urca pe scenă pentru a impune un 
barem minim de plată pe repetiţie şi spectacol şi contracte 
individuale şi confidenţiale pentru toată lumea, aţi dovedi că 

înțelegeți spiritul timpului în care trăim. Dar dumneavoastră vă 
opriţi din a profesa tocmai pentru a vă apăra de acest lucru şi 
prin aceasta nu vă deosebiți de practicanţii altor profesii, cu mult 
mai banale, şi nu dovediţi un nivel de înţelegere mai înalt decât 
al lor. Şi ei s-au opus, dar locurile lor de muncă tot au fost 
restructurate sau privatizate. Toţi cei ce au încercat să păstreze 
vechea stare de lucruri au pierdut. Şi dumneavoastră veţi pierde 
la un moment dat, oricâţi directori veți reuşi să doborâţi, pur şi 
simplu pentru că a trecut epoca angajărilor permanente şi a 
colectivelor de oameni ai muncii. Peste tot, şi cu atât mai mult în 
profesia noastră, destinul e individual. 

De ce vă temeţi de competiţie? De ce vă exprimaţi negativ 
despre texte pe care nu le-aţi citit şi spectacole pe care nu le-aţi 
văzut? De ce tânjiţi după şedinţe şi vizionări, prin care în alte 
vremuri cădeau capete şi se cenzurau spectacole? Refuz să 
cred că aveţi nostalgia acelor vremuri. Priviţi mai atent în jurul 
dumneavoastră. Călătoriți mai mult, încercaţi să vedeţi mai mult 
teatru, aici şi mai ales în străinătate, încercaţi să înțelegeţi ce se 
întâmplă nou în muzică, dans, arte vizuale, film. Căutaţi şi 
atrageţi regizorii incomozi. Acceptaţi-vă vulnerabilitatea, e chiar 
esența profesiei pe care v-aţi ales-o. Conceptul de teatralitate se 
modifică mereu, sub influenţa realităţii contemporane. Dacă nu 
sînteţi atenţi, vă veţi trezi rapid la mare distanță de modul cum se 
interpretează personajele astăzi. Indiferent de ce aţi realizat în 
trecut. Unii v-au văzut atunci, alţii nu. Teatrul trăieşte doar azi, 
acum. Şi de acest lucru nu vă puteţi apăra prin nici o grevă, prin 
nici un protest. 

Investigaţi-vă conştiinţa. Mărturisiţi-vă sincer cât efort aţi mai 
făcut în ultimii ani pentru a vă dezvolta înţelegerea, 
sensibilitatea, mijloacele de expresie artistică, cât v-aţi mai 
preocupat să găsiţi şi să înțelegeți noul. Cât mai e credinţă şi 
pasiune, şi cât rutină şi orgoliu în ceea ce faceţi. Numai 
dumneavoastră veţi şti răspunsul. Acceptaţi adevărul la care 

ajungeţi, oricât ar fi de incomod. 

Dacă după acest proces, singurul obstacol care mai stă între 
dumneavoastră şi împlinirea dumneavoastră profesională sunt 
directorii, cereţi plecarea lor. 


Mi-e teamă însă că nu pot împărtăşi bucuria dumneavoastră 
în fața eventualei demiteri a conducerii acestui teatru. Nu cred că 
aveati dreptul de a decide soarta spectacolelor realizate de mine 
sau de alţii, deplasarea lor la festivaluri în ţară sau străinătate, cu 
atât mai mult cu cât am avut impresia că raporturile dintre mine 
şi cei dintre dumneavoastră cu care am colaborat au fost bazate 
cel puţin pe respect, dacă nu şi pe încredere. Mă simt obosit, 
dezamăgit şi trist. Nu acesta e felul de teatru pe care mi-l 
imaginez, nu acestea sînt reperele mele de normalitate. 


Nu pot şi nu vreau sa profesez în orice condiţii, doar pentru 
un onorariu, indiferent de dimensiunea sa. Astfel încât am decis 
să nu mai reiau spectacolele pe care le-am realizat la Teatrul 
„Nottara”, căci pentru mine teatrul nu se face nici împotriva 
altora, nici împotriva a ceea ce simt şi cred. 

Sper ca într-o zi, când vă veți plictisi de jucăria demiterilor 
prin presiune, să realizaţi că, vorba lui Kundera, „Viaţa e în altă 
parte”. 


Cu respect, 
Theodor-Cristian Popescu 

